Arbeidsdepartementet

**GRUNNLAGET FOR INNTEKTSOPPGJØRENE 2013**

***Foreløpig hovedrapport***

fra

Det tekniske beregningsutvalget for inntektsoppgjørene

Oslo, 18. februar 2013

# Forord

Det tekniske beregningsutvalget for inntektsoppgjørene legger her fram en foreløpig rapport foran inntektsoppgjørene i 2013. Rapporten i endelig utgave vil foreligge i slutten av mars.

Rapporten gir oversikt over utviklingen i de senere år i lønninger, inntekter, priser, makroøkonomi og konkurranseevne. Utvalget presenterer dessuten en prognose for konsumprisveksten fra 2012 til 2013. Rapporten inneholder også korte beskrivelser av utsiktene for internasjonal og norsk økonomi.

Rapporten bygger delvis på foreløpig statistikk og anslag for 2012. Deler av rapporten vil derfor bli oppdatert i slutten av mars. Dette gjelder bl.a. tall for lønnsutviklingen, for forholdet mellom kvinners og menns lønn, lønn etter utdanning og oppdaterte tall for utviklingen i lønns- og inntektsfordelingen. Etter oppdateringen vil rapporten bli trykket i NOU-serien.

Utvalget vil som vanlig også komme med en rapport etter inntektsoppgjørene i juni som vil redegjøre for resultater av lønnsoppgjør i 2013. Dette materialet offentliggjøres som en nettversjon i juni, og blir trykket i NOU-serien i mars/april til neste år.

Beregningsutvalget ble ved kongelig resolusjon av 7. oktober 2011 gjenoppnevnt for en ny periode inntil 30. september 2015 med følgende mandat:

*”Utvalget skal i tilknytning til inntektsoppgjørene legge fram det best mulige tallmessige bakgrunnsmateriale og presentere det i en slik form at uenighet partene i mellom om økonomiske forhold så vidt mulig kan unngås.*

*Utvalget skal legge fram oppsummeringsrapporter etter inntektsoppgjør.*

*Utvalget skal, når departementet ber om det, kunne klargjøre det tallmessige grunnlagsmateriale for spesielle inntektspolitiske spørsmål.*

*Utvalgets utredninger avgis til Arbeidsdepartementet.”*

I tillegg til utvalgets medlemmer og sekretariatet har følgende deltatt i arbeidet med rapporten: Bjørn Henriksen, Arbeidsgiverforeningen Spekter, Pål Skarsbak, Virke, Oddbjørn Eidem, Næringslivets Hovedorganisasjon, Klemet Rønning-Aaby, Landsorganisasjonen i Norge, Rolf Stangeland, Unio, Eirik Solberg og Anders Kleppe, KS, Ørnulf Kastet, Yrkesorganisasjonenes Sentralforbund, Trond Teisberg, Akademikerne, Bård Westbye, Fornyings-, administrasjons- og kirkedepartementet, Hilde Midsem og Kornelie Korsnes, Statistisk sentralbyrå.

Oslo, 18. februar 2013

Ådne Cappelen  
leder

Statistisk sentralbyrå

|  |  |  |
| --- | --- | --- |
| Ann Lisbet Brathaug | Stein Gjerding | Ellen Horneland |
| Statistisk sentralbyrå | Arbeidsgiverforeningen Spekter | Landsorganisasjonen i Norge |
|  |  |  |
| Lars Haartveit | Grete Jarnæs | Torill Lødemel |
| Hovedorganisasjonen Virke | Fornyings-, administrasjons- og kirkedepartementet | Næringslivets Hovedorganisasjon |
|  |  |  |
| Synnøve Nymo | Erik Orskaug | Stein Reegård |
| Arbeidsdepartementet | Unio | Landsorganisasjonen i Norge |
|  |  |  |
| Helle Stensbak | Tove Storrødvann | Per Kristian Sundnes |
| Yrkesorganisasjonenes Sentralforbund | Akademikerne | KS |
|  |  |  |
| Yngvar Tveit |  |  |
| Finansdepartementet |  |  |
|  |  |  |

Tormod Belgum, Arbeidsdepartementet, sekretariatsleder

Runar Aksnes, Finansdepartementet

Torbjørn Eika, Statistisk sentralbyrå

Merethe Eriksrud Lund, Finansdepartementet

Harald Lunde, Statistisk sentralbyrå

Ragnhild Nersten, Arbeidsdepartementet

Agnes Simensen, Arbeidsdepartementet

Victoria Sparrman, Statistisk sentralbyrå

Petter Solbu, Finansdepartementet

Innholdsfortegnelse

[Forord 2](#_Toc348968257)

[1 Lønnsutviklingen i senere år 7](#_Toc348968258)

[1.1 Innledning 7](#_Toc348968259)

[1.1.1 Lønnsutviklingen for hovedgrupper i forhandlingsområdene 7](#_Toc348968260)

[1.1.2 Lønnsutviklingen samlet og i enkelte næringer 10](#_Toc348968261)

[1.1.3 Nærmere om sammensetningen av årslønnsveksten i   
forhandlingsområdene 13](#_Toc348968264)

[1.2 Lønnsutviklingen i enkelte tariffområder 15](#_Toc348968265)

[1.2.1 Lønnsutviklingen for industriarbeidere i LO-NHO-området. 15](#_Toc348968266)

[1.2.2 Lønnsutviklingen for andre arbeidergrupper i NHO-området 18](#_Toc348968267)

[1.2.3 Lønnsutviklingen for funksjonærer i NHO-bedrifter. 19](#_Toc348968268)

[1.2.4 Lønnsutviklingen for industriarbeidere og industrifunksjonærer  
 i NHO-bedrifter under ett (både heltid og deltid). 20](#_Toc348968269)

[1.2.5 Lønnsutviklingen i andre områder i privat næringsvirksomhet 22](#_Toc348968270)

[1.2.6 Lønnsutviklingen i offentlig sektor 24](#_Toc348968271)

[1.2.7 Lønnsutviklingen i Spekter-området 25](#_Toc348968272)

[1.3 Lønnsoverhenget 26](#_Toc348968273)

[1.4 Lønnsutviklingen for ledere 27](#_Toc348968274)

[1.4.1 Lønnsutviklingen for ledere inklusive opsjons- og naturalytelser 27](#_Toc348968275)

[1.4.2 Lønnsutviklingen for toppledere i offentlig sektor 31](#_Toc348968281)

[1.5 Lønnsutviklingen for kvinner og menn 31](#_Toc348968282)

[1.6 Lønnsutviklingen etter utdanning 31](#_Toc348968283)

[1.7 Lønnsutviklingen for deltidsansatte 31](#_Toc348968284)

[1.8 Lønnsfordelingen før skatt for lønnstakere 2002-2012 31](#_Toc348968285)

[2 Konsumprisutviklingen i Norge 32](#_Toc348968286)

[2.1 Prisutviklingen i senere år 32](#_Toc348968287)

[2.1.1 Hovedlinjer i prisutviklingen 32](#_Toc348968288)

[2.1.2 Prisutviklingen for ulike konsumgrupper 38](#_Toc348968289)

[2.2 Anslag på konsumprisutviklingen i 2013 40](#_Toc348968290)

[2.2.1 Forutsetninger for modellberegningene 41](#_Toc348968291)

[2.2.2 Modellresultater 43](#_Toc348968292)

[3 Utviklingen i konkurranseevnen 45](#_Toc348968293)

[3.1 Innledning 45](#_Toc348968294)

[3.2 Faktorinntektsfordeling i konkurranseutsatte og skjermede næringer 49](#_Toc348968295)

[*3.2.1* Konkurranseutsatte og skjermede næringer 49](#_Toc348968296)

[3.2.2 Frontfagsmodellen 50](#_Toc348968297)

[3.2.3 Lønnsomheten i norsk industri 53](#_Toc348968298)

[3.3 Indikatorer for industriens kostnadsutvikling 54](#_Toc348968299)

[3.3.1 Lønnskostnadsvekst 55](#_Toc348968300)

[3.3.2 Sammenlikning av nivåer på arbeidskraftkostnader i Norge   
og i andre land 57](#_Toc348968301)

[3.3.3 Elektrisitetspriser 64](#_Toc348968302)

[3.4 Produktivitetsutviklingen 65](#_Toc348968303)

[3.4.1 Utviklingen i produktiviteten målt ved bruttoprodukt per timeverk 65](#_Toc348968304)

[3.4.2 Kjøpekraftsjustert BNP justert for petroleumsinntekter 68](#_Toc348968305)

[4 Makroøkonomisk utvikling 70](#_Toc348968306)

[4.1 Internasjonal økonomi 71](#_Toc348968307)

[4.2 Norsk økonomi 77](#_Toc348968308)

[4.2.1 Konjunktursituasjonen 77](#_Toc348968309)

[4.2.2 Arbeidsmarkedet 81](#_Toc348968310)

[4.2.3 Utsiktene for 2013 87](#_Toc348968311)

[5 Inntektsutviklingen for husholdningene 90](#_Toc348968312)

[5.1 Disponibel realinntekt i husholdningssektoren 90](#_Toc348968313)

[5.2 Vekst i reallønn etter skatt for utvalgte lønnstakerhusholdninger 95](#_Toc348968314)

[5.2.1 Reallønn etter skatt fra 2010 til 2012 95](#_Toc348968315)

[5.2.2 Endringer i skatteregler for lønnstakere fra 2012 til 2013 98](#_Toc348968316)

[5.3 Utviklingen i pensjonsytelser fra folketrygden 99](#_Toc348968317)

[5.3.1 Utviklingen i pensjonsytelser fra folketrygden fra 2010 99](#_Toc348968318)

[5.3.2 Endringer i skattereglene for pensjonister fra 2010 til 2013 101](#_Toc348968319)

[6 Den samlede inntektsutviklingen 102](#_Toc348968320)

[6.1 Disponibel inntekt for Norge 102](#_Toc348968321)

[6.2 Faktorinntekt og funksjonell inntektsfordeling 104](#_Toc348968322)

**Vedlegg**:

[1 Lønnsoppgjør i 2012 109](#_Toc348968323)

[1.1 Vedtak foran lønnsoppgjørene i 2012 109](#_Toc348968324)

[1.2 Oppgjørene i privat sektor 113](#_Toc348968325)

[1.2.1 LO-NHO-området 113](#_Toc348968328)

[1.2.2 Oppgjørene i privat sektor utenom LO-NHO-området 115](#_Toc348968329)

[1.3 Oppgjørene i offentlig sektor 116](#_Toc348968330)

[1.4 Oppgjørene i Spekter-området 119](#_Toc348968331)

[1.5 Konflikter i 2012-oppgjøret 121](#_Toc348968332)

[2 Definisjoner av en del lønnsbegreper m.m. 124](#_Toc348968333)

[3 Kursutviklingen for norske kroner 138](#_Toc348968334)

[4 Tabellvedlegg 143](#_Toc348968335)

Kapittel 1

# Lønnsutviklingen i senere år

* For lønnstakere under ett legger Beregningsutvalget til grunn at veksten i gjennomsnittlig årslønn fra 2011 til 2012 var på 4 prosent. For ansatte i de største forhandlingsområdene[[1]](#footnote-1) anslår utvalget også veksten til 4 prosent.
* Årslønnsveksten fra 2011 til 2012 kan anslås til om lag 4 prosent både for industriarbeidere og industrifunksjonærer i NHO-bedrifter. Årslønnsveksten i Virke-bedrifter i varehandelen er beregnet til 3,3 prosent. Høy turnover og økt innslag av unge arbeidstakere trakk lønnsveksten ned. I finanstjenester, som omfatter noen flere grupper enn forhandlingsområdet bank og forsikring, er lønnsveksten beregnet til 3,0 prosent. Lavere bonusutbetalinger i 2012 enn i 2011 trakk lønnsveksten ned. Både for ansatte i staten og i kommunene er lønnsveksten anslått til 4 prosent. Årslønnsveksten i Spekter-bedriftene ekskl. helseforetakene er anslått til 4,2 prosent og i helseforetakene til 3¾ prosent.
* Utvalget anslår overhenget til 2013 til 1¾ prosent i gjennomsnitt i de største forhandlingsområdene. Gjennomsnittlig overheng i de tre foregående år var på 1,4 prosent. For industriarbeidere er overhenget anslått til 1¼ prosent og for industrifunksjonærer til 2 prosent. Overhenget for ansatte i Virke-bedrifter i varehandelen og i finanstjenester er beregnet til henholdsvis 0,7 og 1,4 prosent. For ansatte i staten er overhenget anslått til 2¼ prosent og i kommunene til 2½ prosent. I Spekter-bedriftene ekskl. helseforetakene er overhenget anslått til 1,2 prosent og i helseforetakene til 1 prosent.

## Innledning

Beregningsutvalget legger i dette kapitlet fram statistikk og beregninger over lønnsutviklingen fra 2011 til 2012 for hovedgrupper av lønnstakere. Det gis dessuten anslag på lønnsoverhenget til 2013 for ulike grupper. I kapitlet gis det også en oversikt over lønnstilleggene i 2012 i en del tariffområder. En mer detaljert oversikt over resultatene av lønnsoppgjør i 2012 gis i vedlegg 1.

Kapitlet bygger delvis på foreløpig statistikk og anslag for 2012. Dessuten mangler det tall for noen grupper. Rapporten vil derfor bli oppdatert i slutten av mars.

### Lønnsutviklingen for hovedgrupper i forhandlingsområdene

Tabell 1.1 viser at årslønnsveksten fra 2011 til 2012 kan anslås om lag 4 prosent både for industriarbeidere og for industrifunksjonærer i NHO-bedrifter. Årslønnsveksten i Virke-bedrifter i varehandelen er beregnet til 3,3 prosent. Høy turnover og økt innslag av unge arbeidstakere trakk lønnsveksten ned. I finanstjenester, som omfatter noen flere grupper enn forhandlingsområdet bank og forsikring, er lønnsveksten beregnet til 3,0 prosent. Reduserte bonusutbetalinger fra 2011 til 2012 trakk lønnsveksten ned. Både for ansatte i staten og i kommunene er lønnsveksten anslått til 4 prosent. Årslønnsveksten i Spekter-bedriftene ekskl. helseforetakene er anslått til 4,2 prosent og i helseforetakene til 3¾ prosent.

Utvalget får utarbeidet tall for lønnsveksten for ansatte i de største forhandlingsområdene og anslår veksten i gjennomsnittlig årslønn for disse områdene til 4 prosent fra 2011 til 2012. Beregningen omfatter gruppene i tabell 1.1, enkelte grupper[[2]](#footnote-2) i vedleggstabell 4.10 og fra avsnitt 1.2.2. Til sammen utgjør ansatte i disse gruppene om lag 60 prosent av alle lønnstakerårsverk i 2012.

Beregningene av årslønn og lønnsvekst i tabell 1.1 bygger på lønnsstatistikk for de enkelte gruppene, og på opplysninger om lønnstillegg og reguleringstidspunkter i de enkelte år, se vedlegg 2 for nærmere beskrivelse av lønnsbegreper og grunnlaget for beregningene.

I årene 2003 til 2005 var det jevnt over avtakende lønnsvekst bortsett fra i finanstjenester. I 2006 tok lønnsveksten seg noe opp igjen og varierte mellom 2,6 og 5,6 prosent. I 2007 og 2008 tok lønnsveksten seg ytterligere opp. I områdene i tabell 1.1 varierte lønnsveksten i disse årene fra 3,6 til 6,7 prosent. Unntaket er finanstjenester der høye bonusutbetalinger i 2008 trakk opp lønnsveksten til 9,2 prosent. I 2009 og 2010 falt samlet lønnsvekst, mens den tok seg noe opp igjen i 2011. Lønnsveksten i enkelte år er påvirket av spesielle tillegg.

Årslønnsvekst fra året før i prosent for noen store forhandlingsområder. Per årsverk

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | | NHO-bedrifter i industrien | |  |  | | Kommuneansatte | | |  | Spekter-bedrifter | |
|  | Industri i alt | Industri-arbeidere | Industri-funksjonærer | Virke-bedrifter i varehandel1 | Finanstjenester2 | Statsansatte3 | Kommuneansatte  i alt4 | Undervisnings-personell5 | Øvrige ansatte | Helsefore-  takene6 | Øvrige bedrifter |
| 2003 | 4,0 | 3,5 | 4,6 | 4,4 | 4,5 | 4,3 | 4,4 | 5,4 | 3,9 |  | 7,0 | 3,8 |
| 2004 | 3,8 | 3,6 | 3,8 | 3,5 | 4,0 | 3,7 | 3,87 | 3,2 | 4,1 |  | 3,0 | 3,4 |
| 2005 | 4,0 | 3,4 | 4,3 | 3,9 | 7,7 | 3,4 | 3,4 | 3,0 | 3,6 |  | 3,3 | 3,6 |
| 2006 | 4,3 | 3,6 | 4,6 | 4,2 | 5,6 | 4,5 | 3,9 | 2,6 | 4,5 |  | 3,7 | 4,8 |
| 2007 | 5,3 | 5,5 | 5,7 | 5,0 | 5,2 | 5,1 | 4,8 | 3,6 | 5,3 |  | 4,9 | 5,3 |
| 2008 | 6,1 | 5,7 | 6,3 | 4,4 | 9,2 | 6,7 | 6,7 | 5,7 | 7,1 |  | 6,5 | 6,2 |
| 2009 | 4,28 | 3,98 | 4,58 | 1,88 | 0,48 | 4,4 | 4,6 | 4,4 | 4,7 |  | 5,1 | 4,0 |
| 2010 | 4,1 | 3,6 | 4,3 | 3,6 | 5,9 | 4,5 | 3,7 | 3,6 | 3,7 |  | 3,5 | 3,5 |
| 2011 | 4,6 | 4,4 | 4,7 | 3,6 | 4,9 | 4,2 | 4,3 | 4,3 | 4,3 |  | 4,0 | 4,1 |
| 2012 | 4 | 4 | 4 | 3,3 | 3,0 | 4 | 4 | 4 | 4 |  | 3¾ | 4,2 |
| 2002-2007 | 23,3 | 21,2 | 25,2 | 22,8 | 30,0 | 22,8 | 22,0 | 19,1 | 23,3 |  | 23,8 | 22,7 |
| Gj. sn. per år | 4,3 | 3,9 | 4,6 | 4,2 | 5,4 | 4,2 | 4,1 | 3,6 | 4,3 |  | 4,4 | 4,2 |
| 2007-2012 | 25,2 | 23,5 | 26,2 | 17,8 | 25,4 | 26,1 | 25,5 | 24,0 | 26,1 |  | 24,9 | 24,0 |
| Gj. sn. per år | 4,6 | 4,3 | 4,8 | 3,3 | 4,6 | 4,8 | 4,7 | 4,4 | 4,8 |  | 4,6 | 4,4 |
| Årslønn 2011, per årsverk | 485 300 | 391 800 | 604 200 | - | - | 470 800 | 415 700 | 464 900 | 400 200 |  | 470 800 | 441 200 |
| Årslønn 2011, heltidsansatte | - | - | - | 411 300 | 582 900 | - | - | - | - |  | - | - |
| Antall årsverk 2011 | 168 100 | 98 100 | 70 000 | 84 0009 | 31 3009 | 135 100 | 361 000 | 89 200 | 271 800 |  | 94 200 | 41 100 |

1. Lønnsveksttallene er for heltidsansatte.
2. Forretnings- og sparebanker og forsikringsvirksomhet som omfatter noen flere grupper enn forhandlingsområdet bank og forsikring. Lønnsveksttallene er for heltidsansatte. Bortsett fra i 2009 og 2012 trakk bonusutbetalinger opp lønnsveksten i perioden 2005-2012, se nærmere omtale i avsnitt 1.2.5.
3. Eksklusiv de statlig eide helseforetakene.
4. Omfatter ansatte i kommunene, fylkeskommunene og andre virksomheter som er medlemmer i KS, herunder bedriftsmedlemmer. Fram til 2005 er Oslo kommune ikke inkludert.
5. Undervisningspersonell ble en del av det kommunale tariffområdet fra 1. mai 2004, mens det tidligere var en del av det statlige tariffområdet. I 2004 og 2005 omfattet tallene undervisningsstillinger med hovedsakelig sentral lønnsdannelse og ekskl. Oslo kommune. Fra 2006 er Oslo kommune inkludert.
6. Beregnet på Spekters tallmateriale til 2009. Fra 2010 beregnet på tallmateriale fra SSB.
7. Fra og med 2004 omfatter tallene også stillinger med hovedsakelig lokal lønnsdannelse og undervisningsstillinger med hovedsakelig sentral lønnsdannelse.
8. Lønnsveksten fra og med 2008 er etter ny næringsstandard. Sammenlignet med veksten fra 2007 til 2008 og tidligere år, vil det være et brudd i tidsserien. Omtale av ny næringsstandard er gitt i vedlegg 2.
9. Heltidsansatte.

Kilder: Statistisk sentralbyrå og Beregningsutvalget.

Boks 1.1 Strukturendringer

Lønnsutviklingen for en gruppe kan være påvirket av flere forhold som f. eks. endring i kvalifikasjoner/utdanning blant arbeidstakerne, endringer i stillingsstruktur, forskyvninger i timeverkene mellom bransjer/bedrifter med ulikt lønnsnivå, endret omfang av skiftarbeid eller endringer i sammensetningen av arbeidsstyrken (f. eks. endringer i sysselsettingen etter aldersgrupper og endringer i andelen menn/kvinner). Utvalget vil peke på at en bør være forsiktig med å trekke bastante konklusjoner om forskjeller i lønnsutviklingen mellom ulike grupper/næringer fordi strukturendringer kan virke forskjellig. Særlig gjelder dette over en så lang tidsperiode som i tabell 1.1.

Endringer i sammensetningen av sysselsettingen kan påvirke lønnsutviklingen. Fra 2004 til og med 2. kvartal 2008 var det en sterk økning i sysselsettingen, bl.a. av unge arbeidstakere 15-24 år. Det var også sterk økning i arbeidsinnvandringen. Disse endringene i sysselsettingen kan bidra til å trekke gjennomsnittlig lønnsvekst ned. I perioder med stagnasjon eller med nedgang i sysselsettingen som det var i enkelte bransjer/næringer fra 2008 til 2009, kan effekten være motsatt ved at andelen yngre arbeidstakere og arbeidsinnvandrere blir redusert. I tillegg kan bortfall av virksomheter ha betydning.

### Lønnsutviklingen samlet og i enkelte næringer

Tabell 1.2 viser beregnet gjennomsnittlig lønnsutvikling for alle grupper[[3]](#footnote-3) og for tre hovedsektorer:

* ansatte i industrien[[4]](#footnote-4)
* ansatte i varehandel
* ansatte i offentlig forvaltning

Tabell 1.2 viser at samlet fra 2002 til 2011 var lønnsveksten nær parallell i industrien i alt og i offentlig forvaltning, mens lønnsveksten i varehandel totalt var noe lavere. Lønnsveksten i industribedrifter i alt har i denne perioden vært om lag den samme som for NHO-bedrifter i industrien, jf. tabell 1.1. Imidlertid har lønnsveksten for disse to gruppene vært noe forskjellig i de enkelte år.

Beregningsutvalget legger til grunn en vekst i gjennomsnittlig årslønn fra 2011 til 2012 for lønnstakere under ett på 4 prosent, mot 4,2 prosent året før. Ifølge foreløpige nasjonalregnskapstall for 2012, har SSB beregnet veksten i gjennomsnittlig årslønn fra 2011 til 2012 for lønnstakere under ett til 4,0 prosent.

Beregningene av årslønnslønnsvekst basert på nasjonalregnskapet og i de største forhandlingsområdene, har med etterbetalinger av lønnstillegg. I beregningen til SSB på grunnlag av lønnsstatistikken er det de faktiske utbetalinger uavhengig av virkningsdato som legges til grunn.

Årslønnsvekst1 fra året før i prosent for alle grupper og for tre hovedsektorer i økonomien.

|  |  | Lønnsstatistikken | | | |
| --- | --- | --- | --- | --- | --- |
|  | Nasjonal-regnskapet2 | Alle grupper | Industrien | Varehandel3 | Offentlig forvaltning4 |
| 2003 | 4,5 | - | 4,5 | 4,6 | 5,0 |
| 2004 | 3,5 | - | 3,6 | 3,9 | 3,6 |
| 2005 | 3,3 | - | 3,6 | 3,7 | 3,4 |
| 2006 | 4,1 | - | 3,9 | 3,4 | 4,0 |
| 2007 | 5,4 | - | 4,9 | 5,9 | 4,9 |
| 2008 | 6,3 | - | 6,6 | 4,3 | 6,7 |
| 2009 | 4,25 | - | 4,26 | 3,06 | 4,6 |
| 2010 | 3,7 | 3,67 | 2,97 | 2,97 | 3,7 |
| 2011 | 4,2 | 4,1 | 4,6 | 3,6 | 4,2 |
| 2012 | 4,0 | - | - | - | - |
| 2002-2011 | 46,7 | - | 46,2 | 41,3 | 48,0 |
| Gj. sn. per år | 4,4 | - | 4,3 | 3,9 | 4,5 |
| 2006-2011 | 26,2 | - | 25,4 | 21,3 | 26,5 |
| Gj. sn. per år | 4,8 | - | 4,6 | 3,9 | 4,8 |
| Årslønn 2011, per årsverk | 454 400 | 453 000 | 449 900 | 406 300 | 438 800 |
| Årslønn 2011, heltidsansatte8 | - | 470 800 | 453 400 | 432 600 | - |

1. Lønnsveksten er per årsverk i hele perioden for ”alle grupper” og for offentlig forvaltning. For varehandel og for alle bedrifter i indu­strien er lønnsveksten for heltidsansatte fram til og med 2009, men per årsverk i årene etter på.
2. Årslønnsveksten er beregnet med utgangspunkt i nasjonalregnskapet på grunnlag av det lønnsbegrepet som brukes i utvalgets rapporter, dvs. fast avtalt lønn, inkl. faste tillegg, uregelmessige tillegg og bonuser. Naturallønn, betaling for overtid og sluttvederlag er ikke inkludert. Utenlandske sjøfolk på norske skip, vernepliktige rekrutter og lønnstakere i primærnæringene ble holdt utenom i perioden 2003-2007.
3. Inklusive motorkjøretøytjenester.
4. Omfatter det kommunale og det statlige tariffområdet og de statlig eide helseforetakene fram til og med 2009. Fra 2010 er SSBs tall for årslønnsveksten i staten, kommunene og helseforetakene lagt til grunn.
5. Nedjustert fra 4,5 prosent i utvalgets junirapport i 2010.
6. Lønnsveksten fra og med 2009 er etter ny næringsstandard. Sammenlignet med veksten fra 2007 til 2008 og tidligere år, vil det være et brudd i tidsserien. Omtale av ny næringsstandard er gitt i vedlegg 2.
7. Lønnsveksten er fra og med 2010 beregnet av SSB på grunnlag av lønnsstatistikk (strukturstatistikk) og informasjon fra den kvartalsvise lønnsindeksen.
8. Beregnet på grunnlag av SSBs lønnsstatistikk for alle ansatte, som er en sammenstilling av de næringsvise lønnsstatistikkene.

Kilder: Statistisk sentralbyrå og Beregningsutvalget.



Boks 1.2 Beregning av årslønnsvekst i forhandlingsområder versus beregning av årslønnsvekst for næringsområder i privat sektor

*Generelt*

Med utgangspunkt i lønnsstatistikken brukes det litt forskjellige prinsipper for beregning av årslønnsvekst i forhandlingsområdene i tabell 1.1 (nærmere beskrevet i vedlegg 2) og i SSBs årslønnsberegninger for næringsområder i privat sektor (for eksempel i industrien). Innholdet i lønnsbegrepet er imidlertid det samme og begge tar utgangspunkt i flere årganger av lønnsstatistikken. I forhandlingsområdene bygger fordelingen av total lønnsøkning mellom to årganger av lønnsstatistikken på kunnskap om virkningstidspunkter for tarifftillegg (f. eks. 1. april eller 1. mai) og forutsetninger om når annen lønnsøkning (lønnsglidningen) kommer. I SSBs beregninger for næringsområder med utgangspunkt i lønnsstatistikken er det utviklingen i den kvartalsvise lønnsindeksen for avtalt lønn som gir fordelingen av lønnsøkningen gjennom året. De faktiske utbetalinger uavhengig av virkningsdato legges til grunn.

I år med konflikter i tariffoppgjørene, kan oppgjør trekke ut i tid. Dette kan medføre at det blir større tidsavstand enn året før mellom faktisk virkningstidspunkt og tidspunktet for utbetaling av lønnstillegg. Videre kan det at flere oppgjør trekker ut i tid medføre at etterbetalingene blir høyere enn året før. For eksempel var dette tilfelle i 2010-oppgjøret og kan ha medført at etterbetalingene samlet sett var høyere i 2010 enn i 2009. Disse to forholdene trakk isolert sett ned lønnsveksten fra 2009 til 2010 i SSBs beregning for næringsområder basert på lønnsstatistikken og den kvartalsvise lønnsindeksen. Dette kan også ha gjort seg gjeldende i andre år uten at utvalget har gått nærmere inn på dette.

*Nærmere om forskjeller mellom beregningen av årslønn i industrien i NHO-bedrifter og industrien i alt.*

Følgende forhold kan medvirke til at det blir forskjellig lønnsnivå og lønnsvekst i industri samlet og i NHO-bedrifter i industri:

*A. Populasjonsforskjeller*

* SSBs lønnsstatistikker omfatter hele næringen industri iht. Standard for Næringsgruppering (nace)
* NHOs statistikk for medlemsbedrifter omfatter også bedrifter som iht. næringsstandarden ikke er definert i industri (jf. omtale under 1.2.3).
* NHOs virksomheter/enheter er ikke i alle tilfeller sammenfallende med bedriftsinndelingen som SSB benytter
* Om lag ¾ av sysselsetting i industrien er i NHO-bedrifter. Organisasjonsgraden er særlig høy blant store bedrifter.
* Unge arbeidstakere (under 18 år) og lærlinger er ikke med i statistikken for NHO-bedrifter.

*B. Beregningsforskjeller**(se beskrivelse ovenfor)*

* Forskjellige metoder for plassering av lønnsvekst i løpet av året
* Etterbetalinger av lønnstillegg er ulikt behandlet
* Beregningene av vekst i årslønn for industrien samlet i tabell 1.2 er for heltidsansatte i årene 2002 til 2009, men per årsverk fra og med 2010. For industriansatte i NHO-bedrifter er beregningene per årsverk i alle år, se tabell 1.1.
* Strukturelle endringer, f. eks. forskyvninger i sysselsettingen mellom bedrifter med ulikt lønnsnivå kan slå ulikt ut for de to populasjonene.
* Forskjellige metoder for vekting

De sammen forholdene vil også gjelde når en sammenligner andre tariffområder med næringsområder, for eksempel årslønnsberegningene i varehandelen totalt versus beregningene for Virke.

### Nærmere om sammensetningen av årslønnsveksten i forhandlingsområdene

I tabell 1.3 er årslønnsveksten i årene 2008 til 2012 for hovedgruppene i tabell 1.1 splittet opp i bidrag fra overheng, bidrag fra sentralt fastlagte tarifftillegg og bidrag fra lønnsglidning gjennom året. Normalt betyr lønnsglidningen mer for årslønnsveksten enn det som framgår av tabell 1.3 for alle forhandlingsområdene. Dette skyldes at lønnsglidningen i beregningsåret påvirker størrelsen på overhenget til neste år. Samme betraktning gjelder også for tarifftilleggene. For ansatte i staten og i kommunene har bidraget fra lønnsglidningen i perioden ligget i størrelsesorden 0,4-1 prosentpoeng i året. For gruppene i privat sektor har den variert mellom 1 og vel 3 prosentpoeng unntatt for ansatte i forretnings- og sparebanker og forsikring (finanstjenester) i 2008 og 2010. I disse årene var lønnsglidningen særlig høy i finanstjenester, noe som skyldtes store bonusutbetalinger. I 2009 var det et negativt bidrag fra lønnsglidningen i Virke-bedrifter og i finanstjenester. For store grupper industrifunksjonærer avtales ikke sentrale tillegg. For disse avtales stort sett alle tillegg lokalt, slik at lønnsveksten kan defineres som lønnsglidning.

Årslønnsvekst fra året før i prosent dekomponert[[5]](#footnote-5) i overheng, tarifftillegg og lønnsglidning.

|  | 2008 | 2009 | 2010 | 2011 | 2012 | Gj.sn. 2008-12 |
| --- | --- | --- | --- | --- | --- | --- |
| *Industriarbeidere i NHO-bedrifter:* |  |  |  |  |  |  |
| Årslønnsvekst | 5,7 | 3,91 | 3,6 1 | 4,4 | 4 |  |
| Herav: |  |  |  |  |  |  |
| - Overheng | 1,8 | 1,8 | 1,0 | 1,2 | 1,3 |  |
| - Tarifftillegg | 1,3 | 0,5 | 1,0 | 0,9 | 1 |  |
| - Lønnsglidning | 2,6 | 1,6 | 1,6 | 2,3 | 1¾ | 2 |
|  |  |  |  |  |  |  |
| *Industrifunksjonærer i NHO-bedrifter:* |  |  |  |  |  |  |
| Årslønnsvekst | 6,3 | 4,51 | 4,3 1 | 4,7 | 4 |  |
| Herav: |  |  |  |  |  |  |
| - Overheng | 2,5 | 2,02 | 1,7 | 1,9 | 1,8 |  |
| - Lønnsglidning | 3,8 | 2,5 | 2,6 | 2,8 | 2,2 | 2,8 |
|  |  |  |  |  |  |  |
| *Virke-bedrifter i varehandel:* |  |  |  |  |  |  |
| Årslønnsvekst | 4,4 | 1,81 | 3,61 | 3,6 | 3,3 |  |
| Herav: |  |  |  |  |  |  |
| - Overheng | 1,6 | 0,9 | 0,7 | 1,2 | 1,0 |  |
| - Tarifftillegg | 1,3 | 0,6 | 0,7 | 0,6 | 1,2 |  |
| - Garantitillegg | 0,4 | 0,4 | 0,3 | 0,4 | 0,3 |  |
| - Lønnsglidning | 1,1 | ÷0,1 | 1,9 | 1,4 | 0,8 | 1,0 |
|  |  |  |  |  |  |  |
| *Finanstjenester:* |  |  |  |  |  |  |
| Årslønnsvekst | 9,2 | 0,41 | 5,91 | 4,9 | 3,0 |  |
| Herav: |  |  |  |  |  |  |
| - Overheng | 1,3 | 2,0 | 1,0 | 1,2 | 1,3 |  |
| - Tarifftillegg | 2,5 | 0,5 | 1,0 | 1,0 | 1,2 |  |
| - Lønnsglidning | 5,4 | ÷1,9 | 3,9 | 2,7 | 0,5 | 2,1 |
| *Statsansatte:* |  |  |  |  |  |  |
| Årslønnsvekst | 6,7 | 4,4 | 4,5 | 4,2 | 4 |  |
| Herav: |  |  |  |  |  |  |
| - Overheng | 1,4 | 3,4 | 0,94 | 2,3 | 1,1 |  |
| - Tarifftillegg | 4,2 | 0,4 | 2,3 | 1,2 | 2,4 |  |
| - Ny arbeidstidsavtale for politi- og lensmannsetaten |  |  | 0,6 |  |  |  |
| - Lønnsglidning | 1,0 | 0,5 | 0,7 | 0,7 | ½ | 0,7 |
|  |  |  |  |  |  |  |
| *Kommuneansatte 3:* |  |  |  |  |  |  |
| Årslønnsvekst | 6,7 | 4,6 | 3,7 | 4,3 | 4 |  |
| Herav: |  |  |  |  |  |  |
| - Overheng | 1,4 | 2,4 | 1,1 | 2,4 | 0,7 |  |
| - Tarifftillegg | 4,3 | 1,8 | 2,1 | 1,4 | 2¾ |  |
| - Lønnsglidning | 1,0 | 0,4 | 0,5 | 0,5 | ¾ | 0,6 |
|  |  |  |  |  |  |  |
| *Undervisningspersonell i kommunene:* |  |  |  |  |  |  |
| Årslønnsvekst | 5,7 | 4,4 | 3,6 | 4,3 | 4 |  |
| Herav: |  |  |  |  |  |  |
| - Overheng | 1,2 | 2,2 | 1,0 | 2,4 | 0,7 |  |
| - Tarifftillegg | 4,2 | 2,2 | 2,3 | 1,4 | 2¾ |  |
| - Lønnsglidning | 0,3 | ÷0,1 | 0,3 | 0,5 | ½ | 0,3 |
|  |  |  |  |  |  |  |
| *Kommuneansatte eksklusiv undervisningspersonell:* |  |  |  |  |  |  |
| Årslønnsvekst | 7,1 | 4,7 | 3,7 | 4,3 | 4 |  |
| Herav: |  |  |  |  |  |  |
| - Overheng | 1,5 | 2,5 | 1,1 | 2,4 | 0,7 |  |
| - Tarifftillegg | 4,3 | 1,6 | 2,0 | 1,4 | 2¾ |  |
| - Lønnsglidning | 1,3 | 0,6 | 0,6 | 0,5 | ¾ | 0,7 |
|  |  |  |  |  |  |  |
| *Spekter, helseforetakene:* |  |  |  |  |  |  |
| Årslønnsvekst5 | 6,5 | 5,1 | 3,5 | 4,0 | 3¾ |  |
| Herav: |  |  |  |  |  |  |
| - Overheng | 1,4 | 3,6 | 2,0 | 1,9 | 0,8 |  |
| - Tarifftillegg | 4,3 | 1,2 | 1,5 | 2,1 | 2,9 |  |
| - Lønnsglidning | 0,8 | 0,3 | 0,0 | 0 | 0 | 0,2 |
|  |  |  |  |  |  |  |
| *Spekter, øvrige virksomheter:* |  |  |  |  |  |  |
| Årslønnsvekst | 6,2 | 4,0 | 3,5 | 4,1 | 4,2 |  |
| Herav: |  |  |  |  |  |  |
| - Overheng | 1,3 | 1,6 | 0,9 | 0,9 | 1,2 |  |
| - Tarifftillegg | 4,6 | 2,0 | 2,4 | 2,8 | 2,8 |  |
| - Lønnsglidning | 0,3 | 0,4 | 0,2 | 0,4 | 0,2 | 0,3 |

1. Lønnsveksten fra og med 2009 er etter ny næringsstandard. Sammenlignet med 2008 og tidligere år, vil det være et brudd i tidsserien.
2. Overhenget til 2009 ble endret fra 2,5 til 2,0 prosent som følge av ny næringsstandard.
3. Kommunene omfatter også undervisningspersonell.
4. Omlegging av beregningsmetode drar opp overhenget til 2010 med 0,3 prosentpoeng i forhold til tidligere beregning, jf. tabell 1.7 i NOU 2010:4.
5. Beregnet på Spekters tallmateriale til 2009. Fra 2010 beregnet på tallmateriale fra SSB.

Kilder: Statistisk sentralbyrå, KS, Spekter, NHO og Fornyings-, administrasjons- og kirkedepartementet.

## Lønnsutviklingen i enkelte tariffområder

### Lønnsutviklingen for industriarbeidere i LO-NHO-området.

For *industriarbeidere* steg lønn per årsverk (både heltid og deltid) med om lag 4 prosent fra 2011 til 2012, mot 4,4 prosent året før, basert på foreløpig datamateriale for NHO-bedrifter.

Gjennomsnittlig lønnsøkning fra 1.okt. 2011 til 1.okt. 2012 var også omlag 4 prosent. For hvert tariffområde bestemmes lønnsveksten av endring i grunnlønn eller "avtalt lønn", bonus, gjennomsnittlig skifttillegg og andre tillegg som er klassifisert som uregelmessige tillegg. Det lønnsstatistikken registrerer som utbetalt bonus for ett år, kan være opptjent året før. Fra 2011 til 2012 har lønnsveksten for de ulike lønnskomponentene vært tilnærmet parallelle for industriarbeidere.

Industri i LO-NHO-området omfatter bedrifter i eksempelvis næringsmiddelindustri, treindustri, kjemisk industri og verkstedsområdet, samt i andre mindre områder som for eksempel grafisk industri. Lønnsveksten for industriarbeidere i LO-NHO-området er basert på opplysninger om lønn og antall årsverk knyttet til om lag 50 tariffområder og disse tariffområdene er vektet sammen.

Hovedoppgjøret i 2012 foregikk forbundsvist. Tilleggene ble gitt fra ulike tidspunkter, men de fleste tarifftillegg blir gitt med virkning fra april og mai. Tarifftilleggene omfatter forbundsvise generelle tillegg, virkninger av økte minstelønnssatser, skifttillegg og andre tillegg knyttet til endringer innenfor avtaleområdene. Virkninger av avtalte garantiordninger som gjerne utløses på bakgrunn av statistikk er med, i den grad beregning er mulig. Bredere garantiordninger har de siste par år endret fordelingen av lønnsvekst fra lønnsglidning til tarifftillegg med i størrelsesorden ca. 0,1 prosentpoeng på årsbasis.

Gjennomsnittlig avtalte tarifftillegg i de forbundsvise forhandlingene ga en nivåøkning i lønn på i gjennomsnitt 1,4 prosent. Tar man hensyn til ulike virkningstidspunkt over året, bidro tarifftillegg for industriarbeidere totalt sett til årslønnsveksten fra 2011 til 2012 med ca. 1 prosentpoeng. Sammen med lønnsoverhenget fra 2011 på 1,3 prosent var således samlet årslønnsvekst fra 2011 til 2012 2,3 prosentpoeng før lønnsglidning for industriarbeidere. Bidraget fra lønnsglidningen i løpet av 2012 er beregnet til om lag 1¾ prosentpoeng på årslønnsveksten, mot 2,3 prosentpoeng året før.

Lønnsoverhenget for industriarbeidere inn i 2013 er foreløpig beregnet til 1¼ prosent.

”Industrioverenskomsten” som fra 2012 omfattet de tidligere Verksted-, Teko-, Teknologi og data- og Nexsans (kabelmontører) overenskomstene var "frontfag" ved hovedoppgjøret 2012. Antallsmessig utgjorde dette en tredjedel av alle industriarbeidere. Verkstedsbransjen utgjør over 90 prosent av Industrioverenskomsten. Sammen med de avtalte tarifftillegg bidro overhenget på 1,3 prosentpoeng, til en årslønnsvekst fra 2011 til 2012 på 2,15 prosentpoeng før lønnsglidning for området. "Industrioverenskomsten" har foreløpig en årslønnsvekst på om lag 4 prosent fra 2011 til 2012.


Gjennom 2012-oppgjøret har omfanget av "Industrioverenskomsten" og dermed også frontfaget økt ved at en gruppe bedrifter fra byggevirksomhet har tilsluttet seg avtalen. "Frontfaget" har i samband med forbundsvise forhandlinger bestått av ulike overenskomster, men Verkstedsoverenskomsten og nå "Industrioverenskomsten" har utgjort hovedtyngden.

Tabell 1.5 viser lønnsveksten mellom måletidspunkter 1. oktober til 1. oktober og per år fordelt på tarifftillegg og lønnsglidning. Fra 1. oktober 2011 til 1. oktober 2012 var lønnsveksten om lag 4 prosent for industriarbeidere, mot 4,5 prosent i tilsvarende periode året før. Gjennomsnittlig nivåøkning av tariffmessige tillegg ble beregnet til 1,4 prosent i perioden. Målt fra 1. oktober 2011 til 1. oktober 2012 har lønnsglidningen bidratt med 2¾ prosentpoeng til lønnsveksten i perioden, mot 3,4 prosentpoeng året før.

Gjennomsnittlige tarifftillegg for industriarbeidere, (inklusive den direkte effekten av skifttillegg og andre tillegg knyttet til arbeidets art).

|  |  |  |
| --- | --- | --- |
| Per 1. april 2001: | 148 øre/time, | 1,1 prosent |
| Våren 2002:1 | 386 øre/time | 2,8 prosent |
| Per 1. april 2003: | 80 øre/time | 0,5 prosent |
| Våren 2004:1 | 168 øre/time | 1,1 prosent |
| Per 1. april 2005: | 106 øre/time | 0,7 prosent |
| Våren 2006:1 | 207 øre/time | 1,3 prosent |
| Per 1. april 2007: | 273 øre/time | 1,7 prosent |
| Per 1. april 2008: | 289 øre/time | 1,7 prosent |
| Per 1. april 2009: | 112 øre/time | 0,6 prosent |
| Våren 2010: 1 | 282 øre/time | 1,5 prosent |
| Per 1. april 2011: | 219 øre/time | 1,1 prosent |
| Våren 2012: 1,2 | 292 øre/time | 1,4 prosent |

1. Gjennomsnittstallet er summen av alle nivåmessige tillegg gitt i de forbundsvise områdene inklusive generelle tillegg, lavlønnstillegg, fagarbeidertillegg, ansiennitetstillegg, skifttillegg etc. De fleste forbundsvise tarifftilleggene ble gitt med ulike virkningstidspunkt mellom 1. april til 1. juli.
2. Foreløpige tall



Lønnsglidningen som andel av total lønnsvekst fra 1. oktober til 1. oktober for industriarbeidere i NHO-bedrifter

Kilde: NHO

|  |  |  |  |  |
| --- | --- | --- | --- | --- |
| Tariffmessig lønnsøkning og lønnsglidning for industriarbeidere basert på timefortjenester1, omregnet til 37,5 t/uke. Endring i prosent fra tilsvarende periode året før. | | | | |
|  | Lønnsøkning  pr. time | Herav: | | Lønnsglidning i prosent av total  lønnsøkning |
| Tarifftillegg | Lønnsglidning2 |
| 2002 | 5,0 | 2,4 | 2,6 | 52 |
| 01.okt | 5,9 | 2,8 | 3,1 | 53 |
| 2003 | 3,5 | 0,9 | 2,6 | 74 |
| 01.okt | 3,3 | 0,5 | 2,8 | 85 |
| 2004 | 3,6 | 0,9 | 2,7 | 75 |
| 01.okt | 3,4 | 1,1 | 2,3 | 68 |
| 2005 | 3,4 | 0,9 | 2,5 | 74 |
| 01.okt | 3,4 | 0,7 | 2,7 | 79 |
| 2006 | 3,6 | 0,9 | 2,7 | 75 |
| 01.okt | 4,0 | 1,3 | 2,7 | 68 |
| 2007 | 5,5 | 1,7 | 3,8 | 69 |
| 01.okt | 5,9 | 1,7 | 4,2 | 71 |
| 2008 | 5,7 | 1,7 | 4,0 | 70 |
| 01.okt | 5,8 | 1,7 | 4,1 | 71 |
| 2009 | 3,9 | 0,5 | 3,4 | 87 |
| 01.okt | 3,2 | 0,6 | 2,6 | 81 |
| 2010 | 3,6 | 1,2 | 2,4 | 67 |
| 01.okt | 3,9 | 1,5 | 2,4 | 61 |
| 2011 | 4,4 | 1,3 | 3,1 | 70 |
| 01.okt | 4,5 | 1,1 | 3,4 | 76 |
| 2012 | 4 | 1,3 | 2 3/4 | 70 |
| 01.okt | 4 | 1,4 | 2 1/2 | 65 |

1. Beregningsgrunnlaget: Gjennomsnittlig timefortjeneste ekskl. overtidstillegg, betaling for helligdager, feriepenger o.l. Omregning av timefortjenestene til felles ukebasis har betydning bare når det er vesentlige endringer i arbeidstiden.
2. Lønnsglidningen er basert på at hele lønnsveksten mellom tilsvarende registreringsperioder i to påfølgende år er dekomponert i tarifftillegg og lønnsglidning. Dette avviker fra dekomponeringen i tabell 1.3 hvor kalenderårslønnsveksten er dekomponert i lønnsoverheng (som består både av tarifftillegg og lønnsglidning), samt bidrag til kalenderårslønnsveksten fra henholdsvis tarifftillegg og lønnsglidning.

Kilder: Grunnlagsmaterialet til SSBs strukturstatistikk, NHO

### Lønnsutviklingen for andre arbeidergrupper i NHO-området

Forhandlinger og meklinger har i større grad enn før strukket seg ut over i året 2012 i tid. Der virkningstidspunktet tilsier det, er tillegg innregnet i tallgrunnlaget.

For arbeidere i *byggevirksomhet* var årslønnsveksten om lag 3 prosent fra 2011 til 2012, mot 4,3 prosent året før, ifølge foreløpige tall. Lønnsveksten fra 1. oktober 2011 til 1. oktober 2012 var om lag 3 prosent, mot 3,6 prosent i tilsvarende periode året før, ifølge foreløpige tall.

*Byggevirksomhet* består av to hovedgrupper, arbeidere innenfor elektrofag (om lag ⅓) og andre byggfag (om lag ⅔) som tømrere, murere, grunnarbeid innenfor stein-, jord- og sementarbeid, bygge- og tømmermestere, heisfirmaer, malermestere, rørleggerbedrifter, kobber- og blikkenslagermestere etc. Innenfor andre byggfag er det en del bedrifter som er knyttet til Industrioverenskomsten.

Endringer i sammensetning av arbeidstakergruppen påvirker gjennomsnittlig lønnsvekst både for elektrosektoren og innenfor andre byggfag. Grunnen kan være utskifting av arbeidstakere og ulike bedrifter (særlig småbedrifter) i statistikkutvalget på måletidspunktene, men også at antall sysselsatte endres. Disse forhold trakk lønnsveksten ned i størrelsesorden 1½ prosentpoeng fra okt. 2011 til okt. 2012 samlet for arbeidere innenfor byggevirksomhet, på samme måte som ved den sterke økningen i sysselsettingen i sektoren fra 2007 og 2008.

For andre byggfag består veksten på om lag 3 prosent av et generelt tillegg på kr 1,25 per time, en økning i akkordsatser og minstelønnssatser. Bidraget fra tarifftilleggene og overheng førte til en lønnsvekst fra 2011 til 2012 på 2,2 prosent før lønnsglidning. Det gjennomsnittlige bidraget fra lønnsglidningen ble om lag ¾ prosentpoeng, i stor grad fordi strukturelle forhold trakk lønnsveksten ned.

*Transportsektoren (arbeidere)* i NHO-området omfatter blant annet rutebilsektoren, spedisjonsfirmaer, innenriks sjøfart, godstransport, og i noe mindre grad grossistbedrifter, oljeselskaper m.v.

For arbeidere innenfor *transportsektoren* i NHO-området samlet var årslønnsveksten fra 2011 til 2012 om lag 4¾ prosent, ifølge foreløpige tall, mot 3,4 prosent året. Lønnsveksten fra 1. oktober 2011 til 1. oktober 2012 var 4¼ prosent.

Om lag 50 prosent av årsverkene i transportsektoren er avtaler med lokal forhandlingsrett. I det forbundsvise lønnsoppgjøret 2012 innenfor transportsektoren (NHO-bedrifter) ble det gitt tarifftillegg (som inkluderer generelle tillegg) som sammen med lønnsoverhenget fra 2011, ga en beregnet lønnsvekst på om lag 3½ prosent fra 2011 til 2012, før lønnsglidning. Noen områder (for eksempel innenriks sjøfart og spedisjonsfirmaer) har lokale lønnsforhandlinger. Virkninger av lønnselementer (jf. bussbransjeavtalen) som utløser lønnsvekst ved nye kontraktsinngåelser er vanligvis ikke regnet inn i tarifftilleggene, men beregnet virkning av hevet ansiennitetstillegg er medregnet.

Skillet mellom tarifftillegg og lønnsglidning i sektoren er usikker, men ut fra ovenstående er lønnsglidningen for hele sektoren beregnet til å bidra med om lag 1¼ prosentpoeng, mot om lag 1½ året før.

Arbeidere innenfor *oljevirksomhet, offshore* består av operatørarbeidere (om lag halvparten) og oljeboring - og oljeservicearbeidere. Den siste gruppen utgjør en stadig større andel av denne gruppen. Ingeniører og sivilingeniører klassifiseres som funksjonærer og er ikke med i gruppen overfor. Offshorearbeidere samlet sett hadde en gjennomsnittlig økning i årslønn fra 2011 til 2012 på vel 6 prosent, inklusive avtalt lønn, bonusutbetalinger samt uregelmessige tillegg, mot 3,3 prosent året før.

Økningen i utbetalt lønn fra 1. oktober 2011 til 1. oktober 2012 var om lag 5½ prosent. Økning i antall timer for oljeoperatørgruppen med noe høyere lønnsnivå enn gjennomsnittet og økt skift drar opp, mens noe tillegg i oljeservice sannsynlig ikke er kommet med på grunn av sene lønnsoppgjør i forhold til statistikktidspunkt 1.oktober og demper gjennomsnittlig lønnsveksten for arbeidere i oljesektoren samlet sett.

En automatisk virkning av ansiennitetstillegg per 1. januar hvert år bidrar med minst ½ prosentpoeng til gjennomsnittlig årslønnsvekst. Gitte tillegg som ble avtalt sent på høsten 2012 og tatt hensyn til, bidrar sammen med lønnsoverhenget fra 2011 til en årslønnsvekst nærmere 5 prosent. Resten er lønnsglidning og strukturelle lønnsendringer.

For *hotell og restaurantvirksomhet* var det en foreløpig beregnet årslønnsvekst fra 2011 til 2012 på om lag 3 prosent, mot 3,4 prosent året før. Det ser i gjennomsnittstallene ikke ut til å ha vært lønnsglidning i 2012, mot 0,4 prosent året før. Lønnsveksten fra 1. oktober 2011 til 1. oktober 2012 er også foreløpig beregnet til om lag 3 prosent.

Gjennomsnittlig alder for ansatte i hotell og restaurant var i 2012 om lag 10 år lavere enn gjennomsnittsalderen for alle ansatte i NHO-bedrifter Bransjen er preget av høy turnover. Vanligvis er bare om lag halvparten av de samme arbeidstakerne med i lønnsstatistikken fra et år til et annet. Strukturelle endringer i arbeidskraften mellom grupper og virkninger via høy turnover har trukket gjennomsnittlig lønnsvekst noe ned i alle de fire siste årene.

Lønnsoverhenget inn i 2013 er beregnet til vel ½ prosent.

### Lønnsutviklingen for funksjonærer i NHO-bedrifter.

*Industrifunksjonærene* i NHO-bedrifter utgjør om lag ⅓ av alle funksjonærer i NHO-bedrifter. Årslønnsveksten for industrifunksjonærer fra 2011 til 2012 var om lag 4 prosent, ifølge foreløpige tall, mot 4,7 prosent året før. Fra 1. oktober 2011 til 1. oktober 2012 var lønnsveksten samlet for industrifunksjonærer om lag 4¼ prosent, mot 4,6 prosent året før. Bonus og uregelmessige tillegg reduserer lønnsveksten isolert med vel ¼ prosentpoeng.

Ny standard for næringsgruppering ble av SSB innført for alle sektorer fra 2009, med justeringer de senere årene. Dette gjaldt også NHO-bedrifter. Om lag 10 prosent av funksjonærene i NHOs industribedrifter, ble i offisiell statistikk fra 2009 plassert utenfor industri blant annet i ”Faglig, vitenskapelig og teknisk tjenesteyting” og "oljevirksomhet". Tilsvarende endringer i offentlig næringsklassifikasjoner av bedrifter i 2010, førte til at deler av spesielt oljebaserte industribedrifter ble tatt ut av industrien og plassert i blant annet "oljevirksomhet". Disse bedriftsenhetene er med i lønnstallene for industrifunksjonærer for NHO-bedrifter, fordi enhetene fortsatt er knyttet sammen med NHOs industribedrifter og/eller foretak.

Av hensyn til kontinuiteten i forhold til beregninger av lønnsvekst for funksjonærer i industri, vil klassifiseringen for NHO-bedrifter i tariffsammenheng og i utvalgets rapportering, fortsatt avvike noe fra offentlig klassifisering på dette punkt. Virkningene blir omtalt i fotnotene i tabellene.

Lønnsveksten inneholder både endring i grunnlønn, bonus og uregelmessige tillegg som skift etc. Basert på data for hvilken måned lønnsreguleringen skjer innenfor de enkelte bransjegrupper, er årslønn beregnet ved at de ulike bransjene blir vektet sammen til industrifunksjonærer totalt og totalt for alle bransjer. Som i andre områder forutsettes ingen endringer etter registreringstidspunktet 1. oktober. Dette danner grunnlag for beregninger av årslønnsvekst. Også for funksjonærer kan det være ulike arbeidstidsordninger. Dette er det tatt hensyn til i den grad bedriftene har innberettet dette i datamaterialet.

Lønnsoverhenget for industrifunksjonærer i NHO-bedrifter inn i 2013 er foreløpig beregnet til om lag 2 prosent, mot 1,8 prosent året før.

*Funksjonærgrupper ellers i NHO-områder* er ansatte innenfor bergverk, skogbruk, fiskeoppdrett, kraftforsyning, oljevirksomhet, bygge- og anleggsvirksomhet, samferdsel, forskning og undervisning, personlig og forretningsmessig tjenesteyting, hotell og restaurant, vitenskapelig og teknisk tjenesteyting, informasjonssektoren etc. Samlet utgjør bransjene utenfor industrien om lag ⅔ av alle funksjonærer i NHO-bedrifter.

Gjennomsnittlig lønnsvekst for *alle funksjonærer i NHO-området* ble om lag 4¼ prosent fra 2011 til 2012, ifølge foreløpige tall, mot 4,9 prosent året før. Gjennomsnittlig lønnsvekst fra 1. oktober 2011 til 1. oktober 2012 ble vel 4 prosent, mot 5,0 prosent året før. Noe av den lavere lønnsveksten skyldes at gjennomsnittlig bonus pr. time har stått stille.

Gjennomsnittlig årslønnsvekst for funksjonærgrupper varierer mellom næringsgrupper fra omlag lag 2½ prosent i E-verk og 3½ til 6½ prosent for henholdsvis funksjonærer innenfor bygge- og anleggssektoren og funksjonærer innenfor oljevirksomhet, som begge utgjør 10 prosent av alle funksjonærer i NHO-bedrifter og utgjør ytterpunktene av store næringsområdene. Det er større innslag av funksjonærer på høyere lønns- og utdanningsnivå enn året før.

Tallene ovenfor inkluderer både tekniske og andre funksjonærgrupper inklusive lederstillinger. Ansatte med minstelønnsavtaler innenfor funksjonærgruppene i NHO-bedrifter, omfatter ikke mer enn anslagsvis 10 prosent av alle funksjonærer.

I tillegg til lønnsstatistikk for arbeidere og funksjonærer er det grupper innenfor håndverk, handel, helse, organisasjoner etc. hvor man ikke kan skille mellom arbeidere og funksjonærer. I tillegg utgjør bemanningsbedrifter, som omfatter mange forskjellige yrkesgrupper i klassifikasjonene, etter hvert en stor gruppe. Disse gruppene utgjør nå om lag 10 prosent av alle årsverk i NHO-bedrifter og er ikke med i forhandlingsstatistikken verken for arbeidere eller funksjonærer.

### Lønnsutviklingen for industriarbeidere og industrifunksjonærer i NHO-bedrifter under ett (både heltid og deltid).

Med en foreløpig lønnsvekst på om lag 4 prosent fra 2011 til 2012 for både arbeidere og funksjonærer innenfor industri, vil gjennomsnittlig lønnsvekst for alle ansatte i NHOs industribedrifter i utgangspunktet også øke med om lag 4 prosent fra 2011 til 2012. Veksten året før var 4,6 prosent. Timefordelingen mellom arbeidere og funksjonærer fra 2011 til 2012 er ikke klar pr. dags dato.

Ny internasjonal næringsklassifisering fra 2009 (jf. vedlegg 2) og noen tilpasninger i 2010 og 2011, hvor industrien er noe annerledes definert enn tidligere, påvirker også fordelingen av årsverk mellom arbeidere og funksjonærer i NHOs industribedrifter.

Årsverksfordelingen mellom funksjonærer og arbeidere i NHOs medlemsregister ga i perioden 2009 til 2011 ikke et fullgodt bilde av nivået og endringen man kunne se i innkommet materiale og i sysselsettingsstatistikk ellers, fordi det har vært raske skiftende sysselsettingsendringer mellom gruppene og en registerfordeling noe tilbake i tid.

I 2009, 2010 og 2011 baserte man prosentfordelingen mellom arbeidere og funksjonærer på det utvalgsbaserte datamaterialet, noe som for disse årene med balanserte utvalg mellom næringer ga et mer oppdatert bilde av bevegelsene i funksjonær/arbeider-andelene, selv om innsamlet materiale er et utvalg (60-70 %).

Yrkesklassifisering og næringsklassifisering plasserer nå en del ansatte i NHO-bedrifter som før var i industrien utenfor industrien, f. eks. i flybransjen. I tillegg har nye medlemsgrupper kommet inn som NHO-bedrifter, spesielt innenfor næringsmiddelsektoren. Det er grunn til å tro at sysselsettingsveksten har vært tilnærmet parallell mellom funksjonærer og arbeidere mellom 2011 til 2012, men dette vil bli undersøkt nærmere frem til endelig rapport i mars/april.

Deltid er med i tallene og inngår som heltidsekvivalenter, på samme måte både for arbeidere og funksjonærer. I tabell 1.6 vises fordelingen av industrisysselsettingen mellom arbeidere og funksjonærer basert på henholdsvis årsverk og lønnssum, ifølge lønnsopplysninger fra SSB og opplysninger fra NHOs statistikkregister.

Fordeling av årsverk i NHOs statistikkregister og lønnssum basert på årslønnsnivå for henholdsvis arbeidere og funksjonærer. (Prosentandeler)

Arbeidere Funksjonærer

Årsverk: 2003 59,1 40,9

2004 58,8 41,2

2005 58,3 41,7

2006 57,7 42,3

2007 58,3 41,7

2008 58,0 42,0

20091 59,6 40,4

20092 56,5 43,5

20102 56,2 43,8

20112 56,0 44,0

Lønnssum: 2003 50,4 49,6

2004 49,3 50,7

2005 48,6 51,4

2006 47,7 52,3

2007 48,2 51,8

2008 47,9 52,1

20091 49,2 50,8

20092 46,1 53,9

20102 45,6 54,4

20112 45,2 54,8

1. Ny næringsklassifisering fra 2009 og brukt som faste vekter i veksten fra 2008 til 2009. Tallene i 2008 og bakover er ikke revidert med ny bedriftsvis næringsklassifisering. Tallrekkene ovenfor innebærer derfor et skift, knyttet til endring i industridefinisjonen fra 2009.
2. Endring i fordeling mellom funksjonærer og arbeidere basert på timefordeling i innkommet materiale.

Kilder: NHO og SSB

### Lønnsutviklingen i andre områder i privat næringsvirksomhet

I *finansnæringen* ble det i hovedoppgjøret for 2012 mellom Finansforbundet og Finansnæringens Arbeidsgiverforening og mellom LO/ HK og Norsk Post- og Kommunikasjonsforbund og Finansnæringens Arbeidsgiverforening gitt et generelt tillegg på lønnsregulativet på 1,85 prosent eller minimum kr 6 500 per år. Dettte ga et gjennomsnittlig lønnstillegg på 1,87 prosent med virkning fra 1. mai 2012. Tillegget anslås å bidra med 1,3 prosent til årslønnsveksten fra 2011 til 2012.

Ifølge Finans Norge[[6]](#footnote-6) ble det i medlemsbedriftene under ett gitt lokale tillegg per 1. januar 2012 på 0,55 prosent og per 1. juli på 2012 på 1,3 prosent.

Ifølge lønnsstatistikken for 2012 økte den gjennomsnittlige månedslønnen i finanstjenester, som omfatter noen flere grupper enn forhandlingsområdet[[7]](#footnote-7) bank og forsikring, med 3,0 prosent for heltidsansatte fra 1. september 2011 til 1. september 2012. Avtalt lønn steg med 4,7 prosent i det samme tidsrommet. Bonusutbetalingene bidro til å trekke ned lønnsveksten.

Bonus har de siste årene fram til 2009 utgjort en økende andel av månedslønnen. I 2003 og 2004 utgjorde bonus i gjennomsnitt om lag 3,5 prosent av månedslønnen i alt. Denne andelen vokste til 6,5 prosent i 2005, videre til 8,5 prosent i 2007 og til 11,9 prosent i 2008. I 2009 falt andelen til 7,2 prosent. I 2010 økte andelen igjen til 8,8 prosent og i 2011 til 9,3 prosent. I 2012 var bonusandelen på 8,1 prosent.

For finanstjenester har utvalget på grunnlag av lønnsstatistikken for 2012 og lønnstilleggene i 2012, beregnet årslønnsveksten fra 2011 til 2012 til 3,0 prosent.

I *varehandelen* ble det i hovedoppgjøret 2012 på Landsoverenskomsten mellom Hovedorganisasjonen Virke og HK, gitt et generelt tillegg på 3 kroner per time. Ut over det generelle tillegget ble de laveste minstelønnssatsene, trinn 1 – 4, økt med 3 kroner per time og trinn 5 økt med 5 kroner per time.[[8]](#footnote-8)

For tillegg på andre overenskomster i Virke-området samt overenskomster innen HUK-området, vises det til vedlegg 1.

Garantiordningen på Landsoverenskomsten mellom HK og Virke resulterte i at trinn 6 fikk et tillegg fra 1. februar 2012 på kr 3,76 per time.

Ifølge lønnsstatistikken for 2012 steg den gjennomsnittlige månedslønnen for heltidsansatte i varehandelen under ett med 3,3 prosent fra 1. september 2011 til 1. september 2012. For alle heltidsansatte i Virke-bedrifter i varehandelen var veksten i månedslønnen 3,2 prosent i det samme tidsrommet.

På grunnlag av lønnsstatistikken for 2012 og lønnstilleggene i 2012, har utvalget beregnet årslønnsveksten fra 2011 til 2012 for alle heltidsansatte i Virke-bedrifter i varehandelen til 3,3 prosent. Høy turnover og økt innslag av unge arbeidstakere trakk lønnsveksten ned.

### Lønnsutviklingen i offentlig sektor

Staten

I hovedoppgjøret 2012 ble det i det *statlige tariffområdet* brudd i forhandlingene og oppgjørene gikk til mekling. Den 24. mai brøt LO Stat, YS Stat og Unio meklingen, og iverksatte streik. Akademikerne fortsatte meklingen. Etter ca 1 uke ble de streikende parter enige om frivillig mekling, som deretter ble gjennomført parallelt med Akademikernes fortsatte mekling. Den 2. juni la Riksmegleren fram et forslag til løsning som LO Stat og YS Stat anbefalte og Akademikerne aksepterte. Konflikten mellom staten og Unio ble avsluttet med at partene ble enige om frivillig lønnsnemnd den 7. juni 2012.

I hovedoppgjøret i staten i 2012 ble det, med virkning fra 1. mai, gitt et tillegg på kr 12 000 per år på hovedlønnstabellen til og med lønnstrinn 55. Fra lønnstrinn 56 til lønnstrinn 98 ble det gitt et tillegg på 2,7 prosent. I tillegg ble lønnsregulativet utvidet med tre lønnstinn, fra lønnstrinn 99 til lønnstrinn 101. Det ble også satt av 1 prosent av lønnsmassen til lokale forhandlinger fra 1. september. I tillegg kom midler som blir ledige ved lønnsendringer ved skifte av arbeidstakere (resirkulerte midler) på 0,1 prosentpoeng. Sentrale justeringer på lønnsrammer og lønnsspenn fra 1. juli utgjorde 0,42 prosent.

I kjennelse av 29. august 2012 fra Rikslønnsnemnda fikk Unio-medlemmer i staten det samme økonomiske oppgjøret som de andre hovedsammenslutningene i staten. Det generelle tillegget ble imidlertid gitt med virkning fra 8. juni, dagen streiken ble avsluttet, mot 1. mai for andre ansatte i staten.

Tilleggene bidro med 2,4 prosentpoeng til årslønnsveksten fra 2011 til 2012.

På grunnlag av lønnsstatistikk for 2012 og tarifftilleggene i 2012, kan årslønnsveksten fra 2011 til 2012 i det statlige tariffområdet foreløpig anslås til 4 prosent.

*Kommunesektoren/KS-området*

I hovedoppgjøret i KS-området i 2012 ble det brudd i forhandlingene mellom KS og LO Kommune, Unio Kommune, YS Kommune og Akademikerne og oppgjørene gikk til mekling. Det ble brudd i meklingen, og LO, Unio og YS iverksatte streik fra 24. mai. Akademikerne iverksatte ikke konflikt. Den 5. juni la Riksmekleren frem et forslag som partene anbefalte. Hovedpunktene i forslaget var: Det ble gitt et generelt tillegg på 2,7 prosent eller minst   
kr 12 000 per år fra 6. juni til ansatte i stillinger med hovedsakelig sentral lønnsdannelse (kapittel 4 i hovedtariffavtalen). Minstelønnssatsene ble hevet ytterligere. Det ble avsatt 1,2 prosent til lokale forhandlinger per 1. august 2012. Minstelønnsnivået ved 20 års ansiennitet ble på kr 338 300 fra 6. juni 2012. Minstelønnen skal i framtiden reguleres med den prosentvise endringen per 1. mai i folketrygdens grunnbeløp basert på foregående års G-regulering.

For stillinger med hovedsakelig sentral lønnsdannelse bidro tarifftilleggene i KS-oppgjøret i 2012 med 3,2 prosentpoeng til lønnsveksten fra 2011 til 2012.

For en del grupper i KS-området (kap 3 og 5) fastsettes lønnen gjennom lokale lønnsforhandlinger i den enkelte kommune og fylkeskommune uten noen sentral ramme. Virkningsdato for lønnstillegg er 1. mai med mindre annen dato er avtalt.

I *Oslo kommune*ble partene etter mekling, og streik og ny mekling for noen grupper, enige om et generelt tillegg fra 1. mai på 2,8 prosent eller minimum kr 10 750 per år. Det ble avsatt 1,4 prosent av lønnsmassen til lokale forhandlinger med virkning fra 1. juli. I tillegg kom midler som blir ledige ved lønnsendringer ved skifte av arbeidstakere (resirkulerte midler) på 0,1 prosentpoeng.

På grunnlag av foreløpig lønnsmateriale for 2012, er årslønnsveksten fra 2011 til 2012 for hele kommunesektoren, inkl. undervisningssektoren, Oslo kommune og diverse bedriftsmedlemmer, anslått til om lag 4 prosent. For kommuneansatte eksklusiv ansatte i undervisningssektoren var også årslønnsveksten 4 prosent.

*Undervisningspersonell*

Tilleggene ved lønnsoppgjøret i KS-området i 2012 er også gjeldende for ansatte i undervisningsstillinger med hovedsakelig sentral lønnsdannelse (kap 4).

For undervisningsstillinger med hovedsakelig sentral lønnsdannelse bidro tarifftilleggene i KS-oppgjøret i 2012 til lønnsveksten fra 2011 til 2012 med 3,1 prosentpoeng.

På grunnlag av foreløpig lønnsstatistikk for 2012 og tarifftilleggene i 2012, kan årslønnsveksten fra 2011 til 2012 for undervisningsstillinger i hele kommunesektoren anslås til om lag 4 prosent.

### Lønnsutviklingen i Spekter-området

I tråd med forhandlingsmodellen i Spekter forhandles det først på nasjonalt nivå (A-nivå) om overenskomstens generelle del mellom Spekter og den enkelte hovedorganisasjon. Denne delen er felles for alle virksomheter innenfor et overenskomstområde og forplikter arbeidsgiver og den aktuelle hovedorganisasjonens medlemmer. Deretter forhandles overenskomstens spesielle del (B-delen) mellom den enkelte virksomhet og hovedorganisasjonenes forbund eller forhandlingsgrupper. Det kan avtales avvikende ordninger.

For Spekter-Helse er det for LO, YS, noen av Unios forbund og Den norske legeforening de siste årene avtalt et nasjonalt nivå II (A2) der det forhandles mellom Spekter-Helse og de enkelte foreninger/forbund i hovedorganisasjonene om særskilte lønns- og arbeidsvilkår for den enkelte forenings medlemmer.

I hovedoppgjøret i 2012 ble det på A-nivå mellom Spekter og LO Stat og mellom Spekter og YS Spekter enighet om et generelt tillegg fra 1. april 2012 på kr 2 438 per år. For LO Stat og YS Spekter bidro de avtalte tilleggene på A-nivå med 0,4 prosentpoeng til lønnsveksten fra 2011 til 2012 (ekskl. helseforetakene).

Det ble ført forhandlinger i de enkelte virksomheter (B-nivå) om ytterligere lønnstillegg. I disse forhandlingene ble det gitt noe varierende tillegg.

For akademikergruppene i Spekter (ekskl. Legeforeningen) gis det ikke sentrale generelle tillegg. Lønnstilleggene for disse gruppene avtales lokalt.

På grunnlag av lønnsstatistikk for 2012 og de avtalte tilleggene gitt i forhandlingene i de ulike virksomhetene, er årslønnsveksten fra 2011 til 2012 i Spekter-området ekskl. helseforetakene anslått til 4,2 prosent.

I hovedoppgjøret i 2012 for *helseforetakene* kom Spekter-Helse og Norsk Sykepleierforbund, Utdanningsforbundet, Norsk Fysioterapeutforbund og Norsk Ergoterapeutforbund til enighet i de sentrale forbundsvise forhandlingene (A 2) om følgende generelle tillegg:

* Sykepleiere, fysioterapeuter, ergoterapeuter og førskolelærere fikk 2,7 prosent eller minimum kr 12 000 per år.
* Spesialsykepleiere, jordmødre, sykepleieledere, pedagoger med spesialkompetanse, pedagogiske ledere, spesialfysioterapeuter, fysioterapeutledere, spesialergoterapeuter og ergoterapeutledere fikk 4,2 prosent.
* Spesialister i klinisk pedagogikk, spesialfysioterapeuter med spesialistgodkjenning og spesialergoterapeuter med spesialistgodkjenning fikk 4,7 prosent.

I tillegg ble minstelønnssatsene hevet fra 1. august 2012.

I de sentrale forbundsvise forhandlingene mellom LO- forbundene og Spekter-Helse og mellom YS-forbundene og Spekter-Helse i oppgjøret for helseforetakene og Lovisenberg Diakonale Sykehus ble det for høyskolegruppene avtalt tillegg tilsvarende det som var avtalt med Unio-forbund med A2-del. For øvrige arbeidstakere ble det avtalt et generelt tillegg på 2,7 prosent eller minimum kr 12 000 per år fra 1. juni 2012. Minstelønnssatsene ble endret fra 1. august 2012.

I oppgjøret mellom Spekter-Helse og Den norske legeforening kom partene til enighet i de sentrale forbundsvise forhandlingene (A 2) for helseforetakene. I helseforetakene fikk turnusleger et tillegg på kr 16 000 per år og leger i spesialisering et tillegg fra kr 20 000 til kr 21 000. Tilleggene ble gitt med virkning fra 1. januar 2012.

For nærmere omtale av lønnsoppgjøret i 2012 i helseforetakene, vises det til vedlegg 1.

På grunnlag av tallmateriale/lønnsstatistikk fra SSB for 2011 og 2012 og lønnstilleggene i disse to årene, har utvalget beregnet årslønnsveksten i helseforetakene fra 2011 til 2012 til 3¾ prosent.

## Lønnsoverhenget

Lønnsoverhenget beskriver hvor mye lønnsnivået ved utløpet av ett år ligger over gjennomsnittsnivået for året. Det forteller dermed hvor stor lønnsveksten fra ett år til det neste vil bli dersom det ikke gis nye lønnstillegg eller foregår strukturendringer i det andre året.

Utvalget anslår overhenget til 2013 til 1¾ prosent i gjennomsnitt i de største forhandlingsområdene. Gjennomsnittlig overheng i de tre foregående år var på 1,4 prosent. For områdene i tabell 1.7 varierer overhenget til 2013 fra 0,7 prosent for ansatte i Virke-bedrifter i varehandelen til 2½ prosent for ansatte i kommunene. For industriarbeidere i NHO-bedrifter er overhenget anslått til 1¼ prosent og for industrifunksjonærer til 2 prosent.

I tillegg til lønnsoverhenget kan lønnsveksten til neste år i enkelte områder også bli påvirket enten av allerede avtale tarifftillegg eller av garantiordninger og satsreguleringsbestemmelser.

Garantiordninger og satsreguleringsbestemmelser sikrer områder en (automatisk) lønnsvekst, gjerne i forhold til en fastlagt referansegruppes lønn. For 2011 er nye ordninger kommet til, blant annet for regulering av minstelønnssatser i LO - NHO- området.

Virkninger av alle avtalte tillegg inklusive slike ordninger, defineres som tarifftillegg når de er kjent. En del av disse tilleggene vil ikke være klare før endelig statistikk foreligger.

Prinsipielt står allerede avtalte lønnstillegg for neste år i en noe annen stilling enn det ovennevnte. Ved å avtale lønnstillegg i et tariffoppgjør for neste år, legger en føringer for årslønnsveksten året etter. På denne bakgrunn bør beregninger av lønnsoverheng til ett år suppleres med opplysninger om eventuelle allerede avtalte tillegg for det samme året.

Lønnsoverhenget fra året før i prosent. 2008-2013.

| Område/gruppe: | 2008 | 2009 | 2010 | 2011 | 2012 | 2013 |
| --- | --- | --- | --- | --- | --- | --- |
| NHO-bedrifter i industrien i alt: | 2,2 | 1,9 | 1,4 | 1,5 | 1,5 | 1½ |
| * Industriarbeidere | 1,8 | 1,8 | 1,0 | 1,2 | 1,3 | 1¼ |
| * Industrifunksjonærer | 2,5 | 2,01 | 1,7 | 1,9 | 1,8 | 2 |
| Virke-bedrifter i varehandel | 1,6 | 0,9 | 0,7 | 1,2 | 1,0 | 0,7 |
| Finanstjenester2 | 1,3 | 2,0 | 1,0 | 1,3 | 1,3 | 1,4 |
| Staten | 1,4 | 3,4 | 0,93 | 2,3 | 1,1 | 2¼ |
| Kommunene i alt: | 1,4 | 2,4 | 1,1 | 2,4 | 0,7 | 2½ |
| * Undervisningspersonale | 1,2 | 2,2 | 1,0 | 2,4 | 0,7 | 2½ |
| * Øvrige ansatte | 1,5 | 2,5 | 1,1 | 2,4 | 0,7 | 2½ |
| Ansatte i Spekter-bedrifter: |  |  |  |  |  |  |
| * Helseforetakene4 | 1,4 | 3,6 | 2,0 | 1,9 | 0,8 | 1 |
| * Øvrige bedrifter | 1,3 | 1,6 | 0,9 | 0,9 | 1,2 | 1,2 |
| Veid gjennomsnitt5 | 2,0 | 2,3 | 1,2 | 1,9 | 1,0 | 1¾ |

1. Overhenget til 2009 ble endret fra 2,5 til 2,0 prosent som følge av ny næringsstandard, se avsnitt 1.2.3 i NOU 2010:4.
2. Forretnings- og sparebanker og forsikring under ett som omfatter noen flere grupper enn forhandlingsområdet bank og forsikring.
3. Omlegging av beregningsmetode drar opp overhenget til 2010 med 0,3 prosentpoeng i forhold til tidligere beregning, jf. tabell 1.7 i NOU 2010:4,
4. Beregnet på Spekters tallmateriale til 2010. Fra 2011 beregnet på tallmateriale fra SSB.
5. Overhenget er et gjennomsnitt for flere grupper enn de som er med i tabell 1.7. Fra og med 2010 er beregningen for ansatte i virksomheter som er medlemmer av arbeidsgiverorganisasjoner og ansatte i offentlig forvaltning inklusive helseforetakene.

Kilde: Beregningsutvalget.

## Lønnsutviklingen for ledere

### Lønnsutviklingen for ledere inklusive opsjons- og naturalytelser

Beregningsutvalget presenterer i dette avsnittet en lønnsstatistikk fra Statistisk sentralbyrå for ledere i foretak utenom offentlig forvaltning og helseforetakene. Statistikken bygger på datamaterialet Statistisk sentralbyrå innhenter til den ordinære lønnsstatistikken. Videre er det hentet tillegginformasjon fra LTO-registeret om opsjons- og naturalytelser. Statistikken dekker perioden 2004 til 2011. Utvalget kommer tilbake til 2012-tall i neste rapport.



Boks 1.3 Lønn for ledere basert på Statistisk sentralbyrås lederlønnsstatistikk

*Lederlønn* basert på Statistisk sentralbyrås lønnsstatistikk omfatter heltidsansatte ledere i foretak utenom offentlig forvaltning og helseforetakene. Lederne er hentet fra yrkeskode 1210, administrerende direktør, i foretak med flere enn 10 ansatte og yrkeskode 1300, ledere i små foretak med færre enn 10 ansatte. Statistikken kan omfatte flere personer med lederfunksjoner i hvert foretak. Lønnsstatistikken bygger på et representativtutvalgav virksomheter med fulltelling blant de største foretakerne i hver næring, og et utvalg blant små foretak. Lønnsstatistikken er en strukturstatistikk, som skal ta inn over seg alle strukturelle endringer i arbeidsmarkedet fra år til år, som f. eks jobbskifter, sysselsettingsendringer, omstrukturering og sammenslåinger/oppsplitting av foretak. Det vil dermed skje en viss utskifting av ledere som er med i lederlønnsstatistikken fra det ene året til det neste.

*Lønnsbegrepet* omfatter avtalt lønn, uregelmessige tillegg, bonus, overtid samt opsjons- og naturalytelser.

Denne lederlønnsstatistikken bygger på yrkesklassifiseringen for å definere ledere (jf. boks 1.3). Statistikken kan omfatte flere personer med lederfunksjoner i hvert foretak.

Lønnsveksten er regnet som endring fra september/oktober det ene året til samme tidspunktet året etter og kan i det enkelte år ikke direkte sammenliknes med veksten i gjennomsnittlig årslønn fra det ene året til det andre slik den framkommer i tabell 1.1. Over tid vil det likevel bli stor grad av samsvar mellom disse to måtene å beregne lønnsveksten på.

Tabell 1.8 viser at gjennomsnittlig lønnsvekst for administrerende direktører var 4,0 prosent fra september/oktober 2010 til samme tidspunkt i 2011, mot 5,1 prosent året før. Opsjons- og naturalytelser bidro til å trekke opp lønnsveksten for denne ledergruppen i 2011. Lønnsveksten varierer med foretaksstørrelse. I foretak med over 250 ansatte var lønnsveksten for administrerende direktører 7,6 prosent i 2011. For ledere i småbedrifter var lønnsveksten 3,8 prosent fra september/oktober 2010 til september/oktober 2011, mot 3,3 prosent året før. For alle ledere var veksten 4,9 prosent fra september/oktober 2010 til september/oktober 2011, mot 4,2 prosent året før. Andelen som ledere i små bedrifter utgjorde av alle ledere, gikk ned fra 2010 til 2011. Dette trakk opp samlet lønnsvekst for ledere.

Gjennomsnittslønn1 per september/oktober inklusive opsjons- og naturalytelser for administrerende direktører og ledere av små foretak. Vekst fra året før i prosent.

|  |  |  |  |
| --- | --- | --- | --- |
|  | Administrerende direktører2 | Ledere av små foretak3 | Alle ledere |
| 2005 | 5,5 | 0,7 | 3,3 |
| 2006 | 5,5 | 3,4 | 5,6 |
| 2007 | 2,6 | 7,8 | 6,3 |
| 2008 | 10,3 | 5,1 | 6,2 |
| 2009 | -1,5 | 1,9 | 1,2 |
| 2010 | 5,1 | 3,3 | 4,2 |
| 2011 | 4,0 | 3,8 | 4,9 |
| 2004-11 | 35,6 | 28,9 | 36,2 |
| Gj. sn. per år | 4,4 | 3,7 | 4,5 |
| Lønnsnivå 20111 | 878 500 | 548 300 | 679 800 |
| Herav opsjonsytelser og naturalytelser | 16 900 | 4 100 | 9 200 |
| Antall ledere i utvalget i 2011 | 10 065 | 12 371 | 22 436 |

1. Månedslønn inkl. overtid \*12 med tillegg av opsjons- og naturalytelser fra LTO-registeret. Lønnsbegrepet omfatter avtalt lønn, uregelmessige tillegg, bonus, overtid samt opsjons- og naturalytelser.
2. Administrerende direktører og andre med lederfunksjoner i foretak med 10 eller flere ansatte
3. Ledere av små foretak med færre enn 10 ansatte

Kilde: Statistisk sentralbyrå, lønnsstatistikken og LTO-registeret.

I tabell 1.9 er administrerende direktører rangert etter stigende lønnsnivå. Det er om lag   
2 500 direktører i hvert kvartil. Tabellen viser at lederne i 4. kvartil har en gjennomsnittslønn på 1 627 200 kroner per september/oktober 2011 og at veksten var 6,1 prosent fra samme tidspunkt i 2010. Opsjons- og naturalytelser trakk lønnsveksten opp for denne gruppen fra 2010 til 2011. I de tre andre kvartilene varierte lønnsveksten fra 1,2 prosent i 2. kvartil til 2,7 prosent i 3. kvartil.

Gjennomsnittslønn1 etter kvartiler per september/oktober 2011 for administrerende direktører2. Inklusive opsjons- og naturalytelser. Vekst i prosent fra året før.

|  |  |  |  |  |  |
| --- | --- | --- | --- | --- | --- |
| Kvartil | Samlet årslønn1 | Prosent av sum lønn | Lønnsvekst fra året før | Opsjons- og naturalytelser | |
|  | 2011 | 2011 | 2011 | 2010 | 2011 |
| 1 | 422 400 | 12,1 | 2,3 | - | - |
| 2 | 594 000 | 16,9 | 1,2 | 4 800 | 1 200 |
| 3 | 862 800 | 24,6 | 2,7 | 9 600 | 6 000 |
| 4 | 1 627 200 | 46,4 | 6,1 | 37 200 | 54 000 |
| Alle | 878 500 | 100,0 | 4,0 | 13 200 | 16 900 |

1. Månedslønn inkl. overtid \*12 med tillegg av opsjons- og naturalytelser fra LTO-registeret. Lønnsbegrepet omfatter avtalt lønn, uregelmessige tillegg, bonus, overtid samt opsjons- og naturalytelser.
2. Administrerende direktører og andre med lederfunksjoner i foretak med 10 eller flere ansatte.

Kilde: Statistisk sentralbyrå, lønnsstatistikken og LTO-registeret.

Tabell 1.10 viser lønnsutviklingen og lønnsnivå for kvinnelige og mannlige ledere. Kvinnelige administrerende direktører hadde lavere vekst i gjennomsnittslønnen fra september/oktober 2010 til samme tidspunkt i 2011 enn mannlige. Gjennomsnittlig lønnsnivå for kvinnelige administrerende direktører var per september/oktober 2011 om lag 72 prosent av lønnsnivået for mannlige administrerende direktører.

Gjennomsnittslønn1 per september/oktober 2011 inklusive opsjons- og naturalytelser for administrerende direktører2. Menn og kvinner. Vekst fra året før i prosent.

|  |  |  |  |  |  |
| --- | --- | --- | --- | --- | --- |
|  | Antall | Samlet lønnsnivå1 | Lønnsvekst fra året før | Opsjons- og naturalytelser | |
|  | 2011 | 2011 | 2011 | 2010 | 2011 |
| Alle adm. direktører2 | 10 065 | 878 500 | 4,0 | 13 200 | 16 900 |
| * menn | 7 490 | 934 300 | 4,5 | 14 400 | 19 200 |
| * kvinner | 2 575 | 672 300 | 3,8 | 8 400 | 8 300 |

1. Månedslønn inkl. overtid \*12 med tillegg av opsjons- og naturalytelser fra LTO-registeret. Lønnsbegrepet omfatter avtalt lønn, uregelmessige tillegg, bonus, overtid samt opsjons- og naturalytelser.
2. Administrerende direktører og andre med lederfunksjoner i foretak med 10 eller flere ansatte

Kilde: Statistisk sentralbyrå, lønnsstatistikken og LTO-registeret.

Tabell 1.11 viser gjennomsnittlig lønnsnivå og lønnsutvikling for administrerende direktører etter foretaksstørrelse. Det er ikke en entydig sammenheng mellom foretaksstørrelse og lønnsnivå. I 2011 var lønnsnivået høyest for administrerende direktører i foretak med 100 til 249 ansatte. Noe av forklaring på dette kan være at statistikken omfatter flere personer med lederfunksjoner i hvert foretak, slik at sammensetningen av ledergruppen som inngår kan variere mellom foretaksstørrelser. Administrerende direktører i foretak med over 250 ansatte hadde den høyeste lønnsveksten med 7,6 prosent og mottok mest i opsjons- og naturalytelser i 2011.

Gjennomsnittslønn1 per september/oktober 2011 inklusive opsjons- og naturalytelser for administrerende direktører2 etter foretaksstørrelse. Vekst fra året før i prosent.

|  |  |  |  |  |
| --- | --- | --- | --- | --- |
| Foretaksstørrelse, ansatte | Antall administrerende direktører2 | Samlet lønnsnivå1 | Lønnsvekst fra året før | Opsjons- og naturalytelser |
|  | 2011 | 2011 | 2011 | 2011 |
| 0-24 | 2 624 | 727 200 | 2,9 | 8 400 |
| 24-99 | 2 624 | 939 600 | 4,5 | 16 900 |
| 100-249 | 1 240 | 1 198 800 | 3,3 | 30 000 |
| 250 og over | 3 577 | 986 400 | 7,6 | 31 200 |
| Alle | 10 065 | 878 500 | 4,0 | 16 800 |

1. Månedslønn inkl. overtid \*12 med tillegg av opsjons- og naturalytelser fra LTO-registeret. Lønnsbegrepet omfatter avtalt lønn, uregelmessige tillegg, bonus, overtid samt opsjons- og naturalytelser.
2. Administrerende direktører og andre med lederfunksjoner i foretak med 10 eller flere ansatte

Kilde: Statistisk sentralbyrå, lønnsstatistikken og LTO-registeret.

### **Lønnsutviklingen for toppledere i offentlig sektor**

Lønnsutviklingen i 2012 for toppledere i offentlig sektor kommer utvalget tilbake til i rapporten i slutten av mars.

## Lønnsutviklingen for kvinner og menn

Lønnsutviklingen i 2012 for kvinner og menn kommer utvalget tilbake til i rapporten i slutten av mars.

## Lønnsutviklingen etter utdanning

Lønnsutviklingen i 2012 for ansatte etter utdanning kommer utvalget tilbake til i rapporten i slutten av mars.

## Lønnsutviklingen for deltidsansatte

Lønnsutviklingen i 2012 for deltidsansatte kommer utvalget tilbake til i rapporten i slutten av mars.

## **Lønnsfordelingen før skatt for lønnstakere 2002-2012**

Tall for lønnsfordelingen blant lønnstakere fram til 2012 kommer utvalget tilbake til i rapporten i slutten av mars.

Kapittel 2

# Konsumprisutviklingen i Norge


* Beregningsutvalget anslår at konsumprisindeksen (KPI) som årsgjennomsnitt vil øke med rundt 1,5 prosent i 2013. I 2012 og 2011 var veksten hhv. 0,8 og 1,2 prosent.
* De siste fem årene har veksten i KPI i gjennomsnitt vært 2,1 prosent. Lavest var prisveksten i fjor, og høyest i 2008 med en vekst på 3,8 prosent. Elektrisitetsprisene har vært den dominerende faktoren bak svingningene. Utviklingen i KPI justert for avgiftsendringer og energivarer (KPI-JAE) har således vært klart mer stabil. Dette målet på underliggende prisvekst var høyest i 2008 og 2009 med 2,6 prosent, og lavest i 2011 med en vekst på 0,9 prosent. I gjennomsnitt steg KPI-JAE med 1,7 prosent i denne perioden.
* KPI-JAE steg med 1,2 prosent i 2012. Den lave prisveksten må blant annet sees på bakgrunn av at krona har styrket seg, noe som har bidratt til fall i prisene på importerte konsumvarer. Norskproduserte primærnæringsvarer steg mindre i pris enn gjennomsnittet, mens andre norskproduserte varer og tjenester som er inkludert i KPI-JAE, steg mer enn gjennomsnittet. Prisene på tjenester med arbeidslønn som dominerende priskomponent hadde sterkest vekst på 3,1 prosent i 2012, mens prisene på tjenester også med andre viktige priskomponenter økte med 2,5 prosent i fjor. Veksten i KPI-JAE fra samme måned året før holdt seg lav gjennom hele 2012.
* Et markert fall i elektrisitetsprisene bidro til at KPI økte 0,4 prosentpoeng mindre enn KPI-JAE i 2012 til tross for at reelle avgiftsendringer og andre energipriser trakk KPI opp. Tolvmånedersveksten i KPI økte fra et lavt nivå på 0,5 prosent i januar i fjor til 1,2 prosent måneden etter. De syv etterfølgende månedene lå tolvmånedersveksten under 1 prosent, før den i oktober begynte å ta seg opp, og var i desember 1,4 prosent. I januar falt veksten med 0,1 prosentpoeng og var 1,3 prosent.

## Prisutviklingen i senere år

### Hovedlinjer i prisutviklingen

Konsumprisindeksen (KPI) økte med 0,8 prosent fra 2011 til 2012, mot 1,2 prosent året før. Tolvmånedersveksten i KPI var 0,5 prosent i januar 2012, og økte til 1,2 prosent måneden etterpå. Fra mars til september 2012 holdt tolvmånedersveksten seg under 1 prosent, og var så lav som 0,2 prosent i juli. I oktober begynte tolvmånedersveksten i KPI å stige og den var i desember 1,4 prosent, jf. figur 2.1. Den svake utviklingen i konsumprisindeksen skyldes i stor grad utviklingen i elektrisitetsprisene. Høyere elektrisitetspris bidro til at tolvmånedersveksten i desember økte med 0,3 prosentpoeng til 1,4 prosent. I de siste fem årene har KPI i gjennomsnitt steget med 2,1 prosent årlig, mot 1,5 prosent i femårsperioden før. Den laveste veksten de siste fem årene var i fjor med en vekst på 0,8 prosent, og den høyeste var i 2008 med en vekst på 3,8 prosent.

Konsumprisindeksen justert for avgiftsendringer og utenom energivarer (KPI-JAE) brukes ofte som et mål på den underliggende prisveksten. Fra 2011 til 2012 steg KPI-JAE med 1,2 prosent opp fra 0,9 prosent året før. Målt som tolvmånedersvekst varierte den underliggende prisveksten i 2012 mellom 1,5 prosent (mars) og 0,7 prosent (april), jf. figur 2.1. KPI-JAE har i gjennomsnitt steget med 1,7 prosent de siste fem årene. Dette er lavere enn den gjennomsnittlige veksten i KPI, noe som særlig skyldes at prisene på energivarer har steget mer enn prisene på andre varer i denne perioden. Reelle avgiftsendringer har imidlertid også trukket den samlede prisveksten litt opp.




KPI og KPI-JAE. Prosentvis vekst fra samme måned året før

Kilde: Statistisk sentralbyrå

Som vanlig om vinteren steg prisindeksen på elektrisitet og nettleie i starten av 2012, jf. figur 2.2. Stort tilsig av vann bidro til at prisene deretter falt ganske markert fram til og med juli, hvoretter de gjennomgående har steget en del. Målt som vekst fra samme måned året før domineres utviklingen av at det var svært høye priser vinteren 2011 og de holdt seg ganske høye utover i første halvår. Dette kommer fram i figur 2.3 som også viser tolvmånedersveksten for bensinprisene. Samlet sett gikk elektrisitetsprisene (inkl. nettleie) til husholdningene ned med 19 prosent i 2012 etter en nedgang på 4,5 prosent året før. Tolvmånedersveksten var negativ gjennom hele 2012, bortsett fra desember, og den nådde sitt laveste nivå i juli da prisene var 28,4 prosent lavere enn i samme måned året før. Deretter begynte tolvmånedersveksten å tilta, og i januar var den på 6,5 prosent.


Som årsgjennomsnitt var oljeprisen rekordhøy i 2012, men ikke så mye høyere enn året før. Prisene på drivstoff og smøremidler økte med 4,7 prosent i 2012, ned fra en vekst på 9,6 prosent året før.



Elektrisitet inkludert nettleie, indeks


Kilde: Statistisk sentralbyrå

Reelle avgiftsendringer bidro til avvik mellom KPI og KPI-JA (konsumprisindeksen juster for avgiftsendringer) på 0,2 prosentpoeng i 2012. Dette skyldes blant annet økt merverdiavgift på matvarer.



Energivarer i KPI. Prosentvis vekst fra samme måned året før

Kilde: Statistisk sentralbyrå




KPI-JAE etter leveringssektor: Importerte konsumvarer og husleie inkl. fritidsbolig. Prosentvis vekst fra samme måned året før

Kilde: Statistisk sentralbyrå


Tabell 2.1 viser utviklingen i veksten i konsumprisindeksen justert for avgiftsendringer og utenom energivarer etter leveringssektor. Moderat prisstigning internasjonalt og vridning i handelsmønsteret mot økt import fra lavkostland har de senere år bidratt til prisnedgang på importerte konsumvarer, jf. figur 2.4. Prisene på disse varene påvirkes ellers av kronekursen og av avansen hos detaljister og grossister i Norge. I 2012 falt prisene på importerte konsumvarer med 0,7 prosent i gjennomsnitt, etter en prisnedgang på 0,8 prosent året før. Tolvmånedersveksten falt i løpet av året fra en negativ vekst på 0,3 prosent i januar til en negativ vekst på 0,9 i desember. Utviklingen må blant annet sees i sammenheng med valutakurs-forløpet gjennom 2011 og 2012, da endringer i kronekursen typisk påvirker konsumprisutviklingen med et tidsetterslep. Kronen, målt ved den importveide valutakursen, styrket seg noe fra januar til september 2011 for deretter å svekke seg litt frem til januar 2012. I februar og mars styrket kronen seg, før den sank frem til juli 2012. Fra august i fjor har kronen styrket seg ganske kraftig, og kronen avsluttet året på et svært sterkt nivå. Som årsgjennomsnitt var den importveide verdien av kroner 1,2 prosent høyere i 2012 enn i 2011.

Husleieindeksen i KPI består av beregnet husleie og betalt husleie. Betalt husleie er husleie fra leietakere, mens beregnet husleie skal uttrykke verdien på tjenesten selveiere og andelseiere får av boligen sin. Verdien av denne tjenesten antas å følge utviklingen i leieprisene på tilsvarende boliger i leiemarkedet. Figur 2.4 viser utviklingen i husleiene inkludert fritidsbolig. Fra 2011 til 2012 økte husleiene til KPI-JAE med 1,8 prosent, ned fra en vekst på 2,1 prosent året før. Tolvmånedersveksten i husleiene lå på et nokså stabilt nivå gjennom hele 2012, og de første seks månedene av 2012 lå tolvmånedersveksten fast på 1,7 prosent, mens de resterende månedene var preget av små svingninger.

**

KPI-JAE etter leveringssektor: Tjenester og andre norskproduserte varer. Prosentvis vekst fra samme måned året før

Kilde: Statistisk Sentralbyrå

**

KPI-JAE etter leveringssektor: Tjenester. Prosentvis vekst fra samme måned året før

Kilde: Statistisk Sentralbyrå

Figur 2.5 viser prisutviklingen eksklusive avgiftsendringer og utenom energivarer for to store leveringssektorer; Andre norskproduserte konsumvarer og Andre tjenester. Figuren viser at det gjennom de fem siste årene har vært en markert nedgang i prisstigningen for disse varene. Prisstigningen for tjenestene har i dette tidsperspektivet også falt, men det har vært en tendens til økning gjennom det siste året. For året som helhet økte prisene på norskproduserte konsumvarer med 1,6 prosent i 2012, ned fra en vekst på 2,1 prosent i 2011. Tolvmånedersveksten for disse konsumvarene falt fra 2,5 prosent i januar 2012 til 0,7 prosent i desember. I januar økte tolvmånedersveksten noe til 1,8 prosent. Prisene på Andre tjenester økte med 2,7 prosent i 2012, opp fra en vekst på 2,0 prosent i fjor. Etter at prisveksten på disse tjenestene gikk opp over årsskiftet 2011-2012 har den vært relativt stabil og endte på 2,5 prosent i desember. I januar gikk imidlertid tolvmånedersveksten noe tilbake og var 2 prosent.

SSB deler prisene fra tjenestesektoren (utenom bolig) i to kategorier: tjenester med arbeidslønn som viktigste kostnadskomponent og tjenester også med andre viktige priskomponenter, jf. figur 2.6. Som figuren viser har prisstigningen på tjenester også med andre viktige priskomponenter variert langt mer enn tjenester med lønn som viktigste kostnadskomponent.

Prisene for tjenester med lønn som dominerende prisfaktor økte med 3,1 prosent i 2012, etter en vekst på 3,8 prosent i 2011. Eksempler på slike tjenester er tjenester utført av håndverkere, tannleger og frisører. Tolvmånedersveksten for prisen på disse tjenestene falt fra 3,3 prosent i januar 2012 til 2,9 prosent i august, før de steg igjen til 3,3 prosent i januar i år.

For tjenester som også har andre viktige priskomponenter enn lønn økte prisene med 2,5 prosent i 2012, mot en vekst på 1,4 prosent året før. Denne typen tjenester omfatter bl.a. barnehager, restaurantbesøk, flyreiser, finanstjenester og telefoni. Tolvmånedersveksten økte betydelig fra 1,2 prosent i desember 2011 til 2,6 prosent i januar 2012. Deretter svingte tolvmånedersveksten en del i løpet av de syv første månedene av fjoråret med den laveste veksten i april på 1 prosent, og høyeste veksten i juli på 3,4 prosent. Dette kan sees i sammenheng med volatile priser på flyreiser. Tolvmånedersveksten i januar var 1,8 prosent.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Konsumprisindeksen justert for avgiftsendringer og utenom energivarer (KPI-JAE), etter leveringssektor | | | | | | | |  |  | | |
|  |  | Endring i prosent fra året før | | | |  |  | | |  |
|  | Vekt¹ | 2008 | 2009 | 2010 | 2011 | 2012 | jan.13 | | |
| Totalt | 1000 | 2,6 | 2,6 | 1,4 | 0,9 | 1,2 | 1,2 | | |
| Jordbruksvarer | 63,3 | 4,7 | 3,6 | -0,3 | -2,3 | 0,0 | 1,0 | | |
| Fiskevarer | 12,6 | 4,1 | 3,9 | 0,0 | 3,7 | 0,9 | -0,2 | | |
| Andre norskproduserte konsumvarer | 102,6 | 4,7 | 2,8 | 2,1 | 2,1 | 1,6 | 1,8 | | |
| Importerte konsumvarer | 317,7 | -0,1 | 1,4 | -0,7 | -0,8 | -0,7 | -0,6 | | |
| Husleie inkl. fritidsbolig | 195,1 | 2,7 | 3,4 | 2,8 | 2,1 | 1,8 | 2,1 | | |
| Andre tjenester | 308,7 | 3,8 | 3,1 | 2,8 | 2,0 | 2,7 | 2,0 | | |
| - med arbeidslønn som dominerende prisfaktor | 68,3 | 5,5 | 4,5 | 4,1 | 3,8 | 3,1 | 3,3 | | |
| - også med andre viktige priskomponenter | 240,4 | 3,1 | 2,6 | 2,3 | 1,4 | 2,5 | 1,8 | | |

¹Vektene gjelder fra januar 2013 til desember 2013.

Kilde: Statistisk sentralbyrå

### Prisutviklingen for ulike konsumgrupper

I tabell 2.2 og figur 2.7 er konsumprisindeksen inndelt etter *konsumgrupper*. Prisindeksene for hovedgruppene klær og skotøy, bolig, lys og brensel, og ikke minst post- og teletjenester falt klart i 2012. Bortsett fra kultur og fritid, økte prisindeksene for andre hovedgrupper med tjenester klart mer enn gjennomsnittet.


Prisene på *Matvarer og alkoholfrie drikkevarer* økte i fjor med 1,2 prosent, mot en prisnedgang på 0,1 prosent i 2011. Mens prisene på alkoholfrie drikkevarer økte med 3,7 prosent, økte matvareprisene kun med 0,7 prosent. Det var spesielt prisutviklingen på grønnsaker og sukkervarer som bidro til å trekke prisveksten på matvarer ned. Tallene for 2011og 2012 står i kontrast til den internasjonale utviklingen i matvareprisene som viste en prisoppgang i 2011 og en prisnedgang i 2012. I følge FNs matvareorganisasjon (FAO) falt matvareprisindeksen med 7 prosent i 2012.

Prisene på *Alkohol og tobakk* økte i gjennomsnitt med 3,2 prosent i 2012, ned fra en prisvekst på 6,4 året før. Utviklingen for denne varegruppen bidro dermed til å trekke den samlede prisveksten opp.

Prisutviklingen for de typiske importvarene *Klær og skotøy* bidro til å dempe veksten i KPI i fjor med et samlet prisfall på 1,3 prosent. Årsveksten i prisene på denne konsumgruppen har nå vært negativ i alle år etter 1995.

I 2012 gikk prisene for konsumgruppen *Bolig, lys og brensel* ned med 1,8 prosent mot en vekst på 0,9 prosent året før. Prisveksten for denne konsumgruppen ble i fjor særlig trukket ned av fallet i elektrisitetsprisene. Beregnet husleie for selveiere økte med 1,7 prosent i 2012 og bidro med det til å dempe den negative veksten i konsumgruppen, samt til trekke den samlede veksten i KPI opp.

Prisene på *Møbler og husholdningsartikler* var nesten uendret fra 2011 til 2012 med en vekst på 0,1 prosent. Til sammenlikning var det en prisnedgang på henholdsvis 0,6 og 0,4 i 2010 og 2011.

**

Konsumprisindeksen. Årsvekst for ulike konsumgrupper fra 2011 til 2012. Prosent

Kilde: Statistisk sentralbyrå

For konsumgruppen *Transport* økte prisene i gjennomsnitt med 2,5 prosent i fjor, mot 2,4 prosent året før. Det har vært store forskjeller i utviklingen for undergruppene. Prisene på drivstoff og smøremidler steg med 4,7 prosent i fjor og dermed vesentlig mindre enn året før da veksten var 9,6 prosent. Prisene på transporttjenester steg med 5,3 prosent i 2012, etter en nedgang på 0,8 prosent i 2011. Prisene på kjøp av egne transportmidler falt med 0,4 prosent etter en oppgang på 0,7 prosent i 2011, og bidro med det til å trekke veksten for transport-aggregater klart ned.

Prisene på *Post- og teletjenester* falt med 5,9 prosent i fjor. Årsveksten har vært negativ de siste seks årene, men den har ikke gått kraftigere ned siden årtusenskiftet. Teletjenester, som utgjør klart største andel av konsumgruppen, falt i pris med 5,6 prosent, mens prisene på posttjenester økte med 6 prosent i fjor.

*Kultur og fritid* hadde samlet en prisvekst på 0,3 prosent i 2012. Det var imidlertid store variasjoner innad i denne konsumgruppen. Tjenester innen kultur og fritid har i de senere år bidratt til å trekke prisveksten opp, mens prisutviklingen på audiovisuelt utstyr har gått i motsatt retning. Dette var også tilfellet i 2012 da prisene på førstnevnte gruppe steg med 2,2 prosent og prisene på sistnevnte falt med 4,7 prosent.

Konsumprisindeksen – varer og tjenester etter konsumgruppe

|  |  |  |  |  |  |  |  |
| --- | --- | --- | --- | --- | --- | --- | --- |
|  | Vekt 1 | Endring i prosent fra samme periode året før | | | | |  |
|  | 2008 | 2009 | 2010 | 2011 | 2012 | jan.13 |
| Totalt | 1000 | 3,8 | 2,1 | 2,5 | 1,2 | 0,8 | 1,3 |
| 01 Matvarer og alkoholfrie drikkevarer | 131,7 | 4,3 | 4,2 | 0,2 | -0,1 | 1,2 | 0,0 |
| 02 Alkoholdrikker og tobakk | 41,4 | 3,8 | 5,0 | 3,5 | 6,4 | 3,2 | 3,1 |
| 03 Klær og skotøy | 53,7 | -4,0 | -3,4 | -4,0 | -3,0 | -1,3 | -1,3 |
| 04 Bolig, lys og brensel | 222,2 | 6,8 | 1,8 | 5,3 | 0,9 | -1,8 | 2,8 |
| *Herav: Betalt husleie* | *35,0* | *3,0* | *3,5* | *2,8* | *2,3* | *1,9* | *2,5* |
| *Beregnet husleie* | *129,6* | *2,7* | *3,3* | *2,8* | *2,0* | *1,7* | *1,9* |
| *Elektrisitet, fyringsoljer oa. brens.* | *42,0* | *25,4* | *-3,2* | *18,8* | *-4,0* | *-17,5* | *5,9* |
| 05 Møbler og husholdningsart. | 58,4 | 3,2 | 3,3 | -0,4 | -0,6 | 0,1 | -0,8 |
| 06 Helsepleie | 28,9 | 3,3 | 3,3 | 2,6 | 2,3 | 3,0 | 2,2 |
| 07 Transport | 148,6 | 3,9 | 1,5 | 2,1 | 2,4 | 2,5 | 1,9 |
| *Herav: Kjøp av egne transportmidler* | *53,1* | *1,3* | *1,9* | *0,6* | *0,7* | *-0,4* | *-0,2* |
| *Drift og vedlikehold av tr.midler* | *66,9* | *7,9* | *0,4* | *5,5* | *6,3* | *3,8* | *1,9* |
| *Transporttjenester* | *28,5* | *4,4* | *2,4* | *-0,9* | *-0,8* | *5,3* | *5,9* |
| 08 Post- og teletjenester | 26,7 | -4,9 | -4,6 | -2,2 | -1,8 | -5,9 | -6,5 |
| 09 Kultur og fritid | 127,2 | 1,6 | 3,2 | 2,2 | -0,1 | 0,3 | 0,7 |
| 10 Utdanning | 3,0 | 2,5 | 4,2 | 2,9 | 2,9 | 5,4 | 8,8 |
| 11 Hotell- og restauranttjenester | 51,8 | 5,1 | 3,8 | 3,0 | 2,9 | 3,2 | 3,4 |
| 12 Andre varer og tjenester | 106,5 | 3,6 | 4,0 | 3,2 | 2,8 | 3,3 | 2,0 |

¹Vektene gjelder fra januar 2013 til desember 2013.

Kilde: Statistisk sentralbyrå.

## Anslag på konsumprisutviklingen i 2013

For å anslå prisutviklingen framover har utvalget som vanlig gjennomført beregninger med SSBs makroøkonomiske modell Kvarts. Resultatene er vist i tabell 2.4.

### Forutsetninger for modellberegningene

De viktigste størrelsene som anslås utenfor modellen og som anslaget for KPI bygger på, er summert opp i tabell 2.3. Utviklingen i *importprisene* er viktig for prisutviklingen i Norge. Konsumprisindeksen definerer rundt 30 prosent av produktene som importerte konsumvarer. Prisene på disse varene inneholder imidlertid også betydelige hjemmekostnadselementer knyttet til distribusjon og avgifter. Samtidig er det direkte og indirekte import knyttet til produktinnsatsen i produksjon av varer og tjenester som leveres fra norske næringer, slik at priser på importert produktinnsats også har betydning.

Importprisforløpet påvirkes bl.a. av utviklingen i kronekursen, verdensmarkedsprisene på råvarer, prisstigningen hos handelspartnere, vridninger i importen i retning lavkostland og nedgang i prisene på enkelte varegrupper (audiovisuelt utstyr). Utviklingen i råvareprisene internasjonalt trekker i ulike retninger. Matvareprisene var i følge FNs matvareindeks (FAO) uendret fra desember til januar. De anslår at enkelte matvarer vil øke i pris i år, mens andre vil falle. Vi importerer omtrent 50 prosent av all vår mat slik at matvareprisene på verdensmarkedet vil påvirke prisene på importerte konsumvarer. Verdensmarkedsprisene på råvarer utenom olje er i gjennomsnitt anslått å holde seg om lag uendret fra 2012 til 2013. Usikkerheten knyttet til utviklingen i valutakursen er stor. Målt ved den importveide kursindeksen svingte kronen noe det første halvår av 2012, før den fra andre halvår og videre inn i 2013 styrket seg nokså kraftig og ligger nå på et historisk sterkt nivå. Fra siste årsskifte og frem til 11. februar var kronen i gjennomsnitt 2,5 pst sterkere enn årsgjennomsnittet for 2012. Det legges til grunn for beregningen at kronen, målt ved den importveide kronekursen, på årsbasis vil styrke seg med om lag 2,5 prosent fra 2012 til 2013.

I modellberegningene er gjennomsnittlig fall i importprisene på konsumrelaterte varer (regnet i norske kroner) på 2,1 prosent fra 2012 til 2013. Dersom den importveide kronekursen blir 2 prosent sterkere eller svakere enn det som er lagt til grunn, vil det bidra til å endre samlet prisvekst med 0,3 prosentpoeng i 2013, jf. tabell 2.4.

*Spotprisen på råolje* (Brent Blend) var i gjennomsnitt 649 kroner pr. fat i 2012, mot 622 kroner pr. fat i 2011. Oljeprisen var i mars i fjor oppe i 716 kroner, men falt deretter til 573 kroner i juni. Siste halvår av 2012 steg oljeprisen noe og var i desember på 615 kroner. I januar i år tok oljeprisen seg noe opp igjen. Den høye oljeprisen vi har hatt både i fjor og i 2011, må ses i sammenheng med den tilspissede geopolitiske situasjonen i Midtøsten samt forhold på tilbudssiden. Samtidig bidrar også sterk vekst i fremvoksende økonomier til å holde oljeprisen oppe. Markedet for fremtidspriser indikerer imidlertid litt lavere oljepris framover. Utvalget har i modellberegningene lagt til grunn en gjennomsnittlig oljepris i 2013 på 600 kroner pr. fat, noe som innebærer et fall på i underkant av 8 prosent fra 2012. Oljeprisforutsetningene er forenlig med en oljepris på 109 USD pr. fat, og en dollarkurs på 5,5 kroner som gjennomsnitt for 2013. Endringer i oljeprisen slår ut i konsumprisene først og fremst gjennom bensinprisene, andre transportkostnader og prisene på fyringsolje. Reduserte bensinpriser reduserer også produksjonskostnadene i annen norsk vare- og tjenesteproduksjon noe som bidrar til lavere priser generelt. Dersom oljeprisen pr. fat blir 100 kroner høyere eller lavere enn lagt til grunn anslås dette å endre den samlede prisstigningen med om lag 0,2 prosentpoeng, jf. tabell 2.4.

Som årsgjennomsnitt falt *elektrisitetsprisene* med 19 prosent fra 2011 til 2012. Den daglige systemprisen på Nord Pool (spot) steg i slutten av 2011 og inn i 2012, fra 26 øre pr. KWh i desember 2011 til 37 øre pr. KWh i februar 2012. Deretter falt elektrisitetsprisene ganske kraftig og de var i juli helt nede i 10 øre pr. KWh. Prisene økte gjennom resten av året og var i desember på 32 øre pr. KWh. Fra årsskiftet fram til 11. februar steg prisene noe igjen, og gjennomsnittlig pris for perioden var om lag 30 øre pr. KWh. Systemprisene hittil i år sammen med terminprisene for elektrisitet i 2013 pr. 11. februar gir en gjennomsnittlig systempris på rundt 28 øre pr. KWh i år, mot en gjennomsnittlig systempris på rundt 23 øre pr. KWh i fjor. Gjennomsnittlig nettleie inkludert avgifter økte med 0,9 prosent ved inngangen av 2013, etter et fall på 3,6 prosent i 2012. Det legges til grunn at nettleien som vanlig ikke endres gjennom året. På denne bakgrunn legger utvalget til grunn at elektrisitetsprisene inkludert nettleie vil øke med om lag 10 prosent fra 2012 til 2013. Usikkerheten knyttet til utviklingen framover er imidlertid betydelig. I tabell 2.4 er det gjengitt modellberegninger som viser at 10 prosentpoeng høyere eller lavere vekst i elektrisitetsprisene enn lagt til grunn vil endre prisveksten med 0,5 prosentpoeng i forhold til referansebanen.

Utviklingen i *prisene på norskproduserte jordbruksvarer* vil bl.a. avhenge av den avtalte rammen i jordbruksoppgjøret og hvor mye av rammen som forutsettes tatt ut gjennom prisendringer. Det er også av betydning i hvilken grad markedssituasjonen gjør det mulig å realisere de avtalebestemte prisene. I løpet av første halvdel av 2012 falt prisene på matvarer på verdensmarkedet. I juli steg prisene, spesielt på sukker og kornprodukter som følge av tørke i USA, regn og flom i Brasil og produksjonsvansker i andre land som Russland. Resten av fjoråret holdt matvareprisene seg ganske stabile. I tillegg til å kunne øke prisene på importerte matvarer kan høyere råvarepriser internasjonalt indirekte bidra til prisstigning gjennom produktinnsatsprisene for bearbeidede norskproduserte varer. Importvernet for norske jordbruksprodukter bidrar imidlertid til at økte priser på verdensmarkedet slår mindre ut i matvareprisene i Norge enn i mange andre land. Dette viste seg for eksempel i 2011 da matvareprisene på verdensmarkedet steg med 23 prosent i forhold til 2010, mens prisene på norske jordbruksvarer falt med 2,3 prosent fra 2010 til 2011. Som en beregningsteknisk forutsetning er det lagt til grunn at basisnivået for norskproduserte jordbruksvarer øker med 1 prosent fra 2012 til 2013.

Prisene på varer til konsum påvirkes av det *avgiftsopplegget* som Stortinget vedtar. Avgiftsopplegget for 2013 innebærer noen endringer i forhold til referansesystemet med bl.a. økt avgift på alkohol, redusert gebyr for tollkredittdeklarasjon, redusert toll på klær og redusert tinglysningsgebyr. De ulike justeringene ventes å trekke i motsatte retninger og samlet er det antatt at avgiftsopplegget ikke har vesentlig betydning for prisveksten i 2013.

Viktige forutsetninger for Kvarts-beregningen av konsumprisvekst fra 2012 til 2013. Prosentvis vekst fra året før

|  |  |  |
| --- | --- | --- |
|  | 2012 | 2013 |
| Importveid valutakurs1 | -1,2 | -2,5 |
| Importpriser, tradisjonelle varer | 0,6 | -2,3 |
| Konsumrelaterte varer2 | 1,9 | -2,1 |
| Øvrige varer | -3 | -3,1 |
| Råolje i NOK | 649 | 600 |
| Priser på jordbruksvarer3 | 2,4 | 1 |
| Elektrisitetspris4 | -19 | 10 |

1. Negativ endring betyr styrking av norske kroner
2. Foredlede jordbruks- og fiskeprodukter, drikkevarer og tobakk, tekstil- og bekledningsprodukter, diverse industriprodukter, verkstedprodukter, biler mv. og matvarer og råvarer.
3. Prisen på jordbruksprodukter til produsent eksklusive subsidier og avgifter.
4. Prisen på elektrisk kraft som husholdningene betaler i følge KPI.

Kilder: Statistisk sentralbyrå og Beregningsutvalget.

### Modellresultater


Beregningen som er blitt gjennomført med Kvarts, gir en økning i konsumprisindeksen (KPI) på 1,5 prosent fra 2012 til 2013. Dette innebærer en økning i prisstigningen på 0,7 prosentpoeng fra i fjor. Den underliggende prisveksten forventes imidlertid å gå litt ned; KPI justert for avgiftsendringer og uten energivarer øker i modellberegningen med 1,1 prosent, mot en vekst på 1,2 prosent i fjor.

Målt som vekst over fire kvartaler indikerer modellberegningen at den underliggende prisveksten målt ved KPI-JAE vil gå litt ned i de neste månedene for så å gå litt opp i andre halvår. Prisveksten målt ved KPI antas også å gå litt ned på kort sikt og deretter øke noe og bli relativt høy i 3. kvartal hvor elektrisitetsprisene var spesielt lave i fjor.

Et KPI vekst-anslag på 1,5 prosent er noe lavere enn Norges Banks og Finansdepartementets anslag fra oktober i fjor på hhv. 2 og 1,9 prosent, men litt høyere enn Statistisk sentralbyrås anslag på 1,4 prosent fra desember i fjor, jf. tabell 4.6 i kapittel 4. Forskjellen i anslagene kan i stor grad tilbakeføres til ulike forutsetninger om utviklingen i kronekursen.

Modellresultater. Beregnet vekst i KPI og KPI-JAE fra 2012 til 2013 og isolerte virkninger av enkelte endringer i forutsetningene. Konsumprisvekst i prosent fra samme periode året før.

|  |  |  |  |  |  |
| --- | --- | --- | --- | --- | --- |
|  | 1. kv | 2. kv | 3. kv | 4. kv | Året |
| KPI | 1,2 | 1,4 | 2,3 | 1,0 | 1,5 |
| KPI-JAE | 1,0 | 1,0 | 1,2 | 1,1 | 1,1 |
| *Prisvirkninger av:* |  |  |  |  |  |
| 10 prosentpoeng høyere/lavere elektrisitetsprisvekst | +/-0,5 | +/-0,5 | +/-0,6 | +/-0,6 | +/-0,5 |
| 2 prosent svakere/sterkere krone | +/-0,1 | +/-0,2 | +/-0,3 | +/-0,4 | +/-0,3 |
| 100 kroner høyere/lavere oljepris | +/-0,2 | +/-0,2 | +/-0,2 | +/-0,2 | +/-0,2 |



KPI og KPI-JAE. Prosentvis vekst fra samme kvartal året før1

¹Den heltrukne linjen illustrerer faktisk utvikling, mens stiplet linje er prognose.

Kilde: Statistisk sentralbyrå og Beregningsutvalget.

**2.2.3. Utvalgets anslag på konsumprisveksten i 2013**

Basert på forutsetningene omtalt overfor, gir beregningen på Kvarts-modellen en vekst i KPI på 1,5 prosent fra 2012 til 2013. Slike modellbaserte beregninger vil alltid være beheftet med usikkerhet. Usikkerheten i prisvekstanslaget for 2013 er blant annet knyttet til utviklingen i elektrisitetsprisene, som ofte svinger sterkt gjennom året. Det er også stor usikkerhet knyttet til kronekursen, samt utviklingen i oljeprisen. Tabell 2.4 gjengir modellberegninger som viser hvordan endrede forutsetninger for disse størrelsene påvirker den samlede prisveksten i forhold til referansebanen. Med bakgrunn i de beregningene som er foretatt og overnevnte vurderinger, anslår Beregningsutvalget en gjennomsnittlig vekst i KPI på *om lag 1,5 prosent* fra 2012 til 2013.

Kapittel 3

# Utviklingen i konkurranseevnen

* TBU presenterer flere tallfestede indikatorer for å beskrive norsk næringslivs konkurransesituasjon internasjonalt. Flere av disse komponentene og særlig kostnadsindikatorer, peker i retning av en svekket situasjon for norske bedrifter de siste årene. Dette bildet står noe i motsetning til resultatene når det gjelder sysselsetting og faktisk produksjonsutvikling i Norge sammenliknet med i andre land. Mens en rekke økonomiske indikatorer for Norge fremstår som bedre enn for mange andre land, innebærer det høye kostnadsnivået at bedriftenes konkurranseevne framover kan være usikker i deler av økonomien.
* Lønnskostnadene som andel av brutto faktorinntekter til norsk industri har historisk svingt med konjunkturene rundt et nokså stabilt nivå. Etter at andelen økte mye i 2009 i forbindelse med finanskrisen, har den falt noe tilbake de tre siste årene.
* Den kostnadsmessige konkurranseevnen målt ved relative timelønnskostnader i industrien i felles valuta anslås å ha svekket seg med i gjennomsnitt 1,6 prosent per år de siste ti årene. Av dette kan 1,2 prosentpoeng tilskrives høyere lønnskostnadsvekst i Norge enn hos handelspartnerne, mens resten skyldes en styrking av kronen. I 2012 økte de relative timelønnskostnadene målt i felles valuta med 3 prosent hvorav 1,6 prosentpoeng skyldes en styrking av kronen.
* Gjennomsnittlige timelønnskostnader i norsk industri var i 2012 anslagsvis 61 prosent høyere enn et handelsvektet gjennomsnitt av våre handelspartnere i EU, målt i felles valuta. For industriarbeidere alene anslås de norske timelønnskostnadene å ligge 64 prosent høyere enn hos handelspartnerne i EU, regnet i felles valuta. At timelønnskostnadene er høyere i norsk industri enn i industrien hos våre handelspartnere reflekterer norsk økonomis høye produktivitet og inntektsnivå, men også en høyere lønnsvekst de siste årene.
* De siste ti årene har produktiviteten i norsk industri, målt ved bruttoprodukt per timeverk i faste priser, økt med i gjennomsnitt 2½ prosent per år. Dette er noe mindre enn hos våre handelspartnere.
* Dersom en ser på utviklingen målt ved bruttoprodukt i løpende priser per timeverk, er imidlertid bildet for norsk industri langt mer positivt. Dette gjenspeiler at norsk industri har hatt sterkere prisvekst på sine produkter enn industrien hos handelspartnerne.
* De siste årene har Norges BNP, unntatt petroleumsrenten og regnet per innbygger, vært rundt 40 prosent høyere enn OECD-snittet. Nivået i Norge er blant de høyeste i OECD-området, selv når petroleumsrenten holdes utenfor.

## Innledning

Omfattende deltakelse i internasjonal handel med varer og tjenester har gjort det mulig for Norge å oppnå en høyere materiell levestandard enn hva som ville vært mulig dersom norsk økonomi hadde vært mer skjermet mot utenlandsk konkurranse. Fordelene vil imidlertid bli redusert hvis Norge ikke klarer å sørge for en effektiv ressursutnyttelse, herunder full sysselsetting og en akseptabel inntektsfordeling. For å høste gevinstene ved internasjonalt varebytte, må man klare å omstille ressurser som blir ledige som følge av endringer i markedsforholdene. Land som deltar i det internasjonale vare- og tjenestebyttet må også over tid ha en rimelig balanse i utenriksøkonomien. Et lands konkurranseevne uttrykker evnen til å opprettholde en rimelig balanse i utenriksøkonomien over tid, samtidig som en har full og effektiv ressursutnyttelse og en akseptabel inntektsfordeling. Et land har ikke god konkurranseevne selv om det har balanse i utenriksøkonomien, mens for eksempel store deler av landets arbeidsstyrke er arbeidsløs. Men full sysselsetting og lav ledighet sammen med store underskudd i utenriksøkonomien, tilsier også at et land har svakere konkurranseevne enn hva som kan være bærekraftig over tid.

Det er viktig å skille mellom konkurranseevnen for enkeltnæringer og for Norge som helhet. Konkurranseevnen for en næring beror på næringens lønnsomhet og dens evne til å belønne innsatsfaktorene. En lønnsom næring må både kunne hevde seg i konkurranse med utenlandske bedrifter på produktmarkedene, og med andre norske næringer i arbeidsmarkedet. En økonomi i vekst og med en høy omstillingsgrad vil være kjennetegnet av ulik utvikling i konkurranseevnen for de enkelte næringene. I konkurransen om knappe faktorer må noen næringer trappe ned sin virksomhet, mens andre kan ekspandere i takt med økt lønnsomhet. Dersom en næring mottar subsidier i tilknytning til sin virksomhet, kan dette bedre næringens konkurranseevne, men det fører normalt til en dårligere utnyttelse av ressursene samlet sett, og dermed ikke bedre konkurranseevne i samfunnsøkonomisk forstand.

I dette kapittelet ser vi på noen utvalgte indikatorer for utviklingen i industriens konkurranseevne. Avsnitt 3.2 gir en vurdering av hva som menes med konkurranseutsatte næringer og hvordan lønnsdannelsen skal sikre disse næringenes konkurranseevne gjennom den såkalte frontfagsmodellen. I tillegg presenteres tall for lønnskostnadsandeler, for å kunne gi en indikasjon på utviklingen i lønnsomheten i norsk industri. Videre i avsnitt 3.3 diskuteres utviklingen i lønnskostnader. I dette avsnittet ser vi også på forskjell i lønnskostnadsnivåene i industrien i Norge og andre land. Endelig i avsnitt 3.4 gir vi en beskrivelse av utviklingen i produktiviteten. For alle indikatorene som presenteres i kapittelet sammenlikner vi Norge med et aggregat av våre viktigste handelspartnere, jf. boks 3.1.

TBU presenterer flere tallfestede indikatorer for å beskrive norsk næringslivs konkurransesituasjon internasjonalt. Flere av disse komponentene og særlig kostnadsindikatorer, peker i retning av en svekket situasjon for norske bedrifter de siste årene. Dette bildet står noe i motsetning til resultatene når det gjelder sysselsetting og faktisk produksjonsutvikling i Norge sammenliknet med i andre land. Mens en rekke aggregerte indikatorer for Norge fremstår som bedre enn for mange andre land, innebærer det høye kostnadsnivået at bedriftenes konkurranseevne framover kan være usikker i deler av økonomien.

Norges handelspartnere

For å vurdere utviklingen i konkurranseevnen til norsk næringsliv, sammenliknes gjerne ulike indikatorer i Norge med tilsvarende størrelser hos våre handelspartnere. Ved beregning av handelspartneraggregat, legger utvalget til grunn beregninger av OECD av Norges handelspartnere. I Beregningsutvalgets rapport i 2010 (NOU 2010:4 Grunnlaget for inntektsoppgjørene 2010) benyttet utvalget oppdaterte vekter fra OECD for Norges handelspartnere for perioden 1970 – 2007. Utvalget har lagt til grunn de samme vektene i årets rapport.

Vektene til OECD gjenspeiler handelsstrømmene med de enkelte landene i hvert av årene i perioden, og er derfor forskjellige for hvert år i perioden 1970 – 2007. Utvalget har lagt de 25 landene med størst vekter i 2007 til grunn som landsammensetning for handelspartneraggregatet. Denne landsammensetningen er benyttet for alle år, selv om det i perioder har vært variasjoner mhp. hvilke 25 land som har hatt størst vekter. Basert på landsammensetningen og OECDs vekter for de ulike årene, er det beregnet et vektet handelspartneraggregat for hvert år i perioden 1991 – 2007. Vektene i 2007 er videreført for årene 2008 – 2012.

Tabell 3.1 illustrerer landsammensetningen som er benyttet i årets rapport. I tillegg viser tabellen vektene som er benyttet for årene 2007 – 2012.

Sammensetning av handelspartneraggregatet. Prosent.



Kilde: OECD og Beregningsutvalget

Beregningen av konkurransevekter

Sammenlikninger med handelspartnere benyttes for å vurdere utviklingen i konkurranseevnen til norske bedrifter. OECD har basert sine beregninger av landvektene på bakgrunn av omfanget av import og eksport av industrivarer mellom Norge og andre land.

OECD har gjort en del forenklinger i sine beregninger. For det første har OECD bare sett på handel med industrivarer, og ikke handel med tjenester eller varer produsert i andre sektorer. I 2012 utgjorde industriprodukter 23 prosent av Norges eksport, og 57 prosent av Norges import.

Videre har OECD ikke brutt handelsstrømmene ned til hver enkelt varetype for å kunne gi et grunnlag for å vurdere i hvilken grad det faktisk er direkte konkurranse mellom norske og utenlandske bedrifter, eller om det i stedet handles med varer det ikke er konkurranse om[[9]](#footnote-9).

## Faktorinntektsfordeling i konkurranseutsatte og skjermede næringer

### Konkurranseutsatte og skjermede næringer

Tradisjonelt har konkurranseutsatte næringer blitt assosiert med industrien, mens skjermede næringer som regel har blitt assosiert med tjenesteproduserende næringer (varehandel, transporttjenester, offentlig sektor, finansiell tjenesteyting, annen privat tjenesteyting etc.). Økt globalisering, sterkere internasjonal konkurranse og lavere transportkostnader har imidlertid bidratt til at stadig større deler av norsk næringsliv utsettes for konkurranse fra utlandet.

Begrepene konkurranseutsatte og skjermede næringer er nærmere drøftet i Holden I-utvalgets rapport NOU 2000:21, vedlegg 8 (av professor Asbjørn Rødseth). I teorien blir skjermede næringer definert ved at de produserer varer eller tjenester som verken eksporteres eller importeres, mens konkurranseutsatte næringer produserer varer eller tjenester som eksporteres eller importeres.

For de konkurranseutsatte næringene vil produsentprisene i stor grad bli bestemt på verdensmarkedet, mens produsentprisene i de skjermede næringene i større grad vil reflektere forholdet mellom tilbud og etterspørsel innenlands. I praksis er det imidlertid vanskelig å avgrense hvilke næringer som er konkurranseutsatte og hvilke som er skjermede, fordi mange næringer er i en mellomstilling.

Rene konkurranseutsatte næringer kjennetegnes av bedrifter som produserer for et internasjonalt marked ved hjelp av arbeidskraft som eneste lokale (ikke-mobile) produksjonsfaktor. (Bedriftene bruker også kapital, men denne vil enkelt kunne finne en alternativ anvendelse i utlandet på noe sikt). For konkurranseutsatte næringer vil utviklingen i lønnsnivået over tid bestemme om næringen blir værende i Norge eller ikke. Blir lønnsnivået for høyt sammenliknet med produktiviteten, reduseres lønnsomheten, noe som kan føre til at det ikke blir investert i nye arbeidsplasser. Lønnsnivået i de rene konkurranseutsatte næringene binder samtidig opp lønnsnivået i resten av økonomien dersom en skal ha samme lønn for samme arbeid uavhengig av næring.

Økt globalisering, sterkere internasjonal konkurranse og lavere transportkostnader har medført at stadig større deler av norsk næringsliv utsettes for konkurranse fra utlandet. Mange tjenesteytende næringer, bygg og anlegg mv. har i de senere årene blitt stilt overfor stadig sterkere konkurranse fra utenlandske tilbydere. Det kan være vanskelig å overskue hvilke næringer som i framtiden vil være utsatt for internasjonal konkurranse. Blant eksport- og importkonkurrerende næringer i fastlandsøkonomien er likevel fortsatt industrien den viktigste enkeltnæringen. En rimelig god evne for industrien til å konkurrere både ute og hjemme er dermed viktig for å realisere en balansert økonomisk utvikling. Dette behøver imidlertid ikke innebære at industriens konkurranseevne hele tiden må være like god. Da oljeinntektene kom inn i norsk økonomi, kunne kravet til balanse i utenriksøkonomien oppnås med en mindre industrisektor. Men petroleumsinntektene innebærer ikke at konkurranseutsatt sektor på varig basis kan ha svakere konkurranseevne enn konkurrentene i våre handelspartnerland fordi petroleumsinntektene ikke er en evigvarende inntekt.

### Frontfagsmodellen

Industrien har i mesteparten av etterkrigstiden vært retningsgivende for øvrige tariffområder i lønnsforhandlingene i Norge. Opplegget for forhandlingene bygger på at lønnsveksten må tilpasses det konkurranseutsatt sektor over tid kan leve med. Dette ivaretas ved at avtaleområder med stort innslag av konkurranseutsatt virksomhet både forhandler først (det såkalte frontfaget), og at resultatet fra disse danner en norm for andre avtaleområder. Frontfaget har tradisjonelt vært verkstedsoverenskomsten/industrioverenskomsten ved forbundsvise oppgjør og bredere LO-NHO-områder, som industriarbeidere, ved sentrale oppgjør.

Frontfagsmodellen ble formalisert som en økonomisk modell, ofte omtalt som hovedkursteorien, da Utredningsutvalget for inntektsoppgjørene i 1966 la fram sin andre rapport høsten 1966. Hovedkursteorien beskriver de makroøkonomiske trender som vil gjelde for lønns- og prisutviklingen i Norge på lang sikt.Over tid stiller et ønske om full sysselsetting og balanse i utenriksøkonomien krav til størrelsen på konkurranseutsatt sektor som bare kan oppfylles dersom lønnsomheten i slik virksomhet ikke er dårligere i Norge enn i utlandet. Forventet avkastning på investeringer i Norge (kapitalavkastningen) må da på lang sikt være på nivå med forventet kapitalavkastning hos våre handelspartnere. Lavere forventet kapitalavkastning i Norge enn i utlandet vil føre til at investorer vil foretrekke å investere i utlandet fremfor i Norge. Dette medfører at reallønnsnivået i Norge ikke kan være høyere enn det produktivitetsnivået i konkurranseutsatt sektor gir grunnlag for. Dersom reallønnen vokser raskere enn produktiviteten, vil kapitalavkastningen reduseres, og investeringene svekkes. Over tid vil lave investeringer i Norge føre til en gradvis nedbygging av konkurranseutsatt sektor. Med ”hovedkurs” i Utredningsutvalgets rapport refereres det i tråd med dette til et ”normalnivå” på lønnskostnadsandelen i konkurranseutsatt sektor, dvs. hvor mye av faktorinntekten som normalt går til lønnstakerne og hvor mye som går til kapitaleierne. En stabil utvikling i lønnskostnadsandelen kan indikere en stabil lønnsevne og konkurransekraft i sektoren.

Når produktivitetsveksten bestemmer utviklingen i reallønn over tid, må nominell lønnsvekst være lik summen av produktivitets- og prisveksten. Hvis den nominelle lønnsveksten blir høyere enn dette, slik at reallønnen vokser mer enn det produktivitetsveksten gir rom for, vil konkurranseevnen svekkes og ledigheten stige. En blanding av markedsforhold og institusjonelle mekanismer bidrar til at lønnsveksten i konkurranseutsatt sektor er normen også for lønnsveksten i resten av økonomien.

Frontfagsmodellen og hovedkursteorien reflekterer således en forståelse for at det over tid er en forbindelse mellom det som er bedriftsøkonomisk lønnsomt og det som er gunstig ut fra makroøkonomiske hensyn. Modellen hviler blant annet på erkjennelsen av at lønnsdannelsen over tid har avgjørende betydning for nivået på arbeidsledigheten, mens reallønnsutviklingen først og fremst er knyttet til produktivitetsutviklingen. Erfaringene fra Norge og andre land tilsier at høy nominell lønnsvekst uten bakgrunn i tilsvarende produktivitetsvekst i all hovedsak slår ut i høyere inflasjon og økt arbeidsledighet på lengre sikt, og ikke i høyere reallønnsvekst. Ettersom konkurranseutsatte næringer konkurrerer med skjermede næringer om arbeidskraften, må de samme betingelsene for lønnsvekst gjelde også for skjermede næringer.

Den norske lønnsforhandlingsmodellen innebærer videre stor grad av koordinering, der hovedorganisasjonene i arbeidslivet spiller en avgjørende rolle. Institusjoner som Kontaktutvalget og Det tekniske beregningsutvalget for inntektsoppgjørene støtter opp under koordineringen. Basert på arbeidskraftsundersøkelsen er organisasjonsgraden i Norge anslått til 54 prosent i 2008. Organisasjonsgraden var 39 prosent i privat sektor og 82 prosent i offentlig sektor. Tariffavtaledekningen for alle arbeidstakere er anslått til 74 prosent, om lag 60 prosent i privat sektor og tilnærmet 100 prosent i offentlig sektor. Tariffavtalene benyttes imidlertid også som rettesnor i bedrifter som ikke formelt er bundet av avtalene.

Samtidig som flertallet av arbeidstakerne i Norge dermed er dekket av de sentrale forhandlingene, er det et betydelig antall som ikke er dekket av kollektive avtaler. Blant annet ledere og en stor andel av funksjonærene i industrien får sin lønn bestemt gjennom lokale lønnsforhandlinger. Dette var en viktig bakgrunn for at Kontaktutvalget den 22. januar 2003 la fram en felles erklæring om situasjonen foran mellomoppgjøret 2003. I denne erklæringen het det blant annet:

*« (…) På denne bakgrunn er regjeringen og organisasjonene i arbeidslivet enige om følgende: At den samlede lønnskostnadsveksten i 2003 må tilpasses utfordringene i konkurranseutsatt næringsliv og arbeidet for full sysselsetting. I arbeidet for å nå dette målet er det avgjørende at alle grupper omfattes. Når det gjelder en nærmere vurdering av utfordringene for konkurranseutsatt sektor i årene framover vises det til det nedsatte ekspertutvalget.*

*Partene i arbeidslivet vil i forbindelse med mellomoppgjøret 2003: Arbeide for å få lønnsveksten i Norge mer på linje med utviklingen hos våre handelspartnere. Oppgjøret i 2003 må derfor ta utgangspunkt i den delen av næringslivet som er utsatt for konkurranse fra utlandet. Den samlede lønnsveksten som avtales sentralt og lokalt for disse sektorene må være normgivende for de rammer som forhandles i de øvrige oppgjørene.*

*Samtidig er det viktig at det innenfor disse rammene gis rom for endringer i relative lønninger som sikrer et velfungerende arbeidsmarked og en rettferdig lønnsutvikling. Arbeidsgiversiden i privat og offentlig sektor vil aktivt arbeide for en lønnsvekst hos lederne i virksomhetene som ligger innenfor rammene for det øvrige arbeidslivet. I kraft av sine eierposisjoner i næringslivet vil en også fra statens side arbeide for en slik utvikling.»*

Regjeringen satte i 2012 ned et offentlig utvalg som skal vurdere erfaringene med lønnsdannelsen gjennom de 12 årene som er gått siden handlingsregelen og inflasjonsmålet for pengepolitikken ble innført, jf. boks 3.2. Utvalget skal levere sin innstilling til Finansdepartementet innen 15. desember 2013.

Boks 3.2 Mandat for utvalg som skal se nærmere på lønnsdannelsen (Holden III)

Norge er en liten, åpen økonomi. Vår velstand og velferd avhenger bl.a. av vår handel med utlandet og at våre bedrifter kan hevde seg i den internasjonale konkurransen. For tiden gir olje- og gassvirksomheten store valutainntekter til Norge. Etter hvert vil disse inntektene avta, og vi vil ha behov for inntekter fra andre eksportnæringer for å kunne betale for ønsket import. Dette stiller krav om tilstrekkelig lønnsomhet i konkurranseutsatte virksomheter. Det inntektspolitiske samarbeidet og den norske lønnsforhandlingsmodellen må støtte opp under en balansert utvikling over tid med lav ledighet og høy samlet sysselsetting.

Frontfagsmodellen har lang tradisjon i Norge. Modellen innebærer at konkurranseutsatte næringer forhandler først, slik at det gis en rettesnor for oppgjørene i de delene av norsk økonomi som ikke er i konkurranse med utlandet. Dersom konkurranseutsatte næringer skal kunne holde på arbeidskraften, kan ikke lønnsveksten i andre næringer overstige lønnsveksten i konkurranseutsatt sektor.

Lønnsdannelsen i Norge er blitt drøftet i flere offentlige utvalg, sist i NOU 2003: 13 Konkurranseevne, lønnsdannelse og kronekurs (Holden II-utvalget). Holden II-utvalget drøftet lønnsdannelsen i lys av innføringen av inflasjonsmål i pengepolitikken og handlingsregelen i finanspolitikken i mars 2001. Utvalget støttet opp om frontfagsmodellen.

Utvalget som nå settes ned, skal ha som utgangspunkt at frontfagsmodellen skal videreføres. Utvalget skal vurdere erfaringene med lønnsdannelsen gjennom de 12 årene som er gått siden handlingsregelen og inflasjonsmålet for pengepolitikken ble innført. Utvalget skal også drøfte makroøkonomiske utviklingstrekk som kan skape utfordringer for norsk økonomi og lønnsdannelsen framover, herunder:


* Lønnsveksten har over flere år vært langt høyere i Norge enn hos våre handelspartnere. Det har vært mulig bl.a. på grunn av at bytteforholdet mot utlandet har blitt bedre. Et høyt kostnadsnivå gjør norske bedrifter sårbare for et fall i bytteforholdet, svakere produktivitetsutvikling enn hos konkurrentene og en sterkere kronekurs.
* Petroleumsnæringens virkning på norsk økonomi har vært voksende. Dette er en sektor med høy lønnsevne. Næringen har bidratt til å øke lønningene også ellers i økonomien, bl.a. ved at frontfaget omfatter leverandører til petroleumsvirksomheten.
* Forholdene i arbeidsmarkedet har endret seg etter EU-utvidelsen i 2004, som har ført til at Norge har fått betydelig økt tilgang på arbeidskraft utenfra.
* Veksten i produktiviteten har falt de senere årene. Dette påvirker rommet for vekst i reallønningene.

Utvalget skal levere sin innstilling til Finansdepartementet innen 15. desember 2013.

### Lønnsomheten i norsk industri

Det er en nær sammenheng mellom utviklingen i konkurranseevnen og lønnsomheten i næringslivet, jf. over.Hovedkursteorien peker på lønnskostnadsandelen som en sentral indikator for utviklingen i lønnsomheten. Høyere lønnskostnader, lavere produsentpriser og svakere produktivitetsutvikling er faktorer som isolert sett bidrar til svekket konkurranseevne og lavere lønnsomhet. En slik utvikling vil innebære at en større andel av bedriftenes overskudd tilfaller lønnstakerne og mindre kapitaleierne. Lønnskostnadsandelen vil da gå opp, mens driftsresultatandelen vil gå ned. Motsatt bidrar lavere lønnskostnader, høyere produsentpriser og sterkere produktivitetsutvikling isolert til bedret konkurranseevne og lønnsomhet. En slik utvikling vises ved en lavere lønnskostnadsandel og tilsvarende høyere driftsresultatandel.

Figur 3.1. viser utviklingen i lønnskostnadene som andel av brutto faktorinntekter i industrien i Norge og våre handelspartnere de siste 16 årene. Lønnkostnadsandelen i Norge har historisk svingt med konjunkturene rundt et nokså stabilt nivå. I perioder med nedgangskonjunktur og stigende arbeidsledighet har gjerne veksten i lønningene avtatt og lønnskostnadsandelen falt. Da veksten i norsk økonomi tok seg opp utover på 1990-tallet, steg både lønnsveksten og lønnskostnadsandelen. Deretter gikk norsk økonomi inn i en periode med svakere vekst og høyere arbeidsledighet, og lønnskostnadsandelen begynte å falle.



Utviklingen i lønnskostnadsandeler i industrien[[10]](#footnote-10)

Kilder: SSB, OECD, Eurostat og Beregningsutvalget


Nedgangen i første halvdel av 2000-tallet må trolig også ses i sammenheng med den markerte bedringen i Norges bytteforhold i handelen med utlandet etter at Kina begynte å spille en større rolle i det internasjonale varebyttet. Sterk vekst i etterspørselen fra Kina og andre framvoksende økonomier har gitt betydelig oppgang i prisene på flere viktige norske eksportprodukter. Samtidig har økt import fra lavkostland bidratt til nedgang i prisene på importerte konsumvarer, noe som har bidratt til merkbar bedring i lønnstakernes kjøpekraft. Når produktivitetsveksten i tillegg har vært høy, har dette gitt grunnlag for sterk vekst både i bedriftenes overskudd og i reallønnene.

I forbindelse med finanskrisen steg lønnskostnadsandelen i norsk industri markert i 2009. De siste tre årene har lønnskostnadsandelen falt noe tilbake igjen, men nivået er fortsatt høyere enn det var i årene før finanskrisen.

Figuren viser også utviklingen i Sverige, Tyskland, Finland og Nederland. Når man sammenlikner lønnskostnadsandelen med andre land, er det viktig å være oppmerksom på at ulik næringsstruktur i ulike land vil kunne gi nivåforskjeller i lønnskostnadsandelene mellom landene. I vedleggstabell 4.5 presenteres tall for brutto driftsresultatandel for Norge og utvalgte land.

I figur 3.1 ser vi at lønnskostnadsandelen i industrien i Tyskland var høyere enn i de andre landene som er med i figuren i 1996, men at differansen deretter har avtatt gradvis. Dette må ses i sammenheng med den tyske gjenforening og at Tyskland i tiden etter innføringen av euro gjennomgående har hatt negativ reallønnsvekst.

Bildet for utviklingen i lønnskostnadsandeler er i hovedsak det samme når vi ser på utviklingen i lønnskostnadsandelene for hele økonomien, jf. figur 3.2. De årlige svingningene i lønnsomheten er imidlertid noe mindre enn for industrien.



Utviklingen i lønnskostnadsandeler i hele økonomien

Kilder: SSB, OECD, Eurostat og Beregningsutvalget

## Indikatorer for industriens kostnadsutvikling

Lønnskostnadene er den enkeltfaktoren som betyr mest for kostnadene i næringslivet. Foruten lønnskostnadene vil andre kostnadskomponenter som energikostnader, kapitalkostnader, transportkostnader og andre kostnader til innenlandsk produsert produktinnsats ha betydning for norske bedrifters muligheter til å kunne hevde seg i den internasjonale konkurransen. Videre vil også produktivitetsutviklingen og offentlige avgifter og subsidier være av betydning for konkurranseevnen.

Utviklingen i industriens internasjonale konkurranseevne avhenger også av produktivitets- og kostnadsutviklingen i øvrige deler av norsk næringsliv. Disse næringene leverer produktinnsats, energi og kapitalvarer til industrien. Jo billigere disse leveransene er, desto bedre blir industriens internasjonale konkurranseevne. Videre konkurrerer industrien med øvrige næringer om innsatsfaktorer som bl.a. arbeidskraft. Lavere lønninger i andre næringer kan bidra til en bedring i industriens konkurranseevne ved at det blir lettere og billigere for industrien å skaffe arbeidskraft og kapitalvarer. Kostnadsutviklingen i industrien kan derfor ikke ses uavhengig av kostnadsutviklingen i norsk økonomi for øvrig.

Forutsigbare og stabile rammebetingelser kan også bidra til å styrke næringslivets konkurranse­posisjon. For en liten, åpen økonomi som den norske vil det være svært vanskelig å oppnå en stabil realøkonomisk utvikling uten at en samtidig har en relativt stabil nominell utvikling, herunder at en unngår sterke utslag i valutakursen.

### Lønnskostnadsvekst

Tabell 3.2 og figur 3.1 viser utviklingen i lønnskostnader per time for ansatte i industrien i Norge og i industrien hos våre handelspartnere målt i felles valuta.

Timelønnskostnader i industrien. Prosentvis endring fra året før.




1. Lønnskostnad per utførte timeverk i industrien, jf. nasjonalregnskapet.
2. Tallene for årene 2003-2011 er fra Bureau of Labor Statistics (BLS). For 2012 er tallgrunnlaget hentet fra Eurostat. Kildegrunnlagets andel av handelspartneraggregatet er 93-95 prosent for årene 2003-2011 og 80 prosent for 2012. Tall for handelspartnerne er beregnet som veide geometriske gjennomsnitt, jf. boks 3.1.
3. Industriens effektive valutakurs. Et positivt endringstall innebærer en svekkelse av norske kroner målt ved industriens effektive valutakurs. Utviklingen i industriens effektive valutakurs kan avvike betydelig fra kronens verdi mot enkeltvalutaer. Dette innebærer bl.a. at et veid gjennomsnitt ikke gir et fullstendig uttrykk for den endringen i konkurransesituasjonen de enkelte bedriftene eller bransjene står ovenfor.

Kilder: Bureau of Labor Statistics (BLS), Eurostat, SSB og Beregningsutvalget.

I løpet av de siste ti årene har den kostnadsmessige konkurranseevnen i industrien, målt ved relative timelønnskostnader i felles valuta, i gjennomsnitt svekket seg med 1,6 prosent per år. Av dette kan 1,2 prosentpoeng tilskrives høyere lønnskostnadsvekst i Norge enn hos handelspartnerne, mens resten skyldes en styrking av kronen. Utviklingen i valutakursen har variert mye fra år til år, og bidratt til at det har vært større svingninger i den relative timelønnskostnadsveksten målt i felles valuta enn i nasjonal valuta, jf. figur 3.3. Relativ timelønnskostnadsvekst i felles valuta de siste ti årene anslås i denne rapporten til å være 0,8 prosentenheter lavere enn i utvalgets rapport i fjor. Nedgangen må ses i sammenheng med at 2002, som var et år der kronen styrket seg med hele 7,4 pst., går ut av tiårsperioden. Kronekursutviklingen er nærmere omtalt i vedlegg 3.

Ifølge foreløpige nasjonalregnskapstall var veksten i timelønnskostnadene i norsk industri i 2012 på 4,3 prosent, dvs. 1,4 prosentenheter høyere enn timelønnskostnadsveksten hos handelspartnerne. En styrking av kronen på 1,6 prosent fra 2011 til 2012 gjorde at de relative timelønnskostnadene anslås å ha økt med 3 prosent dette året.



Utviklingen i relative timelønnskostnader i industrien. Indeks 2002 = 100.

Kilder: Bureau of Labor Statistics (BLS), Eurostat, SSB og Beregningsutvalget.

Også om vi går ut over industrien og ser på næringsvirksomhet i bredere forstand har den kostnadsmessige konkurranseevnen svekket seg i Norge. I løpet av de siste ti årene har den årlige veksten i arbeidskraftskostnadene i norsk næringsvirksomhet i gjennomsnitt vært 1,9 prosent høyere enn hos våre handelspartnere, jf. tabell 3.3. Av dette kan 1,4 prosentpoeng tilskrives høyere arbeidskraftkostnadsvekst i Norge enn hos handelspartnerne, mens resten skyldes en styrking av kronen. Forskjellen mellom Norge og handelspartnerne har vært noe høyere når man ser på næringsvirksomhet i bredere forstand enn dersom vi bare ser på industrien, jf. tabell 3.2 over.

Arbeidskraftkostnader i næringsvirksomhet[[11]](#footnote-11). Prosentvis endring fra året før.



1. Kildegrunnlagets andel av handelspartneraggregatet er 80-83 prosent. Tall for handelspartnerne er beregnet som veide geometriske gjennomsnitt, jf. boks 3.1.
2. Industriens effektive valutakurs.

Kilder: Eurostat og Beregningsutvalget

### Sammenlikning av nivåer på arbeidskraftkostnader i Norge og i andre land

#### Industriarbeidere

Timelønnskostnadene for norske industriarbeidere er høyere enn for industriarbeidere hos våre handelspartnere, noe som reflekterer norsk økonomis høye produktivitet og inntektsnivå, men også en høyere lønnsvekst de siste årene.

Lønnskostnader pr. time for norske industriarbeidere i forhold til konkurrentene har tradisjonelt vært et mål for norsk industris relative kostnadsposisjon. Grunnen til dette er at produksjonsarbeidere i industri som gruppe har vært relativt homogen og klart definert mellom land. Lønnskostnader innholder ikke bare lønn, men også gjennomsnittlige indirekte lønnskostnader som følge av ferie, fravær, pensjoner, arbeidsgiveravgifter etc. Totalt sett har lønnskomponenten vært og er fortsatt den dominerende kostnadskomponenten ved produksjon av industrivarer. Tallmaterialet har dessuten vært lett tilgjengelig og sammenlignbart mellom land.

Endring i næringsstrukturen og endrede stillingsinnhold for yrker innenfor ulike næringer, med tilhørende nye klassifiseringsstandarder mellom næringer og mellom stillinger, har over tid skapt usikkerheter om dette er det mest fornuftige mål for konkurransenivået i Norge kontra andre land. Utvalget har tradisjonelt brukt Bureau of Labor Statistics som kilde i sammenligningene for industriarbeidere, fordi dette har vært det mest gjennomarbeidede årlige datamateriale med samme definisjoner for alle land. Bureau of Labor Statistics har imidlertid fra 2010 valgt å produsere lønnssammenligninger bare for alle industriansatte. Mens tidligere lønnsstatistikker viste forskjeller i lønnsnivå for industriarbeidere og ansatte hvor også funksjonærer var med, var påslaget for indirekte personalkostnader gjerne basert på summariske undersøkelser for alle ansatte og et prosentpåslag som brukes som mål på slike kostnader.

Eurostat er en felles statistikkorganisasjon for sammenstilling av statistikk for EU og EØS-land. Ved forordninger forpliktes landene i Europa å levere data med felles innhold. Strukturstatistikk for lønn er basert på felles yrkesklassifisering og leveres hvert 4 år(siste gang i 2010). Dette kan gi mulighet til tilnærmet å skille ut lønn for industriarbeidere. Alle land skal levere data over lønnskostnader samlet for året 2012, og hvert 4 år, med indekser for mellomliggende år samlet sett for industriansatte. Sammenligninger av dette og mulige andre kilder kan gi en mulighet for å fortsette med internasjonale sammenligninger av lønnskostnader for produksjonsarbeidere på et bedre grunnlag enn nåværende framskrivninger. Utvalget vil starte et arbeid for å vurdere kvaliteten og mulighetene for sammenstillinger fra Eurostat.

Med utgangspunkt i dagens internasjonale næringsklassifisering og tradisjonell definisjon av industriarbeidere, presenterer Beregningsutvalget relative timelønnskostnader for norske industriarbeidere i forhold til tilsvarende for konkurrentland.

Lønnsnivåene er sammenlignet etter omregning til norske kroner, ved hjelp av gjennomsnittlig valutakurser for de respektive årene fra Norges Bank.

Tabell 3.4 til 3.6 viser timelønnskostnadene for norske industriarbeidere sammenliknet med industriarbeidere i utvalgte grupper av europeiske land, målt i felles valuta.

Nivåforskjellene økte med om lag 18 prosentpoeng fra 2002 til 2012 , hvorav økningen kan knyttes til ulike komponenter av lønnskostnadene og endringer i valutakurser. Forskjellen i timelønnskostnadene økte sterkt i årene 2004 til 2007, i stor grad som følge av at lønnsveksten i Norge var høyere enn hos handelspartnerne i disse årene. En styrking av den norske kronen i den samme perioden, bidro i samme retning En svekkelse av den norske kronen i kjølvannet av finanskrisen bidro imidlertid til at det relative lønnskostnadsnivået gikk svakt ned fra 2008 til 2009. Overfor land i eurosonen falt relative lønnskostnader klart fra 2008 til 2009, men har økt vesentlig i perioden 2009 til 2012.

I 2012 var timelønnskostnadene for norske industriarbeidere 64 prosent høyere enn hos våre handelspartnere i EU, mot 56 prosent året før.

Timelønnskostnader for industriarbeidere 1) i Norge i forhold til utvalgte grupper av europeiske land (handelsveide grupper av land = 100)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 |
| Alle 1 |  | 139 | 132 | 129 | 136 | 140 | 144 | 145 | 141 | 153 | 156 | 164 |
| Nordiske land 2 |  | 127 | 118 | 116 | 122 | 126 | 127 | 129 | 128 | 134 | 134 | 139 |
| Eurosonen 3 |  | 138 | 129 | 127 | 134 | 137 | 143 | 141 | 131 | 148 | 153 | 163 |

1. Ny europeisk og tilpasset norsk næringsklassifisering fra 2009 definerer industrien på en noe annerledes måte enn tidligere. Jf. land inkludert i tabell 3.5. Nivåene fra 2010 til 2012 er basert på fremskriving av lønnsnivåer i 2009Danmark, Sverige og Finland
2. Eurosonen i tabellen: Tyskland, Finland, Nederland, Belgia, Frankrike, Irland, Italia, Spania og Østerrike

Kilder: Bureau of Labor Statistics (BLS), Eurostat, SSB, OECD og Beregningsutvalget.

Timelønnskostnader1 for industriarbeidere i felles valuta.2 Indeks Norge =100

**2002**

**2003**

**2004**

**2005**

**2006**

**2007**

**2008**

**2009**

**2010** 3

**2011** 3

**2012** 3

Norge

**100**

**100**

**100**

**100**

**100**

**100**

**100**

**100**

**100**

**100**

**100**

Danmark

**90**

**96**

**96**

**93**

**92**

**90**

**91**

**99**

**89**

**86**

**80**

Belgia

**87**

**95**

**97**

**92**

**89**

**85**

**87**

**94**

**85**

**83**

**78**

Sverige

**75**

**81**

**83**

**79**

**75**

**75**

**73**

**70**

**70**

**72**

**71**

Østerrike

**79**

**83**

**83**

**81**

**79**

**76**

**78**

**86**

**75**

**72**

**68**

Nederland

**79**

**86**

**87**

**84**

**81**

**77**

**80**

**85**

**76**

**74**

**68**

Finland

**73**

**77**

**80**

**77**

**76**

**73**

**75**

**81**

**70**

**68**

**65**

Tyskland

**77**

**81**

**81**

**77**

**75**

**71**

**72**

**76**

**67**

**66**

**62**

Frankrike

**64**

**68**

**69**

**67**

**66**

**63**

**64**

**67**

**61**

**60**

**56**

Italia

**59**

**65**

**68**

**65**

**64**

**61**

**62**

**67**

**59**

**57**

**54**

Irland

**60**

**65**

**67**

**66**

**65**

**63**

**63**

**68**

**59**

**55**

**52**

Storbritannia

**63**

**62**

**69**

**66**

**65**

**63**

**55**

**51**

**48**

**45**

**45**

Spania

**43**

**47**

**48**

**47**

**47**

**46**

**47**

**52**

**46**

**44**

**41**

Tsjekkia

**14**

**15**

**16**

**16**

**17**

**18**

**21**

**21**

**20**

**20**

**18**

Portugal

**20**

**21**

**21**

**20**

**20**

**19**

**20**

**21**

**19**

**17**

**17**

Polen

**12**

**11**

**11**

**12**

**12**

**13**

**15**

**14**

**13**

**12**

**12**

1) Lønnsbegrepet er lønn og indirekte personalkostnader per arbeidet time.

2) Omregning til norske kroner ved årlige gjennomsnittlige valutakurser.

3) Av mangel på data for lønnsnivå i lokal valuta for industriarbeidere fra BLS etter 2009 er 2009-

nivåene fremskrevet til 2010,2011 og 2012 ved hjelp av vekstprosenter for alle ansatte i industrien fra

vedleggstabell 4.3 med data fra Eurostat. Påslagene for disse årene baserer seg på indekser.

Kilder: Bureau of Labor Statistics(BLS),Eurostat og SSB

Sammensetningen av lønnskostnadene

Strukturen på timelønnskostnadene varierer mye fra land til land. I mange land utgjør indirekte personalkostnader en viktig kostnadskomponent. Tabellen nedenfor viser en summarisk oversikt over lønnskostnader for industriarbeidere i 2011, basert på felles klassifiseringer i Bureau of labor Statistics for de landene det presenteres tall for. Oppstillingen viser fordeling av kostnader for arbeidet tid, ikke-arbeidet tid og andre indirekte personalkostnader. For de to siste kategoriene inngår sykefravær, ferie og annen lønn for ikke-arbeidet tid samt arbeidsgiveravgifter og noen andre kostnader som er knyttet til arbeidsforholdet. Som beskrevet tidligere er fordelingen basert på summariske oppstillinger for alle ansatte.




#### Alle ansatte i industrien

Funksjonærene utgjør en stadig større andel av lønnsmassen i industribedrifter. Nye produksjonsprosesser har bidratt til at arbeidsinnholdet på mange industriarbeidsplasser har endret seg betydelig og at avgrensningen mellom arbeidere og funksjonærer er mindre tydelig enn tidligere. For industriarbeidere avtales vanligvis både lokale og sentrale tillegg, mens for funksjonærer avtales sentrale tillegg bare for en begrenset gruppe. Kollektive føringer fra f.eks. industriarbeidere kan ha stor betydning også for den lokale og individuelle lønnsdannelsen for alle grupper, jf. over.

I NHO-bedrifter utgjør industrifunksjonærer i dag knapt 45 prosent av avtalte årsverk og om lag 55 prosent av lønnssummen totalt i industrien. Om lag ¼ av industrisysselsettingen er utenfor NHO-bedrifter. Nivåsammenligningene i dette avsnittet omfatter også disse.


Differansen mellom timelønnskostnadene i industrien i Norge og i industrien hos handelspartnerne i EU avtok fra 2003 til 2005, men har deretter vist en oppadgående trend, jf. figur 3.4[[12]](#footnote-12). I 2012 var timelønnskostnadene i norsk industri anslagsvis 61 prosent høyere enn i industrien hos våre konkurrentland i EU. Nivået var med det 7 prosentenheter høyere enn året før. Både høyere vekst i timelønnskostnadene i norsk industri enn hos handelspartnerne i EU og en styrking av kronen bidro til denne utviklingen.



Timelønnskostnader i industrien i Norge i forhold til industrien hos handelspartnerne i EU i felles valuta. Handelspartnerne i figuren = 100[[13]](#footnote-13).

Kilder: Eurostat, OECD og Beregningsutvalget

Figur 3.5 illustrerer forholdet mellom lønnskostnadene per timeverk i industrien i Norge og i industrien hos handelspartnerne i EU i 2012. Figuren viser at lønnkostnadsnivået i industrien i Norge dette året var høyere enn i alle de andre landene i sammenlikningen. Av handelspartnerne er det Sverige, Belgia, Danmark og Frankrike som har det høyeste lønnskostnadsnivået. Sverige har opplevd en kraftig økning i lønnskostnadene målt i felles valuta de tre siste årene, noe som hovedsakelig må ses i sammenheng med en markert styrking av den svenske kronen. Landene med lavest lønnskostnadsnivå i 2012 var Polen og Tsjekkia.



Timelønnskostnader i industrien i Norge i forhold til industrien hos handelspartnerne i EU[[14]](#footnote-14) i felles valuta i 2012. Handelspartnerne i figuren = 100.

Kilder: Eurostat, OECD og Beregningsutvalget.

Lønnskostnadene per timeverk for industriarbeidere anslås å ha vært 64 prosent høyere i Norge enn hos våre handelspartnere i EU i 2012, jf. tabell 3.8. Samtidig anslås timelønnskostnadene for alle ansatte i industrien å ha vært 61 prosent høyere enn hos handelspartnerne i EU, jf. figur 3.3 og 3.4. Mens tallene for industriarbeidere i avsnitt 3.3.2.1 hovedsakelig er hentet fra Bureau of Labor Statistics (BLS), kommer tallene for beregning av nivået på timelønnskostnadene for alle ansatte i industrien i dette avsnittet i all hovedsak fra Eurostat. Forskjellen i bruk av kilder gjør at man må være svært varsom med å sammenlikne det anslåtte nivået på timelønnskostnader for industriarbeidere opp mot det anslåtte nivået på timelønnskostnader for alle ansatte i industrien. Noen av forskjellene er også diskutert i boks 3.3 og 3.4.

Boks 3.3 Lønnsbegreper og lønnskomponenter i sammenlikningene

Lønnsbegrepene som brukes av BLS faller ikke helt sammen med ILOs definisjon

av totale lønnskostnader (se for øvrig boks 3.4). Basis for beregningene i tabellene 3.6 til 3.8 er arbeidet tid, i dette tilfelle arbeidet time i ulike land. Lønn for ikke-arbeidet tid (feriepenger, sykefravær etc. betalt av bedriften) vil komme som påslag i forhold til arbeidet tid.

Av andre indirekte lønnskostnader vil bedriftens pensjonskostnader, enten gjennom arbeidsgiveravgifter og/eller egne spesielle ordninger utgjøre en vesentlig del. En rekke andre ordninger knyttet til arbeidsgivers bruk av arbeidskraft vil også inngå. Noen elementer av indirekte lønnskostnader er ikke med. Blant annet er rekrutteringskostnader, opplæringskostnader, arbeidsklær og bedriftsfasiliteter som f. eks. kafeteria og helsetjenestekostnader ikke med i sammenligningen. Grunnen til dette er at det ikke finnes data over slike kostnader i alle landene, og at det derfor gir en bedre sammenlikning når man ser bort fra disse kostnadene. I de land hvor slike kostnader er tilgjengelig utgjør de utelatte kostnadene mindre enn 4 prosent av de totale lønnskostnadene. I noen land, særlig i Norden, kan de utelatte kostnadene være påbudt ved lov eller avtale (f. eks. bedriftshelsetjenesten i Norge) og påløper automatisk ved ansettelse. Slike kostnader kan i andre land være frivillige og/eller driftskostnader, ikke knyttet til lønn.

De indirekte lønnskostnadene skal i prinsippet (i tabellene) også inkludere arbeidsgivers bidrag til pensjon, uførhet og andre ordninger som innebærer innbetaling til ”fond” som kommer til utbetaling nå eller senere. Dette betyr at en del av kostnadene for bedriften er relatert til et lønnsbegrep som inneholder påløpt, men ikke realiserte lønnskostnadselementer (”utsatt inntekt”).

For de fleste konkurrentlandene i tabellen har tyngdepunktet i aldersfordelingen beveget seg oppover. Dette innebærer sannsynlig en øket kostnadsmessig belastning på lønnskostnadene pr. time fra pensjonsordninger. Det finnes en rekke ordninger som er svært ulike mellom land. For eksempel i Italia og Storbritannia fungerer slike ordninger vanligvis som forsikringsordninger. I slike land vil slike kostnader være lettere å plassere regnskapsmessig og innrapporteres som lønnskostnad. For andre land kan fordelingene være noe mer usikre mellom lønn og andre kostnadskomponenter. I land med ordninger som mer er basert på arbeidstakers innbetalinger, vil sannsynlig dette reflekteres i lønnsnivået i de respektive land.

Flere forhold taler for at nåværende pensjonskostnader bare delvis er med i tallene foran. Kildematerialet for slike kostnader er basert på undersøkelser noe tilbake i tid, samtidig som det har vært en betydelig økning i slike kostnader de siste årene (i alle fall etter årtusenskiftet) i flere land. Sannsynligvis er lønnskostnadene som følge av dette undervurdert noe i de fleste landene. Samtidig kan det være store forskjeller mellom land som ennå ikke er kommet tilsyne i de statistiske sammenlikningstallene. Utvalget vil på bakgrunn av en standardisering av lønnskostnader, særlig innenfor EØS-området, ta slike forhold med ved sammenlikning av lønnsnivå mellom land når slike opplysninger foreligger.

Et annet viktig element er bonusutbetalinger. Dette skaper stadig større usikkerhet i sammenlikningen mellom land.

Boks 3.4 Sammenlikning av lønnskostnader

Noen sentrale forhold knyttet til sammenlikninger av lønnskostnader mellom land, jf. bl.a. NOU 2000:26,vedlegg 6:

*Arbeidstid*.

For kostnadssammenlikninger av arbeidskraft mellom land vil kostnader per arbeidet tid være det mest relevante begrepet. I kildematerialet fra BLS for lønnskostnadsnivå og –vekst for ansatte i industrien hos handelspartnerne er kostnadene i prinsippet målt i forhold til arbeidet tid. For noen land kan imidlertid kostnadene være målt i forhold til betalt tid. Som eksempel på betydningen av dette forhold viste summariske oppstillinger (NOU 2000:26) og beregninger basert på forskjellig arbeidstid pr. fulltidsårsverk i 1999 i ulike land i forhold til Norge at for eksempel Japan kunne ligge ca. 10 prosentpoeng høyere i kostnader pr. årsverk (jf. betalt tid) enn per arbeidet time. Motsatt ytterlighet var Tyskland med kort effektiv tid, hvor kostnadene per årsverk ble 10 prosent lavere enn per arbeidet time. Gjennomsnittlig vektede kostnader for alle landene var omlag de samme for betalt tid som for arbeidet tid.

I nivåsammenlikningene for lønnskostnader per timeverk i avsnitt 3.3.2.2 for alle ansatte i industrien benyttes Eurostat som kilde. Videre er det i vekstsammenlikningene for privat sektor i avsnitt 3.1.1 benyttet tall fra OECD for lønnskostnadsvekst per ansatt.

*Lønnskostnadsbegreper.*

Lønnskostnadsbegrepene er i prinsippet godt sammenfallende i materialet for alle ansatte i industrien fra BLS og Eurostat. Den viktigste forskjellen er at Eurostat under indirekte personalkostnader tar med opplæringskostnader og visse former for naturalytelser som ikke er med i BLS-sammenstillingene, fordi slike kostnader gjerne har vært regnet som øvrige driftskostnader i ikke-europiske land. En annen forskjell kan være hvordan ikke-kontante godtgjørelser eller naturalytelser prises.

### Elektrisitetspriser

I tillegg til lønnskostnadene er kostnadene ved bruk av andre innsatsfaktorer og kapital viktige for industrien. Tabell 3.7 gir en oversikt over industriens priser på elektrisk kraft, som er av stor betydning for konkurranseevnen for deler av norsk industri. Kostnadene for elektrisitet er vesentlig lavere i Norge enn hos handelspartnerne. I 2011 var gjennomsnittlig pris til industrien i Norge 46 prosent av gjennomsnittsprisen hos våre viktigste handelspartnere.

Industriens elektrisitetspriser i øre per kWh



1. Tallgrunnlaget dekker 87-93 prosent av handelspartneraggregatet.
2. Nivået på prisen i Norge i prosent av nivået hos handelspartnerne.


Kilder: IEA, Eurostat og SSB.

## Produktivitetsutviklingen

Målt ved relative timelønnskostnader har den kostnadsmessige konkurranseevnen i industrien svekket seg betydelig i løpet av de siste ti årene, jf. avsnitt 3.3.1. Høy produktivitetsvekst innenlands, sammen med eventuell bedring i forholdet mellom prisene på produktene til norsk industri og produktene til industrien hos handelspartnerne, kan motvirke denne svekkelsen. Produktivitetsvekst kan følge av økt kapital per arbeidstaker, teknologiske framskritt og organisatoriske forbedringer som gjør at man får mer varer og tjenester ut av samme innsats av arbeidskraft.

### Utviklingen i produktiviteten målt ved bruttoprodukt per timeverk


Målt ved *bruttoprodukt per timeverk* var produktivitetsveksten i norsk industri i perioden 2001-2010 på rundt 2½ prosent. Dette er noe lavere enn produktivitetsveksten i industrien hos våre handelspartnere. I følge foreløpige nasjonalregnskapstall var produktivitetsveksten i norsk industri i 2011 og 2012 på vel 2 pst. Figur 3.6 viser utviklingen i relativ produktivitet mellom Norge og handelspartnerne for perioden 2001-2010. Den relative produktiviteten mellom Norge og handelspartnerne økte kraftig i 2009. Denne økningen må trolig i noen grad ses i sammenheng med ulik næringsstruktur, og at Norge ble mindre rammet av finanskrisen enn de fleste av våre handelspartnere. I 2010 falt den relative produktiviteten noe tilbake igjen, noe som i stor grad må ses i sammenheng med kraftig vekst i bruttoproduktet i Sverige og Tyskland.



Utviklingen i relativ produktivitet i industrien målt ved bruttoprodukt i faste priser. Indeks 2000 = 100.

Kilder: OECD og SSB.

Dersom en ser på utviklingen i bruttoprodukt per timeverk i løpende priser regnet i felles valuta, har utviklingen for norsk industri vært gunstigere enn når man ser på utviklingen i faste priser, jf. figur 3.7. Dette gjenspeiler sterkere prisvekst på norske industriprodukter enn på produktene til handelspartnerne.



Utviklingen i bruttoprodukt per timeverk i industrien[[15]](#footnote-15). Faste priser og løpende priser i felles valuta. Indeks 2000 = 100.

Kilder: OECD og SSB

Man skal være oppmerksom på at ulik produktivitetsutvikling kan ha sammenheng med ulik industristruktur mellom land. Analyser av produktivitetsutviklingen i industrien i Norge og Sverige på et mer disaggregert nivå tyder på at dette kan være en viktig forklaringsfaktor i forhold til den relative utviklingen mellom enkeltland, jf. vedlegg 6 i Beregningsutvalgets rapport NOU 2001:17.

I perioden 2001-2011 falt sysselsettingen i norsk industri med i gjennomsnitt 0,8 pst. per år, dvs. noe mindre nedgang enn hos et vektet snitt av våre handelspartnere. Etter å ha falt med over 4 pst. i 2009 og 2010 i forbindelse med den internasjonale finanskrisen, har utviklingen i sysselsettingen i norsk industri vært langt bedre de to siste årene. Ifølge foreløpige nasjonalregnskapstall økte sysselsettingen med 0,7 pst. i fjor.

Industrien. Produktivitet (målt ved bruttoprodukt per timeverk) og sysselsetting. Prosentvis vekst



1. Tallgrunnlaget dekker 63-73 prosent av handelspartneraggregatet, jf. boks 3.1.
2. For sysselsetting er gjennomsnittene for perioden 2002-2011

Kilder: SSB, OECD og Beregningsutvalget.

Dersom en ser på hele økonomien har produktivitetsutviklingen i Norge de siste ti årene vært på om lag 1½ pst. Dette er om lag det samme som et vektet gjennomsnitt av våre handelspartnere, jf. tabell 3.9.

Hele økonomien. Produktivitet målt ved bruttoprodukt per timeverk. Prosentvis vekst



1. Tallgrunnlaget dekker 92-94 prosent av handelspartneraggregatet, jf. boks 3.1.

Kilder: SSB, OECD og Beregningsutvalget.


### Kjøpekraftsjustert BNP justert for petroleumsinntekter

En annen metode for å sammenlikne produktiviteten i Norge med utviklingen i andre land er å se på tall for bruttonasjonalproduktet (BNP) per innbygger. I slike sammenlikninger er det hensiktsmessig å regne om BNP-tallene i de enkelte landene til et felles prissett ved å bruke såkalte kjøpekraftspariteter (KKP). Prisene på varer og tjenester i Norge er høye når vi bruker offisielle valutakurser og sammenlikner med prisene på tilsvarende varer og tjenester i andre OECD-land. Sammenliknes landenes BNP per innbygger i felles valuta uten å ta hensyn til forskjeller i kjøpekraft, blir BNP i Norge svært høyt. Ved å bruke kjøpekraftsjusterte priser regnes verdiskapingen i Norge til internasjonale priser og ikke i norske priser slik SSB gjør når nasjonalregnskapstallene lages. Da vil for eksempel prisen på en hamburger ikke bli verdsatt til det den koster i Norge, men hva en hamburger gjennomgående koster internasjonalt.

Før oljealderen tok til var Norges BNP per innbygger regnet i kjøpekraftsjusterte priser og i felles valuta (USD) litt lavere enn OECD-snittet, jf. figur 3.8. Beregningene til OECD viser at Norges inntektsnivå per innbygger – eller produktivitet - var 74 prosent høyere enn OECD-snittet i 2011. De norske BNP-tallene er imidlertid sterkt påvirket av petroleumsinntektene. Mye av svingningene i Norges relative produktivitet målt på denne måten kan forklares med variasjoner i oljeprisen. Fallet i relativ produktivitet fra et nivå på 181 i 2008 til 167 i 2009 skyldes for eksempel i stor grad fallet i norske eksportpriser under finanskrisen.

For å få et bedre grep om utviklingen i produktivitetsnivået i norsk økonomi relativt til i andre land, bør derfor de norske BNP-tallene justeres for den ekstraordinære avkastningen ressursinnsatsen i petroleumsvirksomheten gir. Denne ekstraordinære avkastningen kalles ofte for ressursrenten. Metoden for kjøpekraftsjustering innebærer at en næring som utelukkende selger sine produkter til verdensmarkedspriser, ikke får endret sine produksjonspriser. Tanken er at produkter som omsettes på verdensmarkedet allerede er kjøpekraftsjusterte. Det betyr at når man nedjusterer norsk BNP med et beløp tilsvarende petroleumsrenten, kan man ta den norske kroneverdien av renten og dividere med dollarkursen så får vi petroleumsrenten i KKP. Dette beløpet trekkes så fra OECDs anslag for samlet norsk BNP i KKP. Dermed framkommer BNP eksklusive petroleumsrente i KKP-verdi og USD. Deretter divideres det med antall innbyggere for å beregne BNP per innbygger eksklusive petroleumsrente. Man kan så sammenlikne dette med gjennomsnittet for OECD slik det er gjort i figur 3.8.

Petroleumsrenten er her satt til null før 1975 og på figuren er derfor relativ BNP per innbygger den samme fra 1970 til 1974. Fra 1978 begynner kurvene å sprike. Det justerte norske produktivitetsnivået økte relativt sett særlig mye gjennom 1990-tallet. I perioden 2001 til 2005 var relativ produktivitet i Norge om lag uendret i forhold til OECD-snittet, men økte så på ny både under forrige høykonjunktur og ikke minst under finanskrisen. Det skyldes blant annet at fallet i BNP var lite i Norge sammenliknet med i OECD-landene. De to siste årene det er tall for i figuren (2009 og 2010) har Norges BNP ekskl. petroleumsrenten og regnet per innbygger vært nesten 40 prosent høyere enn OECD-snittet. Samlet sett har produktivitetsveksten regnet som inntekt per innbygger vært meget sterk i Norge sammenliknet med andre land selv når vi holder petroleumsinntektene utenom.



BNP per innbygger i Norge (i KKP) relativt til OECD-snittet og BNP i Norge eksklusive petroleumsrente (i KKP) relativt til OECD-snittet

Kilder: OECD og SSB

Kapittel 4

# Makroøkonomisk utvikling

Internasjonal økonomi

* Veksten i verdensøkonomien avtok i 2012, etter å ha falt også året før. Veksten i euroområdet var negativ. Også i flere framvoksende økonomier falt veksten, men fra et langt høyere nivå enn i de tradisjonelle industrilandene. Arbeidsledigheten har holdt seg høy og økt i mange industriland.
* IMF forventer en vekst i verdensøkonomien på 3½ prosent i 2013, opp fra 3,2 prosent i 2012. Veksten i industrilandene ventes å forbli lav, mens framvoksende økonomier bidrar fortsatt til å trekke veksten opp. Arbeidsledigheten i OECD-området anslås å holde seg høy.
* Usikkerheten knyttet til enkelte viktige risikofaktorer, som et sammenbrudd i eurosonen, oppfattes som mindre enn for ett år siden. Det er imidlertid fortsatt betydelig usikkerhet om utviklingen i euroområdet framover. I USA vil et oppsving bl.a. avhenge av at myndighetene kommer til enighet senere i vår for å unngå det såkalte budsjettstupet. Også andre steder, som Japan og Kina, er utfordringene betydelige framover.

Norsk økonomi


* Som årsgjennomsnitt i 2012 var veksten i Fastlands-Norge 3,5 prosent og for Norge samlet 3,2 prosent. Veksten varierte fra 1,8 prosent i offentlig forvaltning til 9,3 prosent vekst i annen vareproduksjon. Industrien hadde en årsvekst på 2,5 prosent. Næringer som i hovedsak produserer for hjemmemarkedet bidrar til å trekke opp industriproduksjonen, mens råvarebaserte og de mest eksportorienterte næringene i industrien bidrar til å trekke ned veksten, særlig i andre halvår.
* Samlet var sysselsettingsveksten 2,2 prosent i 2012, men veksten var noe svakere i andre halvår. Sammenlignet med sysselsettingsveksten i oppgangskonjunkturen forut for finanskrisen var veksten i 2012 beskjeden, og den sterke befolkningsveksten innebærer at sysselsettingen som andel av befolkningen (15-74) er om lag uendret. Fordelt på næring er sysselsettingsveksten veldig forskjellig: Bygge- og anleggsvirksomheten, annen tjenesteyting, samt utvinning og tjenester tilknyttet utvinning av råolje og naturgass har vist en sterk sysselsettingsvekst de siste to årene. Industrisysselsettingen økte svakt i 2012. Varehandel hadde om lag en prosent sysselsettingsvekst i både 2011 og 2012. Veksten i sysselsettingen i offentlig forvaltning er noe lavere enn gjennomsnittlig sysselsettingsvekst.
* Den internasjonale lavkonjunkturen står i sterk kontrast til utviklingen i norsk økonomi gjennom 2012, som med unntak av 4. kvartal i fjor, hadde fallende ledighetsrater og en positiv sysselsettingsvekst. Prognosene peker mot en mindre økning i antall sysselsatte i 2013 enn i 2012. Ifølge prognosene vil sysselsettingen vokse med mellom 1¼ til 2 prosent i 2013. Den sterke veksten i arbeidsstyrken kan imidlertid bidra til at ledigheten vil øke noe. Den siste tids økning i AKU-ledighet og en noe høyere ledighet i bygg- og anleggsyrker, peker i denne retningen. Utviklingen den siste tiden kan kanskje tyde på at prognosene for AKU ledigheten fra SSB og Finansdepartementet er noe lave, begge anslår arbeidsledighetsraten til 3,2 prosent i 2013.Anslagene for veksten i BNP Fastlands-Norge for 2013 er 3 prosent fra Finansdepartementet, Norges Bank og SSB, mens DNB anslår en vekst på 2,4 prosent.

## Internasjonal økonomi

Veksten i verdensøkonomien falt ytterligere 2012

Verdensøkonomien er fortsatt sterkt preget av finanskrisen høsten 2008 og det etterfølgende økonomiske tilbakeslaget. Etter at man øynet håp om en gradvis normalisering da aktiviteten tok seg opp igjen gjennom 2009 og 2010, falt veksten i industrilandene tilbake igjen i 2011. Statsgjeldskrise og stor uro om situasjonen i euroområdet medvirket til dette. I 2012 falt veksten videre, til under null i euroområdet samlet og nullvekst i Storbritannia. Høye statsrenter, innstramminger i offentlige budsjetter, stram kredittgiving fra bankene og stor usikkerhet blant husholdninger og bedrifter bidro til å dempe aktiviteten, fra et allerede lavt nivå. Utviklingen har vært noe mer positiv i USA. Lav vekst i industrilandene bidro til å trekke ned veksten også i flere framvoksende økonomier i 2012.

Den europeiske sentralbanken (ESB) bidro til å stabilisere finansmarkedene ved inngangen til 2012 da den i desember 2011 og februar 2012 tilbød ubegrensede lån til europeiske banker til 1 prosent rente med opp til tre års løpetid. Tiltaket lettet finansieringssituasjonen for bankene, og ettersom lånene delvis gikk til kjøp av statslån, lettet tiltaket også situasjonen for utsatte stater. Imidlertid avtok virkningene etter hvert og ny uro oppsto, bl.a. fordi veksten uteble, store svakheter ble avdekket i spanske banker og det greske parlamentsvalget skapte ny tvil om Hellas ville kunne forbli i eurosonen. Vendepunktet kom i slutten av juli 2012, da sentralbanksjefen, Mario Draghi, klargjorde at ESB ville forsvare euroens eksistens med nødvendige midler, blant annet gjennom støttekjøp av gjeldspapirer til stater som oppfyller betingelsene for lån i Det europeiske stabilitetsfondet. Videre ble EUs finansministre i desember enige om rammene for et felles tilsyn for banker i euroområdet som et første steg i retning av en bankunion. Samtidig godkjente eurolandene neste utbetaling av lån til Hellas. Også disse beslutningene har bidratt til mer stabile finansmarkeder. Situasjonen er imidlertid fortsatt skjør. I realøkonomien er tillitsindikatorer og aktiviteten på et lavt nivå i mange land og arbeidsledigheten fortsatt høy.


****

Renter på 10-års statsobligasjoner i utsatte euroland

Kilde: Macrobond.

I euroområdet nærmer arbeidsledigheten seg nå 12 pst. Nesten hele økningen i ledigheten de siste årene er kommet i de kriserammede landene sør i Europa, mens ledigheten i Tyskland har falt. Høy ledighet svekker tilliten til det økonomiske og politiske systemet og kan gi grobunn for sosial uro.


Situasjonen har vært noe mer positiv i USA. Sysselsettingen økte gjennom høsten, arbeidsledigheten falt og boligmarkedet har kommet mer i balanse. Sammen med en bedre utvikling i finansmarkedene har dette bedret situasjonen for husholdningene. Vedtaket den amerikanske kongressen gjorde i nyttårshelgen innebar at amerikanske myndigheter unngikk sitt selvskapte ”budsjettstup”. Uten vedtakene ville budsjettet blitt strammet så mye inn at det trolig ville gitt et nytt tilbakeslag i amerikansk økonomi. Nye vedtak må fattes de neste månedene for å unngå ny usikkerhet, og på litt lengre sikt må amerikanske myndigheter bli enige om en troverdig finanspolitisk plan. Arbeidsledigheten falt fra toppnivået på 10 prosent i 2009 til i underkant av 8 prosent ved utgangen av 2012.



BNP, sesongjusterte volumindekser, 1. kvartal 2008 = 100

Kilde: Macrobond.

Samlet sett var veksten (kjøpekraftsjustert) i BNP i verden i underkant av 3¼ prosent i 2012, mot i underkant av 4 prosent i 2011. Det var store forskjeller mellom land og regioner. Mens veksten i framvoksende økonomier og utviklingsland var 6,3 prosent, var den i gjennomsnitt på bare 1,4 prosent i industrilandene. Aktivitetsnivået i flere industriland er med dette fortsatt lavere enn det var før den internasjonale finanskrisen ble utløst.




Arbeidsledighet i prosent av arbeidsstyrken

Kilde: Macrobond.

Nedjusterte anslag for veksten framover

IMF anslår i sin World Economic Outlook Update fra januar 2013 en vekst i verdensøkonomien på 3,5 prosent i 2013. Veksten ventes å holde seg lav i industrilandene, mens framvoksende økonomier vil bidra til å trekke veksten opp. IMF anslår en vekst i industrilandene på 1,4 prosent og i framvoksende økonomier på 5,5 prosent for året sett under ett. IMF understreker at økt vekst framover hviler på at industrilandene får offentlige finanser inn på et bærekraftig spor, og at de reformerer finansiell sektor slik at risikoen i det finansielle systemet reduseres. I Kina vil en fortsatt høy veksttakt avhenge av at landet fortsetter med strukturreformer som bidrar til å vri økonomien mot etterspørsel fra privat sektor. Dette vil understøtte en bedre økonomisk utvikling framover samtidig som nedsiderisikoene vil reduseres.



Anslag for vekst i BNP i 2012 og 2013 gitt på ulike tidspunkt

Kilde: Consensus Forecasts.

Ifølge tall fra OECD var veksten i *lønnskostnadene per ansatt i økonomien samlet* i 2012 1,8 prosentpoeng høyere i Norge enn i OECD-området samlet, jf. vedleggstabell 4.4. For både 2012 og 2013 anslår OECD veksten i lønnskostnadene per ansatt i OECD-området til 2,0 prosent.

Lav kapasitetsutnyttelse og høy arbeidsledighet har holdt *prisveksten* i industrilandene lav de siste årene. Etter at prisene på energi- og råvarer økte kraftig i 2011 og bidro til å trekke opp konsumprisveksten i både USA og Europa, holdt prisene på energi seg nokså stabile i 2012, mens prisene på andre råvarer samlet sett falt noe tilbake igjen. IMF forventer at energiprisene og prisene på andre råvarer vil falle noe i 2013. IMF anslår en vekst i konsumprisene i 2013 på 1,6 prosent i industrilandene, ned fra 2 prosent i 2012. I framvoksende økonomier anslås inflasjonen å bli 6,1 prosent i 2013, det samme som i 2012.

*Oljeprisen* er på et historisk høyt nivå etter at den steg markert i 2010 og 2011. Den kraftige oppgangen hadde bl.a. ses i sammenheng med forhold på tilbudssiden, herunder folkeopprør i flere land i Nord-Afrika og Midtøsten. Den geopolitiske situasjonen i Midtøsten er fortsatt usikker. Etter å ha variert mellom 90 og nær 130 dollar per fat i første halvår 2012 har prisen ligget nokså stabilt rundt 110 dollar per fat siden sommeren i fjor. Gjennomsnittlig pris i fjor var på 112 dollar per fat. Oljeprisen var i begynnelsen av februar 2013 117 dollar per fat. I terminmarkedet handles det nå olje med levering i desember 2013 for 110 dollar per fat. Det kan tyde på markedsaktørene forventer en viss nedgang i oljeprisen framover.

Internasjonale priser på *matvarer* falt litt første halvdel av 2012, før de i juli økte tilbake til samme nivå som på begynnelsen av året. Det var spesielt økning i prisene på kornprodukter og sukker som bidro til oppgangen i juli, mye på grunn av tørke i USA og ugunstige værforhold i andre viktige produsentland. Prisene var ifølge FAOs prisindeks i gjennomsnitt 7 prosent lavere i 2012 enn året før. Prisene på *metaller* falt markert gjennom første halvdel av 2012, før de tok seg litt opp igjen mot slutten av året.

Fortsatt fare for svakere utvikling

For vel ett år siden var det betydelig bekymring rundt muligheten for et sammenbrudd i eurosonen. I løpet av fjoråret ble sannsynligheten for et slikt utfall vesentlig redusert. Den foreløpige avklaringen om budsjett og gjeldstak i USA har også gitt et pusterom.

Det at usikkerheten generelt oppfattes som noe mindre kan avleses i finansmarkedene. Verdiene på verdens børser steg fra sommeren av i 2012 etter tiltakene fra ESB, og avklaringen av USAs budsjett for 2013 sendte børsene videre opp. Risikopåslagene i penge- og obligasjonsmarkedene har samtidig falt. Lettere tilgang på kapital, til lavere priser enn tidligere, vil bidra til at den økonomiske aktiviteten kan ta seg opp i industrilandene framover.

Situasjonen internasjonalt er imidlertid fremdeles skjør, og nedsiderisikoen anses som størst. ESBs tiltak har ikke rettet opp på de grunnleggende problemene i de enkelte lands økonomier. Forestående valg i flere europeiske land kan potensielt påvirke samarbeidet i regionen og gi økt usikkerhet om den videre utviklingen. Det kan føre til ny mistillit i finansmarkedene og økte renter for banker og stater. Slik mistillit kan også oppstå dersom veksten uteblir, eller den kan oppstå av enkelthendelser, som for eksempel at enkeltbanker skulle få problemer. Det vil trolig ta noe tid før et mulig oppsving har fast grunn under føttene.

I USA skal kongressen behandle budsjettet på nytt senere i år, og det vil da være viktig for veksten framover at myndighetene kommer til enighet og unngår det såkalte budsjettstupet.

Den økonomiske utviklingen varierer mellom land og regioner

BNP økte med 2,2 prosent i *USA* i 2012, etter en vekst på 1,8 pst. året før. Utviklingen framover vil avhenge av husholdningenes spareadferd og hvor mye og hvor raskt de offentlige budsjettene blir strammet inn. Bedringen i finans- og boligmarkedene har lettet situasjonen for husholdningene og kan bidra til sterkere vekst i det private forbruket i 2013. IMF skriver at amerikanske myndigheter må unngå store innstramminger i offentlige budsjetter på kort sikt, at de omgående må heve gjeldstaket og bli enige om en mellomlangsiktig plan for å sikre bærekraftige offentlige finanser med vekt på skatte- og stønadsreform. IMF anslår at veksten i BNP i USA vil øke gjennom inneværende år. Som årsgjennomsnitt anslås veksten til 2 prosent i 2013.

BNP-veksten i *euroområdet* var -0,5 prosent i 2012. Det har imidlertid vært store forskjeller mellom landene. Mens BNP falt i Spania og Italia, var det vekst i Tyskland. I Frankrike var BNP om lag uendret. Foreløpig har ikke lavere renter på utsatte lands statsobligasjoner og bedret likviditet hos bankene bidratt til lettere tilgang på kreditt for privat sektor. Mange land i Europa gjennomfører nå krevende finanspolitiske innstramminger. Det må de trolig fortsette med i flere år framover for å bringe offentlige finanser inn på et bærekraftig spor. Negative impulser fra finanspolitikken vil derfor fortsette å trekke den økonomiske veksten ned og bidra til at det vil ta tid før arbeidsledigheten avtar. Sammen med lav og endog negativ lønnsvekst i flere land vil dette dempe veksten i privat konsum. Gitt at vedtatte strukturreformer blir iverksatt og begynner å gi effekter, ventes produksjonsveksten å tilta gjennom 2013. Et negativt overheng fra 2012 gjør likevel at gjennomsnittlig vekst på årsbasis anslås å falle også i 2013.

Veksten i *Tyskland* har holdt seg bedre oppe enn veksten i andre euroland de senere årene, og arbeidsledigheten har falt. Arbeidsledigheten var i 2012 på 5 ½ prosent, det laveste siden sammenslåingen i 1990. Eksport av investeringsvarer til Asia og Europa har vært en viktig driver for veksten, men også etterspørselen innenlands har tatt seg opp. En markert nedgang i etterspørselen etter tysk eksport fra andre euroland bidro til å trekke ned veksten i andre halvår 2012. IMF anslår en vekst i Tyskland i 2013 på 0,6 prosent.

Veksten i *Storbritannia* falt videre i 2012, til en årsvekst i BNP på rundt null. Eksporten falt som følge av den svake utviklingen internasjonalt, mens innenlandsk etterspørsel ble dempet av stram kredittpraksis i bankene, lavere privat forbruk og kraftige finanspolitiske innstramminger. IMF anslår en vekst i Storbritannia i 2013 på 1,0 prosent.

Sammenlignet med mange andre land i Europa er den økonomiske situasjonen i *de nordiske landene* relativt god. Den siste tiden har imidlertid våre naboland blitt påvirket av problemene i euroområdet, og vekstutsiktene for våre tre naboland er nå svakere enn de fleste regnet med for et halvt år siden. Svensk eksportindustri utviklet seg svakt gjennom høsten, og antall oppsigelsesvarsler steg raskt mot slutten av fjoråret. Økt arbeidsledighet bidro til at husholdningene holdt igjen på forbruket. Svak etterspørsel utenfra rammer også Finlands eksport, og i motsetning til Sverige taper finske virksomheter nå markedsandeler. I Danmark forsterkes utfordringene fra den svake utviklingen i euroområdet av ettervirkningene av sammenbruddet i boligmarked. Arbeidsledighet ligger på rundt 8 pst. i alle tre landene.

*Japan* hadde en vekst i BNP på 1,9 prosent i fjor, etter nedgang i aktiviteten året før. Finanspolitiske tiltakspakker, en ekspansiv pengepolitikk og svakere yen vil bidra til å stimulere veksten på kort sikt. IMF skriver at Japan må få på plass en troverdig konsolideringsplan for offentlige finanser på mellomlang sikt, og øke den potensielle veksten ved å iverksette strukturelle reformer. Uten en sterk plan på mellomlang sikt vil stimulansepakkene i finanspolitikken innebære en stor risiko. Oppgangen kan bli kortlivet og gjeldssituasjonen signifikant verre. Arbeidsledigheten i Japan er på litt over 4 prosent. IMF anslår at veksten vil avta til 1,2 prosent i gjennomsnitt i 2013. Dette anslaget forutsetter økt vekst gjennom året.

I *framvoksende økonomier* venter IMF en vekst på 5½ prosent i 2013. Dette er noe lavere enn i 2011 (6,5), men litt høyere enn i 2012 (5,1). En fortsatt svak utvikling og lav etterspørsel i industrilandene vil også bidra til å dempe veksten i de framvoksende økonomiene. Veksten i Asia vil fortsatt være høyest, i Kina anslås den til 8,2 prosent og i India til 5,9 prosent i år. I afrikanske land sør for Sahara anslås veksten å bli 5,8 prosent i 2013, og i Sør-Amerika 3,6 prosent.

Internasjonale hovedtall. Prosentvis endring fra året før



1. OECD Economic Outlook 92, 27. november 2012
2. IMF World Economic Outlook Update, 23. januar 2013
3. Consensus Forecasts, 15. februar 2013

Kilder: IMF, OECD og Consensus Forecasts.

## Norsk økonomi


### Konjunktursituasjonen

Finanskrisen medførte at BNP falt i fire påfølgende kvartaler, og for første gang siden slutten av 1980-tallet, ble BNP-veksten på årsbasis negativ i 2009. Nasjonalregnskapet viser at konjunkturomslaget, definert som at veksten er høyere enn trendveksten, skjedde i 1. kvartal 2011. Siden da har BNP Fastlands-Norge vokst med i gjennomsnitt 3,5 prosent. Veksten var imidlertid noe svakere i 4. kvartal i fjor.

Nivået på BNP for Fastlands-Norge før finanskrisen, ble gjeninnhentet i 4. kvartal 2010. Det er imidlertid store variasjoner i utviklingen for de ulike næringene etter finanskrisen. Fratrukket bruttoproduktet i offentlig forvalting, ble BNP-nivået fra før finanskrisen passert i 2. kvartal 2011. Bruttoproduktet i offentlig forvaltning har vokst lenge. Bruttoproduktet i industri og bergverk og annen vareproduksjon ligger fortsatt klart lavere enn nivået før finanskrisen, mens for tjenester inklusive boligtjenester ligger nivået klart høyere.

Som årsgjennomsnitt i 2012 var det stor variasjon i veksten i ulike næringer i fastlandøkonomien; fra 1,8 prosent i offentlig forvaltning til 9,3 prosent vekst i annen vareproduksjon. Industrien hadde en årsvekst på 2,5 prosent, mens tjenester inklusive boligtjenester hadde en vekst på 3,3 prosent.

Det er også store variasjoner i bruttoproduktet innen industrien. Næringer som i hovedsak produserer for hjemmemarkedet bidrar til å trekke opp veksten, mens råvarebaserte og mest eksportorienterte næringer i industrien bidrar til å trekke ned veksten særlig i andre halvår av 2012. Den svake utviklingen i industrinæringene må ses i sammenheng med en svak utvikling internasjonalt i samme periode.




BNP – Fastlands-Norge sesongjustert i basisverdi i millioner 2010-kroner, og kvartalsvis vekst omregnet til årlige vekstrater i prosent

\*Tallene for 2011 og 2012 er foreløpige

Kilde: Statistisk sentralbyrå

I forskriften for *pengepolitikken* heter det at pengepolitikken skal sikte mot stabilitet i den norske krones nasjonale og internasjonale verdi, herunder også bidra til stabile forventninger om valutakursutviklingen. Samtidig skal pengepolitikken understøtte finanspolitikken ved å bidra til å stabilisere utviklingen i produksjon og sysselsetting. Det operative målet for Norges Banks rentesetting er en vekst i konsumprisene som over tid er nær 2,5 prosent. Norges Bank skal i sin rentesetting se bort fra de direkte effektene på konsumprisene som skyldes endringer i skatter, avgifter og særskilte midlertidige forstyrrelser.


Under finanskrisen gav både *rente- og valutakursutviklingen* i hovedsak ekspansive impulser til utviklingen i norsk økonomi. Den vedvarende lavkonjunkturen ute og den sterke kronen bidro i mars 2012 til at Norges Bank satte ned renten med ytterligere 0,25 prosentpoeng. Styringsrenten har siden rentenedsettelsen i mars vært uendret på 1,5 prosentpoeng, noe som gir det laveste nivået for styringsrenten på årsbasis noensinne. Effekten av lave styringsrenter ble imidlertid under finanskrisen motvirket av internasjonal finansuro og unormalt høye pengemarkedsrenter sett i forhold til styringsrentene, jf. figur 4.6. Etter finanskrisen falt risikopåslaget til om lag 0,8 prosentpoeng fram til høsten 2012. Gjennom høsten 2012 ble risikopåslaget redusert ytterligere og er nå knapt 0,4 prosentpoeng. Til sammenligning var risikopåslaget før finanskrisen om lag 0,25 prosentpoeng.



Renteutvikling

1. Før 3. kvartal 2006 er den skjøtet med rentesatsen for gjennomsnittlig utlånsrente for banker. Renten er gjennomsnittet av renten ved utgangen av inneværende og forrige kvartal.

Kilder: Norges Bank og SSB.



Utviklingen i kronekursen

Kilde: Norges Bank

Figur 4.7 viser at kronekursen har variert mye de siste 10 årene med uro i de internasjonale finansmarkedene. Noe av disse svingningene kan trolig forklares av at kronemarkedet er relativt lite likvid sammenlignet med andre markeder.[[16]](#footnote-16) På den andre siden betraktes norske kroner som en sikker plassering, gitt den finansielt solide og stabile utviklingen av norsk økonomi. Rentene i euroområdet var om lag lik null gjennom 2012. Det gir en stor rentedifferanse mot Norge og en sterk kronekurs mot euro. Imidlertid viser den importveide kronekursen også at kronen har styrket seg mot andre valutaer. I vedlegg 3 er det redegjort nærmere for valutakursutviklingen.

*Disponibel realinntekt i husholdningene* steg med 4,0 prosent i 2012, mot 4,1 prosent året før. Inntektsutviklingen i husholdningene er nærmere beskrevet i kapittel 5.

*Årslønnsveksten* var i 2012 4,0 prosent, mot en vekst på 4,2 prosent i 2011. Årslønnsveksten for Fastlands-Norge var 3,8 prosent i 2012. Det er særlig høy årslønnsvekst i tjenester tilknyttet utvinning av råolje og naturgass som bidrar til forskjellen. Årslønnsveksten er nærmere beskrevet i kapittel 1.

Fra 2003 til 2007 økte *forbruket i husholdninger og ideelle organisasjoner* med knapt 22 prosent, eller i gjennomsnitt 5½ prosent årlig. Etter finanskrisen har konsumet utviklet seg svakt. I 2012 økte forbruket i husholdninger med 3,0 prosent. Det var særlig konsumet i 4. kvartal som bidro til et lavt årsgjennomsnitt. For 2012 trekker varekonsumet ned veksten, mens tjenestekonsumet trekker opp. Utviklingen i husholdningene inntekter, boligformue og renter er viktige for å forklare konsumutviklingen. Utviklingen i disse indikatorene tilsier imidlertid et betydelig høyere konsum. Noe kan trolig ses i sammenheng med stor usikkerhet omkring internasjonal økonomi og en forsiktighetsmotivert sparing hos husholdningene også i 2012.

*Investeringene*i fast kapital falt i 2009. Nedgangen i investeringene var spesielt stor innen bolig og næringsliv. Industriinvesteringene falt totalt sett med 8 prosent. Gjennom 2010 stoppet fallet i boliginvesteringene og næringslivsinvesteringene opp. I 2011 og 2012 økte bruttoinvesteringene i Fastlands-Norge med henholdsvis 8,5 og 3,9 prosent. Veksten i investeringer i offentlig forvalting var lavere enn den gjennomsnittlige veksten og bidrar til at veksten i investeringer i Fastlands-Norge utenom offentlig forvalting er enda høyere. Det er i hovedsak veksten i boliginvesteringer som trekker opp årsgjennomsnittet i både 2011 og 2012 med en vekst på henholdsvis 21,9 og 7,4 prosent. Investeringer i annen vareproduksjon trekker også opp veksten i 2012. Veksten i investeringer tilknyttet utvinning og rørtransport var om lag 14 prosent i både 2011 og 2012.

Den internasjonale konjunkturnedgangen og en sterk krone har medført at *tradisjonell**vareeksport* har utviklet seg svakt de senere årene. I 2011 var tradisjonell vareeksport uendret for året før, mens veksten i 2012 var 2,6 prosent. Den gjennomsnittlige veksten skjuler imidlertid en betydelig svakere utvikling fra 2. kvartal i fjor. Veksten var negativ i både 2. og 4. kvartal, mens den var om lag uendret i 3. kvartal. Samlet gjennomsnittlig eksportvekst gikk ned med om lag 2 prosent i 2011 og opp med om lag 2 prosent i 2012. Eksportnedgang av råolje og naturgass bidro til at eksporten samlet gikk ned i 2011. Eksport av skip, plattformer og fly bidro til at samlet eksportvekst ikke ble høyere i 2012. *Importen av tradisjonelle varer* har i flere år vært sterkere enn samlet import, men var 0,5 prosentpoeng lavere i 2012. Samlet økte importen i alt med 3,3 prosent og det var spesielt import av tjenester som dro opp veksten.

Høye oljepriser har bidratt til et stort overskudd på *driftsbalansen overfor utlandet* i flere år. I 2008 falt oljeprisen, men bare midlertidig. En viktig årsak til at oljeprisfallet stoppet opp var at OPEC reduserte oljeproduksjonen ved tre anledninger. Gjennomsnittsprisen på olje økte fra 388 kroner per fat i 2009 til 649 kroner per fat i 2012. Overskuddet på driftsbalansen har i de senere årene svingt i takt med oljeprisen, men har økt jevnt fra 280 milliarder kroner etter 2009.

Fra og med statsbudsjettet for 2002 har *finanspolitikken* vært utformet med utgangspunkt i handlingsregelen for finanspolitikken. Ifølge denne skal innretningen av finanspolitikken sikte mot en jevn og opprettholdbar innfasing av petroleumsinntektene, i tillegg til at den skal virke stabiliserende på økonomien. Regelen er konkretisert ved at det strukturelle, oljekorrigerte budsjettunderskuddet over tid skal tilsvare den forventede realavkastningen av Statens pensjonsfond utland (Petroleumsfondet) ved inngangen til budsjettåret. Forventet realavkastning er anslått til 4 prosent.

Ifølge anslagene i Nasjonalbudsjettet 2012 var det strukturelle oljekorrigerte budsjettunderskuddet anslått til 116 milliarder kroner i 2012. Ifølge Ny saldering av Nasjonalbudsjettet 2012, er det strukturelle oljekorrigerte underskuddet nedjustert med om lag 10 milliarder kroner. Tallene fra nysalderingen i desember 2012 viser at det strukturelle oljekorrigerte underskuddet var klart innenfor 4-prosentsbanen i 2012, og utgjør 3,3 prosent av fondskapitalen ved inngangen til 2012.

### Arbeidsmarkedet

Ifølge KNR har sysselsettingen økt siden 2. halvår 2010. Samlet var sysselsettingsveksten 2,2 prosent i 2012, men veksten var noe svakere i 2. halvår. Sammenlignet med sysselsettingsveksten i oppgangskonjunkturen forut for finanskrisen var veksten i 2012 beskjeden, og den sterke befolkningsveksten innebærer at veksten i sysselsettingen som andel av befolkningen (15-74) er om lag uendret.

Gjennomsnittlig vekst i utførte timeverk i Fastlands-Norge var på nivå med veksten i sysselsettingen i 2012. Det var en mindre arbeidsdag i 2012 sammenlignet med 2011, og dette bidrar isolert sett til å trekke ned utførte timeverk. Videre trekker reduksjonen i både sykefravær og permitteringer, registrert av Arbeids- og velferdsetaten, opp utførte timeverk. På den andre siden gikk overtidsbruken ned i flere næringer og den omfattende streiken i fjorårets lønnsoppgjør bidro til å trekke ned utførte timeverk.

Til forskjell fra da det var en bred sysselsettingsvekst i så vel industri som tjenesteytende næringer, privat og offentlig før finanskrisen, har sysselsettingsveksten i KNR de siste to årene vist en forskjellig utvikling mellom de ulike næringene. Bygge- og anleggsvirksomheten, annen tjenesteyting, samt utvinning og tjenester tilknyttet utvinning av råolje og naturgass har vist en sterk sysselsettingsvekst de siste to årene. Etter et fall i industrisysselsettingen i 2011, økte sysselsettingen i industrien samlet svakt i 2012. Næringsmiddelindustrien, verftsindustri og annen transportmiddelindustri, produksjon av metaller og metallvarer, reparasjon og installasjon av maskiner og utstyr, bidro positivt til sysselsettingsveksten. Det var imidlertid bare sistnevnte næring som også hadde positiv sysselsettingsvekst i 2011. Varehandel hadde om lag en prosent sysselsettingsvekst i både 2011 og 2012, og bidrar til å trekke ned gjennomsnittlig sysselsettingsvekst. Sysselsettingen i offentlig forvaltning er noe lavere enn gjennomsnittlig sysselsettingsvekst.

Boks 4.1 Hvordan fanger statistikken opp arbeidsinnvandringen?

Sysselsettingsstatistikk fanger opp innvandringen på ulike måter:

— *Ordinær registerbasert befolkningsstatistikk*: Dette registeret viser alle personer som er bosatt i Norge ifølge Det sentrale folkeregisteret. De bosatte er personer som forventes å oppholde seg mer enn seks måneder i Norge.

— *Arbeidskraftsundersøkelsen (AKU):* Denne statistikken er basert på et utvalg av personer som er bosatt i Norge ifølge Det sentrale folkeregisteret.

— *Sysselsetting i nasjonalregnskapet*: Nasjonalregnskapet viser sysselsettingen i norske bedrifter, uavhengig av om den sysselsatte er bosatt i Norge eller ikke. I nasjonalregnskapet regnes personer på korttidsopphold (ikke-bosatte) med dersom de tar arbeid i en innenlandsk bedrift, det vil si at bedriften forventes å drive produksjon i Norge i minst 12 måneder. Denne gruppen dekker personer bosatt i våre naboland og som pendler daglig eller ukentlig over grensen for å arbeide i Norge, utenlandske bosatte med arbeid på kontinentalsokkelen eller norske skip i utenriksfart og personer på asylmottak i Norge som ikke har fått oppholdstillatelse. Personer som er ansatt i en utenlandsk bedrift på oppdrag i Norge som varer under 12 måneder omtales som tjenesteytere, og inngår ikke i sysselsettingstallene i nasjonalregnskapet. Dette gjelder uavhengig av om personen regnes som bosatt eller ikke-bosatt. Produksjonen som disse bedriftene utfører i Norge regnes som import av tjenester.

— *Registerbasert sysselsettingsstatistikk for innvandrere:* Statistikken gjelder kun dem som er registrert bosatt, det vil si at de ifølge folkeregisteret som hovedregel forventes å oppholde seg her i landet i minst seks måneder.

— *Annen registerbasert sysselsettingsstatistikk*: SSB har laget en spesialstatistikk hvor man forsøker å fange opp alle sysselsatte på korttidsopphold (ikke-bosatte), også tjenesteytere som ikke omfattes av nasjonalregnskapet. Foreløpig omfatter ikke tallene selvstendig

næringsdrivende eller sjøfolk fra land utenfor EØS-området.

— *Oppholdstillatelser/registreringer fra Utlendingsdirektoratet*: Alle borgere fra land utenfor Norden og EØS/EFTA-området (heretter kalt EØS-borgere) som ønsker å ta arbeid i Norge, må søke om oppholdstillatelse. EØS-borgere har rett til opphold og arbeid i Norge i inntil tre måneder. EØS-borgere som oppholder seg i Norge i mer enn tre måneder skal registrere seg hos utlendingsmyndighetene. Generelt må alle som kommer hit for å jobbe være registrert hos norske skattemyndigheter. For arbeidstakere fra Bulgaria og Romania, som ble en del av EØS-samarbeidet 1. august 2007, var det egne overgangsordninger frem til 15. juni 2012. Personer med statsborgerskap utenfor EØS/EFTA-området som er familiemedlem til en EØS-borger, plikter å søke om oppholdskort. En EØS-borger og dennes familiemedlemmer som er arbeidssøkende og har egne midler til underhold, har rett til opphold i Norge i inntil seks måneder.

Utvidelsen av EU med nye medlemsland fra Øst-Europa 1. mai 2004 har ført til økt arbeidsinnvandring til Norge. Deler av arbeidsinnsatsen blir imidlertid registrert som import av tjenester i Nasjonalregnskapet, jf. boks 4.1 for en oversikt over hvordan arbeidsinnvandringen fanges opp i ulike statistikker.

SSBs statistikk for innvandrere med ikke-nordisk statsborgerskap etter innvandringsgrunn[[17]](#footnote-17) har, med unntak av fallet i 2009, økt fra et nivå på om lag 25 000 personer i 2005 til et rekordhøyt nivå på 54 300 personer i 2011. Nær halvparten av alle som innvandret i 2011 kom for å arbeide. UDIs tall viser en økning i arbeidsinnvandringen fra EØS-området i 2012. Til tross for den svake utviklingen i de Sør-Europeiske landene var det imidlertid bare en liten økning fra et lavt nivå (målt i antall personer) i innvandringen fra Hellas, Italia, Portugal og Spania.

Tilgang på arbeidskraft fra utlandet omfatter også personer på kortvarig arbeidsopphold (disse registreres ikke som arbeidsinnvandrere). Ifølge SSB økte antall lønnsmottakere på korttidsopphold med 1 700 personer fra 4. kvartal 2010 til 4. kvartal 2011. Innvandrere fra Øst-Europa økte mest med nær 8 prosent, mens andre landgrupper viste en stabil utvikling. Totalt var det nær 71 000 lønnstakere på kortidsopphold i Norge i 4. kvartal 2011. Nivået er imidlertid lavere enn i både 2008 og 2009. Korttidsinnvandrere utgjør 2,8 prosent av de sysselsatte i 2011 og antallet er 8,2 prosent lavere enn i 2008. Det er tegn som tyder på at korttidsinnvandringen har tatt seg opp igjen i 2012.

Ifølge Statistisk sentralbyrå rundet befolkningen 5 millioner personer i mars 2012. Nettoinnvandringen de tre første kvartalene i 2012 var om lag 37 000 personer, noe som tilsvarer nettoinnvandringen i samme periode i 2011. Nettoinnvandringen som knytter seg til korttidsopphold kommer i tillegg. Befolkningsveksten var i 2011 historisk høy, og tilveksten for hele året var på 65 500 personer. SSB anslår at befolkningstilveksten i 2012 blir på 67 600 personer, noe som tilsvarer 1,4 prosent.

Arbeidsmarkedet ifølge arbeidskraftsundersøkelsen (AKU), 1000 personer 1,3

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Nivå i 1000 personer |  | Endring fra året før, i 1000 personer2 | | | | | |
| 2012 |  | 2007 | 2008 | 2009 | 2010 | 2011 | 2012 |
| Arbeidsstyrke (15-74 år) | 2677 |  | 61 | 84 | -1 | 12 | 27 | 48 |
| Sysselsatte | 2591 |  | 81 | 81 | -16 | 0 | 35 | 48 |
| 15-24 år | 347 |  | 19 | 25 | -22 | 0 | 4 | 13 |
| 25-54 år | 1745 |  | 38 | 39 | -1 | -10 | 18 | 22 |
| 55-74 år | 499 |  | 24 | 16 | 7 | 10 | 13 | 13 |
| Kvinner | 1224 |  | 43 | 38 | -1 | -4 | 17 | 20 |
| Menn | 1367 |  | 38 | 43 | -15 | 5 | 18 | 28 |
| Deltidssysselsatte | 684 |  | 8 | 21 | -1 | -6 | 4 | 13 |
| Undersysselsatte1 | 67 |  | -10 | -7 | 1 | 7 | 3 | -3 |
| Midlertidig ansatte | 202 |  | -3 | -4 | -24 | 6 | -5 | 15 |
| Arbeidsledige | 86 |  | -21 | 4 | 14 | 12 | -8 | 0 |
| Kvinner | 35 |  | -10 | 1 | 3 | 5 | 1 | -3 |
| Menn | 51 |  | -11 | 4 | 12 | 7 | -9 | 3 |


* 1. Undersysselsatte er definert som deltidssysselsatte personer som har forsøkt å få lengre arbeidstid ved å kontakte Aetat, annonsere selv, spørre nåværende arbeidsgiver e.l. De må kunne starte med økt arbeidstid innen en måned.
  2. Pga. feil i datafangsten er sysselsettingstallet blitt om lag 6 000 for høyt i 1. kvartal 2008 og 12 000 for høyt i 2. kvartal 2008. Dette slår ut i nivåtallene i tabellen for aldersgruppa 15-19 år og dermed også totalen 15-74 år.

Kilde: Statistisk sentralbyrå

*Arbeidsstyrken* defineres som summen av sysselsatte og arbeidsledige. Utviklingen i arbeidsstyrken påvirkes av utviklingen i demografiske forhold, som endringer i befolkningens størrelse og sammensetning (inkludert innvandring), men også av atferdsendringer. Ifølge Arbeidskraftsundersøkelsen (AKU), som ikke inkluderer korttidsinnvandring, økte arbeidsstyrken med henholdsvis 27 000 og 48 000 personer i 2011 og 2012, jf. tabell 4.1.

Etter et fall i yrkesdeltakelsen fra 73,9 prosent i 2008 til 71,4 prosent i 2011 var endringen i yrkesdeltakelsen så vidt positiv i fjor, se tabell 4.2. Økningen må ses i sammenheng med en kraftig sysselsettingsøkning blant yngre arbeidstakere i alderen 15-24 år. Imidlertid var det også denne gruppen som hadde det største fallet i yrkesdeltakelsen i etterkant av finanskrisen. Yrkesdeltakelsen økte også for personer i alderen 60-64 år og for eldre menn i alderen 55-59 år, mens yrkesdeltakelsen var uendret eller falt for de andre aldersgruppene. Det er en underliggende trendmessig vekst i sysselsettingen blant eldre. Det er også en underliggende vekst i kvinners yrkesdeltakelse.

Utviklingen i sysselsettingsraten (sysselsatte som andel av antall personer mellom 15 og 74 år) er også et sentralt mål for utviklingen i arbeidsmarkedet. Sysselsettingsraten kan måles ved AKU eller ved Nasjonalregnskapet. AKUs tall for sysselsettingen baserer seg på de som registreres som bosatte, mens sysselsatte på korttidsopphold i Norge og i uformelle arbeidsforhold ikke telles. AKU-tallene for sysselsettingsraten samsvarer i stor grad med utviklingen i yrkesdeltakelsen, og viser at sysselsettingsnivået fortsatt er klart lavere enn før finanskrisen, ca 69 pst i 2012 mot 72 prosent i 2008. Nedgangen er særlig stor for ungdom. Det var imidlertid også en klar nedgang på om lag 2 prosentpoeng blant de største sysselsettingsgruppene dvs. de mellom 25 og 55 år. Sammenlignet med Nasjonalregnskapets sysselsettingsvekst var sysselsettingsveksten som andel av befolkningen om lag uendret.



Antall arbeidsledige i 1000. Sesongjustert

Kilder: SSB og Arbeids- og velferdsetaten

*Arbeidsledighetsraten* økte som følge av finanskrisen. Den høyeste ledighetsraten ifølge AKU, 3,6 prosent, ble registrert i 4. kvartal 2010. Arbeidsledigheten har deretter stort sett falt, og holdt seg relativt stabilt rundt gjennomsnittet for 2012 på 3,2 prosent. AKU-ledigheten viste imidlertid en oppgang mot slutten av fjoråret.

Antall deltidssysselsatte som søker lengre arbeidstid (undersysselsatte ifølge AKU) økte noe i 2010 og 2011, men falt igjen med 3 000 personer i 2012. Totalt var det 67 000 undersysselsatte personer i 4. kvartal i fjor og lik årsgjennomsnittet for 2012. Summen av alle arbeidstimene arbeidsledige og de undersysselsatte ønsket å arbeide i 2012, svarer til 98 000 heltidsjobber. Dette er en nedgang på 1 000 heltidsjobber fra 2011.

Økningen i *personer på tiltak og registrerte ledige* hos Arbeids- og velferdsetaten var noe sterkere enn økningen i AKU-ledigheten fram til høsten 2009. Siden da har antallet samlet sett blitt noe redusert. Ved utgangen av januar 2013 var vel 81 000 personer enten på tiltak eller registrert ledig. Nivået er lavere enn i desember. Det er en reduksjon i antall registrerte ledige og om lag uendret antall personer på ordinære arbeidsmarkedstiltak. For året sett under ett er det gjennomsnittlige nivået for registrerte ledige i fjor lavere enn nivået i 2011, mens det er flere personer på tiltak i samme periode. Antall ledige stillinger i offentlig og privat sektor annonsert i media, eller meldt til Arbeids- og velferdsetaten, er redusert med 1 prosent i fra januar 2012 til januar 2013. Det er en stor nedgang i utlyste stillinger innen konjunkturfølsomme yrker som bygg og anlegg og reiseliv og transport, men nedgangen er også stor innen yrker som kontorarbeid og grupper uten oppgitt yrkesbakgrunn i januar 2013 sammenlignet med januar i 2012. Det gjennomsnittlige antallet utlyste stillinger i bygg og anlegg var 2 prosent lavere i 2012 sammenlignet med 2011 og reiseliv og transport hadde 7 prosent færre utlyste stillinger i samme periode.

Arbeids- og velferdsetaten regner arbeidsledige med en varighet på 26 uker eller lenger som *langtidsledige* og deler disse inn i flere grupper avhengig av varighet. Sammenlignet med januar 2012, var det i januar 2013 små endringer i antall langtidsledige. Det var en svak økning i antall arbeidssøkere med varighet mellom 26 og 77 uker (249 personer), mens det har vært en nedgang for de som har søkt jobb i lengre tid enn dette (-712 personer). De langtidsledige utgjør om lag 40 prosent av de arbeidsledige i januar 2013.

Fra utgangen av januar 2012 til utgangen av januar 2013 falt antall helt ledige med mellom 3 og 9 prosent i Buskerud, Vestfold, Telemark, Rogaland, Hordaland, Møre og Romsdal, Sør- og Nord-Trøndelag og Troms, mens antallet helt ledige økte i resten av fylkene.

Fra januar 2012 til januar 2013 har det vært en økning i arbeidsledigheten i *yrkene,* bygg og anlegg, ledere, barne- og ungdomsarbeid, serviceyrker og annet arbeid og i jordbruk, skogbruk og fiske*.* Det høyeste antallet registrerte ledige finner vi i yrker som industriarbeid og bygg og anlegg. Innen disse yrkene er det om lag 9 000 ledige ved utgangen av januar 2013. Yrket ledere har det laveste nivået registrerte ledige med 700 personer i januar 2013.

Arbeidsstyrken i prosent av alle personer i hver aldersgruppe, ifølge arbeidskraftsundersøkelsen (AKU)1

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Nivå |  | Endring fra året før i prosentpoeng | | | | | |
| 2012 |  | 2007 | 2008 | 2009 | 2010 | 2011 | 2012 |
| I alt | 71,5 |  | 0,8 | 1,1 | -1,1 | -0,9 | -0,5 | 0,1 |
| Kvinner, 15-24 | 58,1 |  | 2,2 | 2,2 | -3,3 | -2,1 | -0,2 | 1,2 |
| Menn, 15-24 | 57,1 |  | 0,4 | 4,3 | -4,9 | -0,4 | -2,0 | 1,5 |
| Kvinner, 25-54 | 84,0 |  | 0,6 | 1,6 | -0,4 | -0,8 | -0,1 | -0,3 |
| Menn, 25-54 | 89,6 |  | 0,3 | 0,5 | -0,5 | -0,7 | -0,5 | -0,1 |
| Kvinner, 55-59 | 76,3 |  | 2,8 | 1,0 | -0,3 | 0,6 | 1,3 | -0,8 |
| Menn, 55-59 | 83,8 |  | 0,7 | 0,5 | -1,1 | -0,1 | 0,0 | 0,9 |
| Kvinner, 60-64 | 58,0 |  | 2,6 | 0 | 0,9 | 0,5 | 1,0 | 1,8 |
| Menn, 60-64 | 67,5 |  | 1,4 | 0,8 | -1,1 | -0,6 | 0,6 | 2,9 |
| Kvinner, 65-74 | 14,6 |  | 1,5 | 1,1 | 0,4 | 0,1 | 0,7 | 0,2 |
| Menn, 65-74 | 23,1 |  | 1,2 | 1,0 | 1,6 | 1,7 | 0 | -0,1 |

Kilde: Statistisk sentralbyrå

Arbeidsmarkedstall fra Arbeids- og velferdsetaten, gjennomsnittlige månedstall i 1000 personer

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Nivå i 1000 personer |  | Endring fra året før, i 1000 personer | | | | | | | |
| 2012 |  | 2007 | 2008 | 2009 | | 2010 | 2011 | 2012 | Jan. 20131 |
| Registrert helt ledige | 65,7 |  | -16,7 | -3,5 | | 26,8 | 5,4 | -7,0 | -3,7 | 0,0 |
| Helt permitterte | 2,8 |  | -0,6 | 0,4 | | 6,3 | -1,0 | -33,8 | -1,7 |  |
| Ordinære tiltaksdeltakere | 16,8 |  | 0,0 | 0,7 | | 5,0 | 0,2 | -3,1 | 1,2 | 0,0 |
| Delvis ledige | 25,6 |  | -8,9 | -5,0 | | 9,0 | 1,3 | -6,9 | 2,6 |  |
| Total tilgang ledige stillinger2 | 235,8 |  | 66,6 | -41,4 | | -97,8 | 24,1 | 4,6 | -11,3 |  |
| Beholdning ledige stillinger | 11,0 |  | 5,4 | 2,4 | | -2,8 | 0,5 | 9,4 | -15,7 |  |

1. Sesongjusterte tall ved utgangen av januar 2013 i forhold til årsgjennomsnittet for 2012.

2 Total tilgang gjennom året, ikke gjennomsnitt per måned.

Kilde: Arbeids- og velferdsetaten

Sysselsatte ifølge nasjonalregnskapet1.

|  | Nivå i 1000 personer |  | Endring fra året før i prosent | | | | | |
| --- | --- | --- | --- | --- | --- | --- | --- | --- |
|  | 2012\* |  | 2007 | 2008 | 2009 | 2010 | 2011\* | 2012\* |
| I alt | 2682,5 |  | 4,1 | 3,3 | -0,4 | -0,5 | 1,3 | 2,2 |
| Olje og utenriks sjøfart | 104,9 |  | 11,2 | 5,3 | 5,7 | 2,6 | 1,3 | 4,0 |
| Fastlands-Norge | 2577,3 |  | 3,9 | 3,2 | -0,6 | -0,6 | 1,3 | 2,1 |
| Industri og bergverksdrift | 253,0 |  | 2,2 | 1,7 | -4,4 | -4,2 | -0,2 | 0,8 |
| Annen vareproduksjon | 280,3 |  | 5,4 | 1,8 | -4,1 | -1,4 | 1,6 | 2,6 |
| Primærnæringer | 66,1 |  | -2,8 | -1,0 | -3,6 | -0,7 | -2,3 | -2,4 |
| Elektrisitetsforsyning | 13,0 |  | 0,0 | 3,1 | -6,0 | -0,8 | 2,4 | 2,4 |
| Bygge- og anleggsvirksomhet | 201,2 |  | 9,3 | 2,7 | -4,2 | -1,7 | 3,0 | 4,4 |
| Tjenesteytende næringer ekskl. off. forvaltning | 1240,5 |  | 5,3 | 4,7 | -0,6 | -1,0 | 1,2 | 2,5 |
| Varehandel | 374,9 |  | 4,3 | 3,8 | -1,8 | -1,8 | 0,7 | 1,0 |
| Samferdsel | 112,5 |  | 2,7 | 2,1 | -0,8 | -0,5 | 1,6 | 2,4 |
| Annen tjenesteyting | 753,1 |  | 6,3 | 5,6 | 0,0 | -0,7 | 1,4 | 3,3 |
| Offentlig forvaltning | 803,5 |  | 1,7 | 2,0 | 2,0 | 1,5 | 1,9 | 1,7 |
| Statsforvaltningen (inklusiv helseforetakene) | 285,2 |  | 1,6 | 0,9 | 1,5 | 0,9 | 0,8 | 1,2 |
| Kommuneforvaltningen | 518,3 |  | 1,8 | 2,6 | 2,3 | 1,8 | 2,5 | 2,0 |

Nasjonalregnskapstallene (NR) avviker noe fra AKU, bl.a. ved at NR inkluderer utenlandske sjøfolk på norske skip og arbeidsinnvandrere på korttidsopphold (ikke-bosatte).

\* Foreløpige tall

Kilde: Statistisk sentralbyrå

### Utsiktene for 2013

Nedenfor følger en kort gjennomgang av de siste publiserte*prognosene*for utviklingen i norsk økonomi fra Finansdepartementet (oktober 2012), Norges Bank (oktober 2012), Statistisk sentralbyrå (SSB) (desember 2012), samt et gjennomsnitt av de siste prognosene fra DNB, Swedbank og Nordea.

Den internasjonale lavkonjunkturen fortsatte gjennom høsten 2012. Flere land i Europa opplevde fallende produksjonsnivå og svært høye arbeidsledighetsrater. Dette står i sterk kontrast til utviklingen i norsk økonomi gjennom 2012, som med unntak av 4. kvartal i fjor, hadde fallende ledighetsrater og en positiv sysselsettingsvekst. Denne utviklingen har trolig bidratt til sterk innvandring og befolkningsvekst i Norge.

Det er små forskjeller i anslagene for veksten i *BNP Fastlands-Norge* for 2013. Anslagene fra Finansdepartementet, Norges Bank og SSB ligger høyest med anslag rundt 3 prosent, mens DNB har det laveste anslaget på 2,4 prosent. Økt etterspørsel fra oljevirksomheten og en sterk vekst i husholdningenes inntekter bidrar positivt til innenlandsk etterspørsel og veksten i Fastlands-Norge. På den andre siden bidrar den svake internasjonale utviklingen til både lavere produksjonsvekst i eksportnæringene og til moderate investeringer innen disse næringene. Prognosene er basert på en gjennomsnittlig pengemarkedsrente på rundt 2 prosent og de fleste regner med en noe sterkere kronekurs i 2013 enn i 2012.

SSB, Norges Bank og Finansdepartementet antar at *husholdningenes**forbruk* øker med rundt 4 prosent i 2013, mens gjennomsnittet av anslagene til DNB, Swedbank og Nordea er på vel 3 prosent. Husholdningenes forbruk vil trolig øke bl.a. som følge av en økning i husholdningenes inntekter, økt boligformue og lave renter. De senere årene ser imidlertid forbruket i husholdningene ut til å ha økt mindre enn veksten i disse faktorene skulle tilsi. Fortsatt vekst i sysselsetting bidrar også til inntektsvekst i 2013 om enn noe mer beskjedent enn i 2012. Anslagene på *prisveksten* målt ved KPI i 2013 fra Finansdepartementet og Norges Bank ligger på om lag 2 prosent, mens SSBs anslår KPI-veksten til 1,4 prosent.

Endringer i *bruttoinvesteringer* har tradisjonelt vært viktige for konjunkturutviklingen, men det er ofte knyttet spesielt stor usikkerhet til denne utviklingen. Imidlertid forventer alle de nevnte institusjonene en økning i investeringsaktiviteten i 2012. Finansdepartementet og SSB legger til grunn en økning i *petroleumsinvesteringene*på 7 prosent i år, mens Norges Bank anslår en økning på om lag 9 prosent. Investeringene for Fastlands-Norge er også anslått å vokse i 2013 og noe mer enn i 2012. Norges Bank og SSB anslår veksten til henholdsvis 6 ¾ og 7,5 prosent. Finansdepartementet anslår at investeringene i Fastlands-Norge øker med om lag 5 prosent. Boliginvesteringene ventes å bidra mest til veksten, men det er også anslått en ganske kraftig vekst i næringslivsinvesteringene i år. Anslaget for investeringene innen offentlig forvaltning er mer beskjedne.

Det ventes en lav økonomisk vekst hos våre handelspartnere også i 2013. Det bidrar til en svak utvikling i norsk *tradisjonell**vareeksport* også i 2013, etter en vekst på 2,2 prosent i 2012. SSB anslår at tradisjonell vareeksport vil være uendret, mens Norges Bank og Finansdepartementet anslår en vekst på henholdsvis 1 og 2 prosent i år.

Prognosene fra Finansdepartementet, Norges Bank og SSB tyder på en høy aktivitet både med hensyn til investeringer og produksjon innen utvinning og rørtransport i 2013. SSB og Finansdepartementet anslår at oljeprisene som årsgjennomsnitt blir henholdsvis 589 og 625 kroner per fat i 2013. I 2012 var gjennomsnittlig oljepris 651 kroner per fat. *Overskuddet på driftsbalansen* ventes av SSB å falle noe fra om lag 400 milliarder kroner i 2012 til 340 milliarder kroner i 2013. Det ventes en sterkere vekst i import enn eksport, og et bytteforholdstap med utlandet (inkludert svakere olje- og gasspriser) slik at handelsoverskuddet reduseres. Dersom rente- og stønadsbalansen viser fortsatt overskudd, kan det bidra til at driftsbalansen som andel av BNP vil bli 11 prosent i 2013.

Det var en svakere sysselsettingsvekst i 2. halvår i 2012. Prognosene peker også mot en mindre økning i antall *sysselsatte* i 2013 enn i 2012. Ifølge prognosene vil sysselsettingen vokse med mellom 1¼ til 2 prosent i 2013. Den sterke veksten i arbeidsstyrken kan imidlertid bidra til at ledigheten øker noe. Den siste tidens økning i AKU-ledighet og en noe høyere ledighet i bygg- og anleggsyrket, peker i denne retningen. Utviklingen den siste tiden kan tyde på at prognosene for AKU ledigheten fra SSB og Finansdepartementet er noe lave. Institusjonene anslår arbeidsledighetsraten til 3,2 prosent i 2013, det samme som i 2012.

Det anslås en god lønnsomhet for enkelte næringer også i 2013, men lavere for noen av næringene som er konkurranseutsatte. SSBs anslag for *lønnsveksten* i 2013 er 3,9 prosent. De andre prognosene er noe høyere, og ligger i intervallet 4 til 4¼ prosent.

Utviklingen i noen makroøkonomiske hovedstørrelser. Prosentvis endring fra året før der ikke annet fremgår. Regnskapstallene for 2011 og 2012 er foreløpige

|  | 2011\* | 2012\* | 2013 | | | |
| --- | --- | --- | --- | --- | --- | --- |
|  | Regnskap | Regnskap | SSB1 | NB2 | FIN3 | Andre4 |
| Konsum i husholdninger og ideelle organisasjoner | 2,5 | 2,9 | 4,2 | 4¼ | 4,0 | 3,2 |
|  |  |  |  |  |  |  |
| Konsum i offentlig forvaltning | 1,8 | 2,1 | 2,0 | 2¼ | 2,1 | .. |
|  |  |  |  |  |  |  |
| Bruttoinvesteringer i fast kapital | 7,6 | 8,1 | 7,3 | .. | 5,8 | 5,6 |
| - Fastlands-Norge | 8,5 | 3,9 | 7,5 | 6¾ | 5,1 | .. |
| - Utvinning og rørtransport | 14,1 | 14,4 | 7,8 | 9 | 7,0 | .. |
|  |  |  |  |  |  |  |
| Eksport | -1,8 | 2,2 | 2,3 | .. | 1,4 | .. |
| - Tradisjonelle varer | 0,0 | 2,6 | 0,0 | 15 | 2,2 | .. |
|  |  |  |  |  |  |  |
| Import | 3,8 | 3,3 | 6,4 | 5¼ | 5,4 | .. |
| - Tradisjonelle varer | 3,6 | 2,1 | 6,1 | .. | 5,6 | .. |
|  |  |  |  |  |  |  |
| Bruttonasjonalprodukt | 1,2 | 3,2 | 2,8 | 2½ | 2,5 | .. |
| - Fastlands-Norge | 2,5 | 3,5 | 2,9 | 3 | 2,9 | 2,7 |
|  |  |  |  |  |  |  |
| Sysselsatte personer | 1,3 | 2,2 | 1,9 | 1¾ | 1,3 | .. |
| Utførte timeverk, Fastlands-Norge | 1,8 | 2,1 | 1,2 | .. | 0,6 | .. |
| Arbeidsledighetsrate -AKU (nivå) | 3,3 | 3,2 | 3,2 | 3 | 3,2 | .. |
|  |  |  |  |  |  |  |
| Årslønn | 4,2 | 4,0 | 3,9 | 4¼ | 4,0 | 4,2 |
| Konsumprisindeksen | 1,2 | 0,8 | 1,4 | 2 | 1,9 | 1,8 |
|  |  |  |  |  |  |  |
| Driftsbalansen, mrd. Kroner | 374,0 | .. | 343,6 | .. | .. | 392 |
| Husholdningenes disponible realinntekt | 4,1 | 4,0 | 5,0 | .. | .. | .. |
|  |  |  |  |  |  |  |
| MEMO: |  |  |  |  |  |  |
| Pengemarkedsrente (nivå) | 2,9 | 2,2 | 1,9 | 1¾9 | 2,0 | 1,910 |
| Importveid kronekurs6 | -2,2 | -1,0 | -3,2 | -1¼ | 0,5 |  |
| Utlånsrente, rammelån (nivå) 7 | 3,7 | .. | 3,6 | .. | .. |  |
| Råoljepris8 i kroner (nivå) | 621 |  | 589 | .. | 625 |  |

\* Foreløpige tall

1. Anslag ifølge Statistisk sentralbyrå, Økonomiske analyser 6/2012, desember 2012.
2. Anslag ifølge Norges Bank. Pengepolitisk rapport 3/2012, oktober 2012.
3. Anslag ifølge Finansdepartementet, Meld.St. 1 (2012-2013), oktober 2012.
4. Gjennomsnitt av anslag fra DNB, Swedbank og Nordea.
5. Inkludert reisetrafikk og andre tjenester.
6. Positivt tall innebærer svekket krone.
7. Gjennomsnitt for året. Rammelån med pant i bolig.
8. Gjennomsnittlig spotpris Brent Blend.
9. Styringsrente.
10. Gjennomsnitt av renteprognoser for pengemarkedsrenten til april 2013.

Kapittel 5


# Inntektsutviklingen for husholdningene

* Husholdningenes disponible realinntekt økte ifølge foreløpige nasjonalregnskapstall med 4,0 prosent i 2012. Regnet per innbygger var økningen på 2,6 prosent. Lønnsinntektene etter skatt var den største bidragsyteren til veksten.
* Økningen i reallønn etter skatt for en lønnstaker med gjennomsnittlig årslønn anslås til 3,2 prosent fra 2011 til 2012. For de grupper utvalget har tall for, varierte veksten i reallønn etter skatt i 2012 fra 2,4 prosent for ansatte i forretnings- og sparebanker og forsikring til 3,2 prosent for de fleste andre forhandlingsområder.

## Disponibel realinntekt i husholdningssektoren

Dette kapittelet fokuserer på husholdningenes samlede disponible realinntekt basert på foreløpige tall fra nasjonalregnskapet. Nasjonalregnskapets inntektsregnskap gir en samlet oversikt over husholdningssektorens inntekter og utgifter, det vil si etter at en har summert alle økonomiske enheter hjemmehørende i husholdningssektoren. (For en nærmere redegjørelse av hva som inngår i husholdningssektoren, se boks 5.1)


Figur 5.1 viser husholdningenes disponible inntekt i prosent av disponibel inntekt for Norge, og i prosent av disponibel inntekt for Norge eksklusive driftsresultatet i petroleumsnæringene. Husholdningenes andel av disponibel inntekt utenom petroleumsnæringene var på 60 prosent i 2012, som er noe lavere enn året før. Husholdningenes andel av disponibel inntekt totalt for Norge var på 48 prosent i 2012. Husholdningenes andel av samlet disponibel inntekt for Norge påvirkes mye av hvordan driftsresultatet i petroleumsnæringene utvikler seg.



Disponibel inntekt for husholdninger og ideelle organisasjoner. Andel av disponibel inntekt for Norge i prosent

\* Foreløpige tall for 2011 og 2012

Kilde: Statistisk sentralbyrå



Vekst i disponibel realinntekt for husholdninger og ideelle organisasjoner. Prosentvis endring fra året før

\* Foreløpige tall for 2011 og 2012

Kilde: Statistisk sentralbyrå

Bidrag til vekst i disponibel realinntekt. Prosentpoeng

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* | *gj.snitt 03-12* |
| Vekst i disponibel realinntekt i prosent | 4,6 | 3,3 | 7,8 | -6,4 | 6,3 | 4,0 | 4,1 | 2,7 | 4,1 | 4,0 | 3,4 |
| *Vekst i disp. realinntekt ekskl. aksjeutbytte* | *3,4* | *2,6* | *3,9* | *4,3* | *5,2* | *3,3* | *4,3* | *2,3* | *4,1* | *4,1* | 3,7 |
| Bidrag fra |  |  |  |  |  |  |  |  |  |  |  |
| Inntekter |  |  |  |  |  |  |  |  |  |  |  |
| - Lønn | -0,5 | 2,7 | 3,3 | 5,1 | 7,4 | 4,8 | 0,6 | 1,0 | 4,0 | 4,3 | 3,3 |
| - Blandet inntekt1/driftsresultat | 0,1 | -0,8 | 0,3 | 0,4 | 0,4 | -0,1 | -0,5 | 0,7 | 0,3 | 0,0 | 0,1 |
| - Formuesinntekter | 0,5 | -0,5 | 4,4 | -9,7 | 3,3 | 2,3 | -2,5 | 0,6 | 0,0 | 0,2 | -0,2 |
| *herav: mottatt aksjeutbytte* | 1,4 | 0,9 | 4,3 | -10,2 | 1,2 | 0,8 | -0,1 | 0,5 | 0,0 | 0,0 | -0,1 |
| - Offentlige stønader | 2,0 | 0,6 | 0,1 | 0,4 | 0,9 | 1,1 | 2,0 | 1,0 | 1,5 | 1,4 | 1,1 |
| - Andre inntekter, netto | 0,7 | 0,0 | 1,0 | -0,2 | 1,0 | -0,2 | 0,5 | -0,2 | 0,7 | 0,2 | 0,4 |
| Utgifter |  |  |  |  |  |  |  |  |  |  |  |
| - Skatt av inntekt og formue | 0,1 | -1,5 | -1,2 | -1,0 | -3,3 | -0,9 | -0,6 | -1,1 | -1,7 | -1,7 | -1,3 |
| - Formuesutgifter | 1,3 | 2,2 | -0,1 | -1,0 | -3,3 | -3,3 | 3,8 | 0,8 | -0,8 | -0,9 | -0,1 |
|  |  |  |  |  |  |  |  |  |  |  |  |
| Korreksjon for indirekte målte banktjenester2 | 0,5 | 0,6 | 0,1 | -0,2 | 0,0 | 0,3 | 0,7 | -0,1 | 0,0 | 0,5 | 0,2 |

\* Foreløpige tall

1. Blandet inntekt er den delen av driftsresultatet som tilfaller husholdningssektoren. Dette inkluderer også beregnet avkastning av boligkapitalen.
2. Se boks 5.1 for begrepsforklaring.

Kilde: Statistisk sentralbyrå

Husholdningenes disponible inntekt økte nominelt med 4,9 prosent i 2012 og 5,4 prosent i 2011. Veksten i konsumdeflatoren var 0,9 prosent i 2012, og førte til at disponibel realinntekt økte med 4,0 prosent i 2012, mot 4,1 prosent året før. Tabell 5.1 viser hvordan de ulike inntekts- og utgiftskomponentene bidro til veksten i husholdningenes disponible realinntekter i perioden 2003-2012.

Bidraget fra *lønn*, som er den største inntektskomponenten i husholdningssektoren, var på 4,3 prosentpoeng i 2012, mens det var 4 prosent i 2011. I 2009 og 2010 var vekstbidragene fra lønn vesentlig lavere, mens bidragene var høye under høykonjunkturperioden og fram til finanskrisen i 2008/2009.

Bidraget fra *skatt av inntekt og formue* til utviklingen i disponibel inntekt vil, med denne type dekomponering, være negativt så lenge realinntektene øker og det ikke er store lettelser i beskatningen. Skatt av inntekt og formue bidro til å redusere veksten i husholdningenes disponible realinntekt med 1,7 prosentpoeng i 2012. Til sammenligning reduserte skatt av inntekt og formue veksten i disponibel realinntekt med i gjennomsnitt 1,3 prosentpoeng i 10-årsperioden 2003-2012.

*Offentlige stønader*, som er den viktigste inntektskilden for pensjonister og trygdede, har i hele perioden 2003-2012 gitt positive bidrag til veksten i husholdningenes disponible realinntekt. Utviklingen i offentlige stønader bidro til å øke veksten i disponibel realinntekt med 1,4 prosentpoeng i 2012, om lag som året før. Økning i utbetalte alderspensjoner bidro mest til stønadsveksten.

Husholdningenes *formuesinntekter* består i hovedsak av renter på bankinnskudd og aksjeutbytte samt beregnet avkastning på forsikringskrav, mens *formuesutgiftene* stort sett omfatter gjeldsrenter. Husholdningene har langt høyere rentebærende gjeld enn rentebærende fordringer, når vi holder husholdningenes forsikringskrav utenom (se boks 5.1). I 2012 økte både husholdningenes formuesinntekter og formuesutgifter. Formuesinntektene bidro til å trekke veksten i disponibel realinntekt opp med 0,2 prosentpoeng, mens utviklingen i formuesutgiftene bidro til å dempe veksten i disponibel realinntekt med 0,9 prosentpoeng.

Tall fra inntektsregnskapet for husholdningssektoren er summariske i den forstand at de ikke gjenspeiler endringer i husholdningenes antall og sammensetning. *Disponibel inntekt regnet per innbygger* kan for 2012 anslås til om lag 248 000 kroner.

Tabell 5.2 viser vekst i disponibel realinntekt per innbygger fra 2003 til 2012, både med og uten aksjeutbytte. I denne 10-årsperioden var den gjennomsnittlige årlige veksten per person 2,4 prosent, mens veksten utenom aksjeutbytte var 2,7 prosent. I 2012 økte disponibel realinntekt per person med 2,6 prosent, mot 2,7 prosent året før.

Vekst i disponibel realinntekt per innbygger. Vekst fra året før i prosent

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* | *gj.snitt  03-12* |
| Disponibel realinntekt per innbygger | 4,0 | 2,6 | 7,1 | -7,1 | 5,3 | 2,8 | 2,8 | 1,5 | 2,7 | 2,6 | 2,4 |
| Disponibel realinntekt utenom aksjeutbytte per innbygger | 2,7 | 2,0 | 3,2 | 3,4 | 4,1 | 2,1 | 3,0 | 1,0 | 2,8 | 2,7 | 2,7 |

1. Disponibel realinntekt per innbygger over 18 år er ikke tatt med da aldersfordelt middelfolkemengde for 2012 ikke foreligger foreløpig.

\* foreløpige tall

Kilde: Statistisk sentralbyrå

Noen begreper knyttet til husholdningenes inntekter

En personhusholdning kan ha inntekt fra flere kilder, utenom lønnsinntekt. *Blandet inntekt* er driftsresultatet fra næringsvirksomhet og som tilfaller husholdningssektoren. Den inkluderer avlønning for arbeid utført av eierne eller deres familie. Denne størrelsen inkluderer også en beregnet avkastning av boligkapitalen (ofte omtalt som driftsresultatet fra egen bolig). Husholdningene kan ha formuesinntekter som består av renteinntekter på bankinnskudd, utbytte på aksjer, avkastning på forsikringskrav og leieinntekter fra landeiendom. Husholdningen kan også ha inntekter fra pensjoner og trygder.

Det er grunn til å merke seg at varige konsumgoder utenom bolig ifølge konvensjonene i nasjonalregnskapet regnes som konsumert i sin helhet det året de anskaffes. I tråd med dette inngår derfor ikke beregnet avkastning på varige konsumgoder utenom bolig som inntekt i nasjonalregnskapets inntektsregnskap. Husholdningene er derimot eiere av produksjonssektoren for boligtjenester, og den beregnede avkastningen på boligkapitalen legges til inntekten.

Husholdningsbegrepet i dette kapittelet inkluderer også ideelle organisasjoner. Ideelle organisasjoner er enheter som tilbyr sine tjenester til husholdningene, og som hovedsakelig er engasjert i ikke-markedsrettet virksomhet. Deres hovedinntektskilder er overføringer fra offentlig forvaltning, medlemskontingenter og frivillige bidrag fra husholdninger og foretak.

Beregninger av disponibel realinntekt krever en omregning til faste priser, dvs. en må dividere den løpende inntekten med en prisindeks. Valget av prisindeks er ikke opplagt. Det vanlige er å deflatere husholdningenes inntekter med en felles prisindeks – enten konsumprisindeksen eller nasjonalregnskapets prisindeks for husholdningers og ideelle organisasjoners totale forbruk. I beregningene i kapittel 5.1 er den sistnevnte prisindeksen benyttet.

Et grunnleggende prinsipp i nasjonalregnskapet er at inntekter og utgifter skal føres påløpt. Det innebærer at enkelte inntektskomponenter som inntektsføres i nasjonalregnskapet, ikke nødvendigvis utbetales til husholdningene det aktuelle året. Et eksempel på dette er avkastning på husholdningenes *forsikringskrav* som føres som inntekt og betraktes dermed som sparing og finansinvestering.. Husholdningenes forsikringskrav er i hovedsak verdien av beholdningene i livsforsikring og pensjonsfond.

Omvurdering av aktiva og lignende ikke realiserte aksjegevinster/tap, endringer i verdien av boligkapitalen og lignende, inngår ikke i begrepet disponibel inntekt. Slike omvurderinger av aktiva vil påvirke forbruksmulighetene over tid, men hører begrepsmessig hjemme i et kapitalregnskap for husholdningene.

*Indirekte målte bank- og finanstjenester* defineres som tjenester produsert av finansielle

foretak som de ikke tar betalt for ved hjelp av gebyrer, men gjennom rentemarginer. Med det menes at finansinstitusjonene har lavere rente på innskudd/innlån enn på utlån. Siden det er

knyttet administrasjon og ressursbruk til disse indirekte betalte bank- og finanstjenestene,

betraktes de som produksjon i finansinstitusjonene og kalles indirekte målte bank- og finanstjenester. Husholdningenes del av rentemarginene inkluderes i husholdningenes konsum samt i produktinnsatsen, for eksempel i husholdningenes boligproduksjon. Rentemarginen, som er en teknisk størrelse, skal ikke påvirke husholdningenes sparing. Derfor legges et beløp, som er like stort som summen av husholdningenes konsum av rentemarginen og det som er ”betalt” via produktinnsats, til den disponible inntekten. Denne tekniske korreksjonen sørger altså for at effekten av rentemarginen ikke påvirker husholdningenes sparing.

## Vekst i reallønn etter skatt for utvalgte lønnstakerhusholdninger

I forrige avsnitt ble husholdningenes samlede disponible realinntekt, hvor alle typer inntekter inngår (jf. boks 5.1), omtalt. I dette avsnittet er det utviklingen i reallønn etter skatt for ulike grupper som studeres. Utviklingen i reallønn etter skatt bestemmes av forløpene til lønn, skatt og prisstigning.

### Reallønn etter skatt fra 2010 til 2012

Skattesatsen for alminnelig inntekt har vært 28 prosent siden 1992. Maksimal marginalskatt på lønn i denne perioden er gjengitt i tabell 5.3. Inntektsgrenser mv. for inntektsårene fra 2007 til 2013 framgår i tabell 4.1 i vedlegg 4.

Maksimal skatt på alminnelig inntekt og lønn. 1992-2013

|  |  |  |
| --- | --- | --- |
| År | Maksimal skatt på alminnelig inntekt. Prosent | Maksimal marginalskatt på lønnsinntekt.  Prosent |
| 1992 | 28 | 48,8 |
| 1993-1998 | 28 | 49,5 |
| 1999 | 28 | 49,3 |
| 2000-2004 | 28 | 55,3 |
| 2005 | 28 | 51,3 |
| 2006-2013 | 28 | 47,8 |

Kilde: Finansdepartementet.

I tabell 5.4 legger utvalget fram beregninger av utviklingen i reallønn etter skatt for de viktigste forhandlingsområdene fra 2010 til 2012. Det er tatt utgangspunkt i gjennomsnittlig nivå og vekst i årslønn som vist i tabellene 1.1 og 1.2. Det er videre sett bort fra endringer i skattemessige fradrag den enkelte måtte ha hatt utover standardfradrag.

Tabell 5.4 viser at lønnstakere som har hatt en årslønn og en lønnsvekst som tilsvarer gjennomsnittet for alle grupper, har fått en økning i reallønn etter skatt på 3,2 prosent fra 2011 til 2012. Dette er 0,3 prosentpoeng høyere enn veksten i reallønn etter skatt fra 2010 til 2011. Dette skyldes først og fremst at prisveksten fra 2011 til 2012 var noe lavere. Reallønnsveksten var om lag på gjennomsnittet i de fleste forhandlingsområdene, men noe lavere for ansatte i forretnings- og sparebanker og forsikring og for ansatte i Virke-bedrifter i varehandel.

Gjennomsnittlig årslønn, lønnsvekst, og reallønnsvekst etter skatt for utvalgte forhandlingsområder. Lønnstakere i klasse 1 med gjennomsnittlig årslønn og med standardfradrag. Vekst i prosent

|  |  |  |  |  |  |  |
| --- | --- | --- | --- | --- | --- | --- |
|  |  | 2011 | |  | 2012 | |
| Grupper | Årslønn i 2011, kr | Lønnsvekst | Vekst i reallønn etter skatt |  | Anslått lønnsvekst | Vekst i reallønn etter skatt |
| Industriarbeidere1 | 391 800 | 4,4 | 3,0 |  | 4,0 | 3,2 |
| Industrifunksjonærer2 | 604 200 | 4,7 | 3,2 |  | 4,0 | 3,2 |
| Ansatte i Virke-bedrifter i varehandel3 | 411 300 | 3,6 | 2,3 |  | 3,3 | 2,6 |
| Ansatte i forretnings- og sparebanker og forsikring4 | 582 900 | 4,98 | 3,3 |  | 3,08 | 2,4 |
| Statsansatte5 | 470 800 | 4,2 | 2,9 |  | 4,0 | 3,2 |
| Kommuneansatte6 | 415 700 | 4,3 | 2,9 |  | 4,0 | 3,2 |
| Veid snitt av alle grupper7 | 454 400 | 4,2 | 2,9 |  | 4,0 | 3,2 |

1. Gjelder for industriarbeidere i NHO-bedrifter med gjennomsnittlig avtalefestet normalarbeidstid, for dagarbeidere betyr dette 37,5 t/uke.
2. Industrifunksjonærer i NHO-bedrifter.
3. Tall for Virke-bedrifter i varehandel er for heltidsansatte.
4. Dekker noen flere grupper enn forhandlingsområdet bank og forsikring. Tall for heltidsansatte.
5. Eksklusiv de statlig eide helseforetakene.
6. Inklusive skoleverket.
7. Gjennomsnittet gjelder alle grupper, også de som ikke inngår i tabellen.
8. Bonusutbetalinger trakk lønnsveksten opp i 2011 og ned i 2012.

Kilder: Statistisk sentralbyrå og Beregningsutvalget.

Beregningsutvalget har også sett på kjøpekraftsutviklingen for ulike husholdningstyper. I tabell 5.5 har en beregnet utvikling i reallønn etter skatt for lønnstakere med en lønnsinntekt i 2011 på henholdsvis 300 000 kroner, 550 000 kroner og 750 000 kroner. Beregningene er utført for enslige lønnstakere hhv. uten barn og med ett barn, for lønnstakere som forsørger ektefelle og to barn, og for ektepar med to barn der begge ektefeller er sysselsatt.

De generelle forutsetningene for beregningene er nærmere omtalt i boks 5.2. Utvalget har i beregningene i tabell 5.5 lagt til grunn en lønnsvekst på 4,2 prosent fra 2010 til 2011 og 4,0 prosent fra 2011 til 2012.

Tabell 5.5 illustrerer hvordan kjøpekraften for noen utvalgte husholdningstyper, med og uten barn, påvirkes av skatteendringene de to siste årene. Med de forutsetningene som er valgt, varierer økningen i reallønnen etter skatt fra 2011 til 2012 for de utvalgte husholdningstyper fra 2,8 prosent til 3,2 prosent. Veksten i reallønn etter skatt er gjennomgående minst for husholdningstyper med barn. Det skyldes at barnetrygden var nominelt uendret fra 2011 til 2012.

Beregninger av endringer i reallønn etter skatt

Beregningene av endringer i reallønn etter skatt i dette avsnittet bygger på følgende forutsetninger:

* Inntektstakeren mottar bare én inntektsart (lønn).
* Det er bare tatt hensyn til skatteregler som berører alle eller de fleste lønnstakere. Det vil bl.a. si at det kun gis standardfradrag i inntekt (personfradrag og minstefradrag).
* Barnetrygd er regnet som negativ skatt. Det er ikke tatt hensyn til andre overføringer fra offentlige budsjetter, herunder kontantstøtten som ble innført fom. 1. august 1998.

Det er brukt samme prisindeks (konsumprisindeksen) for alle husholdningstyper ved omregning til reallønn. Konsumprisindeksen økte med 1,2 prosent fra 2010 til 2011 og med 0,8 prosent fra 2011 til 2012.

Beregninger basert på så enkle forutsetninger som her må brukes med forsiktighet. Beregningsutvalget mener likevel av flere grunner at denne type beregninger kan ha interesse:

* Resultatene indikerer i hvilken retning endringer i sentrale skatteregler isolert sett trekker.
* Siden det bare forhandles om lønn, kan beregninger der en kun endrer lønnsinntekten være av særlig interesse.

Den nominelle lønnsinntekten etter skatt beregnes ved å trekke inntektsskatter og avgifter til folketrygden fra lønnsinntekten. For barnefamilier tas det også hensyn til barnetrygden. Lønnsinntekt etter skatt beregnet på denne måten gir uttrykk for hva lønnstakeren har til disposisjon av lønnsinntekten (og eventuelt barnetrygden) til betaling av gjeldsrenter og til kjøp av varer og tjenester etter at samlede skatter er betalt. Reallønn etter skatt beregnes ved å deflatere den nominelle lønnsinntekten etter skatt med endringen i konsumprisindeksen. Endringen i reallønn etter skatt blir da den prosentvise forskjellen mellom årets og fjorårets reallønn etter skatt.

Beregnet vekst i reallønn etter skatt for utvalgte husholdningstyper. Vekst i prosent

|  | 2011 | | 2012 | |
| --- | --- | --- | --- | --- |
| Lønnsinntekt i 2011 | Nominell lønnsvekst | Vekst i reallønn etter skatt | Nominell lønnsvekst | Vekst i reallønn etter skatt |
| 300 000 kroner |  |  |  |  |
| Enslig lønnstaker uten barn1 | 4,2 | 2,8 | 4,0 | 3,2 |
| Ektepar med én inntekt og 2 barn mellom 3 og 16 år/Enslig lønnstaker med 1 barn2,3 | 4,2 | 2,4 | 4,0 | 2,8 |
| *550 000 kron*er |  |  |  |  |
| Enslig lønnstaker uten barn1 | 4,2 | 2,8 | 4,0 | 3,2 |
| Ektepar med én inntekt og 2 barn mellom 3 og 16 år/Enslig lønnstaker med 1 barn2,3 | 4,2 | 2,5 | 4,0 | 3,0 |
| Ektepar med 2 barn mellom 3 og 16 år, hvor den ene ektefellen tjener 350 000 kroner og den andre 200 000 kroner4 | 4,2 | 2,6 | 4,0 | 3,2 |
| 750 000 kroner |  |  |  |  |
| Enslig lønnstaker uten barn1 | 4,2 | 2,8 | 4,0 | 3,2 |
| Ektepar med én inntekt og 2 barn mellom 3 og 16 år/Enslig lønnstaker med 1 barn2,3 | 4,2 | 2,6 | 4,0 | 3,0 |
| Ektepar med 2 barn mellom 3 og 16 år, hvor den ene ektefellen tjener 500 000 kroner og den andre 250 000 kroner4 | 4,2 | 2,6 | 4,0 | 3,0 |

1. Enslige lønnstakere uten barn blir liknet i klasse 1.
2. Ektepar med én inntekt og enslige med forsørgeransvar blir liknet i klasse 2.
3. Enslige forsørgere får barnetrygd for ett barn mer enn de forsørger.
4. Ektefellene i denne husholdningstypen blir liknet særskilt i klasse 1.

Kilde: Beregningsutvalget.

### Endringer i skatteregler for lønnstakere fra 2012 til 2013

Lønnsbeskatningen blir langt på vei videreført på 2012-nivå i 2013, dvs. innslagspunktene for toppskatt, minstefradraget og personfradraget er oppjustert i tråd med anslått lønnsvekst på 4 prosent fra 2012 til 2013. Prosentsatsen i minstefradraget blir imidlertid økt fra 38 til 40 prosent i 2013. Fradraget for fagforeningskontingent blir økt med mer enn prisveksten, fra 3 750 kroner til 3 850 kroner. Enkelte beløpsgrenser holdes nominelt uendret. Det gjelder blant annet det særskilte fradraget i lønnsinntekt, nedre grense for å betale trygdeavgift, fradraget for reiser mellom hjem og arbeid (både kilometersatsene og nedre grense), det særskilte fradraget i Finnmark og Nord-Troms mv. Også barnetrygden holdes nominelt uendret fra 2012 til 2013. For enslige forsørgere blir skatteklasse 2 avviklet i 2013, men det innføres et nytt særfradrag som skal gi tilsvarende skattefordel for enslige forsørgere som har utvidet barnetrygd. Skattefri kilometergodtgjørelse ved yrkeskjøring med privatbil økes fra 3,90 til 4,05 kroner per km for reiser inntil 10 000 km, og fra 3,25 til 3,40 kroner per km for reiser utover dette.

I formuesskatten økes ligningsverdiene av sekundærbolig og næringseiendom fra 40 pst. til 50 pst. av anslått markedsverdi, og bunnfradraget økes fra 750 000 kroner til 870 000 kroner (fra 1,5 mill. kroner til 1,74 mill. kroner for ektepar).

## Utviklingen i pensjonsytelser fra folketrygden

Pensjonsytelsene fra folketrygden er uførepensjon, etterlattepensjon og alderspensjon. Hovedkomponentene i uføre- og etterlattepensjon er grunnpensjon, særtillegg og tilleggspensjon. Alderspensjonen til personer som tok ut pensjon før 2011 består av de samme komponentene. For alle som har tatt ut alderspensjon etter 1. januar 2011 er særtillegget erstattet med et pensjonstillegg. Fra 2016 vil den nye alderspensjonen bestående av inntektspensjon og garantipensjon bli faset gradvis inn for personer født fra og med 1954.

### Utviklingen i pensjonsytelser fra folketrygden fra 2010

Minstepensjonen for uførepensjonister og etterlattepensjonister består av grunnpensjon og særtillegg. Grunnpensjonen utgjør 1 G for enslige og 0,85 G for gifte/samboende. Særtillegg gis til pensjonister som ikke har opptjent tilleggspensjon, eller som har tilleggspensjon lavere enn særtillegget. Særtilleggets ordinære sats er 1 G. Dersom ektefellen har tilleggspensjon, kan særtillegget bli redusert og ligger mellom 0,74 og 1 G. Satsene utgjør en fast andel av grunnbeløpet, som årlig reguleres med lønnsveksten. Fra og med trygdeoppgjøret 2012 blir lønnsveksten fastsatt ut fra forventet lønnsvekst i inneværende år og eventuelle avvik mellom forventet og faktisk lønnsvekst for de to foregående kalenderårene.

Som en følge av nye reguleringsregler for alderspensjon fra 2011 er satsene for minste pensjonsnivå for alderspensjonister ikke lenger koblet til grunnbeløpet, men fastsatt i forskrift med et kronebeløp. Alderspensjon under utbetaling blir regulert med lønnsveksten og deretter fratrukket 0,75 prosent, mens satsene for minstenivåene blir regulert med lønnsveksten justert for endringer i forventet levealder ved 67 år. Satsene for minste pensjonsnivå for alderspensjon utgjør p.t. 129 294 kroner for lav sats (gift med alderspensjonist med høy tilleggspensjon), 150 425 kroner for ordinær sats (gift med minstepensjonist) og 162 615 kroner for høy sats (enslig). Ulik regulering gjør at minsteytelsen til hhv. uføre/etterlattepensjonister og alderspensjonister ikke lenger utgjør samme beløp. Reguleringen skjer med virkning fra 1. mai hvert år.

Tabell 5.6 viser beregnet vekst i utbetalt pensjon og realvekst i minstepensjon for enslige og ektepar de siste tre årene. Fra 2011 er det tatt utgangspunkt i minste pensjonsnivå for alderspensjonister. For 2012 sett under ett økte minste pensjonsnivå til 160 956 kroner for enslige og 297 781 kroner for minstepensjonistektepar.

Utviklingen i minstepensjonene (minste pensjonsnivå for alderspensjon fra 2011). Prosentvis endring fra året før

|  |  | 2010 | | 2011 | | | 2012 | | |
| --- | --- | --- | --- | --- | --- | --- | --- | --- | --- |
|  | Minste pensjonsnivå i 2012, kr | Vekst i utbetaltpensjon | Real-vekst i pensjon | | Vekst i utbetaltpensjon | Realvekst i pensjon | Vekst i utbetaltpensjon | | Real-vekst i pensjon | |
| Enslig | 160 956 | 5,4 | 2,8 | | 4,6 | 3,3 | 3,5 | 2,7 | | |
| Ektepar, begge har minstepensjon | 297 781 | 5,5 | 2,9 | | 4,6 | 3,4 | 3,5 | 2,7 | | |

Kilder: Arbeids- og velferdsetaten og Beregningsutvalget.

Pensjonistenes inntektsforhold bestemmes også av tilleggspensjon (inntektspensjon i ny alderspensjon) fra folketrygden, andre pensjonsordninger og andre inntekts- og formuesforhold. I dagens alderspensjon har alle rett til særtillegg (nå pensjonstillegg) som avkortes mot opptjent tilleggspensjon, slik at personer med forholdsvis lav tilleggspensjon ofte blir minstepensjonister. Dermed får disse pensjonistene liten eller ingen uttelling av opptjente pensjonsrettigheter.

Utviklingen i grunnbeløpet i folketrygden, minstepensjonene for enslige og ektepar og i pensjonene til enslige som er født uføre eller blir uføre i ung alder, i perioden 1.5.1993 til 30.4. 2013 framgår av tabell 4.2 i vedlegg 4.

Tabell 5.7 viser den reelle veksten i overføringer fra 2001 til 2010 for pensjonistene som samlet gruppe. Det har vært en reell vekst i overføringene fra 2001 til 2010 på 35,7 prosent. Overføringer utgjør 89,2 prosent av pensjonistenes samlede inntekt i 2010. Overføringenes andel av samlet inntekt har ikke endret seg vesentlig siden 2001.

Utvikling i overføringer1 for pensjonister fra 2001 til 2010 målt som andel av samlet inntekt før skatt og i prosentvise årlige og samlede vekstrater (overføringene justert til 2010-kroner). Prosent

|  | Andel av samlet inntekt før skatt | Årlig vekst i overføringer | Samlet vekst i overføringer fra 2001 |
| --- | --- | --- | --- |
| 2001 | 86,4 |  |  |
| 2002 | 86,1 | 5,2 | 5,2 |
| 2003 | 87,1 | 2,7 | 8,0 |
| 2004 | 88,6 | 5,5 | 14,0 |
| 2005 | 85,7 | 2,7 | 17,0 |
| 2006 | 88,9 | 2,1 | 19,6 |
| 2007 | 86,4 | 5,5 | 26,2 |
| 2008 | 86,8 | 2,5 | 29,4 |
| 2009 | 89,8 | 3,2 | 33,4 |
| 2010 | 89,2 | 1,7 | 35,7 |

1. Inkluderer både offentlig og privat tjenestepensjon.

Kilder: Statistisk sentralbyrå og Beregningsutvalget.

### Endringer i skattereglene for pensjonister fra 2010 til 2013

Fram til 2011 har uførepensjonister og alderspensjonister med pensjon fra folketrygden hatt rett på særfradrag for alder og uførhet mv. Trygdeavgiften har også vært lavere for pensjonsinntekt enn for lønnsinntekt. I tillegg har en særskilt skattereduksjonsregel sikret at pensjonister uten særlig formue eller inntekter utover minstepensjonsnivå ikke betaler skatt. Denne fordelen avkortes gradvis med økende inntekt.

For å tilpasse pensjonsskattereglene til pensjonsreformen ble det innført nye skatteregler for AFP- og alderspensjonister fra 2011. Disse skattyterne fikk et nytt skattefradrag i pensjonsinntekt til erstatning for skattebegrensningsregelen. I 2013 utgjør det nye skattefradraget maksimalt 30 300 kroner, og vil sikre at minstepensjonen forblir skattefri. I motsetning til i skattebegrensningsregelen nedtrappes skattefradraget kun mot pensjon. Første innslagspunkt for nedrapping er ved pensjonsinntekt lik 170 750 kroner. Skattefradraget nedtrappes med en sats på 15,3 prosent av pensjonsinntekt over dette nivået opp til 259 800 kroner. For inntekt over dette nivået nedtrappes skattefradraget med en sats på 6,0 prosent. Skattefradraget fastsettes uavhengig av ektefellens inntekt. Særfradraget for alder er også fjernet, og trygdeavgiften på pensjon er økt til 4,7 prosent. Mange pensjonister med lave og midlere inntekter har lavere marginalskatt og sterkere insentiver til å arbeide enn med skattebegrensningsregelen. Finansdepartementet anslo i forbindelse med statsbudsjettet for 2011 at om lag 60 prosent av AFP- og alderspensjonistene fikk en skattelettelse med de nye skattereglene, om lag 10 prosent fikk uendret skatt, mens om lag 30 prosent fikk en skatteskjerpelse. Fordelingsvirkningene er nærmere omtalt i Prop. 1 LS (2010-2011) Skatter og avgifter 2011.

Skattereglene for pensjonister innebærer at en enslig pensjonist i 2013 vil begynne å betale skatt når pensjonsinntekten overstiger om lag 170 750 kroner. Tilsvarende vil et pensjonistektepar med lik pensjon begynne å betale skatt på en samlet inntekt over om lag 341 500 kroner. I disse beregningene er det lagt til grunn at pensjonistene kun har pensjonsinntekt og standardfradrag.

Uførepensjonister som får uførepensjonen beregnet etter dagens regler i folketrygdeloven, samt mottakere av behovsprøvde pensjonsytelser fra folketrygden, skattlegges fremdeles etter skattebegrensningsregelen. Skattebegrensningsregelen ble imidlertid justert noe i 2011. Regelen er nå individbasert, slik at kun den enkelte skattyters inntekt og formue inngår i beregningen. Særfradraget for uførhet er lik 32 000 kroner, mens trygdeavgiften er 4,7 prosent.

Stortinget vedtok høsten 2012 nye skatteregler for ny uføretrygd fra folketrygden og uføreytelser fra andre ordninger, herunder tjenestepensjonsordninger. Uføreytelser skal skattlegges som lønnsinntekt fra det tidspunktet ny uføretrygd innføres, dvs. fra 2015. Det innebærer at skattebegrensningsregelen og særfradraget for uførhet avvikles. Uføreytelsene vil ilegges trygdeavgift på 7,8 pst. og gi rett til høyere minstefradrag.

Kapittel 6

# Den samlede inntektsutviklingen

* Disponibel realinntekt for Norge økte med 5,5 prosent i 2012. Det var produksjonsvekst i Fastlands-Norge, forbedret rente og stønadsbalanse og positiv prisutvikling på petroleumsprodukter som bidro mest til veksten.
* Lønnskostnadsandelen – lønnskostnader i prosent av faktorinntekt – viste nedgang i industrien i 2012, og var på om lag samme nivå som i 2008. I markedsrettet virksomhet Fastlands-Norge var lønnskostnadsandelen tilnærmet uendret fra året før.

## Disponibel inntekt for Norge

Foreløpige nasjonalregnskapstall viser at disponibel inntekt for Norge økte med knapt 8 prosent fra 2011 til 2012. Disponibel inntekt for Norge anslås til 2565 milliarder kroner, som svarte til  511 000 kroner per innbygger.

Inntektsutviklingen for Norge. Milliarder kroner (løpende priser)1


|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  | 2003 | 2004 | 2005 | 2006 | 2007 | 2008 | 2009 | 2010 | 2011\* | | 2012\* | |
| Bruttonasjonalprodukt | | |  | 1592,2 | 1752,8 | 1958,9 | 2180,8 | 2306,4 | 2559,9 | 2382,3 | 2544,3 | 2750,0 | 2915,4 | |
| - Kapitalslit | |  |  | 221,7 | 230,8 | 245,2 | 265,3 | 293,2 | 325,1 | 350,2 | 363,6 | 380,8 | 399,9 | |
| = Nettonasjonalprodukt | | |  | 1370,5 | 1522,0 | 1713,7 | 1915,5 | 2013,2 | 2234,8 | 2032,2 | 2180,7 | 2369,2 | 2515,5 | |
| + Formuesinntekt mv., netto | | | | 9,9 | 3,4 | 21,8 | 1,6 | -7,3 | -11,8 | 13,5 | 30,0 | 38,0 | 82,9 | |
| =Nasjonalinntekt | |  |  | 1380,4 | 1525,4 | 1735,5 | 1917,1 | 2005,9 | 2223,0 | 2045,6 | 2210,7 | 2407,1 | 2598,3 | |
| + Stønader mv., netto | | | | -20,6 | -17,6 | -17,2 | -19,1 | -20,5 | -21,6 | -27,6 | -30,4 | -28,8 | -33,6 | |
| = Disponibel inntekt for Norge | | |  | 1359,8 | 1507,8 | 1718,3 | 1898,0 | 1985,4 | 2201,4 | 2018,0 | 2180,2 | 2378,4 | 2564,7 | |

*\* Foreløpige tall*

1. Uoverensstemmelser i tabellen skyldes avrunding.

Kilde: Statistisk sentralbyrå

I 2012 økte disponibel realinntekt for Norge med 5,5 prosent, mot en vekst på 6 prosent året før. De positive bidragene kom fra økt produksjonsaktivitet på fastlandet, bedring i bytteforholdet overfor utlandet som følge av økt pris på råolje og naturgass, samt forbedret rente- og stønadsbalanse, jf tabell 6.2. I 2012 bidro produksjonvekst utenom petroleumsvirksomheten med over halvparten av veksten i disponibel realinntekt. Bedring i bytteforholdet bidro med 0,6 prosentpoeng til økningen i disponibel realinntekt, og det var prisutviklingen på petroleumsprodukter som dro opp veksten. Bidraget fra bytteforholdsgevinsten var klart lavere enn i 2011. Utviklingen i internasjonale finans- og valutamarkeder er viktig for de samlede formuesinntektene for Norge, blant annet gjennom plasseringen av midlene til Statens pensjonsfond - utland. Endringen i rente- og stønadsbalansen trakk disponibel realinntekt opp med 1,6 prosentpoeng i 2012, mot 0,4 prosentpoeng i 2011. Bidraget fra produksjonen i petroleumsvirksomheten var 0,2 prosentpoeng.



Disponibel realinntekt for Norge. Prosentvis vekst fra året før

\* Foreløpige tall

Kilde: Statistisk sentralbyrå


Vekst i disponibel realinntekt for Norge1. Prosent

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  |  |  | Gj.snitt |  |  |  |  |  |  |  |  |  |  |
|  |  |  | 2003-2012 | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* |
| Disponibel realinntekt for Norge: | | | 3,6 | 1,0 | 8,6 | 10,7 | 7,2 | 0,7 | 5,8 | -10,8 | 3,4 | 6,0 | 5,5 |
|  |  |  |  |  |  |  |  |  |  |  |  |  |  |
| Vekstbidrag fra2: | |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |
| Produksjonsvekst | |  |  |  |  |  |  |  |  |  |  |  |  |
| i oljevirksomhet3: | |  | -0,7 | 0,2 | 0,4 | -1,0 | -1,5 | -1,3 | -0,8 | -0,7 | -1,4 | -1,0 | 0,2 |
|  |  |  |  |  |  |  |  |  |  |  |  |  |  |
| Produksjonsvekst | |  |  |  |  |  |  |  |  |  |  |  |  |
| ellers3: |  |  | 2,0 | 0,6 | 4,0 | 3,6 | 3,7 | 3,8 | 0,2 | -2,0 | 1,5 | 2,2 | 3,1 |
|  |  |  |  |  |  |  |  |  |  |  |  |  |  |
| Endring i |  |  |  |  |  |  |  |  |  |  |  |  |  |
| bytteforholdet: | |  | 2,1 | 0,0 | 4,4 | 7,4 | 5,9 | -1,2 | 6,7 | -9,1 | 2,6 | 4,5 | 0,6 |
| Herav prisutviklingen på råolje og naturgass | | | 1,8 | -0,1 | 3,8 | 6,4 | 4,7 | -1,3 | 6,0 | -8,1 | 2,0 | 4,7 | 1,0 |
| Endring i rente- og | |  |  |  |  |  |  |  |  |  |  |  |  |
| stønadsbalansen: | |  | 0,3 | 0,2 | -0,2 | 0,7 | -0,8 | -0,5 | -0,2 | 0,9 | 0,7 | 0,4 | 1,6 |

*\* Foreløpige tall.*

1. Inntektstallene er deflatert med nasjonalregnskapets prisindeks for netto innenlandsk sluttanvendelse, dvs. innenlandske sluttleveringer inklusive lagerendring, men eksklusive kapitalslit.
2. Uoverensstemmelser i tabellen skyldes avrunding.
3. Produksjonsvekst målt ved nettoproduktet regnet i faste priser.

Kilde: Statistisk sentralbyrå



Bytteforholdet overfor utlandet. 2002=1001

\* Foreløpige tall

1. Kurvene i figuren er beregnet ved å ta forholdet mellom eksport og import i løpende priser og 2002-priser

Kilde: Statistisk sentralbyrå

Den gjennomsnittlige disponible realinntekstveksten de siste ti årene har vært 3,6 prosent. Det sterkeste gjennomsnittlige bidraget har vært fra bedring i bytteforholdet overfor utlandet som først og fremst skyldes prisutviklingen på råolje og naturgass, tett fulgt av produksjonsaktiviteten i Fastlands-Norge. Også prisutviklingen på andre varer og tjenester har bidratt positivt til bytteforholdsgevinsten. Fra 2003 til 2012 har dette gjennomsnittlig bidratt med 0,3 prosentpoeng til veksten i disponibel realinntekt. Produksjonsutviklingen i petroleumsvirksomheten har derimot bidratt negativt fra 2005 til 2011. I 10-årsperioden fra 2002 til 2012 har disponibel realinntekt økt med 43 prosent.

## Faktorinntekt og funksjonell inntektsfordeling

Faktorinntekten gir uttrykk for den inntekten som tilfaller produksjonsfaktorene arbeidskraft og kapital. Faktorinntekten for økonomien som helhet økte med 6,4 prosent i 2012, mot 9,2 prosent året før ifølge foreløpige nasjonalregnskapstall. De samlede lønnskostnadene i Norge økte med 6,5 prosent i 2011 og 6,9 prosent i 2012.

Faktorinntektsutviklingen. Vekst fra året før i prosent

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* |
| Nettonasjonalprodukt | 4,3 | 11,1 | 12,6 | 11,8 | 5,1 | 11,0 | -9,1 | 7,3 | 8,6 | 6,2 |
| Faktorinntekt | 5,0 | 11,3 | 13,2 | 11,6 | 4,4 | 13,0 | -10,0 | 7,3 | 9,2 | 6,4 |
| - Lønnskostnader | 2,8 | 4,9 | 6,2 | 9,2 | 11,0 | 10,0 | 2,9 | 2,8 | 6,5 | 6,9 |
| = Driftsresultat | 8,6 | 21,3 | 22,6 | 14,3 | -2,9 | 16,7 | -25,4 | 14,7 | 13,2 | 5,7 |
| - Driftsresultat i olje- og gassutvinning inkl.. tjenester og rørtransport | 5,3 | 31,4 | 36,1 | 20,3 | -9,6 | 32,1 | -38,1 | 11,6 | 28,3 | 7,3 |
| Driftsresultat i øvrige næringer | 11,2 | 13,5 | 10,5 | 7,8 | 5,2 | 0,4 | -7,9 | 17,5 | -0,2 | 3,7 |

\* Foreløpige tall

Kilde: Statistisk sentralbyrå

Driftsresultat for noen hovedgrupper av næringer. Milliarder kroner

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* |
| Alle næringer | 471,6 | 571,9 | 701,2 | 801,8 | 778,1 | 907,8 | 676,9 | 776,2 | 878,5 | 928,2 |
| Offentlig forvaltning | 2,8 | 1,4 | 1,1 | 0,6 | 0,8 | 0,2 | 0,2 | -0,1 | -0,2 | -0,2 |
| Ideelle organisasjoner, boligtjenester, eget bruk | 48,2 | 45,0 | 46,7 | 51,7 | 52,4 | 52,1 | 49,8 | 53,8 | 54,0 | 52,9 |
| Markedsrettet virksomhet1 | 420,6 | 525,6 | 653,4 | 749,5 | 724,9 | 855,5 | 626,8 | 722,5 | 824,7 | 875,5 |
| Olje- og gassutvinning inkl. tjenester og rørtransport | 205,6 | 270,2 | 367,6 | 442,3 | 400,0 | 528,1 | 327,2 | 365,2 | 468,5 | 502,9 |
| Markedsrettet virksomhet ellers1 | 215,0 | 255,4 | 285,8 | 307,2 | 325,0 | 327,4 | 299,7 | 357,3 | 356,2 | 372,5 |
| Markedsrettet virksomhet Fastlands-Norge1 | 212,8 | 252,1 | 280,4 | 303,0 | 320,5 | 323,7 | 302,7 | 358,7 | 368,9 | 385,4 |
| Industri | 27,3 | 32,4 | 35,3 | 43,0 | 42,3 | 39,4 | 19,8 | 30,8 | 37,1 | 41,0 |
| Verksted- og skipsbyggingsindustri mv. | 7,9 | 8,1 | 9,5 | 12,8 | 13,6 | 15,5 | 15,2 | 16,4 | 18,9 | 24,4 |
| Råvarebasert industri | 7,4 | 10,0 | 11,4 | 14,7 | 16,6 | 16,4 | 0,7 | 5,9 | 9,5 | 6,4 |
| Øvrige industrinæringer | 11,9 | 14,4 | 14,4 | 15,5 | 12,1 | 7,4 | 3,9 | 8,6 | 8,7 | 10,2 |

\* Foreløpige tall.

1. Markedsrettet virksomhet omfatter produksjonsenheter som henter mer enn 50 prosent av sine inntekter fra salg i markedet

Kilde: Statistisk sentralbyrå


Driftsresultatet påvirkes av den generelle konjunktursituasjonen i norsk og internasjonal økonomi, og kan derfor vise betydelige svingninger fra år til år. Prisene på en del norske eksportprodukter er spesielt konjunkturfølsomme, noe som fører til store fluktuasjoner i driftsresultatet for enkelte næringsgrupper. Bevegelsene i olje- og gasspriser er av særlig betydning ettersom overskuddene i petroleumsvirksomheten utgjør en betydelig del av samlet driftsresultat i Norge.

Driftsresultatet *for økonomien som helhet* økte med nærmere 6 prosent i 2012, mot i overkant av 13 prosent i 2011. Forløpet i denne størrelsen er sterkt påvirket av utviklingen i petroleumsvirksomheten. Driftsresultatet i petroleumsutvinning og rørtransport gikk opp med i overkant av 28 prosent fra 2010 til 2011, og opp med drøyt 7 prosent fra 2011 til 2012. I 2012 var petroleumsvirksomhetens andel av det samlede driftsresultatet i overkant av 54 prosent i følge foreløpige tall, om lag som i 2011. Driftsresultatet i de øvrige næringene var tilnærmet uendret fra 2010 til 2011, og økte med i underkant av 4 prosent fra 2011 til 2012.

Driftsresultatet i markedsrettet virksomhet i Fastlands-Norge gikk ifølge de foreløpige tallene opp med nærmere 17 milliarder, eller 4,5 prosent, fra 2011 til 2012, mot vel 10 milliarder fra 2010 til 2011.

*Industriens driftsresultat* var på 41 milliarder kroner i 2012, opp fra 37 milliarder kroner i 2011. Industriens andel av det samlede driftsresultatet i markedsrettet virksomhet i Fastlands-Norge utgjorde om lag 11 prosent i 2012 og drøye 10 prosent i 2011.

For å belyse hovedtrekk ved utviklingen i den funksjonelle inntektsfordelingen vises det til tall for driftsresultat i tabell 6.4, lønnskostnader i vedleggstabell 4.9 og til figur 6.3. Det understrekes at tallene for årene 2011 og 2012 er foreløpige. På grunn av innarbeiding av reviderte gasspriser for 2009 og høyere lønnskostnader i tjenesteyting i tilknytning til olje- og gassvirksomhet i 2008 og 2009, som følge av ny informasjon, er tallene for disse årene noe reviderte.



Lønnskostnader i prosent av faktorinntekt i noen områder

\* *Foreløpige tall.*

Kilde: Statistisk sentralbyrå

De foreløpige tallene for lønnskostnadene i 2012 viser at de samlede lønnskostnadene var på nærmere 1308 milliarder kroner, en økning på 6,9 prosent fra 2011. I *markedsrettet virksomhet* var lønnskostnadene om lag 878 milliarder kroner, opp drøye 57 milliarder kroner fra året før. Forskjellen mellom totale lønnskostnader og lønnskostnader i markedsrettet virksomhet utgjøres av lønnskostnadene i offentlig forvaltning og ideelle organisasjoner.

Figur 6.3 viser utviklingen i lønnskostnader som andel av faktorinntekten for noen næringsgrupper innenfor markedsrettet virksomhet. Tjenestenæringer som har et stort innslag av selvstendig næringsdrivende samt finansiell tjenesteyting er ikke inkludert som egne aggregater, men inngår i totalen for markedsrettet virksomhet Fastlands-Norge.

Lønnskostnadsandelen i *industrien* falt gradvis fram til 2006, da den var på 73 prosent. Deretter økte andelen til 86 prosent i 2009. Etter 2009 har den sunket igjen og er foreløpig beregnet til 77 prosent i 2012. Bak denne utviklingen ligger et fall i lønnskostnadsandelen for råvarebasert industri fra 2009 til 2011, mens andelen for verksted- og skipsverftindustri har vært avtagende siden 2008 og bærer ikke preg av siste konjunkturnedgang. Øvrig industri har også hatt fallende lønnskostnadsandel for perioden 2008 til 2012.

For næringer i *faglig, vitenskapelig, teknisk og forretningsmessig tjenesteyting* har lønnskostnadsandel samlet sett variert mellom 75 og 80 prosent i perioden 2003-2010, men falt ned mot 70 prosent både i 2011 og 2012. Lønnskostnadsandelen innenfor *informasjon og kommunikasjon* nådde en foreløpig topp i 2008 og 2009 på i overkant av 80 prosent, før den avtok i 2010. I 2012 var andelen kommet opp i 82 prosent. Av gruppene vist i figur 6.5 var lønnskostnadsandelen lavest for *bygg og anlegg*. Fra en topp på 77 prosent i 2003 var andelen nede i rundt 65 prosent i 2012, ned fra 68 prosent i 2011.

Boks 6.1 Inntektsbegreper i nasjonalregnskapet

Bruttonasjonalproduktet gir uttrykk for den samlede verdiskapingen i landet, utført av innenlandske produsenter i markedsrettet og ikke-markedsrettet virksomhet. Etter fradrag for kapitalslit, som er den beregnede verdireduksjonen av produksjonskapitalen i landet som følge av slitasje og elde, framkommer nettonasjonalproduktet.

Uten økonomisk samkvem med andre land ville nettonasjonalprodukt også vært landets disponible inntekt. Som deltaker i det internasjonale økonomiske samkvem, vil imidlertid Norge ha finansinntekter av fordringer på utlandet og utlendinger ha tilsvarende inntekter på fordringer på oss, og vi kan motta og gi inntektsoverføringer. Nasjonalinntekten er den samlede inntekt som tilfaller nordmenn, og framkommer ved å legge netto renter, aksjeutbytte og andre inntekter fra utlandet til nettonasjonalproduktet. Ved i tillegg å legge netto stønader og andre løpende overføringer fra utlandet til nasjonalinntekten, får en fram disponibel inntekt for Norge. Ved å deflatere disponibel inntekt for Norge med nasjonalregnskapets prisindeks for netto innenlandsk sluttanvendelse, kommer en fram til begrepet disponibel realinntekt for Norge.

Bytteforholdet overfor utlandet er en betegnelse på forholdet mellom gjennomsnittlig eksportpris og gjennomsnittlig importpris. Hvis prisene på norsk eksport over en periode stiger mindre enn prisene på de produkter Norge importerer, betyr dette at landet kan importere mindre for hver enhet eksportvare enn tidligere. En slik forverring i bytteforholdet trekker isolert sett disponibel realinntekt ned.

*Faktorinntekten* gir uttrykk for den inntekt som tilfaller produksjonsfaktorene arbeidskraft og kapital. *Faktorinntekt for Norge*, eller for en enkelt næring, er således lik summen av lønnskostnader og driftsresultat. Faktorinntekt for Norge er videre lik nettonasjonalprodukt fratrukket netto produksjonsskatter. *Lønnskostnadene* omfatter kontant- og naturallønn utbetalt til arbeidstakerne og arbeidsgivers trygde- og pensjonspremier. *Driftsresultatet* utgjør det beregnede overskuddet og kan tolkes som godtgjøring til produksjonsfaktorene kapital og eiernes egen arbeidsinnsats. Som følge av at tall for driftsresultat beregnes som restposter, må en regne med til dels store feilmarginer i disse anslagene.



# 1 Lønnsoppgjør i 2012

I 2012 var det etter vanlig mønster hovedoppgjør for de fleste tariffområder. Både i LO-NHO-området, LO-Virke-området, YS-NHO-området og YS-Virke-området ble oppgjørene gjennomført ved forbundsvise forhandlinger. I hovedoppgjørene i staten og kommunene er det alltid sentrale forhandlinger. I Spekter-området foregår forhandlingene på to nivåer, først sentralt mellom Spekter og hovedorganisasjonene og deretter mellom de enkelte virksomheter og lokale arbeidstakerorganisasjoner.

I dette vedlegget gis en oversikt over avtalte lønnstillegg i en del store forhandlingsområder. I kapittel 1 er det gitt anslag på samlet lønnsutvikling fra 2011 til 2012 i disse områdene. For oversikt over lønnsoppgjørene i 2011 vises det til vedlegg 1 i NOU 2012:11.

## Vedtak foran lønnsoppgjørene i 2012

*Representantskapet i LO* behandlet kravene foran hovedoppgjøret 21. februar. I vedtaket het det bl.a.:

”Økonomisk styring gjennom frontfagsmodellen er viktig for å sikre sysselsetting og langsiktig økonomisk bærekraft. Det er et problem om en økende del av arbeidstakerne unngår denne styringen. Næringer utsatt for internasjonal konkurranse må bestemme rammene for lønnsutviklingen. Men for å være bærekraftig må den også bidra til en rimelig fordeling. Det er etablert som prinsipp at alle grupper inngår i beregningene for lønnsveksten i de aktuelle næringer. Det skal gi rammer for hele arbeidslivet, men ikke være til hinder for at det kan gis kompensasjon til grupper som systematisk over tid er blitt hengende etter i lønnsutviklingen.

Over tid må fordelingsutfordringen løses innenfor den parallellitet som historisk har preget lønnsutviklingen mellom hoveddelene av arbeidsmarkedet. Det krever at forbundene i de enkelte avtaleområder må ta ansvar for en rettferdig fordeling av de rammer som gis. Det må gjøres grep på flere plan for utjevning mellom høylønte og lavlønte og mellom kvinner og menn der det er urettferdige forskjeller.

[ …….]  
  
Det ble reist følgende krav:

* Sikring av kjøpekraften for alle.
* En kombinasjon av egne sentrale tillegg, bedring av minstelønnssatser og garantiordninger som fremmer likelønn og motvirker lavlønn.
* Strukturelle tiltak for likelønn, herunder tiltak som fremmer grunnbemanning, heltid og kompetanseheving, seriøsitet og lønnsevne i utsatte bransjer.
* Prioritering av kvinnedominerte grupper innenfor sentralt avtalte rammer i offentlig sektor.
* Prioritering av likelønn i relevante bransjer i privat sektor.

I arbeidet for en samfunnsmessig fornuftig lønnsdannelse er det avgjørende at alle grupper omfattes. I vanskeligere tider er det særlig viktig å unngå at enkeltgrupper kommer svært godt ut, mens andre bærer ekstra byrder som følge av en svekket jobbsituasjon.

Det er viktig å unngå at toppledersjiktet i virksomhetene igjen forsyner seg grådig av den økonomi alle ansatte bidrar til. Det er uakseptabelt at finansbransjen som viktige samfunnsinstitusjoner skal ha høyere lønnsvekst enn andre og utbetale store utbytter.”

Representantskapet besluttet å gjennomføre forhandlingene forbundsvist og ga sekretariatet fullmakt til å utforme de endelige kravene, herunder justeringsklausul for annet avtaleår.

*NHOs representantskap* vedtok 14. februar forhandlingsfullmakten for oppgjøret i 2012. I vedtaket heter det bl.a.:

”Norsk næringsliv vil i 2012 være preget av usikkerheten i internasjonal økonomi som følge av den uløste europeiske statsgjeldskrisen. Innstramminger i offentlige budsjetter i flere land, stor arbeidsledighet og svake vekstutsikter, vil føre til svakere etterspørsel etter norske eksportvarer. På det norske hjemmemarkedet vil høye kostnader og sterk krone gjøre at konkurransen fra importvarer vil være tiltakende.

Oljevirksomheten sørger for fortsatt stor aktivitet i deler av næringslivet, men i skyggen av oljeklyngen er situasjonen blitt utfordrende. I følge Næringslivets Økonomibarometer regner en av fire eksportintensive bedrifter med å permittere ansatte i løpet av første kvartal 2012, mens bare en av ti bedrifter svarte det samme for fjerde kvartal 2011.

[--------]

Lønnskostnadsveksten for konkurranseutsatt næringsliv må sette den økonomiske rammen for den nasjonale lønnsutviklingen. Det innebærer at andre bransjer og sektorer må tilpasse lønnsveksten innenfor den rammen som fastsettes i frontfagsoppgjøret.

I en svakere markedssituasjon, spesielt i eurosonen, er det fare for ytterligere forverring for norske bedrifters konkurranseevne i 2012. OECDs anslag for veksten i lønnskostnadene var 2,5 prosent for 2011. Det er mye som tilsier at anslaget for 2012 vil ligge lavere.

Med dette som utgangspunkt må lønnsveksten i 2012 bli svært moderat”.

Unio vedtok 13. mars 2012 en inntektspolitisk uttalelse foran hovedoppgjøret i 2012 der det ble lagt følgende føringer for oppgjøret:

* ”Unio vil motsette seg forsøk på å bruke den økonomiske situasjonen i Europa som brekkstang for dårligere lønns- og arbeidsvilkår i Norge.
* Unio vil arbeide for en kunnskapsbasert og omstillingsdyktig offentlig sektor som i samspill med privat sektor styrker norsk konkurranseevne.
* Unio vil styrke velferd og verdiskaping gjennom et godt partsforhold og et lønnsnivå som underbygger kompetanse og kvalitet.
* Unio vil arbeide for at arbeidsmiljø og arbeidstidsordninger ivaretar arbeidstakernes helse og velferd.
* Unio vil arbeide for at arbeidslivet skal organiseres med rett til hele og faste stillinger.
* Unio krever høyere lønnsmessig verdsetting av utdanning, kunnskap og ansvar. Det må kompenseres for ulempe, belastning og risiko.
* Unio legger til grunn en utvidet frontfagsmodell basert på lønnsutviklingen for industriarbeidere og funksjonærer.
* Unio vil kreve at lønnsgapet mellom utdanningsgruppene i offentlig sektor og tilsvarende grupper i privat sektor reduseres.
* Unio krever at når det forhandles om rammer og fordeling tas det også hensyn til sektorens kompetanse, profil, likestilling og tidligere etterslep/ lønnsnivå.
* Unio vil videreføre arbeidet for å oppnå likelønn og fjerne verdsettingsdiskrimineringen av kvinnedominerte utdanningsgrupper. Virkemidlene må tilpasses de ulike sektorene/ tariffområdene.
* Unio vil forsterke arbeidet mot sosial dumping.
* Unio krever at det generelle tillegget innen de respektive tariffområder sikrer at alle medlemmer minst opprettholder reallønna”.

*I Yrkesorganisasjonenes Sentralforbunds* (YS) inntektspolitiske dokument for 2012-2014 heter det bl.a.:

* ”YS anser at det er rom for reallønnsøkning i 2012. Norsk økonomi går fremdeles godt, men krisen i internasjonal økonomi gjør situasjonen usikker.
* Frontfagsmodellen har lenge hatt bred tilslutning i norsk fagbevegelse. Modellen tilsier at konkurranseutsatt næringsliv, representert ved industrien, skal forhandle først og danne normen for alle andre lønnsoppgjør i både privat og offentlig sektor.
* Frontfaget må være representativt for konkurranseutsatt sektor, funksjonærlønninger må hensyntas. Offentlig sektors lønnsforhandlinger må ta hensyn til lønnsveksten i hele konkurranseutsatt sektor.
* Toppledere i alle sektorer må vise samme ansvarlighet som lønnstakere generelt i samfunnet.
* Arbeidet med sikte på likelønn kreves videreført i alle tariffområder og på alle samfunnsområder som har betydning for likelønnsarbeidet. Det gjelder bl.a. i rekrutteringssammenheng, i sammensetningen av styrer og råd og ikke minst i virksomhetenes personalpolitikk”.

Vedtakene i representantskapsmøtene i LO og YS foran hovedoppgjøret 2012 gjaldt også for offentlig sektor.

*Akademikerne* la til grunn:

* ”Inntektspolitikken skal være et fleksibelt virkemiddel som kan styrke konkurranseutsatt sektor og omstillingsevnen i norsk økonomi. I tillegg skal inntektspolitikken legge til rette for at den enkeltes kunnskap, kompetanse og ansvar lønnes på en riktig måte.
* Akademikerne vil arbeide for en inntektspolitikk som sikrer nødvendig fleksibilitet og omstilling. I tillegg skal politikken bidra til at verdiskapingen blir høy og arbeidskraften utnyttes godt. Samtidig må politikken ivareta det offentliges evne til å rekruttere nødvendig arbeidskraft.
* Akademikerne mener det inntektspolitiske samarbeidet skal bidra til at partene gjennom lønnsoppgjørene etablerer lønns- og forhandlingssystemer tilpasset en samfunnsutvikling som setter store krav til omstillinger og kompetanseoppbygging under skiftende rammebetingelser. Det inntektspolitiske samarbeidet må ikke munne ut i avtalemessige forpliktelser. Dette vil ikke være forenlig med en lang tradisjon om avtalefrihet og vil vanskeliggjøre nødvendige lokale tilpasninger”.

*Hovedstyret i KS* vedtok 19. april 2012 følgende hovedretningslinjer foran hovedtariffrevisjonen per 1. mai 2012:

* ”Hovedtariffoppgjøret 2012 gjennomføres innenfor en økonomisk ramme som tar hensyn til kommuneøkonomien, situasjonen i konkurranseutsatt næringsliv og kommunesektorens utfordringer.
* Oppgjøret må ta hensyn til kommunenes konkurranseevne i arbeidsmarkedet og tiltak som avtales må baseres på at arbeidskraftutfordringene varierer fra en kommune til en annen, fra fylke til fylke, mellom ulike yrkesgrupper og over tid.
* Den økonomiske rammen i tariffoppgjøret disponeres slik at den ivaretar balansen mellom sentrale tiltak og tilstrekkelig avsetning til lokale forhandlinger. Oppgjøret skal stimulere til kvalitet, innovasjon og innsats og gi positive bidrag for å gjøre kommunesektoren til attraktive arbeidsplasser. Hensynet til likelønn og medlemmenes behov for å drive en aktiv lokal lønns- og arbeidsgiverpolitikk skal ivaretas.
* For arbeidstakere som skal følge forhandlingsbestemmelsene i Hovedtariffavtalens kapittel 5 og for ledere som skal følge forhandlingsbestemmelsene i kapittel 3.4, gjennomføres lønnsforhandlingene i sin helhet lokalt.
* Sentral generell særavtale (SFS 1701) for konkurranseutsatte bedrifter reforhandles og sluttføres parallelt med hovedtarifforhandlingene. Det tas utgangspunkt i den økonomiske rammen som tariffoppgjøret for øvrig. Det skal arbeides for at det på sikt etableres egen hovedtariffavtale for bedriftsmedlemmene med åpning for alternative pensjonsordninger”.

*Sentralstyret Virke* vedtok tariffpoliske retningslinjer for tariffperioden 7. mars 2012. Retningslinjene er styrende for forhandlingsutvalgets fullmakt og innholder overordnede prinsipper så vel som konkrete standpunkter. Det tariffpolitiske dokumentet for 2012 og 2013 la rammene for Virkes materielle forhandlingsposisjon i hovedoppgjøret for 2012 og mellomoppgjøret for 2013. Virke legger følgende til grunn i sin tariffpolitikk:

* ”Virke støtter det inntektspolitiske samarbeidet og ser behovet for at nivået på lønnsveksten i ulike sektorer og områder koordineres. Virke vil arbeide for en mer forpliktende koordinering på arbeidsgiversiden.
* Profilen på - og fordelingen mellom de ulike elementene i - lønnsdannelsen må bygge på de utfordringer den enkelte bransje/virksomhet står ovenfor. Sosiale reformer bør ikke implementeres gjennom forhandlinger om overenskomsters innhold. Sosiale reformer bør implementeres lovveien.
* Kostnader som følge av materielle endinger i overenskomster, skal beregnes inn i rammen for et oppgjør.
* Virke mener at lokal fastsettelse av lønn er ønskelig forutsetning for at partene lokalt også skal kunne samhandle godt om andre spørsmål. Lønnsveksten og fordelingen av lønnsmidler må tilpasses virksomhetenes økonomiske og konkurransemessige og driftsmessige forutsetninger. Virke mener at lokale oppgjør gir de beste forutsetningene for å kunne ivareta partenes interesser. Det bør gjennomføres lokale lønnsforhandlinger og – vurderinger.
* Størrelsen på de lokale tilleggene bør fastsettes med utgangspunkt i virksomhetenes økonomi, produktivitet, konkurranseevne fremtidsutsikter og den aktuelle arbeidskraftsituasjonen. Fastsettelsen av lokale tillegg bør videre ta hensyn til hvilke tillegg som er gitt sentralt. Prinsippet om lokale forhandlinger forutsetter at den sentrale rammen, herunder avsetningen til forventet lønnsglidning, er på et slikt nivå at det er rom for lokale tillegg”.

## Oppgjørene i privat sektor



### LO-NHO-området

Forhandlingene for frontfaget startet opp 16. mars mellom Fellesforbundet og Norsk Industri. Frontfaget omfattet Verkstedsoverenskomsten, Nexansoverenskomsten (kabelmontører), Teknologi- og dataoverenskomsten og Tekooverenskomsten. Det ble brudd i forhandlingene 28. mars og oppgjøret gikk til mekling. Den 15. april ble det satt fram et meklingsforslag som partene anbefalte. Meklingsforslaget er senere vedtatt i uravstemning.

Hovedpunkter i det vedtatte meklingsforslaget var:

* Alle får et generelt tillegg fra 1. april på kr 1,25 per time.
* Heving av minstelønnssatser og satsene for natt-, skift- og ulempetillegg. Tekooverenskomsten har fått en ekstra heving av minstelønnssatser.
* Enighet om ordinær lønn i permisjonstiden for ansatte som innvilges omsorgspermisjon i samsvar med aml § 12-3 (”pappapermisjon” i to uker).
* Likebehandlingsprinsippet for innleide arbeidstakere fra vikarbyråer.
* Likelønnsvurdering ved lokale forhandlinger.

Det ble også enighet om at Verkstedsoverenskomsten, Tekooverenskomsten, Nexansoverenskomsten og Teknologi- og dataoverenskomsten skulle slås sammen til en overenskomst med navnet *Industrioverenskomsten*.

I tillegg ble ordningen med korte velferdspermisjoner utvidet. Videre skulle partene arbeide for forbedringer i allmenngjøringsordningen for å styrke den organiserte delen av arbeidslivet.

De påfølgende forhandlings- og meklingsresultatene i industrien fulgte i stor grad hovedmønsteret fra frontfaget.

*I hotell- og restaurantoppgjøret* mellom Fellesforbundet og NHO Reiseliv ble det 19. april satt fram et meklingsforslag til avtale for Riksavtalen som partene anbefalte. Det er senere vedtatt i uravstemning. Hovedpunkter var:

* Et generelt tillegg fra 1. april på kr 1,25 per time.
* Heving av minstelønnssatser fra 1. april. Mest for ansatte med fagbrev og lang ansiennitet.
* Enighet om ordinær lønn i permisjonstiden for ansatte som innvilges omsorgspermisjon i samsvar med aml § 12-3 (”pappapermisjon” i to uker).
* Likebehandlingsprinsippet for innleide arbeidstakere fra vikarbyråer.

I tillegg ble det etter garantiordningen for Riksavtalen gitt et garantitillegg på kr 1,15 per time fra 1. april. Som i frontfaget ble ordningen med korte velferdspermisjoner utvidet.

Videre ble partene enige om at kvinner og menn etter Riksavtalen under ellers like forhold skulle vurderes likt så vel fortjenestemessig som faglig. Dersom partene, etter gjennomgangen iht. ovenstående, konstaterer at det foreligger forskjellsbehandling på grunn av kjønn, skulle forskjellsbehandlingen rettes opp.

I meklingen mellom Fellesforbundet og Byggenæringens Landsforening om *Fellesoverenskomsten for byggfag* ble det 17. april satt fram et meklingsforslag som partene anbefalte. Det er senere vedtatt i uravstemning. Hovedpunkter var:

* Alle fikk et generelt tillegg fra 1. april på kr 1,25 - per time.
* Minstelønnssatsene både for faglærte og ufaglærte ble økt med 6,3 prosent. Akkordsatsene ble økt med 3,6 prosent.
* Enighet om ordinær lønn i permisjonstiden for ansatte som innvilges omsorgspermisjon i samsvar med aml § 12-3 (”pappapermisjon” i to uker).
* Likebehandlingsprinsippet for innleide arbeidstakere fra vikarbyråer.

Det ble enighet om samme utvidelse av ordningen med korte velferdspermisjoner som i frontfaget. Også her var det enighet om å arbeide for en mer partsstyrt allmenngjøringsordning.

I meklingen mellom Norsk Arbeidsmandsforbund og NHO Service om *overenskomsten for renholdsbedrifter* ble det 16. april satt fram et meklingsforslag som partene anbefalte. Det ble senere vedtatt i uravstemning. Overenskomsten har normallønnssatser. Hovedpunkter var:

* Et generelt tillegg 1. mai på kr 1,25 per time.
* Et ytterligere tillegg 1. mai på kr 3,05 per time.
* Fagarbeider- og nattillegget ble økt fra 1. mai.
* Garantitillegg fra 1. mai på kr 0,89 per time.

Som i frontfaget ble det også enighet om ordinær lønn i permisjonstiden for ansatte som innvilges omsorgspermisjon i samsvar med aml § 12-3 (”pappapermisjon” i to uker), og om likebehandlingsprinsippet for innleide arbeidstakere fra vikarbyråer. Videre ble det enighet om samme utvidelse av ordningen med korte velferdspermisjoner som i frontfaget.

Mellom Norsk Transportarbeiderforbund (LO) og NHO Transport for *transportoverenskomsten og bussbransjeavtalen kom partene i mekling fram til en forhandlingsløsning* med følgende tillegg:

* Et generelt tillegg fra 1. april på kr 1,25 per time.
* For rutebuss ble det gitt et ytterligere tillegg på kr 2 per time fra 1. desember 2012.
* Økning av ansiennitetstillegg og et nytt trinn på ansiennitetsstigen fra 1. april for rutebussjåfører.
* Det ble gitt et tillegg på kr 3 per time fra 1. april 2013 som kom i tillegg til resultatet i mellomoppgjøret.

Som i frontfaget ble det enighet om ordinær lønn i permisjonstiden for ansatte som innvilges omsorgspermisjon i samsvar med aml § 12-3 (”pappapermisjon” i to uker), likebehandlingsprinsippet for innleide arbeidstakere fra vikarbyråer og utvidelse av ordningen med korte velferdspermisjoner.

I februar 2007 ble NHO Transport og Norsk Transportarbeiderforbund enige om en ny bussbransjeavtale. I bussbransjeavtalen skal lønnsnivået heves til et nivå mer på linje med gjennomsnittlig industriarbeiderlønn. En andel av lønnen skulle kobles til dokumentert kompetanseheving. Bussbransjeavtalen ble gjort gjeldende for ansatte som omfattes av nye kontrakter med oppstart fra og med 1.1.2008 og senest innen 1.4.2012. Dette gjaldt både anbudskontrakter og reforhandlede kontrakter. I hovedoppgjøret i 2012 ble det skissert en framtidig kompetanseutviklingsmodell, og gitt mandat til et partsammensatt utvalg for kompetanseutvikling og fagopplæring.

Som i 2010 ble det også i 2012 gjennomført felles forhandlinger, meklinger og avstemming i bussbransjeforhandlingene. Derfor ble det inngått tilsvarende avtaler mellom Yrkestrafikkforbundet (YS) og NHO Transport og mellom YS Spekter og Spekter samt LO Stat og Spekter for overenskomstområdet Nettbuss og Borg Buss som mellom Norsk Transportarbeiderforbund og NHO Transport, jf. punkt 1.2.2.

### Oppgjørene i privat sektor utenom LO-NHO-området

I meklingen mellom Yrkestrafikkforbundet (YS) og NHO Transport ble det på *transportoverenskomsten og bussbransjeavtalen* enighet om følgende tillegg:

* Et generelt tillegg fra 1. april på kr 1,25 per time.
* For rutebuss ble det gitt et ytterligere tillegg på kr 2 per time fra 1. desember 2012.
* Økning av ansiennitetstillegg og et nytt trinn på ansiennitetsstigen fra 1. april for rutebussjåfører.
* Det ble gitt et tillegg på kr 3 per time fra 1. april 2013 som kom i tillegg til resultatet i mellomoppgjøret.

Som i frontfaget ble det enighet om ordinær lønn i permisjonstiden for ansatte som innvilges omsorgspermisjon i samsvar med aml § 12-3 (”pappapermisjon” i to uker), likebehandlingsprinsippet for innleide arbeidstakere fra vikarbyråer og utvidelse av ordningen med korte velferdspermisjoner.

I februar 2007 ble NHO Transport og Yrkestrafikkforbundet enige om en ny *bussbransjeavtale*. I bussbransjeavtalen skal lønnsnivået heves til et nivå mer på linje med gjennomsnittlig industriarbeiderlønn. En andel av lønnen skulle kobles til dokumentert kompetanseheving. Bussbransjeavtalen ble gjort gjeldende for ansatte som omfattes av nye kontrakter med oppstart fra og med 1.1.2008 og senest innen 1.4.2012. Dette gjaldt både anbudskontrakter og reforhandlede kontrakter. I hovedoppgjøret i 2012 ble det skissert en framtidig kompetanseutviklingsmodell, og gitt mandat til et partsammensatt utvalg for kompetanseutvikling og fagopplæring.

I *varehandelen* ble det i forhandlinger mellom Handel og Kontor (HK) og Hovedorganisasjonen Virke enighet om følgende tillegg på Landsoverenskomsten og tilhørende bransjeavtaler:

* Et generelt tillegg fra 1. april på kr 3,- per time.
* Et ytterligere tillegg fra 1. april på kr 3,- per time på minstelønnssatsene i de laveste minstelønnstrinnene (trinn 1-4). Minstelønnssatsen for trinn 5 ble gitt et ytterligere tillegg på kr 5 per time.

Dessuten ble tilleggene for kvelds-, helg- og nattarbeid økt. Garantiordningen på Landsoverenskomsten mellom HK og Virke resulterte i at trinn 6 fikk et tillegg fra 1. februar 2012 på kr 3,76 per time.

Videre ble det enighet om likebehandlingsprinsippet for innleide arbeidstakere fra vikarbyråer og om utvidelse av ordningen med korte velferdspermisjoner. To ukers lønnet pappapermisjon fortsatte som før, men ble nå en egen ordning og tas ikke lengre av kvoten for korte velferdspermisjoner. Disse endringene ble også gjort gjeldene for grossistoverenskomsten mellom Norsk Transportarbeiderforbund (LO) og Virke.

HK og Samfo (kooperasjonen) kom fram til et forhandlingsresultat for Landsoverenskomsten som ga samme tillegg som i HK-Virke-området. Tillegget etter garantiordningen fra 1. februar var også det samme.

I oppgjøret for *grossistbedriftene* mellom Norsk Transportarbeiderforbund (LO) og Hovedorganisasjonen Virke ble det enighet om et generelt tillegg på kr 3,- per time fra 1. april. Minstelønnssatsen ble hevet med til sammen kr 10,90 per time. Denne økningen inkluderer det generelle tillegget og tillegget etter garantiordningen fra 1. februar 2012.

For grossistbedriftene ble det mellom Yrkestrafikkforbundet (YS) og Parat (YS) og Virke enighet en avtale som ga samme tillegg som i avtalen mellom Norsk Transportarbeiderforbund og Virke.

I Virke-området ble det også enighet mellom Virke og Parat om reiselivsavtalen, og mellom Virke og Parat/Negotia (YS) om funksjonæravtalen.

I Virke/HUK[[18]](#footnote-18)-området ble forhandlingene, unntatt en overenskomst, avsluttet 13. juni med enighet mellom Virke og arbeidstakerorganisasjoner for private virksomheter innen helse, utdanning, kultur og frivillig sektor. Området omfatter syv landsomfattende overenskomster med til sammen 33 arbeidstakerorganisasjoner for 800 virksomheter med ca 30. 000 arbeidstakere. Det økonomiske resultatet gitt som generelle tillegg, ny minstelønn og lokale forhandlinger for de ulike overenskomstene hadde en økonomisk ramme på om lag 4 prosent. I tillegg til økonomi avtalte partene diverse utvalg som skal arbeide med ulike spørsmål i avtaleperioden.

For ansatte i *forretnings- og sparebanker og forsikringsvirksomhet* kom Finansforbundet og Finansnæringens Arbeidsgiverforening[[19]](#footnote-19) og LO/ HK og Norsk Post- og Kommunikasjonsforbund og Finansnæringens Arbeidsgiverforening til enighet i forhandlinger. Forhandlingsresultatene ble senere vedtatt. Med virkning fra 1. mai 2012 ble det på lønnsregulativet gitt et generelt tillegg på 1,85 prosent eller minimum kr 6 500 per år.

## Oppgjørene i offentlig sektor

I det *statlige tariffområdet* startet forhandlingene 12. april. Den 26. april ble det brudd i forhandlingene mellom staten v/Fornyings-, administrasjons- og kirkedepartementet og LO Stat, YS Stat, Unio Stat og Akademikerne. Oppgjørene gikk så til mekling. Den 24. mai brøt LO Stat, YS Stat og Unio Stat meklingen, og iverksatte streik. Akademikerne fortsatte meklingen. Etter ca. 1 uke ble de streikende partene enige om frivilling mekling, som deretter ble gjennomført parallelt med Akademikernes fortsatte mekling. Den 2. juni la Riksmekler fram et forslag til løsning som LO Stat og YS Stat anbefalte, mens Akademikerne aksepterte forslaget. Fornyings-, administrasjons- og kirkedepartementet aksepterte også forslaget. LO Stat og YS Stat vedtok senere meklingsforslaget. Unio avviste forslaget og fortsatte streiken. Forslaget hadde følgende økonomiske hovedpunkter:

* Med virkning fra 1. mai 2012 ble det på hovedlønnstabellen gitt et tillegg på kr 12 000 per år opp til og med lønnstrinn (ltr) 55. Fra ltr 56 til ltr 98 ble det gitt et tillegg på 2,7 prosent. I tillegg ble lønnsregulativet utvidet med tre lønnstinn, fra lønnstrinn 99 til lønnstrinn 101.
* Sentrale endringer på lønnsrammer og lønnsspenn innenfor en økonomisk ramme på 0,42 prosent med virkning fra 1. juli 2012.
* Det ble avsatt 1 prosent av lønnsmassen til lokale forhandlinger med virkning fra 1. september 2012. I tillegg kom midler som ble ledige ved lønnsendringer ved skifte av arbeidstakere (resirkulerte midler) på 0,1 prosentpoeng. Det het at likelønn skulle prioriteres.
* Lørdags- og søndagstillegget ble økt med kr 3 per time.

Partene ble enige om å ha en gjennomgang av lønnsutviklingen i 2012 for de statsansatte sammenlignet med lønnsutviklingen for arbeidere og funksjonærer i industrien i NHO-bedrifter når rapporten ”Grunnlaget for inntektsoppgjørene 2013” fra TBU foreligger. Gjennomgangen skal inngå i grunnlagsmaterialet for mellomoppgjøret i 2013, og reflekteres i de tillegg som gis fra 1. mai 2013.

Videre ble det enighet om at statlige virksomheter i avtaler om innleie av arbeidskraft skal sikre at de innleide, så lenge innleieforholdet varer, minst følger lønns- og arbeidsvilkårene i virksomheten i samsvar med tjenestemannslovens § 3B og hovedtariffavtalen/særavtaler i staten, med unntak av pensjonsrettigheter.

Den 7. juni ble det etter frivillig mekling enighet mellom Unio og staten v/Fornyings-, administrasjons- og kirkedepartementet om at oppgjøret for medlemmer av Unio i staten får sin endelige avgjørelse ved frivillig nemndbehandling, hvor Rikslønnsnemnda er tvisteløsningsorgan. I kjennelsen av 29. august 2012 fra Rikslønnsnemnda fikk Unio’s medlemmer i staten det samme økonomiske oppgjøret som de andre hovedsammenslutningene i staten. Det generelle tillegget ble imidlertid gitt med virkning fra 8. juni, dagen streiken ble avsluttet, mot 1. mai for andre ansatte i staten.

I det *kommunale tariffområdet* startet forhandlingene i KS-området 29. mars. Den 27. april ble det brudd i forhandlingene mellom KS og LO Kommune, Unio Kommune, YS Kommune og Akademikerne. Oppgjørene gikk så til mekling. Den 24. mai konstaterte mekleren at partene stod så langt fra hverandre at det ikke var grunnlag for å legge fram et forslag. LO, YS og Unio iverksatte etter dette streik. Akademikerne iverksatte ikke konflikt. Frivilling mekling ble innledet 5. juni. Samme dag ble det satt fram et meklingsforslag som partene anbefalte og streiken ble avsluttet. Forslaget hadde følgende økonomiske hovedpunkter:

* De generelle tilleggene ble gitt fra 6. juni 2012, dagen streiken ble avsluttet.
* Generelt tillegg på 2,7 prosent eller minst kr 12 000 per år. Tillegget ble gitt til alle ansatte på hovedtariffavtalens kapittel 4.
* Minstelønnssatsene i kapittel 4 ble hevet med mer enn det generelle tillegget.
* Minstelønnsnivået ved 20 års ansiennitet på kr 338 300 fra 6. juni 2012 skal i framtiden reguleres med den prosentvise endringen per 1. mai i folketrygdens grunnbeløp basert på foregående års G-regulering.
* Lørdags- og søndagstillegget (minstesatser) ble økt med kr 15 per time.
* Det ble avsatt 1,2 prosent til lokale forhandlinger med virkning fra 1. august 2012 i henhold til hovedtariffavtalens kapittel 4, pkt. 4.A.1.

Partene ble enige om å ha en gjennomgang av lønnsutviklingen i 2012 for arbeidstakerne i KS-området sammenlignet med lønnsutviklingen for arbeidere og funksjonærer i industrien i NHO-bedrifter når rapporten ”Grunnlaget for inntektsoppgjørene 2013” fra TBU foreligger. Gjennomgangen skal inngå i grunnlagsmaterialet for mellomoppgjøret i 2013, og reflekteres i de tillegg som gis fra 1. mai 2013.

Om innleie heter det at kommunen/fylkeskommunen/virksomheten i avtaler om innleie av arbeidskraft skal sikre at de innleide, så lenge innleieforholdet varer, minst følger lønns- og arbeidsvilkårene i virksomheten i samsvar med arbeidsmiljøloven § 14-12a og hovedtariffavtalen kapittel 1 §§4-15, kapittel 3.4, 3.6 og 3.7, kapittel 4 med vedlegg 1, 4B og 4C, kapittel 5 pkt. 5.0 og 5.1 og kapittel 6 samt særavtaler i KS- tariffområde.

Tabell 1.1 Minstelønnssatser og andel kvinner i ulike stillingsgrupper med hovedsakelig sentral lønnsdannelse i KS-området. Ingen ansiennitet (0 år) og maksimal ansiennitet (10 år eller 16 år).

|  | Ansiennitet 0 år | | | | | | Ansiennitet 10 år | | | |
| --- | --- | --- | --- | --- | --- | --- | --- | --- | --- | --- |
| Stillingsgrupper | 1. mai 2011 | 6. juni 2012 | Endring | | Andel2 kvinner, prosent | | 1. mai 2011 | 6. juni  2012 | Endring | Andel2 kvinner, prosent |
| Stillinger uten særskilt krav om utdanning1 | 246 800 | 262 100 | 15 300 | | 68 | | 313 000 | 328 300 | 15 300 | 80 |
| Fagarbeiderstillinger/ tilsvarende fagarbeiderstillinger | 286 200 | 302 700 | 16 500 | | 72 | | 342 300 | 358 800 | 16 500 | 83 |
| Stillinger med krav om høyskoleutdanning | 328 800 | 350 900 | 22 100 | | 88 | | 381 500 | 402 000 | 20 500 | 90 |
| Stillinger med krav om høyskoleutdanning med ytterligere spesialutdanning | 347 400 | 369 500 | 22 100 | | 84 | | 405 000 | 430 000 | 25 000 | 92 |
| Stillinger med krav om mastergrad | 372 000 | 400 000 | 28 000 | | 91 | | 447 600 | 472 700 | 25 100 | 82 |
|  |  |  |  | |  | |  |  |  |  |
|  | Ansiennitet 0 år | | | | | | Ansiennitet 16 år | | | |
|  | 1. mai 2011 | 6. juni  2012 | | Endring | | Andel2 kvinner, prosent | 1. mai 2011 | 6. juni  2012 | Endring | Andel2 kvinner, prosent |
| Lærer | 335 300 | 355 100 | | 19 800 | | 68 | 421 200 | 435 200 | 14 000 | 69 |
| Adjunkt | 368 400 | 395 900 | | 27 500 | | 74 | 446 600 | 463 200 | 16 600 | 70 |
| Adjunkt (med tilleggsutdanning) | 384 900 | 413 900 | | 29 000 | | 68 | 470 000 | 493 800 | 23 800 | 66 |
| Lektor | 402 700 | 433 500 | | 30 800 | | 73 | 503 600 | 531 000 | 27 400 | 49 |
| Lektor (med tilleggsutdanning) | 416 800 | 448 400 | | 31 600 | | 62 | 527 000 | 555 100 | 28 100 | 68 |

1. Per 6. juni 2012 skal arbeidstakere med minimum 20 års lønnsansiennitet ikke ha lavere grunnlønn   
   enn kr 338 300 i 100 prosent stilling. Kvinner utgjør 82 prosent av arbeidstakerne.
2. Per 1. desember 2011.

I *Oslo kommune*gikk også oppgjøret til mekling**.** Den 30. mai ble Oslo kommune, Fagforbundet i LO og Akademikerne enige om et meklingsforslag med følgende hovedpunkter:

* Et generelt tillegg fra 1. mai på 2,78 prosent eller minimum kr 10 750 per år.
* Det ble avsatt 1,4 prosent av lønnsmassen til lokale forhandlinger med virkning fra 1. juli. I tillegg kom resirkulerte lønnsmidler på 0,1 prosentpoeng.
* Lokal lønndannelse for en del stillinger.

I forslaget het det også at dersom rammen i staten skulle bli høyere enn i Oslo, blir differansen lagt til potten til lokale forhandlinger i Oslo. LO-forbundene Fellesorganisasjonen, Musikernes fellesorganisasjon og Skolenes Landsforbund avviste forslaget og tok ut medlemmer i streik.

For YS kommune og Unio kommune konstaterte mekleren at det ikke var grunnlag for å legge fram et forslag som kunne forventes å bli anbefalt av begge parter. Disse to organisasjonene tok etter dette ut medlemmer i streik.

Den 5. juni ble partene enige om frivillig mekling. Den 6. juni ble det satt fram et meklingsforslag som partene anbefalte og streiken ble avsluttet.

Også i Oslo kommune ble partene enige om å ha en gjennomgang av lønnsutviklingen i 2012 for arbeidstakerne i kommunen sammenlignet med lønnsutviklingen for arbeidere og funksjonærer i industrien i NHO-bedrifter, og at resultatet av gjennomgangen skal inngå i grunnlagsmaterialet for mellomoppgjøret i 2013, og reflekteres i de tillegg som gis fra 1. mai 2013.

Det ble gjort endringer i fellesbestemmelsene som sikrer rett til to ukers omsorgspermisjon med lønn ved fødsel og adopsjon. Tidligere ble den ene uken med lønn gitt innenfor rammen for velferdspermisjon etter personalreglementet.

Om innleie het det at Oslo kommune i god tid før mellomoppgjøret i 2013 vil innkalle forhandlingssammenslutningene til møte for å drøfte utviklingen når det gjelder innleie av arbeidstakere fra virksomhet som har som formål å drive utleie (bemanningsforetak).

## Oppgjørene i Spekter-området

Forhandlingsordningen er hjemlet i fem hovedavtaler som er inngått mellom Spekter og hhv. hovedorganisasjonene LO, YS, Unio, Akademikerne og mellom Spekter og Sammenslutningen av akademikerorganisasjoner i Spekter, SAN.

I tråd med forhandlingsmodellen i Spekter forhandles det først på nasjonalt nivå (A-nivå) om overenskomstens generelle del mellom Spekter og den enkelte hovedorganisasjon. Denne delen er felles for alle virksomheter innenfor et overenskomstområde og forplikter arbeidsgiver og den aktuelle hovedorganisasjonens medlemmer. Deretter forhandles overenskomstens spesielle del (B-delen) mellom den enkelte virksomhet på den ene siden og på den andre siden hovedorganisasjonenes forbund eller forhandlingsgrupper. Det kan avtales avvikende ordninger.

På A-nivå ble det mellom Spekter og LO Stat og mellom Spekter og YS Spekter enighet om et generelt tillegg fra 1. april 2012 på kr 2 438 per år.

Det ble ført forhandlinger i de enkelte virksomheter (B-nivå) om ytterligere lønnstillegg. I disse forhandlingene ble det gitt noe varierende tillegg.

For akademikergruppene i Spekter (ekskl. Legeforeningen) gis det ikke sentrale generelle tillegg. Lønnstilleggene for disse gruppene avtales lokalt.

I *helseforetakene* ble det den 12. juni enighet mellom Norsk Sykepleierforbund og Spekter- Helse i de sentrale forbundsvise forhandlingene (A 2). Den 13. juni ble det også enighet i forhandlingene mellom Utdanningsforbundet og Spekter-Helse, mellom Norsk Fysioterapeutforbund og Spekter-Helse og mellom Norsk Ergoterapeutforbund og Spekter- Helse. Forhandlingsforslagene ga følgende generelle tillegg fra 1. juni 2012:

* Sykepleiere, fysioterapeuter, ergoterapeuter og førskolelærere fikk 2,7 prosent eller minimum kr 12 000 per år.
* Spesialsykepleiere, jordmødre, sykepleieledere, pedagoger med spesialkompetanse, pedagogiske ledere, spesialfysioterapeuter, fysioterapeutledere, spesialergoterapeuter og ergoterapeutledere fikk 4,2 prosent.
* Spesialister i klinisk pedagogikk, spesialfysioterapeuter med spesialistgodkjenning og spesialergoterapeuter med spesialistgodkjenning fikk 4,7 prosent.

Minstelønnssatsene ble hevet fra 1. august 2012, jf. tabell 1.3. Videre blir lørdags- og søndagstillegget hevet fra 1. juli. For medlemmer av Unio som er omfattet av sentrale forbundsvise forhandlinger, ble det ikke gjennomført lokale forhandlinger i 2012. Øvrige forbund hadde lokale forhandlinger.

For LO- og YS-forbundene ble det avtalt tilsvarende generelle tillegg som med Unio for høyskolegruppene. For øvrige arbeidstakere ble det avtalt et generelt tillegg på 2,7 prosent eller minimum kr 12 000 per år. Tilleggene ble gitt fra 1. juni 2012.

Minstelønnssatsen for fagarbeidere ble økt med kr 21 000 for arbeidstakere med 10 års ansiennitet eller mer. For ufaglærte med 10 års ansiennitet ble minstelønnen økt med kr 21 000 og minstelønnen for ufaglærte med 20 års ansiennitet eller mer ble økt med kr 16 000. For høyskolegruppene ble det avtalt tilsvarende minstelønnsendringer som med Unio-forbund. Minstelønnsendringene ble gitt virkning fra 1. august 2012. Lørdags- og søndagstillegget ble hevet fra 1. januar 2013, og mellom LO-forbundene og Spekter-Helse slik at helgetillegget ble høyere for dem som arbeider mer enn hver tredje helg.

For LO- og YS-forbund med sentral overenskomstdel (A2) skulle det gjennomføres lokale forhandlinger. Den økonomiske rammen for de lokale forhandlingene skulle minimum være 0,6 prosent av forbundets lønnsmasse per 31. desember 2011. Tilleggene ble gitt med virkning fra 1. november 2012. Lokale kompetansetillegg gitt fra 1. januar 2012 skulle vurderes i forhold til rammen for de lokale forhandlingene.

I oppgjøret mellom Spekter-Helse og Den norske legeforening kom partene til enighet i de sentrale forbundsvise forhandlingene (A 2) for helseforetakene. I helseforetakene fikk turnusleger et tillegg på kr 16 000 per år og leger i spesialisering et tillegg fra kr 20 000 til kr 21 000. Tilleggene ble gitt med virkning fra 1. januar 2012. Det ble gjennomført lokale forhandlinger på B-nivå for medlemmer av Den norske legeforening. For øvrige forbund i Akademikerne ble det gjennomført lokale forhandlinger.

Tabell 1.2 Minstelønnssatser for stillingsgrupper i Spekter-området for LO- og YS-forbundene. Ingen ansiennitet (0 år) og maksimal ansiennitet (10 år)

|  | Ansiennitet 0 år | | | Ansiennitet 10 år | | |
| --- | --- | --- | --- | --- | --- | --- |
|  | 1. juni 2011 | 1. august 2012 | Endring | 1. juni 2011 | 1. august 2012 | Endring |
| Stillinger hvor det ikke kreves særskilt utdanning1 | 258 000 | 270 000 | 12 000 | 308 000 | 329 000 | 21 000 |
| Fagarbeiderstillinger*/* 3 års videregående utdanning m.m. | 293 000 | 305 000 | 12 000 | 338 000 | 359 000 | 21 000 |
| Stillinger med krav om høyskoleutdanning | 329 000 | 353 000 | 24 000 | 376 000 | 400 000 | 24 000 |
| Stillinger med krav om høyskoleutdanning med spesialutdanning | 352 000 | 377 000 | 25 000 | 411 000 | 436 000 | 25 000 |

Etter 20 års ansiennitet var mistelønnssatsen 1. juni 2011 kr 323 000. Fra 1. august 2012 er den økt til kr 339 000.

Tabell 1.3 Minstelønnssatser for stillingsgrupper i Spekter-området for Unios medlemsforbund. Ingen ansiennitet (0 år) og maksimal ansiennitet (10 år)

|  |  |  |  |  |  |  |
| --- | --- | --- | --- | --- | --- | --- |
|  | Ansiennitet 0 år | | | Ansiennitet 10 år | | |
|  | 1. mai 2011 | 1. august 2012 | Endring | 1. mai 2011 | 1. august 2012 | Endring |
| Grunnstillinger | 329 000 | 353 000 | 24 000 | 376 000 | 400 000 | 24 000 |
| Stillinger med spesialkompetanse | 352 000 | 377 000 | 25 000 | 411 000 | 436 000 | 25 000 |

## Konflikter i 2012-oppgjøret[[20]](#footnote-20)

I det *statlige tariffområdet* ble det 26. april brudd i forhandlingene mellom staten v/Fornyings-, administrasjons- og kirkedepartementet og LO Stat, YS Stat, Unio og Akademikerne. Oppgjørene gikk så til mekling. Den 24. mai brøt LO Stat, YS Stat og   
Unio Stat meklingen, og iverksatte streik. Akademikerne fortsatte meklingen. Etter ca. 1 uke ble de streikende parter enige om frivilling mekling, som deretter ble gjennomført parallelt med Akademikernes fortsatte mekling. Den 2. juni la Riksmekler fram et forslag til løsning som LO Stat og YS Stat anbefalte og Akademikerne aksepterte, mens Unio avviste forslaget og fortsatte streiken. LO Stat og YS Stat vedtok senere meklingsforslaget. Den 7. juni ble det etter frivillig mekling enighet mellom Unio og staten v/Fornyings-, administrasjons- og kirkedepartementet om at oppgjøret for medlemmer av Unio i staten får sin endelige avgjørelse ved frivillig nemndbehandling, hvor Rikslønnsnemnda er tvisteløsningsorgan.

I kjennelse av 29. august 2012 fra Rikslønnsnemnda fikk Unio’s medlemmer i staten det samme økonomiske oppgjøret som de andre hovedsammenslutningene i staten. Det generelle tillegget ble imidlertid gitt med virkning fra 8. juni, dagen streiken ble avsluttet, mot 1. mai for andre ansatte i staten.

I det *kommunale tariffområdet* ble det 27. april brudd i forhandlingene mellom KS og LO Kommune, Unio, YS Kommune og Akademikerne. Oppgjørene gikk så til mekling. Den 24. mai konstaterte mekleren at partene stod så langt fra hverandre at det ikke var grunnlag for å legge fram et forslag. LO, YS og Unio iverksatte etter dette streik. Akademikerne iverksatte ikke konflikt. Frivilling mekling ble innledet 5. juni. Samme dag ble det satt fram et meklingsforslag som partene anbefalte og streiken ble avsluttet. Meklingsforslaget ble vedtatt.

I *Oslo kommune*gikk også oppgjøret til mekling**.** Den 30. mai ble Oslo kommune, Fagforbundet i LO og Akademikerne enige om et anbefalt meklingsforslag. LO-forbundene Fellesorganisasjonen, Musikernes fellesorganisasjon og Skolenes Landsforbund avviste forslaget og tok ut medlemmer i streik. For YS kommune og Unio kommune konstaterte mekleren at det ikke var grunnlag for å legge fram et forslag som kunne forventes å bli anbefalt av begge parter. Disse to organisasjonene tok etter dette ut medlemmer i streik.

Den 5. juni ble det enighet om frivillig mekling. Den 6. juni ble det satt fram et meklingsforslag som partene anbefalte og streiken ble avsluttet. Meklingsforslaget ble vedtatt.

Meklingen mellom Norsk Arbeidsmandsforbund og NHO Service om *Vekteroverenskomsten* førte ikke til enighet. Streik ble iverksatt fra 1. juni. Regjeringen besluttet 8. juni å foreslå tvungen lønnsnemnd og streiken ble avsluttet. Den 7. desember 2012 avga Rikslønnsnemnda kjennelse i denne tvisten. I kjennelsen fikk de ansatte på vekteroverenskomsten mellom Norsk Arbeidsmandsforbund og NHO Service med noen små endringer de samme økonomiske tillegg som på vekteroverenskomsten mellom YS/Parat og NHO /NHO Service. Det generelle tillegget ble gjort gjeldende fra det tidspunktet arbeidet ble gjenopptatt etter streiken. Rikslønnsnemnda uttalte også at den ”slutter seg til ovennevnte uttalelse fra 2004[[21]](#footnote-21) og vil framholde at den gir uttrykk for den klare ”kjøreregel” i arbeidslivets forhandlingspraksis, nemlig at den største arbeidstakerorganisasjonen må være den som legger ”føringer” for de øvrige på samme tariffområde”.

Meklingen mellom SAFE (YS) på den ene siden og Norsk olje og gass[[22]](#footnote-22) om ny tariffavtale for en del ansatte i et brønnserviceselskap førte ikke fram. SAFE tok ut medlemmer i streik fra 9. juni. Etter ny kontakt mellom partene ble det 17. juni enighet om en ny bransjeavtale innen oljeserviceområdet med SAFE og Norsk olje og gass som parter.

Meklingen mellom Norsk olje og gass (NHO) og fagforbundene Industri Energi (LO) og SAFE (YS) om *sokkelavtalene[[23]](#footnote-23)* førte ikke til enighet. Heller ikke mellom Norsk olje og gass og Lederne førte mekling fram. Arbeidstakerorganisasjonene iverksatte streik fra 24. juni. Norsk olje og gass varslet 5. juli 2012 plassfratredelse for resten av arbeidstakerne på de aktuelle avtalene, og ville iverksette lockout med virkning fra 10. juli. Den 9. juli informerte arbeidsministeren partene om at Regjeringen ville gripe inn med tvungen lønnsnemnd for å hindre at den varslede lockouten ble iverksatt. På anmodning fra statsråden sa arbeidstakerne seg villig til å avblåse den pågående streiken, og arbeidsgiverne sa seg villig til ikke å iverksette den varslede lockouten. Den 10. august foreslå Regjeringen tvungen lønnsnemnd i arbeidstvistene mellom Industri Energi, SAFE og Lederne på den ene siden og Norsk olje og gass på den andre siden. Den 11. oktober avga Rikslønnsnemnda kjennelse i alle tre tvistene. Det generelle tillegget ble gjort gjeldende fra det tidspunkt arbeidet ble gjenopptatt etter streiken. Et hovedkrav var tariffesting av retten til å gå av med full pensjon ved fylte 62 år. Dette ble ikke tatt til følge av Rikslønnsnemnda.

*Pleie- og omsorgsoverenskomstene* består av avtaler mellom NHO Service og henholdsvis Fagforbundet og Norsk Sykepleierforbund. Meklingen mellom Fagforbundet og NHO Service om Pleie- og omsorgsoverenskomsten førte ikke fram og Fagforbundet iverksatte streik 22. august. Norsk Sykepleierforbund og NHO Service meklet videre på overtid, og begge parter godtok Riksmeklers skisse med forslag til løsning. Regjeringen besluttet 19. september å foreslå tvungen lønnsnemnd og streiken ble avsluttet. Den 7. desember 2012 avga Rikslønnsnemnda kjennelse i tvisten mellom NHO Service og Fagforbundet. I kjennelsen fikk de ansatte på Pleie- og omsorgsoverenskomsten mellom disse to organisasjonene de samme økonomiske tillegg som på overenskomsten mellom Norsk Sykepleierforbund og NHO Service. Det generelle tillegget ble gjort gjeldende fra det tidspunktet arbeidet ble gjenopptatt etter streiken. Et krav fra Fagforbundet var at alle ansatte i private, kommersielle sykehjem skulle ha de samme pensjonsbetingelsene som sykepleiere etter egen lov har i samme bedrift. Det vil si tilsvarende pensjonsbetingelser som i offentlige sykehjem. Dette ble ikke tatt til følge av Rikslønnsnemnda.

# Definisjoner av en del lønnsbegreper m.m.

I dette vedlegget defineres en del sentrale begreper som bl.a. brukes i kapitlet om lønnsutviklingen.

Årslønn, lønnsstatistikken

Beregningene av årslønnsnivå er basert på oppgaver over time- eller månedslønne eksklusive overtidstillegg, men inklusive andre typer tillegg. Beregningene inneholder de samme lønnskomponentene for alle grupper. Utvalget har utført beregningene av lønnsnivå både for heltidsansatte, dvs. for lønnstakere som har utført et fullt normalt årsverk, og per beregnet årsverk. Et fullt normalt årsverk svarer imidlertid ikke til det samme antall arbeidstimer for alle lønnstakergrupper. Begrepet «per beregnet årsverk» omfatter både heltids- og deltidsansatte der deltidsansatte er regnet om til heltidsekvivalenter.

En lønnstaker vil normalt ha en del fravær i løpet av året. Ved beregning av årslønn forutsettes det at det gis full lønn under ferie, sykefravær, permisjoner mm.

Grunnlaget for utvalgets beregning av årslønn er lønnsstatistikken. I lønnsstatistikken måles gjennomsnittlig lønn for lønnstakere som er i arbeid på tellingstidspunktet. Dette betyr at endringer i sykefraværet ikke vil påvirke årslønnsveksten slik den beregnes av utvalget.

I slutten av vedlegg 2 gis det en mer utdypende beskrivelse av grunnlag og metoder for årslønnsberegningene.

Påløpt årslønn, nasjonalregnskapet

Som en del av hovedrevisjonen 2011 startet SSB publisering av tall for vekst i påløpt årslønn etter næring. Nasjonalregnskapet har også tidligere publisert årslønnsvekst, men da var publiseringen begrenset til gjennomsnittet for alle lønnstakere sett under ett. Samtidig med lanseringen av vekst i påløpt årslønn etter næring utgår publisering av vekst i lønn per normalårsverk. Endringen i lønnsbegrep er først og fremst begrunnet med at årlige variasjoner i det folketrygdfinansierte sykefraværet påvirket forløpet i lønn per normalårsverk, og dermed vanskeliggjorde tolkningen av den underliggende lønnsveksten.

Påløpt årslønn i nasjonalregnskapet er definert som lønnen en lønnstaker normalt vil motta i løpet av kalenderåret dersom vedkommende jobber full tid, ikke har fravær og ikke har betalt overtid. Årslønnen omfatter fastlønn inklusive etterbetalinger, feriepengetillegg, bonus og uregelmessige tillegg knyttet til arbeidets art. Naturallønn, overtidslønn og sluttvederlag er ikke inkludert.

Populasjonen er alle lønnstakere i bedriftene som inngår i produksjonsavgrensningen for Norge, det vil si alle lønnstakere som bidrar til norsk verdiskaping. Populasjonen omfatter dermed også ansatte i norske bedrifter som ikke er registrert bosatte i Norge (utenlandsk arbeidskraft på korttidsopphold), ansatte på skip og båter i utenriks sjøfart og vernepliktige i forsvar.

Lønn per utførte timeverk

Lønn per utførte timeverk er definert som forholdet mellom de samlede lønnsutgifter ekskl. arbeidsgivers trygde- og pensjonspremier og antall utførte timeverk for lønnstakere. I utførte timeverk inngår overtidstimer, mens fravær på grunn av ferie, sykdom eller permisjon ikke inngår. Mer overtidsarbeid bidrar til å øke antall utførte timeverk, mens høyere fravær trekker utførte timeverk ned. Antall utførte timeverk er også påvirket av kalendermessige forhold (bevegelige helligdager og skuddår). Antall arbeidsdager kan variere med inntil 3 dager fra ett år til et annet.

Timelønnskostnader og årslønn

Timelønnskostnadene som omtales i kapittel 3.1 utgjør i hovedsak samlede lønnskostnader regnet per utførte timeverk. Lønnskostnadene inkluderer i prinsippet direkte lønnskostnader (alle lønnsutbetalinger inklusive overtidsgodtgjørelse og lønn under sykdom, fødselspermisjoner m.v. som betales av arbeidsgiver) og indirekte lønnskostnader (som arbeidsgiveravgift, faktiske og beregnede pensjonsutgifter betalt av arbeidsgiver). Antall utførte timeverk regnes eksklusive fravær, som for eksempel ferie, permisjon og sykefravær, men inklusive overtid.

Det følger av definisjonene ovenfor at bl.a. følgende forhold kan bidra til ulik utvikling i timelønnskostnader og årslønn:

* endringer i overtid
* endringer i sykefravær
* endringer i antall virkedager, f.eks. pga. endringer i bevegelige helligdager og skuddår
* endringer i arbeidsgiveravgift og pensjonspremier
* endret sats for feriepenger

I tillegg til faktorene som er nevnt i strekpunktene ovenfor, vil forskyvninger i sysselsettingen mellom ulike regioner med forskjellig arbeidsgiveravgift bidra til at de samlede timelønnskostnadene for en lønnstakergruppe utvikler seg forskjellig fra årslønnen. Forskyvning i alderssammensetningen og endringer i antall som mottar pensjonsytelser fra bedriftene, vil også bidra til at timelønnskostnadene utvikler seg forskjellig fra årslønnen.

Tabell 2.1 gir en illustrasjon på hvordan ulike faktorer har bidratt til avvik mellom påløpt årslønn og lønnskostnader per utførte timeverk i Norge.

I 2010 var veksten i timelønnskostnadene for alle grupper 1,1 prosentpoeng lavere enn veksten i påløpt årslønn. Dette kan tilskrives lavere sykefravær, flere virkedager i 2010 enn i 2009. svakere vekst i naturallønn enn i ordinær lønn og nedgang i andre arbeidskraftkostnader. Ifølge foreløpige beregninger for 2011 og 2012 var veksten i timelønnskostnadene hhv 0,3 og 0,6 prosentpoeng høyere enn veksten i påløpt årslønn. Både i 2011 og 2012 er den vesentligste forklaringsfaktoren knyttet til oppgang i premieinnbetalinger til pensjonsordningene. I 2012 er det ellers lavere sykefravær og overtidsbruk enn året før, men dette blir oppveid av 1 virkedag mindre i 2012. Tallene for 2011 og 2012 er beheftet med usikkerhet som følge av at anslagene for utvikling i overtid, skiftarbeid og trygde- og pensjonspremier (dvs. ”Andre arbeidskraftkostnader” i tabell 2.1) bygger på et foreløpig kildemateriale

Ulike faktorers bidrag til avvik mellom lønn påløpt årslønn og lønnskostnader per utførte timeverk for alle grupper. Bidrag i prosentpoeng.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* |
| Lønnskostnader pr. time, prosent | 5,1 | 2,8 | 4,3 | 5,6 | 5,7 | 5,9 | 4,9 | 2,6 | 4,5 | 4,6 |
| Årslønn, påløpt, prosent | 4,5 | 3,5 | 3,3 | 4,1 | 5,4 | 6,3 | 4,2 | 3,7 | 4,2 | 4,0 |
| Avvik i prosentpoeng1 | 0,6 | -0,7 | 1,0 | 1,5 | 0,3 | -0,4 | 0,7 | -1,1 | 0,3 | 0,6 |
| Anslag på bidrag til avvik i prosentpoeng. Endring i2): |  |  |  |  |  |  |  |  |  |  |
| - Antall virkedager | -0,3 | -1,0 | 0,4 | 0,8 | 0,0 | -0,7 | 0,4 | -0,4 | 0,0 | 0,4 |
| - Sykefravær | 0,3 | 0,3 | 0,2 | 0,1 | 0,0 | 0,0 | 0,2 | -0,2 | -0,1 | -0,2 |
| - Overtid | 0,0 | 0,0 | 0,0 | 0,1 | 0,0 | 0,0 | 0,0 | 0,0 | 0,0 | -0,2 |
| - Naturallønn | 0,0 | 0,0 | 0,0 | 0,2 | 0,0 | 0,0 | 0,1 | -0,1 | 0,0 | 0,0 |
| - Andre arbeidskraftskostnader (inkl. strukturendringer) | 0,6 | 0,0 | 0,4 | 0,3 | 0,3 | 0,3 | 0,0 | -0,4 | 0,4 | 0,6 |

\* Foreløpige tall

1. Positivt avvik innebærer at timelønnskostnadene øker mer enn påløpt årslønn.
2. Flere virkedager bidrar til lavere timelønnskostnader sammenliknet med årslønn. Økt overtid og naturallønn bidrar motsatt. Økt sykefravær bidrar normalt også til å øke timelønnen relativt til årslønn.

Kilder: Statistisk sentralbyrå og Beregningsutvalget

Lønn per årsverk og årslønn i enkelte sektorer

Tabell 2.2 gir en sammenligning av nivået på årslønn og lønn per årsverk (tidligere kalt lønn per normalårsverk) for industri, varehandel og offentlig forvaltning slik disse størrelsene er beregnet i nasjonalregnskapet. Også lønnskostnader per årsverk er angitt. Tabell 2.3 viser den prosentvis veksten fra året før for de samme størrelsene.

Som omtalt ovenfor omfatter årslønnen beregnet i nasjonalregnskapet fastlønn inklusive etterbetalinger, feriepengetillegg, bonus og uregelmessige tillegg knyttet til arbeidets art, mens naturallønn, overtidslønn og sluttvederlag ikke er inkludert. Lønn omfatter alle lønnsutbetalinger til en arbeidstaker også naturallønn, overtid og sluttvederlag knyttet til individuelle avtaler. Feriepenger føres til året de er påløpt. Lønnskostnadene inkluderer i tillegg til lønnen indirekte kostnader som arbeidsgiveravgift, faktiske og beregnede pensjonsutgifter betalt av arbeidsgiver (i tråd med generell regnskapsføring). Når det gjelder lønn og lønnskostnader, er det viktig å være klar over at virksomhetene i staten, helseforetakene og i kommuneforvaltningen benytter litt forskjellige regnskapsprinsipper i regnskapsføringen. Dette slår tydeligst ut i føringen av pensjonskostnader. Nasjonalregnskapet utnytter regnskapsinformasjonen slik den kommer til uttrykk gjennom Statistisk sentralbyrås regnskaper for offentlig forvaltning. Regnskapsføring av lønnskostnader i statsforvaltningen avviker spesielt ved at pensjonskostnadene omfatter selve underskuddet i Statens pensjonskasse i tillegg til virksomhetenes direkte innbetalinger av pensjonspremier til ordningen. Regnskapsføringen medfører blant annet at løpende utbetalinger av tjenestepensjon til tidligere ansatte påvirker de løpende pensjonskostnader. For 2012 utgjorde underskuddet knapt 10 milliarder kroner, eller om lag 1,7 prosent av de totale lønnskostnadene.

Lønnskostnadene per årsverk i gjennomsnitt for alle grupper lå i underkant av 22 prosent over ”utbetalt” lønn i årene 2003-2005, og økte til rundt 23 prosent fram mot 2012, jf. tabell 2.2.

Tabellen viser ellers at lønn per årsverk er lavere enn årslønn i offentlig forvaltning, i motsetning til i øvrige næringer. Dette skyldes at summen av overtidslønn og naturallønn ikke er tilstrekkelig til å dekke opp for tapet av lønn knyttet til sykefravær (utover arbeidsgiverperioden). Det er særlig det lave nivået på naturallønn i forvaltning som gir dette resultatet.

I figur 2.1 sammenlignes ”utbetalt” lønn per årsverk i offentlig forvaltning med tilsvarende i industrien. Det er ulikt antall utførte timer bak årsverkene i ulike næringer. Derfor viser figuren også det relative forholdet mellom ”utbetalt” lønn når man regner per utførte timeverk. Det framgår at ”utbetalt” lønn per årsverk i offentlig forvaltning utgjorde i underkant av 92 prosent av ”utbetalt lønn i industrien. Forholdstallet falt til rundt 88 prosent i 2007, men har deretter ligget relativt stabilt. Til sammenligning utgjorde ”utbetalt” lønn per utførte timeverk i forvaltningen bortimot 97 prosent av tilsvarende timelønn i industrien i 2003. Deretter har timelønnen i offentlig forvaltning nærmet seg industriens og har holdt seg i overkant av 99 prosent fra 2007.

En tilsvarende sammenligning av lønnskostnader per årsverk og per timeverk for offentlig forvaltning og industri er vist i figur 2.2. I 2006 og 2007 lå lønnskostnaden per årsverk i offentlig forvaltning på om lag 92 prosent av industriens, etter å ha falt fra 98 prosent i 2003. Etter 2007 har lønnskostnadene i forvaltningen igjen nærmet seg industriens og lå 1 prosentpoeng under i 2012. Når det gjelder lønnskostnader per timeverk er disse høyere i offentlig forvaltning enn i industrien. Det relative forholdstallet har også økt, og i 2012 var lønnskostnadene per time i forvaltningen vel 10 prosent enn i industrien.

Lønnsnivå per årsverk. 1000 kroner.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* |
| **Totalt** |  |  |  |  |  |  |  |  |  |  |
| Årslønn, påløpt | 323,2 | 334,5 | 345,5 | 359,7 | 379,1 | 403,0 | 419,8 | 435,4 | 453,6 | 471,6 |
| Lønn per årsverk | 331,7 | 345,5 | 356,5 | 371,0 | 389,3 | 410,6 | 425,3 | 442,4 | 461,4 | 479,6 |
| Lønnskostnader per årsverk | 403,3 | 419,9 | 434,9 | 452,9 | 477,1 | 504,6 | 522,0 | 540,7 | 566,1 | 591,6 |
| **Industri** |  |  |  |  |  |  |  |  |  |  |
| Årslønn, påløpt |  |  |  |  |  | 407,1 | 425,2 | 441,6 | 458,7 | 478,3 |
| Lønn per årsverk | 338,9 | 357,7 | 370,0 | 389,2 | 407,9 | 425,6 | 445,4 | 466,4 | 485,8 | 504,6 |
| Lønnskostnader per årsverk | 403,2 | 428,4 | 448,2 | 473,6 | 496,1 | 514,7 | 527,8 | 548,2 | 571,0 | 592,4 |
| **Varehandel og reparasjon av motorvogner** |  |  |  |  |  |  |  |  |  |  |
| Årslønn, påløpt |  |  |  |  |  | 372,6 | 384,7 | 397,0 | 411,0 | 424,7 |
| Lønn per årsverk | 314,2 | 326,4 | 335,7 | 347,8 | 361,4 | 377,2 | 386,3 | 401,9 | 416,7 | 431,2 |
| Lønnskostnader per årsverk | 371,4 | 385,4 | 396,5 | 414,1 | 433,2 | 452,7 | 463,5 | 481,1 | 498,8 | 516,2 |
| **Offentlig forvaltning** |  |  |  |  |  |  |  |  |  |  |
| Årslønn, påløpt |  |  |  |  |  | 390,0 | 407,7 | 424,0 | 441,3 | 459,8 |
| Lønn per årsverk | 310,8 | 322,9 | 332,8 | 344,4 | 359,4 | 379,6 | 395,2 | 412,4 | 428,9 | 447,0 |
| Lønnskostnader per årsverk | 394,6 | 410,6 | 424,3 | 437,3 | 459,2 | 488,0 | 508,0 | 528,5 | 556,6 | 587,1 |

\* Foreløpige tall.

1. Tidligere kalt lønn per normalårsverk.


Kilde: Nasjonalregnskapet, Statistisk sentralbyrå

Gjennomsnittlig vekst i årslønn, lønn per årsverk og lønnskostnader per årsverk. Prosentvis vekst fra året før.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | 2003 | | 2004 | | 2005 | | 2006 | | 2007 | | 2008 | | | 2009 | | | | 2010 | | 2011\* | | | 2012\* | |
| **Totalt** |  | |  | |  | |  | |  |  | |  | | |  | | | |  | |  | | | |
| Årslønn, påløpt | 4,5 | | 3,5 | | 3,3 | | 4,1 | | 5,4 | | 6,3 | | | 4,2 | | | | 3,7 | | 4,2 | | | 4,0 | |
| Lønn per årsverk | 3,5 | | 4,2 | | 3,2 | | 4,1 | | 4,9 | | 5,5 | | | 3,6 | | | | 4,0 | | 4,3 | | | 3,9 | |
| Lønnskostnader per årsverk | 3,8 | | 4,1 | | 3,6 | | 4,1 | | 5,3 | | 5,8 | | | 3,4 | | | | 3,6 | | 4,7 | | | 4,5 | |
| **Industri** |  | |  | |  | |  | |  | |  | | |  | | | |  | |  | | |  | |
| Årslønn, påløpt |  | |  | |  | |  | |  | |  | | | 4,4 | | | | 3,9 | | 3,9 | | | 4,3 | |
| Lønn per årsverk | 2,5 | | 5,6 | | 3,5 | | 5,2 | | 4,8 | | 4,3 | | | 4,7 | | | | 4,7 | | 4,2 | | | 3,9 | |
| Lønnskostnader per årsverk | 2,8 | | 6,2 | | 4,6 | | 5,7 | | 4,8 | | 3,7 | | | 2,5 | | | | 3,9 | | 4,2 | | | 3,8 | |
| **Varehandel og reparasjon av motorvogner** |  | |  | |  | |  | |  | |  | | |  | | | |  | |  | | |  | |
| Årslønn, påløpt |  | |  | |  | |  | |  | |  | | | 3,2 | | | | 3,2 | | 3,5 | | | 3,3 | |
| Lønn per årsverk | 2,7 | | 3,9 | | 2,9 | | 3,6 | | 3,9 | | 4,4 | | | 2,4 | | | | 4,1 | | 3,7 | | | 3,5 | |
| Lønnskostnader per årsverk | 2,2 | | 3,8 | | 2,9 | | 4,4 | | 4,6 | | 4,5 | | | 2,4 | | | | 3,8 | | 3,7 | | | 3,5 | |
| **Offentlig forvaltning** |  |  | |  | |  | |  | |  | | |  | | |  |  | | | | |  | |
| Årslønn, påløpt |  | |  | |  | |  | |  | |  | | | 4,5 | | | | 4,0 | | 4,1 | | | 4,2 | |
| Lønn per årsverk | 4,8 | | 3,9 | | 3,0 | | 3,5 | | 4,4 | | 5,6 | | | 4,1 | | | | 4,4 | | 4,0 | | | 4,2 | |
| Lønnskostnader per årsverk | 4,9 | | 4,0 | | 3,3 | | 3,1 | | 5,0 | | 6,3 | | | 4,1 | | | | 4,0 | | 5,3 | | | 5,5 | |

\* Foreløpige tall.


Kilde: Nasjonalregnskapet, Statistisk sentralbyrå



Figur 2.1 Lønn per årsverk og timeverk i offentlig forvaltning sammenlignet med lønn per årsverk og timeverk i industrien. Lønn per årsverk/timeverk i industrien =100.

\* Foreløpige tall.

Kilde: Nasjonalregnskapet. Statistisk sentralbyrå



Lønnskostnad per årsverk og timeverk i offentlig forvaltning sammenlignet med lønnskostnad per årsverk og timeverk i industrien. Lønnskostnad per årsverk/timeverk i industrien =100.

\* Foreløpige tall.

Kilde: Nasjonalregnskapet. Statistisk sentralbyrå

Lønnsoverheng

Lønnsoverhenget beskriver hvor mye lønnsnivået ved utløpet av ett år ligger over gjennomsnitts­nivået for året. Det forteller dermed hvor stor lønnsveksten fra ett år til det neste vil bli dersom det ikke gis lønnstillegg eller foregår strukturendringer i det andre året.

Dersom alle lønnsoppgjør foregikk samtidig og ved begynnelsen av året og lønnsnivået ikke endret seg gjennom året, ville lønnsoverhenget per definisjon være null og slike beregninger dermed overflødige. Tarifftillegg og lønnsøkninger ellers blir imidlertid gitt på ulike tidspunkter for ulike lønnstakergrupper og spredt utover hele året. Beregninger av overheng og årslønnsvekst er derfor nødvendig hvis det skal være mulig å sammenlikne lønnsutviklingen mellom to år for ulike lønnstakergrupper.

I praksis vil størrelsen på overhenget ofte være et tolkingsspørsmål, bl.a. knyttet til tidspunktene for når lønnsøkningen skjer. Det kan også variere betydelig mellom områdene. Lønnstillegg som gis sent i året, fører til større overheng til neste år enn tilsvarende tillegg som gis tidlig i året.

Det kan argumenteres for å holde bonus utenom lønnsbegrepet ved beregning av overheng. Bonus er en lønnsutbetaling som ofte skyldes spesielle forhold i ett år, og som ikke kommer igjen til neste år. Motargumenter er bl.a. at bonus får et stadig større omfang, og at bonus også kan være knyttet til den vanlige aktiviteten gjennom hele året. I beregningene er det forutsatt en jevn fordeling av bonus over året, dvs. et fast påslag per måned/tidsenhet. Bonus utbetalt i ett år får dermed virking for lønnsveksten i beregningsåret, men får ikke virkning for lønnsveksten året etter. Dermed får det liten betydning om bonus inkluderes eller holdes utenfor ved beregning av overheng.

For de fleste hovednæringsområdene i privat sektor (for eksempel industri og varehandel) følger beregningene av lønnsoverheng definisjonen av overheng gitt ovenfor. Grunnlaget for beregningene er informasjon både fra strukturstatistikken (lønnsstatistikken) per september/oktober og fra den kvartalsvise lønnsindeksen (som måler lønnsendring gjennom året, se omtale av kvartalsindeksen senere i vedlegget) samt fra lønnsforhandlingene.

Utvalgets beregninger av lønnsoverheng for tariffområder er derimot ikke fullt ut i samsvar med den prinsipielle definisjonen av overheng. Under forutsetning av at det ikke gis sentrale tillegg på slutten av året, eller det foreligger andre opplysninger om lønnsutviklingen, legger utvalget til grunn at lønnsnivået på tellingspunktet for lønnsstatistikken (september/oktober[[24]](#footnote-24)) holder seg på samme nivå ut året. Det betyr at overhenget for tariffområder beregnes på grunnlag av lønnsnivået på tellingspunktet i forhold til gjennomsnittet for året. Dette er en praktisk tilpasning fordi vi har lite informasjon om lønnsveksten mot slutten av året og at overhengsberegningene for forhandlingsområder må være ferdige i god tid før forhandlingene starter opp. Denne beregningsmetoden gjelder bl.a. for funksjonærer og arbeidere i NHO-bedrifter, ansatte i Virke-bedrifter i varehandel, bank- og forsikring, staten, kommunene, undervisningssektoren og Spekter-bedrifter. Denne metoden påvirker ikke størrelsen på samlet lønnsvekst sett over flere år, men påvirker fordelingen av lønnsveksten mellom år og kan gi en annen fordeling mellom overheng og bidrag fra lønnsglidning i det enkelte år enn om en hadde lagt til grunn et beregnet lønnsnivå ved utløpet av året i forhold til gjennomsnittsnivået for året.

Tariffmessig lønnsøkning

Tariffmessig lønnsøkning er lønnsøkning fastsatt i tariffavtaler som følge av sentrale eller forbundsvise forhandlinger mellom arbeidstakernes og arbeidsgivernes organisasjoner. Tariffmessig lønnsøkning kan være generelle tillegg, lavlønnstillegg, garantitillegg, tillegg på minstelønnssatser etc. som følge av sentrale eller forbundsvise forhandlinger.

Lønnsglidning

Lønnsglidning framkommer beregningsmessig som forskjellen mellom total lønnsøkning i en bestemt periode og tariffmessig lønnsøkning i den samme perioden. Lønnsglidningen blir dermed en restpost. Det er et sammensatt lønnsbegrep som bl.a. kan omfatte lønnstillegg som er gitt ved lokale forhandlinger på de enkelte arbeidsplasser, økt fortjeneste pga. økt akkord eller strukturelle endringer i sysselsettingen, f. eks. gjennom forskyvninger i timeverkene mellom bransjer med ulikt lønnsnivå eller endret bruk av skiftarbeid. Tillegg ved lokale forhandlinger i privat sektor og for stillinger med bare lokal lønnsdannelse i kommunene regnes som lønnsglidning. I noen tariffområder er forhandlingsmodellen slik at partene også regner de lokale forhandlingene som en del av den avtalte lønnsøkningen. For ansatte i staten og i kommunene med sentral lønnsdannelse, er tillegg ved lokale forhandlinger normalt en del av rammen fastsatt sentralt. Denne rammen er likevel ofte en nedre grense. I staten f. eks. kan etatene/virksomhetene overføre penger fra driftsbudsjettet til lønnsmidler. I tillegg kan partene lokalt føre forhandlinger på særlig grunnlag.

I utvalgets rapporter presenteres tall for bidraget fra lønnsglidningen til årslønnsveksten i de store tariffområdene, jf. tabell 1.3 i kapittel 1. Denne tabellen viser dekomponering av årslønnsveksten i bidrag fra overheng fra året før og bidrag fra tarifftillegg og lønnsglidning i beregningsåret. Normalt betyr lønnsglidningen mer for årslønnsveksten enn det som framgår av tabell 1.3 for alle forhandlingsområdene. Dette skyldes at lønnsglidningen i beregningsåret påvirker størrelsen på overhenget til neste år. Samme betraktning gjelder også for tarifftilleggene.

Lønnsstatistikk i privat sektor

Statistisk sentralbyrå etablerte i 1997 ny strukturstatistikk for lønn, en statistikk som en gang per år kartlegger nivå, fordeling og endring i lønn. Statistikken er enhetlig og dekker per i dag alle næringer i privat sektor med unntak av primærnæringene[[25]](#footnote-25). Den er utviklet i tråd med EØS-retningslinjer på området og i nært samarbeid med partene i lønnsoppgjøret for å dekke krav til forhandlingsstatistikk.

Dekning

Statistikken bygger på opplysninger fra et utvalg av bedrifter i de fleste næringshovedområder[[26]](#footnote-26) i privat sektor med unntak av primærnæringene. Utvalgene varierer i størrelse fra om lag 40 til 80 prosent av alle ansatte i nærings­hovedområdene alt avhengig av i hvor stor grad næringen er omfattet av krav om forhandlings­statistikk. For NHO-bedrifter er utvalget om lag 70 prosent, mens gjennomsnittlig dekningsgrad er 67. I stat og kommune og helseforetakene er det fulltelling. Det innhentes opplysninger på individnivå i alle næringer og for alle ansatte uavhengig av stilling og arbeidstid.

Lønnsbegrep

Strukturstatistikken for lønn er basert på kontantlønnsbegrepet, gjennomsnittlig månedslønn. I månedslønnen inngår fast avtalt lønn inkl. faste tillegg, uregelmessige tillegg[[27]](#footnote-27) og bonuser. Lønns­begrepet omfatter ikke overtidsgodtgjørelse og naturalytelser, men det innhentes opplysninger om overtidsgodtgjørelse og det gis tall for gjennomsnittlig overtidsgodtgjørelse per måned som en tilleggsopplysning. Den faste avtalte lønnen er gitt for en oppgitt lønnsperiode (per time, dag, uke, 14 dager, måned osv.), mens de andre lønnskomponentene utenom bonus er et gjennomsnitt per måned for perioden «hittil i år», dvs. fra 1. januar til tellingstidspunktet for statistikken. Bonuser og provisjoner med videre er et beregnet gjennomsnitt per måned for perioden 1. oktober året før og til tellingstidspunktet. Lønnsendringer inngår fra det tidspunkt de er avtalt, slik at tidspunktet for eventuelle etterbetalinger ikke påvirker den beregnede lønnsutviklingen.

Arbeidstid

Den lovbestemte alminnelige arbeidstid er 40 t/uke. Avtalefestet normalarbeidstid er den arbeidstid per uke som gjelder for vedkommende lønnstakergruppe ifølge tariffavtaler. Den er vanligvis 37,5 t/ uke. Ved arbeidstidsordninger som skift-, turnus- og nattarbeid, er både lovfestet og avtalt arbeidstid lavere enn dette. Mellom LO og NHO er for eksempel avtalefestet arbeidstid på 36,5 t/uke for vanlig 2-skiftarbeid, 35,5 t/uke for døgnkontinuerlig skift- og sammenliknbart turnusarbeid og 33,6 t/uke for helkontinuerlig skift- og sammenliknbart turnus­arbeid.

For arbeidere i NHO-bedrifter baseres beskrivelsen av lønnsutviklingen på timefortjenesten omregnet til 37,5 t/uke. I en del bransjer/tariffområder hvor det forekommer skiftarbeid, er timelønnssatsen for dette arbeidet fastsatt slik at fortjenesten per uke er den samme uansett hvilken arbeidstidsordning som gjelder. For å kunne sammenlikne lønnstall bransjer i mellom, omregnes timefortjenestene slik at de tilsvarer en ukentlig arbeidstid på 37,5 timer. Med utgangspunkt i faktisk timelønn medfører omregning til 37,5 t/uke at bransjer med mye skiftarbeid vil få et relativt lavere lønnsnivå enn før omregningen i forhold til bransjer hvor det er lite skiftarbeid.

I lønnsstatistikken innhentes opplysninger om avtalt arbeidstid og overtidstimer. Avtalt arbeidstid blir benyttet som basis for å definere om en arbeidstaker er heltidsansatt eller deltidsansatt. I den offisielle lønnsstatistikken blir heltid definert som arbeidstid på 33 timer eller mer per uke. SSB kan sette andre grenser etter ønske fra oppdragsgivere, f. eks. i forbindelse med utarbeiding av tariffstatistikk. I offisiell lønnsstatistikk skilles det ikke mellom arbeid på skift/turnus og på dagtid, noe NHO kan gjøre for sine medlemsbedrifter. Videre benyttes avtalt arbeidstid for å beregne månedslønnen for arbeidstakere som har timelønn. Avtalt arbeidstid er eksklusiv spisepauser. Det gjøres ingen fradrag for fravær grunnet ferie, sykdom, permisjon e.l. For arbeidstakere som har en varierende arbeidstid fra uke til uke, blir det innrapportert gjennomsnittlig arbeidstid per uke for året eller for siste måned.

Heltid og deltid

I lønnsstatistikken regnes som nevnt alle ansatte med en avtalt arbeidstid på 33 timer eller mer per uke som heltidsansatte. For ansatte i stat, skoleverk, kommune og de statlige eide helseforetakene er heltid definert som alle med dellønnsprosent/stillingsandel på 100 prosent. Deltidsansatte er definert som alle ansatte som har avtalt arbeidstid på mindre enn 33 timer per uke eller en stillings­andel på mindre enn 100 prosent[[28]](#footnote-28).

Heltidsekvivalenter

For å kunne sammenlikne lønn mellom heltids- og deltidsansatte omregnes lønnen til de deltids­ansatte til hva den ville vært hvis de jobbet heltid. Der det ikke foreligger opplysninger om normalarbeidstid (norm i bransjen) gjøres dette ved å benytte forholdet mellom arbeidstiden til hver enkelt deltidsansatt og den gjennomsnittlige arbeidstiden for heltidsansatte i næringen som omregningsfaktor. Månedslønn per heltidsekvivalent for de deltidsansatte kan da slås sammen med månedslønn for de heltidsansatte, slik at man kan beregne en gjennomsnittlig månedslønn for alle ansatte.

Kjennemerker

SSB samler videre inn opplysninger om alder, kjønn og stilling for den enkelte ansatte. Stillingskodene og stillingsbetegnelsene SSB får inn, er kjente betegnelser innen de enkelte næringsområder. Det foretas omkoding til stillingskoder i tråd med internasjonale anbefalinger og for å kunne rapportere statistikken etter de retningslinjer SSB har på området. I den nye lønnsstatistikken nyttes i størst mulig grad standard for yrkesklassifisering (Standard for yrkeskoding C 521 STYRK) som er den norske versjonen av den internasjonale yrkesstandarden ISCO-88. Kompetansenivå og spesialisering er de to hovedprinsippene standarden bygger på for å klassifisere yrkesutøvere etter yrke. SSB kopler også til datamaterialet opplysninger om høyeste fullførte utdanning fra utdannelsesregisteret. Her gjenstår det fortsatt en god del arbeid for å få til en stillingskoding som har nok detaljert informasjon for sentrale brukere av statistikken.

Kvartalsstatistikk

SSB utarbeider en kvartalsvis lønnsindeks for ansatte i privat sektor. Et hovedformål med denne indeksen er måling av lønnsendring gjennom året til bruk i konjunkturovervåkingen. Det er siden 1. kvartal 1998 innhentet opplysninger for et utvalg av bedrifter i noen hovednæringsområder. Utvalget trekkes blant de bedriftene som er med i strukturstatistikken, og det foretas rotasjon av utvalget en gang i året. Siden 1. kvartal 2009 har SSB publisert endringstall etter den kvartalsvise lønnsstatistikken for de samme næringsområder som i strukturstatistikken med unntak av fiskeopprett.

Den kvartalsvise lønnsindeksen er nært knyttet til den årlige strukturstatistikken for lønn (lønnsstatistikken). Lønnsbegrepene (utbetalt avtalt lønn og månedslønn i alt) er identiske med lønnsbegrepene som benyttes i strukturstatistikken for lønn. Utviklingen i utbetalt avtalt lønn, som er hovedkomponenten i månedslønnen i alt, er direkte sammenliknbar mellom den kvartalsvise lønnsindeksen og strukturstatistikken. Utviklingen i månedslønnen er derimot ikke direkte sammenliknbar mellom de to statistikkene. Årsaken til dette er at uregelmessige tillegg og bonuser mv. beregnes som et snitt over året i strukturstatistikken, mens i den kvartalsvise lønnsindeksen beregnes gjennomsnittet for størrelsene kun for det gjeldende kvartalet.

De kvartalsvise lønnsindeksene blir publisert om lag to måneder etter statistikkvartalets utløp.

Ny standard for næringsgruppering fra 2008

Statistisk sentralbyrå tok i 2008 i bruk en ny versjon av norsk Standard for næringsgruppering (SN2007) i sine næringsstatistikker. Den nye standarden gir en oppdatert beskrivelse av aktivitetene i næringslivet og offentlig sektor. De største endringene i grupperingen av virksomheter har skjedd i tjenesteytende næringer.

Standarden samsvarer med EU sin nye standard NACE Rev. 2. Dette bidrar til sammenlignbarhet på tvers av landegrensene. Den nye næringsstandarden er tatt i bruk i alle europeiske land.

Standarden bestemmer hvordan enheter som danner grunnlag for statistikken grupperes sammen, og hvordan næringer avgrenses. Samtidig legger den en del føringer på hvilke næringsgrupper det publiseres statistikk for.

Noen vesentlige endringer i standarden var:

* Reparasjon og installasjon av industrimaskiner ble skilt ut som egen næring under industri.
* Forlagsvirksomhet ble flyttet fra industri til informasjon og kommunikasjon.
* Utvikling av byggeprosjekter (boligbyggelag og utvikling og salg av egen fast eiendom) ble en del av bygge- og anleggsvirksomheten.
* Bensinstasjonene ble en del av detaljhandelen.
* Informasjon og kommunikasjon ble skilt ut som et eget næringshovedområde.
* Reparasjon av datamaskiner, husholdningsvarer og varer til personlig bruk ble samlet i egen næring.
* Det ble etablert flere nye hovednæringsområder innenfor tjenesteytende næringer: IKT, Vannforsyning, avløps- og renovasjon, Eiendomsdrift og Kultur og underholdning.

Den nye standarden har 18 næringsområder i privat sektor mot 14 tidligere.

I lønnsstatistikken har SSB publisert fem årganger (2008 til 2012) av alle tall som berøres av omleggingen. Tall lengre tilbake finnes bare etter gammel standard i den årlige lønnsstatistikken. Det er bare lønnskapitlet i TBU som er direkte berørt av omleggingen. I tabell 1.1 i kapittel 1 er det i første rekke industri og varehandel som påvirkes. Staten, kommunene og helseforetakene er uberørt av omleggingen. Det samme gjelder bedrifter utenom helseforetakene i Spekter-området. Finanstjenester er i liten grad berørt.

Grunnlag og metoder for beregning av lønnsnivå og lønnsvekst, jf. også boks 1.1 i kapittel 1

Beregningene av årslønn og lønnsvekst for forhandlingsområdene i tabell 1.1 i kapittel 1 bygger på lønnsstatistikk for de enkelte gruppene, og på opplysninger om lønnstillegg og reguleringstidspunkter i de enkelte år. Beregningene er basert på oppgaver over time- eller månedslønn eksklusive overtidstillegg, men inklusive andre typer tillegg. Månedslønnen består av avtalt lønn, uregelmessige tillegg[[29]](#footnote-29) og bonuser. Derimot inngår ikke fordel ved opsjoner og fordel ved aksjer til underkurs.

Beregningene inneholder de samme lønnskomponentene for alle grupper. Noen av lønnskomponentene som inngår, kan være bransjespesifikke tillegg, slik som f.eks. skifttillegg og ulempetillegg.

For gruppene/tariffområdene i tabell 1.1 beregnes årslønn for alle grupper ved å ta utgangspunkt i lønnsstatistikken for inneværende år og året før. For de fleste er tellingstidspunktet per oktober. En kan dermed anslå økningen i månedslønnen siden oktober året før. Økningen i månedslønnen over denne 12-månedersperioden deles i tariffmessig lønnsøkning og lønnsglidning. Tariffmessig lønnsøkning anslås på grunnlag av tariffavtaler og kan fordeles på bestemte tidspunkter i 12-månedersperioden. Lønnsglidningen, som beregnes som en restpost, blir fordelt på ett eller flere tidspunkter for de ulike gruppene, bl.a. ut fra kunnskap om virkningstidspunkt for lokalt avtalte tillegg. Under forutsetning av at det ikke gis sentrale tillegg på slutten av året eller det foreligger andre opplysninger om lønnsutviklingen, legger utvalget til grunn at lønnsnivået på tellingspunktet for lønnsstatistikken holder seg på samme nivå ut året. Deretter kan en beregne et gjennomsnittlig lønnsnivå for det aktuelle året.

I SSBs årslønnsberegninger for næringsområder i privat sektor med utgangspunkt i lønnsstatistikken, f. eks. for industrien, brukes det litt andre prinsipper enn i forhandlingsområdene for beregning av årslønnsvekst. Innholdet i lønnsbegrepet er imidlertid det samme og i begge beregningene tas det utgangspunkt i flere årganger av lønnsstatistikken. I SSBs beregninger for næringsområder i privat sektor er det utviklingen i den kvartalsvise lønnsindeksen for avtalt lønn som gir fordelingen av lønnsøkningen gjennom året. De faktiske utbetalingene uavhengig av virkningsdato legges til grunn. I områder dette ikke finnes informasjon fra kvartalsindeksen, benyttes informasjon fra lønnsoppgjørene på samme måte som i forhandlingsområdene i tabell 1.1. Dette gjelder bl.a. for offentlig sektor unntatt helseforetakene og for finansnæringen.

I noen av forhandlingsområdene i tabell 1.1 gjelder beregningen av årslønnsnivå og årslønnsvekst for heltidsansatte. I beregningene inngår som hovedregel de som har en avtalt arbeidstid på 33 timer eller mer i uken. Dette er i samsvar med definisjonen av heltid i offisiell lønnsstatistikk. Det skilles ikke mellom arbeid på skift/turnus og på dagtid. I forbindelse med utarbeidning av tariffstatistikk kan SSB sette andre grenser. For ansatte i staten og kommunene inkl. undervisningssektoren er heltid definert som dellønnsprosent/stillingsandel på 100 prosent. For de statlige eide helseforetakene har en også mulighet for å sette grenser mellom heltid og deltid som i privat sektor.

Deltidsansatte er som hovedregel alle som har avtalt arbeidstid lavere enn 33 timer i uken eller dellønnsprosent/stillingsandel lavere enn 100 prosent. For å kunne sammenlikne lønn mellom heltids- og deltidsansatte omregnes lønnen til de deltidsansatte til hva den ville vært hvis de jobbet heltid. Lønn per heltidsekvivalent for de deltidsansatte kan da slås sammen med lønnen for de heltidsansatte slik at man kan beregne gjennomsnittlig lønn for alle ansatte. I de fleste tariffområdene og i SSB årslønnsberegninger for ulike næringer, gjøres årslønnsberegningene for heltidsekvivalenter der både heltids- og deltidsansatte inngår.

I noen områder står deltidsansatte for en stor del av årsverkene. I det kommunale- og fylkeskommunale tariffområdet arbeider om lag 60 prosent av de ansatte deltid (utfører om lag 40 prosent av årsverkene), mens andelen er om lag 44 prosent i varehandelen (utfører om lag ⅓ av årsverkene) og om lag 34 prosent blant undervisningspersonale (utfører om lag ¼ av årsverkene). For de andre gruppene/næringene i tabell 1.1 i kapittel 1 ligger deltidsandelen rundt 20 prosent eller lavere unntatt for helseforetakene hvor andelen ligger rundt 48 prosent.

I privat sektor bygger SSBs lønnsstatistikk på opplysninger fra et utvalg av bedrifter i alle næringshovedområder[[30]](#footnote-30) med unntak av primærnæringene. Utvalgene varierer i størrelse fra om lag 40 til 80 prosent, med i gjennomsnitt om lag 67 prosent av alle ansatte i næringshovedområdet, alt avhengig av i hvor stor grad næringen er omfattet av krav om forhandlingsstatistikk. Det innhentes opplysninger på individnivå i alle næringer og for alle ansatte uavhengig av stilling og arbeidstid. Foretakene som omfattes av det årlige utvalget, leverer data på elektroniske media og i økende grad via Altinn-portalen[[31]](#footnote-31).

I offentlig sektor bygger lønnsstatistikken for ansatte i staten på opplysninger fra Statens Sentrale Tjenestemannsregister (SST) hos Fornyings-, administrasjons- og kirkedepartementet, mens den for ansatte i kommunal- og fylkeskommunal virksomhet bygger på opplysninger fra Personal administrativt informasjonssystem (PAI) hos KS. Både for ansatte i staten, i kommunal- og fylkeskommunal virksomhet og i helseforetakene er det totaltelling. SSB står for innhentingen av lønnsopplysningene for statsansatte og for ansatte i de statlige helseforetakene. SSB offentliggjør offisiell lønnsstatistikk for ansatte både i staten, de statlige helseforetakene, kommunene og for undervisningssektoren.

# Kursutviklingen for norske kroner

Dette vedlegget gir en omtale av utviklingen i kronekursen de siste ti årene. En omtale av valutakursutviklingen lenger tilbake i tid gis i NOU-rapport 2003:10.

##### Kronekursindekser

*Industriens effektive valutakurs* er en nominell effektiv kronekurs beregnet på grunnlag av kursene på den norske kronen mot valutaene for Norges 25 viktigste handelspartnere (geometrisk gjennomsnitt veid med OECDs løpende konkurransevekter, beregnet som en kjedet indeks). Indeksen er satt lik 100 i 1990. Fallende indeksverdi betyr en styrking av kronekursen.

*Den importveide valutakursindeksen* (I44) er et geometrisk gjennomsnitt av 44 valutakurser. Vektene er beregnet på grunnlag av Norges import fra 44 land, som dekket 96,9 prosent av total import i 2010. Indeksen er satt lik 100 i 1995. Fallende indeksverdi betyr en styrking av kronekursen. Indeksen er beregnet etter samme prinsipp som konkurransekursindeksen.


Utviklingen i de to valutakursindeksene de siste ti årene er illustrert i figur 3.1 og tabell 3.1 nedenfor.

Utviklingen i kronekursen de siste årene

En høy positiv rentedifferanse mellom Norge og handelspartnerne, jf. figur 3.2, bidro til at kronekursen var relativ sterk ved starten av 2003. Gjennom 2003 falt rentedifferansen mellom Norge og handelspartnerne, noe som bidro til at kronekursen svekket seg markert, jf. figur 3.1. I februar 2004 var nivået på pengemarkedsrentene i Norge lavere enn nivået i euroområdet. Samtidig var kronekursen på sitt svakeste nivå på over tre år.

Kronen styrket seg klart fra starten av 2004 til sommeren 2008, perioden sett under ett. Målt ved industriens effektive valutakurs styrket kronen seg med 12 prosent fra februar 2004 til august 2008. I samme periode økte rentedifferansen mellom Norge og euroområdet, målt ved differansen mellom tremåneders pengemarkedsrenter, med om lag 1½ prosentpoeng.

Høsten 2008 bidro den internasjonale finanskrisen til store svingninger i både rente- og valutamarkedene. I andre halvår av 2008 svekket kronen seg med drøyt 18 prosent. Gjennom 2009 ble imidlertid mye av denne svekkelsen reversert, og ved utgangen av 2009 var kronen i overkant av 13 prosent sterkere enn ved starten av året. De siste tre årene har svingningene i kronekursen vært noe mindre. Kronen har i denne perioden vist en styrkende trend. Målt ved industriens effektive valutakurs er kronen nå 7½ pst. sterkere enn gjennomsnittet de siste ti årene.




Industriens effektive valutakurs og importveid kronekurs. Fallende kurve angir sterkere kronekurs

Kilde: Reuters EcoWin

Kronekursen. Prosentvis endring fra året før1




1. Et positivt endringstall innebærer en effektiv svekkelse av norske kroner målt ved hhv. industriens effektive valutakurs og den importveide valutakursen.



Tremåneders pengemarkedsrente i Norge og hos noen av handelspartnerne. Prosent.

Kilde: Reuters EcoWin


Figur 3.3 viser utviklingen i norske kroner per euro og dollar de siste ti årene. Både målt mot dollar og mot euro var kronen i midten av februar noe sterkere enn gjennomsnittet de siste ti årene. . Det har vært betydelige svingninger i perioden.



Utviklingen i norske kroner per euro og dollar. Fallende kurve angir sterkere kronekurs

Kilde: Reuters EcoWin

Målt mot den svenske kronen var den norske kronen i midten av februar om lag på nivå med gjennomsnittet de siste ti årene, jf. figur 3.4. Det har imidlertid vært store svingninger gjennom perioden.



Utviklingen i norske kroner per svenske kroner. Fallende kurve angir sterkere kronekurs

Kilde: Reuters EcoWin.



1. Vekter benytter fra og med 1. februar 2010

Kilder: Norges Bank



# Tabellvedlegg

Skattesatser og beløpsgrenser for inntektsårene 2007 – 2013

|  | 2007 | 2008 | 2009 | 2010 | 2011 | 2012 | 2013 |
| --- | --- | --- | --- | --- | --- | --- | --- |
| a. Trygdeavgift pst |  |  |  |  |  |  |  |
| Lønnsinntekt, pst. | 7,8 | 7,8 | 7,8 | 7,8 | 7,8 | 7,8 | 7,8 |
| Primærnæringsinntekt1, pst. | 7,8 | 7,8 | 7,8 | 7,8 | 7,8 | 11,0 | 11,0 |
| Annen næringsinntekt, pst. | 10,7 | 11,0 | 11,0 | 11,0 | 11,0 | 11,0 | 11,0 |
| Pensjonsinntekt | 3,0 | 3,0 | 3,0 | 3,0 | 4,7 | 4,7 | 4,7 |
| b. Toppskatt til staten |  |  |  |  |  |  |  |
| Trinn 1 |  |  |  |  |  |  |  |
| Sats2, pst. | 9,0 | 9,0 | 9,0 | 9,0 | 9,0 | 9,0 | 9,0 |
| Innslagspunkt | 400 000 | 420 000 | 441 000 | 456 400 | 471 200 | 490 000 | 509 600 |
| Trinn 2 |  |  |  |  |  |  |  |
| Sats, pst. | 12,0 | 12,0 | 12,0 | 12,0 | 12,0 | 12,0 | 12,0 |
| Innslagspunkt | 650 000 | 682 500 | 716 600 | 741 700 | 765 800 | 796 400 | 828 300 |
| Skatter på alminnelig inntekt |  |  |  |  |  |  |  |
| c. Kommune, fylkes- og fellesskatt |  |  |  |  |  |  |  |
| Finnmark og Nord- Troms, pst. | 24,5 | 24,5 | 24,5 | 24,5 | 24,5 | 24,5 | 24,5 |
| Landet ellers, pst. | 28,0 | 28,0 | 28,0 | 28,0 | 28,0 | 28,0 | 28,0 |
| d. Maksimale marginale skattesatser |  |  |  |  |  |  |  |
| Lønnsinntekt (ekskl. arbeidsgiveravgift), pst. | 47,8 | 47,8 | 47,8 | 47,8 | 47,8 | 47,8 | 47,8 |
| Primærnæringsinntekt1, pst. | 47,8 | 47,8 | 47,8 | 47,8 | 47,8 | 51,0 | 51,0 |
| Annen næringsinntekt, pst. | 50,7 | 51,0 | 51,0 | 51,0 | 51,0 | 51,0 | 51,0 |
| Standardfradrag mv. |  |  |  |  |  |  |  |
| e. Personfradrag |  |  |  |  |  |  |  |
| Klasse 1, kr | 37 000 | 38 850 | 40 800 | 42 210 | 43 600 | 45 350 | 47 150 |
| Klasse 2, kr3 | 74 000 | 77 700 | 81 600 | 84 420 | 87 200 | 90 700 | 94 300 |
| f. Minstefradrag for lønns-inntekt |  |  |  |  |  |  |  |
| Sats, pst. | 36,0 | 36,0 | 36,0 | 36,0 | 36,0 | 38,0 | 40,0 |
| Øvre grense, kr | 63 800 | 67 000 | 70 350 | 72 800 | 75 150 | 78 150 | 81 300 |
| Nedre grense, kr | 4 000 | 4 000 | 4 000 | 4 000 | 4 000 | 4 000 | 4 000 |
| g. Minstefradrag for pensjonsinntekt |  |  |  |  |  |  |  |
| Sats, pst, | 26,0 | 26,0 | 26,0 | 26,0 | 26,0 | 26,0 | 26,0 |
| Øvre grense, kr | 53 400 | 56 100 | 58 900 | 60 950 | 62 950 | 65 450 | 68 050 |
| Nedre grense, kr | 4 000 | 4 000 | 4 000 | 4 000 | 4 000 | 4 000 | 4 000 |
| h. Lønnsfradrag4, kr | 31 800 | 31 800 | 31 800 | 31 800 | 31 800 | 31 800 | 31 800 |
| i. Særfradrag for alder, kr | 19 368 | 19 368 | 19 368 | 19 368 | Utgått | Utgått | Utgått |
| j. Særfradrag for uførhet, kr | 19 368 | 19 368 | 19 368 | 19 368 | 32 000 | 32 000 | 32 000 |
| k. Særskilt skattefradrag for pensjonister |  |  |  |  |  |  |  |
| Maksimalt beløp, kr |  |  |  |  | 28 150 | 29 300 | 30 300 |
| Innslagspunkt trinn 1, kr |  |  |  |  | 158 650 | 165 000 | 170 750 |
| Nedtrappingssats trinn 1, pst. |  |  |  |  | 15,3 | 15,3 | 15,3 |
| Innslagspunkt trinn 2, kr |  |  |  |  | 242 000 | 251 700 | 259 800 |
| Nedtrappingssats trinn 2, pst. |  |  |  |  | 6,0 | 6,0 | 6,0 |
| j.Skattebegrensningsregelen for uføre mv.5 |  |  |  |  |  |  |  |
| Avtrappingssats, pst. | 55,0 | 55,0 | 55,0 | 55,0 | 55,0 | 55,0 | 55,0 |
| Skattefri nettoinntekt |  |  |  |  |  |  |  |
| Enslige, kr | 99 600 | 104 600 | 109 850 | 113 700 | 117 400 | 122 100 | 127 000 |
| Ektepar, kr | 163 300 | 171 500 | 198 150 | 206 700 | Utgått | Utgått | Utgått |
| Gifte6, kr |  |  |  |  | 107 600 | 112 200 | 116 700 |
| l. Foreldrefradrag (for barn under 12 år) |  |  |  |  |  |  |  |
| Øvre grense, ett barn, kr | 25 000 | 25 000 | 25 000 | 25 000 | 25 000 | 25 000 | 25 000 |
| Øvre grense, to barn, kr | 30 000 | 40 000 | 40 000 | 40 000 | 40 000 | 40 000 | 40 000 |
| Øvre grense, tre barn, kr | 35 000 | 55 000 | 55 000 | 55 000 | 55 000 | 55 000 | 55 000 |
| Øvre grense, fire barn, kr | 40 000 | 70 000 | 70 000 | 70 000 | 70 000 | 70 000 | 70 000 |
| Osv. |  |  |  |  |  |  |  |
| n. Barnetrygd7 |  |  |  |  |  |  |  |
| Generell sats per barn, kr | 11 640 | 11 640 | 11 640 | 11 640 | 11 640 | 11 640 | 11 640 |
| Ekstra barnetrygd i Finnmark og Nord-Troms, kr | 3 840 | 3 840 | 3 840 | 3 840 | 3 840 | 3 840 | 3 840 |

1. Næringsdrivende innenfor fiske og fangst samt barnepass i eget hjem (barn under 12 år eller med særlig behov for omsorg og pleie) har 7,8 pst. trygdeavgift på næringsinntekten. Lavere trygdeavgiftssats for fiske og fangst har sammenheng med at disse næringene betaler produktavgift som blant annet skal dekke differansen mellom 7,8 pst. og 11 pst. trygdeavgift.
2. For skattytere i Nord-Troms og Finnmark er satsen 7 pst.
3. Skattytere med forsørgeransvar for ektefelle skattlegges i klasse 2.
4. Skattyter må velge mellom minstefradrag og lønnsfradrag.
5. Fra 2011 gjelder skattebegresningsregelen kun uføre samt enslige forsørgere som mottar overgangsstønad.
6. Gifte uføre som mottar ektefelletillegg, har en skattefri nettoinntekt som tilsvarer det dobbelte av den skattefrie nettoinntekten for øvrige gifte, dvs. 233 400 kroner i 2012.
7. Enslige forsørgere får barnetrygd for et barn mer enn det de har. Enslige forsørgere med full overgangsstønad får dessuten 7 920 kroner ekstra for barn 0-3 år.

Kilde: Finansdepartementet

Tabell 4.2 Utvikling i grunnbeløpet, minstepensjonene for enslige og ektepar og pensjonene til enslige fødte uføre/unge uføre i perioden 1.5.1993-30.4.2013. Kroner

|  |  |  |  | Årlig pensjon til enslige fødte uføre/unge uføre1 | |
| --- | --- | --- | --- | --- | --- |
|  | Grunnbeløpet | Årlig minstepensjon for enslig | Årlig minstepensjon for ektepar | Pensjon før 1.1.922 | Pensjon tidligst fra 1.1.923 |
| 1.05.93-31.12.93 | 37 300 | 59 868 | 96 816 | 92 688 | 88 992 |
| 1.01.94-30.04.94 | 37 300 | 59 868 | 101 0884 | 92 688 | 88 992 |
| 1.05.94-31.12.94 | 38 080 | 61 116 | 103 200 | 94 620 | 90 852 |
| 1.01.95-0.04.955 | 38 080 | 61 512 | 103 992 | 94 620 | 90 852 |
| 1.05.95-30.04.96 | 39 230 | 63 372 | 107 136 | 97 488 | 93 600 |
| 1.05.96-30.04.97 | 41 000 | 66 240 | 111 984 | 101 892 | 97 836 |
| 1.05.97-0.04.986 | 42 500 | 69 360 | 117 456 | 105 672 | 101 412 |
| 1.05.98-0.04.997 | 45 370 | 81 360 | 140 040 | 112 752 | 108 252 |
| 1.05.99-30.04.00 | 46 950 | 84 204 | 144 912 | 116 676 | 112 032 |
| 1.05.00-30.04.01 | 49 090 | 88 032 | 151 512 | 121 992 | 117 132 |
| 1.05.01-30.04.02 | 51 360 | 92 100 | 158 532 | 127 632 | 122 544 |
| 1.05.02-30.04.03 | 54 170 | 97 140 | 167 208 | 134 616 | 129 252 |
| 1.05.03-30.04.04 | 56 861 | 101 964 | 181 2008 | 141 300 | 135 660 |
| 1.05.04-30.04.05 | 58 778 | 105 408 | 190 2409 | 146 064 | 140 244 |
| 1.05.05-30.04.06 | 60 699 | 108 852 | 199 51210 | 150 840 | 144 828 |
| 1.05.06-30.04.07 | 62 892 | 112 788 | 206 712 | 156 288 | 150 060 |
| 1.05.07-30.04.08 | 66 812 | 119 820 | 219 600 | 166 032 | 159 420 |
| 1.05.08-30.04.0911 | 70 256 | 136 296 | 251 496 | 180 91212 | 173 53212 |
| 1.05.09-30.04.1013 | 72 881 | 143 568 | 265 272 | 187 668 | 180 012 |
| 1.05.10-30.04.1114 | 75 641 | 151 272 | 279 864 | 194 772 | 186 828 |
| 1.05.11-30.04.1215 | 79 216 | 157 639 | 291 644 | 203 976 | 195 660 |
| 1.05.12-30.04.13 | 82 122 | 162 615 | 300 850 | 211 476 | 202 848 |

1. Personer som er født uføre eller har blitt uføre før fylte 26 år har rett til en garantert minstetilleggspensjon fra folketrygden.
2. Uførepensjonen er beregnet ut i fra 3,5 i sluttpoengtall og en pensjonsprosent på 45 pst.
3. Uførepensjonen er beregnet ut i fra 3,5 i sluttpoengtall og en pensjonsprosent på 42 pst.
4. Hevingen av særtilleggsats for ektepar fra 1.1.94. Ny sats 2\*60,5 pst. av grunnbeløpet, dvs. dobbelt av satsen for enslige.
5. Heving av særtilleggssatsen fra 1.1.95. Ordinær sats utgjør 61,55 pst. av grunnbeløpet.
6. Heving av særtilleggssatsen fra 1.5.97. Ordinær sats utgjør 63,2 pst. av grunnbeløpet.
7. Heving av særtilleggssatsen fra 1.5.98. Ordinær sats utgjør 79,33 pst. av grunnbeløpet.
8. Heving av grunnpensjon for ektepar fra 1.5. 2003. Hver ektefelle mottar en grunnpensjon på 0,8 G.
9. Heving av grunnpensjon for ektepar fra 1.5. 2004. Hver ektefelle mottar en grunnpensjon på 0,825 G.
10. Heving av grunnpensjon for ektepar fra 1.5. 2005. Hver ektefelle mottar en grunnpensjon på 0,85 G
11. Heving av særtilleggssatsen fra 1.5.2008. Ordinær sats utgjør 94 pst. av grunnbeløpet.
12. Antatt framtidig pensjonspoeng hevet fra 3,3 til 3,5 fra 1.5.2008.
13. Heving av særtilleggssatsen fra 1.5.09. Ordinær sats utgjør 97 pst. av grunnbeløpet.
14. Heving av særtilleggssatsen fra 1.5.10. Ordinær sats utgjør 100 pst. av grunnbeløpet.
15. Fra og med 1.5.2011 er satsene for minste pensjonsnivå for alderspensjonister regulert i samsvar med lønnsveksten og deretter justert for effekten av levealdersjusteringen, mens minstepensjon for uførepensjonister er regulert i samsvar med grunnbeløpet (lønnsveksten).

Kilde: Arbeidsdepartementet.









Tabell 4.7 Husholdninger og ideelle organisasjoner. Inntekter og utgifter. 2003-2012

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* |
|  |  |  |  |  |  |  |  |  |  |  |
| *Inntekter:* | 1111,3 | 1144,8 | 1235,0 | 1217,0 | 1346,0 | 1471,2 | 1516,4 | 1583,0 | 1678,1 | 1771,0 |
| Lønn | 593,0 | 622,1 | 656,8 | 715,7 | 789,3 | 862,5 | 890,1 | 920,9 | 978,2 | 1038,4 |
| Blandet inntekt(1)/driftsresultat | 102,9 | 97,4 | 100,8 | 106,4 | 111,5 | 114,4 | 112,1 | 122,1 | 127,3 | 128,6 |
| *Herav: Tjenester fra egen bolig* | 43,5 | 41,2 | 42,9 | 47,6 | 48,1 | 47,4 | 45,0 | 48,8 | 48,9 | 47,6 |
| Formuesinntekter | 103,5 | 100,3 | 138,2 | 50,6 | 80,3 | 105,3 | 82,0 | 90,7 | 91,6 | 95,0 |
| *Herav:avkastning på forsikringskrav* | 25,1 | 25,7 | 25,5 | 26,3 | 31,1 | 36,0 | 32,7 | 38,0 | 32,9 | 32,8 |
| *Herav: Mottatt aksjeutbytte* | 55,5 | 63,2 | 99,8 | 7,6 | 18,5 | 26,5 | 26,2 | 32,1 | 33,0 | 33,6 |
| Offentlige stønader | 247,3 | 254,6 | 258,8 | 266,9 | 278,3 | 298,2 | 326,5 | 345,2 | 366,8 | 386,4 |
| Andre inntekter (netto) | 36,5 | 37,2 | 46,1 | 44,8 | 54,1 | 54,1 | 60,8 | 59,7 | 68,8 | 71,3 |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
| *Utgifter:* | 314,3 | 312,2 | 326,9 | 351,3 | 413,7 | 467,8 | 446,4 | 459,4 | 493,5 | 528,4 |
| Skatt på inntekt og formue | 243,9 | 258,4 | 271,8 | 285,7 | 318,4 | 337,8 | 352,0 | 371,5 | 395,5 | 419,0 |
| Formuesutgifter | 70,5 | 53,7 | 55,0 | 65,6 | 95,3 | 130,0 | 94,4 | 87,9 | 97,9 | 109,5 |
|  |  |  |  |  |  |  |  |  |  |  |
| *Korreksjon for indirekte målte banktjenester* | 28,2 | 33,2 | 34,3 | 32,6 | 32,6 | 36,6 | 44,8 | 44,3 | 45,3 | 51,3 |
| Disponibel inntekt | 797,0 | 832,6 | 908,1 | 865,8 | 932,3 | 1003,4 | 1070,0 | 1123,5 | 1184,6 | 1242,6 |

\* Foreløpige tall

Kilde: Statistisk sentralbyrå

Tabell 4.8 Nettonasjonalprodukt og faktorinntekt. Milliarder kroner

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | 2010 | 2011\* | 2012\* |
| Nettonasjonalprodukt | 1370,5 | 1522,0 | 1713,7 | 1915,5 | 2013,2 | 2234,8 | 2032,2 | 2180,7 | 2369,2 | 2515,5 |
| - Netto produksjonskatter | 168,9 | 184,2 | 199,1 | 225,2 | 248,4 | 241,4 | 237,9 | 256,2 | 267,2 | 279,2 |
| = Faktorinntekt | 1201,6 | 1337,8 | 1514,6 | 1690,4 | 1764,8 | 1993,4 | 1794,2 | 1924,6 | 2102,0 | 2236,3 |
| - Lønnskostnader | 730,0 | 765,9 | 813,4 | 888,6 | 986,7 | 1085,6 | 1117,4 | 1148,4 | 1223,5 | 1308,1 |
| = Driftsresultat | 471,6 | 571,9 | 701,2 | 801,8 | 778,1 | 907,8 | 676,9 | 776,2 | 878,5 | 928,2 |
| - Driftsresultat i olje- og gassutvinning inkl. tjenester og rørtransport | 205,6 | 270,2 | 367,6 | 442,3 | 400,0 | 528,1 | 327,2 | 365,2 | 468,5 | 502,9 |
| Driftsresultat i øvrige næringer | 266,0 | 301,8 | 333,6 | 359,5 | 378,2 | 379,6 | 349,7 | 411,0 | 410,0 | 425,3 |

\* Foreløpige tall.

Kilde: Statistisk sentralbyrå

Tabell 4.9 Lønnskostnader for noen hovedgrupper av næringer. Milliarder kroner

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  | 2003 | 2004 | 2005 | 2006 | 2007 | 2008 | 2009 | | 2010 | | | 2011\* | | 2012\* |
| Alle næringer | 730,0 | 765,9 | 813,4 | 888,6 | 986,7 | 1085,6 | | 1117,4 | | 1148,4 | 1223,5 | | | 1308,1 |
| Offentlig forvaltning | 223,1 | 233,5 | 244,5 | 260,2 | 282,4 | 309,1 | 330,3 | | 347,2 | | | 372,7 | 398,4 | |
| Ideelle organisasjoner, boligtjenester, eget bruk | 16,4 | 18,4 | 19,8 | 21,1 | 23,6 | 25,8 | 28,1 | | 28,7 | | | 30,2 | 31,9 | |
| Markedsrettet virksomhet1 | 490,5 | 514,0 | 549,1 | 607,3 | 680,7 | 750,8 | 759,0 | | 772,5 | | | 820,6 | 877,7 | |
| Olje- og gassutvinning inkl. tjenester og rørtransport | 23,9 | 24,9 | 27,9 | 30,2 | 36,9 | 44,7 | 52,2 | | 54,6 | | | 60,0 | 66,7 | |
| Markedsrettet virksomhet3 ellers | 466,7 | 489,1 | 521,2 | 577,1 | 643,8 | 706,0 | 706,8 | | 717,9 | | | 760,5 | 811,1 | |
| Markedsrettet virksomhet3 Fastlands-Norge | 454,8 | 476,1 | 507,8 | 562,7 | 627,9 | 688,9 | 689,1 | | 699,9 | | | 742,9 | 792,3 | |
| Industri | 92,7 | 95,4 | 101,8 | 115,0 | 123,6 | 131,2 | 125,8 | | 123,5 | | | 128,3 | 134,1 | |
| Verksted- og skipsindustri mv. | 39,9 | 40,7 | 45,2 | 54,2 | 59,3 | 64,8 | 62,6 | | 60,7 | | | 64,3 | 68,8 | |
| Råvarebasert industri | 21,9 | 23,3 | 24,2 | 26,4 | 27,4 | 28,5 | 26,3 | | 25,9 | | | 26,7 | 26,3 | |
| Øvrig industri | 30,9 | 31,4 | 32,5 | 34,4 | 37,0 | 37,9 | 36,9 | | 36,9 | | | 37,3 | 39,0 | |
| Øvrig markedsrettet virksomhet i Fastlands-Norge | 362,1 | 380,7 | 405,9 | 447,7 | 504,2 | 557,6 | 563,3 | | 576,4 | | | 614,6 | 658,2 | |

\* Foreløpige tall.

1. Markedsrettet virksomhet er samlingen av produksjonsenheter som henter mer enn 50 prosent av sine inntekter fra salg i markedet.

Kilde: Statistisk sentralbyrå

Tabell 4.10 Beregnet årslønnsvekst1 fra året før. Supplement til tabell 1.1

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | Arbeidere i NHO-bedrifter 2,7: | |  |  |  |  |  |  |  |  |  |
|  | Arbeidere | Industri- | Nærings- og |  | Kjemisk | Verksted- og | Bygg- og anleggsvirksomhet | | Transport- |  |  |
| År | i alt | arbeidere | nytelse | Treindustri | prosessindustri8 | metallindustri- | I alt | Byggevirk. | sektoren i alt |  |  |
| 2003 | 4,0 | 3,5 | 4,0 | 3,0 | - | 2,5 | 3,7 | 3,9 | 5,2 |  |  |
| 2004 | 3,6 | 3,6 | 4,0 | 3,1 | - | 4,0 | 3,6 | 3,6 | 4,0 |  |  |
| 2005 | 3,2 | 3,4 | 3,6 | 3,1 | - | 3,6 | 2,7 | 2,9 | 3,8 |  |  |
| 2006 | 4,2 | 3,6 | 3,3 | 3,9 | - | 3,8 | 3,9 | 4,1 | 3,9 |  |  |
| 2007 | 5,4 | 5,5 | 5,4 | 5,8 | - | 6,4 | 5,4 | 5,5 | 4,4 |  |  |
| 2008 | 5,7 | 5,7 | 5,7 | 5,8 | - | 5,9 | 5,4 | 5,5 | 6,6 |  |  |
| 2009 | 4,3 | 3,9 | 3,4 | 3,0 | 4,2 | 4,410 | 3,9 | 3,9 | 4,5 |  |  |
| 2010 | 3,7 | 3,6 | 3,8 | 4,2 | 3,0 | 3,6 | 3,8 | 4,0 | 3,4 |  |  |
| 2011 | 4,1 | 4,4 | 4,6 | 4,3 | 4,3 | 4,6 | 4,2 | 4,3 | 3,4 |  |  |
| 2012 | - | 4 | - | - | - | - | 3 | 3 | 4 ¾ |  |  |
| 2002-11 | 45,3 | 43,9 | 44,8 | 42,5 | - | 46,1 | 43,3 | 44,6 | 46,7 |  |  |
| Gj. sn. per år | 4,2 | 4,1 | 4,2 | 4,0 | - | 4,3 | 4,1 | 4,2 | 4,4 |  |  |
| Årslønn 2011 | kr 400 500 | kr 391 800 | kr 369 900 | kr 363 000 | kr 415 500 | kr 405 500 | kr 427 500 | kr 423 500 | kr 366 000 |  |  |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | Arbeidere i NHO-bedrifter 2,7: | |  |  | |  | |  | |  | |  | |  | |  | |  | |  | |  | |  |
|  |  | Hotell- og | Funksjonærer i NHO-bedrifter/ | | | | Industrien i NHO- | | Forretnings- og | | Varehandel7 | | | | | | | |  | |  | |
| År | Landtransport | rest.3 | I alt | | Industrifunk. | | bedrifter i alt | | sparebanker4,7 | | I alt | | Virke-bedrifter7 | | Engroshandel | | Detaljhandel | |  | |  | |
| 2003 | - | 3,1 | 5,1 | | 4,6 | | 4,0 | | 4,5 | | 4,6 | | 4,4 | | 4,2 | | 5,0 | |  | |  | |
| 2004 | - | 1,5 | 4,1 | | 3,8 | | 3,8 | | 4,0 | | 3,9 | | 3,5 | | 3,3 | | 4,3 | |  | |  | |
| 2005 | - | 2,5 | 4,1 | | 4,3 | | 4,0 | | 7,7 | | 3,7 | | 3,9 | | 4,0 | | 3,9 | |  | |  | |
| 2006 | - | 3,3 | 5,1 | | 4,6 | | 4,3 | | 5,6 | | 3,4 | | 4,2 | | 3,4 | | 4,6 | |  | |  | |
| 2007 | - | 4,2 | 6,3 | | 5,7 | | 5,3 | | 5,2 | | 5,9 | | 5,0 | | 5,5 | | 5,0 | |  | |  | |
| 2008 | - | 4,6 | 5,8 | | 6,3 | | 6,1 | | 9,2 | | 4,3 | | 4,4 | | 4,5 | | 4,5 | |  | |  | |
| 2009 | 4,7 | 3,1 | 4,7 | | 4,59 | | 4,2 | | 0,4 | | 3,0 | | 1,8 | | 3,7 | | 2,1 | |  | |  | |
| 2010 | 3,6 | 3,1 | 4,4 | | 4,3 | | 4,1 | | 5,9 | | 2,9 | | 3,6 | | - | | - | |  | |  | |
| 2011 | 3,5 | 3,4 | 4,9 | | 4,7 | | 4,6 | | 4,9 | | 3,6 | | 3,6 | | - | | - | |  | |  | |
| 2012 | 5 ¾ | 3 | 4 ¼ | | 4 | | 4 | | 3,0 | | - | | 3,3 | | - | |  | |  | |  | |
| 2002-11 | - | 32,7 | 54,4 | | 51,7 | | 48,4 | | 58,4 | | 41,3 | | 40,1 | | - | | - | |  | |  | |
| Gj. sn. per år | - | 3,2 | 4,9 | | 4,7 | | 4,5 | | 5,2 | | 3,9 | | 3,8 | | - | | - | |  | |  | |
| Årslønn 2011 | kr 345 700 | kr 310 000 | kr 601 700 | | kr 604 200 | | kr 485 300 | | kr 582 900 | | kr 406 300 | | kr 411 300 | | - | | - | |  | |  | |

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  |  | Kommunene | | |  | Spekter-bedrifter | |  |  | |  |  | |  | |  |
| År | Forretningsm.tjenesteyting7 | Staten | I alt | Undervisnings-sektoren | Øvrige ansatte | Helseforetakene12 | Øvrige bedrifter |  |  |  |  |  | | |
| 2003 | 4,8 | 4,3 | 4,4 | 5,4 | 3,9 |  | 7,0 | 3,8 |  |  |  |  |  | | |
| 2004 | 3,5 | 3,7 | 3,8 | 3,2 | 4,1 |  | 3,0 | 3,4 |  |  |  |  |  | | |
| 2005 | 2,4 | 3,4 | 3,4 | 3,0 | 3,6 |  | 3,3 | 3,6 |  |  |  |  |  | | |
| 2006 | 3,2 | 4,5 | 3,9 | 2,6 | 4,5 |  | 3,7 | 4,85 |  |  |  |  |  | | |
| 2007 | 5,0 | 5,1 | 4,8 | 3,6 | 5,3 |  | 4,9 | 5,3 |  |  |  |  |  | | |
| 2008 | 4,8 | 6,7 | 6,76 | 5,7 | 7,1 |  | 6,5 | 6,2 |  |  |  |  |  | | |
| 2009 | 2,7 | 4,4 | 4,6 | 4,4 | 4,7 |  | 5,1 | 4,0 |  |  |  |  |  | | |
| 2010 | 3,3 | 4,511 | 3,7 | 3,6 | 3,7 |  | 3,5 | 3,5 |  |  |  |  |  |
| 2011 | 4,8 | 4,2 | 4,3 | 4,3 | 4,3 |  | 4,0 | 4,1 |  |  |  |  |  |
| 2012 | - | 4 | 4 | 4 | 4 |  | 3 ¾ | 4,2 |  |  |  |  |  |
| 2002-11 | 40,2 | 49,0 | 47,3 | 42,0 | 49,5 |  | 49,2 | 46,0 |  |  |  |  |  | | |
| Gj. sn. per år | 3,8 | 4,5 | 4,4 | 4,0 | 4,6 |  | 4,5 | 4,3 |  |  |  |  |  | | |
| Årslønn 2011 | kr 383 800 | kr 470 800 | kr 415 700 | kr 464 900 | kr 400 200 |  | kr 470 800 | kr 441 200 |  |  |  |  |  | | |

1. Veksttallene er per årsverk for arbeidere og funksjonærer i NHO-bedrifter, staten, skoleverket, kommunene og Spekter-bedrifter. For de andre er de for heltidsansatte med unntak av varehandel og forretningsmessig tjenesteyting fra og med 2010.
2. Gjelder for arbeidere med gjennomsnittlig avtalefestet normalarbeidstid, for dagarbeidere betyr dette 37,5 t/uke.
3. Omfatter månedslønte, prosentlønte og timelønte arbeidstakere. Årslønnsnivået er et gjennomsnitt for fastlønte og prosentlønte.
4. Forretnings- og sparebanker og forsikringsvirksomhet under ett som omfatter noen flere grupper enn forhandlingsområdet bank og forsikring.
5. Ekskl. flygeledere var lønnsveksten 4,4 prosent.
6. En oppjustering av minstelønnssatsene for høyskolegruppene pr 1.1.2008 bidro med 0,2 prosentpoeng til lønnsveksten i 2008.
7. Lønnsveksten fra 2008 til 2009 er etter ny næringsstandard. Sammenlignet med veksten fra 2007 til 2008 og tidligere år, vil det være et brudd i tidsserien. Ny næringsstandard er beskrevet i vedlegg 2.
8. Gruppen samsvarer om lag med summen av tidligere elektrokjemisk industri, kjemisk industri og treforedling (se tabell 4.9 i NOU:2009:7) og en del mindre grupper innenfor kjemisk prosessindustri.
9. Antall årsverk i industrifunksjonærgruppen er redusert med i overkant av 10 prosent fra 2008 til 2009, i hovedsak fordi forlag nå er klassifisert utenfor industri, mens de fram til 2008 var innenfor industri.
10. Som følge av ny næringsgruppering er montasje og reparasjon av heiser flyttet til bygg- og anleggsvirksomhet.
11. Årslønnsveksten for det statlige tariffområdet inkluderer virkninger ny arbeidstidsavtale for politi- og lensmannsetaten med et bidrag på 0,6 prosentpoeng og 0,3 prosentpoeng som skyldes omlegging av beregningsmetode.
12. Beregnet på Spekters tallmateriale til 2009. Fra 2010 beregnet på tallmateriale fra SSB.

Kilder: Statistisk sentralbyrå og Beregningsutvalget

1. Ansatte i virksomheter som er medlemmer av arbeidsgiverorganisasjoner og ansatte i offentlig forvaltning inklusive helseforetakene. [↑](#footnote-ref-1)
2. Arbeider- og funksjonærgrupper i NHO-bedrifter utenom industrien. Omfatter bl.a. bygg og anlegg, transportsektoren, olje- og gassutvinning, hotell og restaurantvirksomhet, forretningsmessig tjenesteyting, faglig, vitenskapelig og teknisk tjenesteyting og informasjons- og kommunikasjonsvirksomhet. [↑](#footnote-ref-2)
3. Både etter nasjonalregnskapet og etter lønnsstatistikken. [↑](#footnote-ref-3)
4. Om lag ¾ av sysselsettingen i industrien er i NHO-bedrifter. [↑](#footnote-ref-4)
5. Pga. avrunderinger vil ikke alltid summen av tarifftillegg, overheng og glidning summere seg til det tallet som er oppgitt som samlet årslønnsvekst. [↑](#footnote-ref-5)
6. 1. januar 2013 gikk Finansnæringens Arbeidsgiverforening og Finansnæringens Fellesorganisasjon sammen om å danne en ny hovedorganisasjon, Finans Norge. Den nye hovedorganisasjonen ivaretar både det næringspolitiske og arbeidsgivermessige samarbeidet i finansnæringen. [↑](#footnote-ref-6)
7. Antall ansatte som forhandlingsområdet omfatter, er begrenset til ansatte som omfattes av Sentralavtalen som Finans Norge har med Finansforbundet, og som lønnes etter regulativets satser. Det vil si at ansatte som har høyere lønn enn kr 804 541 per 1. mai 2012, ikke er med i beregningene. Dette omfatter fondsmeglere, assurandører, ledere og spesialister, til sammen om lag 5 000 ansatte. [↑](#footnote-ref-7)
8. Det er i alt 6 minstelønnstrinn. [↑](#footnote-ref-8)
9. En enkel illustrasjon av dette kan være en hypotetisk situasjon der Norge er alene i verden om å eksportere en bestemt industrivare. Eksport av denne industrivaren vil trekke opp konkurransevekten til de landene som importerer denne varen, til tross for at dette er en vare det ikke eksisterer konkurranse om. [↑](#footnote-ref-9)
10. Lønnskostnadsandelene er beregnet ved lønnskostnader dividert på brutto faktorinntekter, dvs. at driftsresultatet ikke er justert for kapitalslit. [↑](#footnote-ref-10)
11. Hele økonomien unntatt offentlig virksomhet. Tallene for 2012 er anslått ved veksten fra 1-3. kvartal 2011 til 1-3. kvartal 2012. [↑](#footnote-ref-11)
12. For EU-landene er det brukt nivåtall fra Eurostats arbeidskostnadsundersøkelse. For årene det ikke foreligger nivåtall, er disse fremskrevet med Eurostats tall for vekst i arbeidskraftkostnader, korrigert for valutakursendringer. For Norge publiserer Eurostat bare tall for arbeidskostnader per årsverk. Beregningsutvalget har tatt utgangspunkt i tall for utførte timeverk og normalårsverk fra nasjonalregnskapet for 2008 for å regne om dette til arbeidskraftkostnader per timeverk. Nivåtallet for 2008 er fremskrevet til senere år ved å legge til grunn veksten i arbeidskraftkostnadene. [↑](#footnote-ref-12)
13. Handelspartnerne i EU utgjør vel 80 prosent av handelspartneraggregatet. [↑](#footnote-ref-13)
14. Figuren omfatter alle EU-landene i handelspartneraggregatet, jf. boks 3.1. Det vektede gjennomsnittet er beregnet ut fra Norges konkurransevekter. [↑](#footnote-ref-14)
15. For handelspartnerne er tallene beregnet ved bruttoprodukt per sysselsatte. [↑](#footnote-ref-15)
16. Se en videre drøfting av kronekurs og likviditet i markedet for norske kroner i Aktuell kommentar 3/2011 på Norges Banks nettsider. [↑](#footnote-ref-16)
17. Nordiske borgere trenger verken søke eller registrere seg for å kunne oppholde seg i Norge, og de er ikke med i denne statistikken. [↑](#footnote-ref-17)
18. Omfatter virksomheter som eies og drives av private organisasjoner og/eller stiftelser innen helse, undervisning og kultur.   [↑](#footnote-ref-18)
19. Fra 1. januar 2013 en del av Finans Norge. [↑](#footnote-ref-19)
20. Oversikten er oppdatert per februar 2013. [↑](#footnote-ref-20)
21. Kjennelse fra Rikslønnsnemnda av 17. august 2004 i sak 1 og 2/2004, [↑](#footnote-ref-21)
22. Tidligere Oljeindustriens Landsforening [↑](#footnote-ref-22)
23. Sokkelavtalene er tariffavtaler for ansatte i oljetilknyttet virksomhet offshore. [↑](#footnote-ref-23)
24. For kommuneansatte er tellingspunktet 1. desember. [↑](#footnote-ref-24)
25. For fiskeoppdrett ble det for første gang utarbeidet lønnsstatistikk i 2002. Fiskeoppdrett har vært med i NHO-tallene siden 1999. [↑](#footnote-ref-25)
26. I følge Standard for næringsgruppering (SN2007). [↑](#footnote-ref-26)
27. Uregelmessige tillegg omfatter bl.a. tillegg for ubekvem arbeidstid, utkallingstillegg, skifttillegg, smusstillegg, offshoretillegg og andre tillegg som følge av arbeidets art. Uregelmessige tillegg er som regel knyttet til spesielle arbeidsoppgaver eller arbeidstider. [↑](#footnote-ref-27)
28. Enkelte yrker (f. eks. piloter) hvor det arbeides mindre enn 33 timer per uke, regnes likevel som heltidsansatte. [↑](#footnote-ref-28)
29. Uregelmessige tillegg omfatter bl.a. tillegg for ubekvem arbeidstid, utkallingstillegg, skifttillegg, smusstillegg, offshoretillegg og andre tillegg som følge av arbeidets art. Uregelmessige tillegg er som regel knyttet til spesielle arbeidsoppgaver eller arbeidstider. [↑](#footnote-ref-29)
30. Ifølge standard for næringsgruppering (SN2007). [↑](#footnote-ref-30)
31. Internettportal for offentlig innrapportering. [↑](#footnote-ref-31)